(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ϟΘ΄

Πέμπτη, 27 Μαρτίου 2025

ΘΕΜΑΤΑ

 Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας του Βουλευτή κ. Χ. Στυλιανίδη, σελ.
3. Ανακοινώνεται ότι τη συνεδρίαση παρακολουθούν μαθήτριες, μαθητές και συνοδοί εκπαιδευτικοί από το 2ο Δημοτικό Σχολείο Φλώρινας, μέλη του ΚΑΠΗ Γουμένισσας από τον Δήμο Παιονίας Κιλκίς, μαθήτριες, μαθητές και συνοδοί εκπαιδευτικοί από το 4ο Γυμνάσιο Ξάνθης, το Δημοτικό Σχολείο Πυλίου Κω, το Γενικό Λύκειο Κρουσώνα Ηρακλείου Κρήτης, το 15ο Δημοτικό Σχολείο Ρόδου, το Γυμνάσιο Παλαιοκάστρου Λασιθίου και από το Ζάκρο, το Δημοτικό Σχολείο Έμπωνα Ρόδου, το 14ο Δημοτικό Σχολείο Κέρκυρας, τα Δημοτικά Σχολεία Βεύης, Κέλλης, Υδρούσας και Κάτω Καλλινίκης Φλώρινας και από το 1ο Δημοτικό Σχολείο Γιαννιτσών., σελ.
4. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
 Ανακοίνωση του δελτίου επικαίρων ερωτήσεων της Παρασκευής 28 Μαρτίου του 2025, σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση Εκθέσεως Διαρκούς Επιτροπής:

Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Ψηφιακής Διακυβέρνησης «Μέτρα εφαρμογής του Κανονισμού της Ευρωπαϊκής Ένωσης 2022/868 (πράξη για τη διακυβέρνηση δεδομένων)-Ορισμός αρμόδιας αρχής για την εφαρμογή του Κανονισμού της Ευρωπαϊκής Ένωσης 2024/903 (Κανονισμός για τη δυσλειτουργική Ευρώπη)-Ηλεκτρονική εφαρμογή ?my street?-Ρυθμίσεις για την προώθηση του ψηφιακού μετασχηματισμού και λοιπές διατάξεις αρμοδιότητας του Υπουργείου Ψηφιακής Διακυβέρνησης»., σελ.
2. Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Ψηφιακής Διακυβέρνησης: «Μέτρα εφαρμογής του Κανονισμού (ΕΕ) 2022/868 (πράξη για τη διακυβέρνηση δεδομένων) - Ορισμός αρμόδιας αρχής για την εφαρμογή του Κανονισμού (ΕΕ) 2024/903 (Κανονισμός για τη διαλειτουργική Ευρώπη) - Ηλεκτρονική εφαρμογή "my street" - Ρυθμίσεις για την προώθηση του ψηφιακού μετασχηματισμού και λοιπές διατάξεις αρμοδιότητας του Υπουργείου Ψηφιακής Διακυβέρνησης»., σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β., σελ.

ΓΕΡΟΒΑΣΙΛΗ Ο., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΛΑΜΠΡΟΥΛΗΣ Γ., σελ.

ΠΛΑΚΙΩΤΑΚΗΣ Ι., σελ.

ΟΜΙΛΗΤΕΣ

Α. Επί διαδικαστικού θέματος:
 ΒΙΛΙΑΡΔΟΣ Β. , σελ.
 ΓΕΡΟΒΑΣΙΛΗ Ό. , σελ.
 ΚΩΝΣΤΑΝΤΙΝΟΠΟΥΛΟΣ Ο. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΛΑΖΑΡΙΔΗΣ Μ. , σελ.
 ΛΑΜΠΡΟΥΛΗΣ Γ. , σελ.
 ΠΛΑΚΙΩΤΑΚΗΣ Ι. , σελ.

Β. Επί του σχεδίου νόμου του Υπουργείου Ψηφιακής Διακυβέρνησης:
 ΑΚΡΙΤΑ Έ. , σελ.
 ΑΠΟΣΤΟΛΑΚΗΣ Ε. , σελ.
 ΒΕΛΟΠΟΥΛΟΣ Κ. , σελ.
 ΓΡΑΜΜΕΝΟΣ Β. , σελ.
 ΔΗΜΗΤΡΙΑΔΗΣ Π. , σελ.
 ΖΕΜΠΙΛΗΣ Α. , σελ.
 ΗΛΙΟΠΟΥΛΟΣ Α. , σελ.
 ΚΑΖΑΜΙΑΣ Α. , σελ.
 ΚΑΠΠΑΤΟΣ Π. , σελ.
 ΚΑΡΑΓΕΩΡΓΟΠΟΥΛΟΥ Ε. , σελ.
 ΚΑΤΣΩΤΗΣ Χ. , σελ.
 ΚΟΝΤΗΣ Ι. , σελ.
 ΚΤΕΝΑ Α. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΚΩΤΣΗΡΑΣ Γ. , σελ.
 ΛΑΖΑΡΙΔΗΣ Μ. , σελ.
 ΜΑΝΤΖΟΣ Δ. , σελ.
 ΜΑΡΚΟΓΙΑΝΝΑΚΗΣ Α. , σελ.
 ΜΠΑΡΚΑΣ Κ. , σελ.
 ΝΑΤΣΙΟΣ Δ. , σελ.
 ΞΑΝΘΟΠΟΥΛΟΣ Θ. , σελ.
 ΠΑΝΑΓΙΩΤΟΠΟΥΛΟΣ Α. , σελ.
 ΠΑΝΑΣ Α. , σελ.
 ΠΑΠΑΣΤΕΡΓΙΟΥ Δ. , σελ.
 ΠΑΦΙΛΗΣ Α. , σελ.
 ΡΟΥΝΤΑΣ Γ. , σελ.
 ΣΠΑΝΙΑΣ Α. , σελ.
 ΣΠΥΡΙΔΑΚΗ Α. , σελ.
 ΤΖΑΝΑΚΟΠΟΥΛΟΣ Δ. , σελ.
 ΤΣΑΠΑΝΙΔΟΥ Π. , σελ.
 ΤΣΑΦΟΣ Ν. , σελ.
 ΧΑΡΑΛΑΜΠΟΓΙΑΝΝΗ Π. , σελ.
 ΧΗΤΑΣ Κ. , σελ.

Γ. ΠΑΡΕΜΒΑΣΕΙΣ:
 ΒΕΣΥΡΟΠΟΥΛΟΣ Α. , σελ.
 ΜΗΤΑΡΑΚΗΣ Π. , σελ.
 ΜΠΙΜΠΙΛΑΣ Σ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ϟΘ΄

Πέμπτη 27 Μαρτίου 2025

Αθήνα, σήμερα στις 27 Μαρτίου 2025, ημέρα Πέμπτη και ώρα 10.03΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

Θα ήθελα να ανακοινώσω προς το Σώμα ότι η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Ψηφιακής Διακυβέρνησης: «Μέτρα εφαρμογής του Κανονισμού της Ευρωπαϊκής Ένωσης 2022/868 (πράξη για τη διακυβέρνηση δεδομένων)-Ορισμός αρμόδιας αρχής για την εφαρμογή του Κανονισμού της Ευρωπαϊκής Ένωσης 2024/903 (Κανονισμός για τη δυσλειτουργική Ευρώπη)-Ηλεκτρονική εφαρμογή “my street”-Ρυθμίσεις για την προώθηση του ψηφιακού μετασχηματισμού και λοιπές διατάξεις αρμοδιότητας του Υπουργείου Ψηφιακής Διακυβέρνησης».

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου: «Μέτρα εφαρμογής του Κανονισμού (ΕΕ) 2022/868 (πράξη για τη διακυβέρνηση δεδομένων) - Ορισμός αρμόδιας αρχής για την εφαρμογή του Κανονισμού (ΕΕ) 2024/903 (Κανονισμός για τη διαλειτουργική Ευρώπη) - Ηλεκτρονική εφαρμογή "my street" - Ρυθμίσεις για την προώθηση του ψηφιακού μετασχηματισμού και λοιπές διατάξεις αρμοδιότητας του Υπουργείου Ψηφιακής Διακυβέρνησης».

Η Διάσκεψη των Προέδρων αποφάσισε στη συνεδρίασή της στις 23 Μαρτίου 2025 τη συζήτηση του νομοσχεδίου σε μία συνεδρίαση ενιαία επί της αρχής, επί των άρθρων και των τροπολογιών. Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Το Σώμα συνεφώνησε.

Τον λόγο έχει ο εισηγητής της Νέας Δημοκρατίας κ. Αλέξανδρος Μαρκογιαννάκης για δεκαπέντε λεπτά.

Παρακαλώ να ανοίξει το σύστημα της ηλεκτρονικής εγγραφής.

**ΑΛΕΞΑΝΔΡΟΣ ΜΑΡΚΟΓΙΑΝΝΑΚΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, οι διαρκώς επιταχυνόμενες εξελίξεις σε πτυχές του ήδη υπαρκτού ψηφιακού μας κόσμου θέτουν μια σειρά από προκλήσεις για κυβερνήσεις και θεσμούς, προκλήσεις που σχετίζονται τόσο με την ασφάλεια των πολιτών όσο και με τη βέλτιστη αξιοποίηση των δυνατοτήτων που προκύπτουν για την επίτευξη ωφέλιμων στόχων για τις κοινωνίες μας. Μέσα σε λιγότερο από δύο δεκαετίες μία συζήτηση η οποία φαινόταν ότι αφορούσε κάτι μακρινό και επερχόμενο έχει μετατραπεί ήδη σε συζήτηση καθημερινών θεμάτων ενός υφιστάμενου και μεγεθυνόμενου ψηφιακού σύμπαντος, θεμάτων τα οποία επιδρούν θετικά ή αρνητικά σε κάθε πτυχή της κοινωνικής, οικονομικής, πολιτικής ακόμη και της προσωπικής μας ζωής. Είναι λογικό και αναμενόμενο, λοιπόν, πως κάτι τόσο σημαντικό αποτελεί ταυτόχρονα και πεδίο ρυθμίσεων από τα κράτη και τις κυβερνήσεις.

Σε αυτόν τον τομέα την πρωτοπορία έχει κατά κοινή ομολογία η Ευρωπαϊκή Ένωση και τα κράτη-μέλη που την απαρτίζουν. Μία κοινή ομολογία η οποία εδράζεται και τεκμηριώνεται από το πλήθος, το εύρος και τη διαρκή παραγωγή Κανονισμών και Οδηγιών που έχουν εκδοθεί μέσα από τα όργανα της Ευρωπαϊκής Ένωσης, ξεπερνώντας κάθε άλλη κρατική δομή στον κόσμο. Αυτή η επιμέλεια της Ένωσης στην παραγωγή και εφαρμογή κανόνων για τη νέα ψηφιακή εποχή την έχει φέρει στην παγκόσμια πρωτοπορία, εξασφαλίζοντας τη μέγιστη δυνατή προστασία για τους πολίτες και φέρνοντας την Ένωση πολλές φορές σε αντίθεση ή και αντιπαραθέσεις με τους τεχνολογικούς κολοσσούς. Άλλωστε οι απορρυθμιστικές εξελίξεις το τελευταίο διάστημα, όπως εντοπίζονται στην άλλη πλευρά του Ατλαντικού, αναδεικνύουν με εμφατικό τρόπο την αξία του ευρωπαϊκού μοντέλου διαχείρισης του ψηφιακού σύμπαντος.

Αντιστοίχως, για να έρθουμε στο σήμερα και στα καθ’ ημάς, το Υπουργείο Ψηφιακής Διακυβέρνησης είναι εξαιρετικά δραστήριο και παραγωγικό. Άλλωστε η θεματολογία της ψηφιακής διακυβέρνησης, όπως προανέφερα, βρίσκεται στην αιχμή των σύγχρονων συστημάτων διοίκησης και προσωπικά ο ίδιος νιώθω την ξεχωριστή σημασία που έχει και τα πολλαπλά οφέλη που φέρνει για την κοινωνία, την οικονομία και τους πολίτες.

Τίθεται λοιπόν σήμερα στην Ολομέλειά μας προς συζήτηση και ψήφιση το νομοθέτημα του Υπουργείου με τον τίτλο: «Μέτρα εφαρμογής του Κανονισμού (ΕΕ) 2022/868 (πράξη για τη διακυβέρνηση δεδομένων)-Ορισμός αρμόδιας αρχής για την εφαρμογή του Κανονισμού (ΕΕ) 2024/903 (Κανονισμός για τη διαλειτουργική Ευρώπη)-Ηλεκτρονική εφαρμογή "my street"-Ρυθμίσεις για την προώθηση του ψηφιακού μετασχηματισμού και λοιπές διατάξεις αρμοδιότητας του Υπουργείου Ψηφιακής Διακυβέρνησης» του Υπουργείου Ψηφιακής Διακυβέρνησης.

Εσείς βλέπετε είκοσι επτά άρθρα στο σχέδιο νόμου, αλλά σε συνομιλία που είχα με τον Υπουργό θα αποσυρθεί για την ώρα το άρθρο 27. Αναφερόταν στην κατάργηση του Κτηματολογικού Γραφείου της Θεσσαλονίκης, ώστε να επανέλθει στη συνέχεια με νομοτεχνικές βελτιώσεις. Υπάρχουν και κάποιες υπουργικές τροπολογίες οι οποίες έχουν κατατεθεί και είμαι βέβαιος ότι κατά τη διάρκεια της συζήτησης οι ίδιοι οι Υπουργοί θα εξειδικεύσουν σε αυτές.

Τα είκοσι έξι άρθρα, λοιπόν, του σχεδίου νόμου που έχουμε μπροστά μας κατανέμονται σε τρία κύρια μέρη με αντίστοιχα τρεις επιμέρους βασικές θεματικές τις οποίες θα ακολουθήσω και εγώ ως δομή. Η πρώτη και η εκτενέστερη θεματική αφορά στη λήψη μέτρων για την εφαρμογή της πράξης για τη διακυβέρνηση δεδομένων. Η δεύτερη αφορά και πάλι εφαρμογή Ευρωπαϊκού Κανονισμού, του Κανονισμού για τη διαλειτουργική Ευρώπη. Στη συνέχεια έχουμε τη δημιουργία μιας νέας ψηφιακής εφαρμογής, του “my street”, ως εργαλείου στα χέρια των πολιτών για την καθημερινότητά τους και τέλος μια σειρά επιμέρους ρυθμίσεων.

Τόσο η συζήτηση στην επιτροπή όσο και η δημόσια διαβούλευση ανέδειξαν τη χρησιμότητα αυτών των ρυθμίσεων όσο και το ενδιαφέρον συναδέλφων και φορέων για τις συζητούμενες ρυθμίσεις. Ας ξεκινήσω, λοιπόν, από τις προτεινόμενες ρυθμίσεις που έχουν να κάνουν με την πράξη για τη διακυβέρνηση δεδομένων με το πρώτο μέρος του νομοσχεδίου, που εκτείνεται στα άρθρα 1 έως 15. Με απλά λόγια πρόκειται για μία ουσιαστική, πρακτική και ωφέλιμη ρυθμιστική παρέμβαση στον τομέα της διακυβέρνησης δεδομένων. Μία παρέμβαση η οποία φυσικά λαμβάνει χώρα εντός της γενικότερης φιλοσοφίας που χαρακτηρίζει το πώς αντιμετωπίζει η Ένωση τις μεγάλες ψηφιακές προκλήσεις της εποχής μας.

Όπως ανέφερα και εισαγωγικά, τι σημαίνει αυτό το τελευταίο πρακτικά; Ότι στο ευρωπαϊκό παράδειγμα το δίλημμα ασφάλεια ή αποτελεσματικότητα σε αυτόν τον τομέα δεν υφίσταται. Οι ρυθμίσεις που επιλέγουν η Ευρωπαϊκή Ένωση και οι ευρωπαϊκές κυβερνήσεις έχουν ανυποχώρητα στον πυρήνα τους την προστασία και την ασφάλεια των πολιτών, αλλά μπορούν ταυτόχρονα να ανοίγουν δρόμους ασφαλούς αξιοποίησης, όπως για παράδειγμα τα δεδομένα, και θα δούμε στη συνέχεια τι γίνεται με το παρόν σχέδιο νόμου.

Στο πρώτο μέρος, λοιπόν, το Υπουργείο Ψηφιακής Διακυβέρνησης επιχειρεί με την εισαγωγή των κατάλληλων ρυθμίσεων την πλήρη και αποτελεσματική εφαρμογή της πράξης. Θα πω λίγα λόγια πρώτα για την πράξη αυτή και τις έννοιες που περιλαμβάνει. Ο σκοπός της πράξης είναι η Ευρωπαϊκή Ένωση να καταστεί μια ασφαλής και δυναμική οικονομία δεδομένων πάντοτε με όρους ασφάλειας. Τίθενται, λοιπόν, τα εξής: Τα δεδομένα που μπορούν να διακινούνται εντός της Ευρωπαϊκής Ένωσης και μεταξύ των τομέων προς όφελος όλων. Οι κανόνες άλλων πλαισίων, ιδίως η προστασία της ιδιωτικής ζωής και των προσωπικών δεδομένων, καθώς και το δίκαιο του ανταγωνισμού να τηρούνται πλήρως. Οι κανόνες για την πρόσβαση και τη χρήση των δεδομένων να είναι δίκαιοι, πρακτικοί και σαφείς.

Η πρώτη έννοια-κλειδί που αναδεικνύεται είναι, λοιπόν, η διακυβέρνηση των δεδομένων. Ο διαθέσιμος ορισμός μας λέει ότι πρόκειται για ένα σύνολο κανόνων και μέσων για τη χρήση των δεδομένων το οποίο προβλέπει δομές και διαδικασίες για την ασφαλή κοινή χρήση τους. Πιο συγκεκριμένα η πράξη και κατ’ επέκταση το σχέδιο νόμου που συζητάμε εναρμονίζει τους κανόνες για την περαιτέρω χρήση των δεδομένων που βρίσκονται στην κατοχή φορέων του Δημοσίου και προστατεύονται νομικά, τα λεγόμενα προστατευόμενα δεδομένα, ενώ παράλληλα ενισχύει την κοινοχρησία δεδομένων μέσω της ρύθμισης της αγοράς υπηρεσιών διαμεσολάβησης δεδομένων και των οργανώσεων αλτρουισμού δεδομένων.

Ως έννοια ο αλτρουισμός δεδομένων είναι οι περιπτώσεις κατά τις οποίες φυσικά πρόσωπα και εταιρείες δίνουν τη συγκατάθεσή τους ή την άδειά τους να διαθέσουν τα δεδομένα που παράγουν προς χρήση για το δημόσιο συμφέρον χωρίς οικονομικό αντάλλαγμα. Γιατί συμβαίνει αυτό; Ο λόγος είναι ότι τέτοιου είδους δεδομένα παρέχουν τεράστιες δυνατότητες ως προς την προώθηση της έρευνας και την ανάπτυξη καλύτερων προϊόντων και υπηρεσιών για τους πολίτες. Τα καλύτερα παραδείγματα τα συναντάμε στους τομείς της υγείας, της ανάπτυξης νέων θεραπειών, φαρμάκων ή τεχνολογιών, στη βελτίωση δράσεων για το κλίμα αλλά και της αστικής εν γένει κινητικότητας και μεταφορικής ικανότητας ολόκληρων περιοχών.

Γιατί χρειάζονται όμως οι ρυθμίσεις που έχουμε σήμερα μπροστά μας; Διότι οι βάσεις δεδομένων που περιέχουν δεδομένα προσωπικού χαρακτήρα ή εμπιστευτικές πληροφορίες δεν μπορούν να κοινοποιηθούν ως ανοικτά δεδομένα παρά μόνο αφού ανωνυμοποιηθούν. Εδώ χρειάζεται επομένως η παροχή τεχνογνωσίας αλλά και η εποπτεία αρμόδιων οργάνων και αρχών, ώστε αυτό να καταστεί εφικτό, ωφέλιμο αλλά και να παραμείνει πάντα μια διαδικασία ασφαλής για τα δεδομένα των πολιτών.

Με τις προτεινόμενες διατάξεις το Υπουργείο Ψηφιακής Διακυβέρνησης αναλαμβάνει πλέον τον καθοδηγητικό ρόλο, δημιουργεί και τηρεί μητρώο των αναγνωρισμένων οργανώσεων αλτρουισμού δεδομένων, επιβλέπει τη νομιμότητα της λειτουργίας τους και επιβάλλει τις κατάλληλες κυρώσεις σε περιπτώσεις παραβίασης του νομικού πλαισίου.

Σε ένα ευρύτερο πλαίσιο, κυρίες και κύριοι συνάδελφοι, αν στρέψουμε την προσοχή μας σε ό,τι καταγράφεται σήμερα στην Ελλάδα, θα παρατηρήσουμε ότι πολλές βάσεις δεδομένων που βρίσκονται στην κατοχή του δημόσιου τομέα δεν είναι επαναχρησιμοποιήσιμες. Οι λόγοι είναι πολλοί. Ενδεικτικά θα αναφερθώ στο ότι η έλλειψη μιας ενιαίας και μετρήσιμης στρατηγικής είναι γεγονός, ο ελλιπής συντονισμός μεταξύ φορέων του δημοσίου τομέα, η περιορισμένη κουλτούρα αξιοποίησης δεδομένων του δημοσίου τομέα, περιορισμένα εργαλεία και δεξιότητες για τη διαχείριση δεδομένων, αναποτελεσματικές διαδικασίες και πολιτικές διακυβέρνησης δεδομένων.

Και όμως από τα δεδομένα που έχουν στη διάθεσή τους οι δημόσιοι φορείς μπορεί να εξαχθεί πληθώρα γνώσεων χωρίς να παραβιαστεί ή να κινδυνέψει ο προστατευόμενος χαρακτήρας τους, μια πληθώρα γνώσεων ωφέλιμη για την υγεία, την καθημερινότητα ακόμα και την οικονομία της Ελλάδας και των πολιτών της. Δημιουργείται, λοιπόν, για αυτόν τον σκοπό η συντονιστική επιτροπή για τα δεδομένα του Δημοσίου Τομέα με πρόεδρό της τον ίδιο τον εκάστοτε Υπουργό Ψηφιακής Διακυβέρνησης. Μέσα από αυτήν το Υπουργείο Ψηφιακής Διακυβέρνησης γίνεται ο μοχλός ενεργοποίησης πολιτικών αξιοποίησης αυτών των δεδομένων. Επιπλέον, θεσπίζεται ο ορισμός υπεύθυνου για τη χρήση δεδομένων σε κάθε Υπουργείο, ώστε να υπάρχει ο απαραίτητος συντονισμός.

Εξαιρετικά σημαντικό είναι ότι για την ευόδωση όλης αυτής της προσπάθειας και τη μεγιστοποίηση των ωφελημάτων που προκύπτουν το νομοσχέδιο εισάγει μία κρίσιμη καινοτομία, την Εθνική Στρατηγική για τα δεδομένα του δημοσίου τομέα. Η χώρα και το κράτος μας αποκτούν επιτέλους ένα εργαλείο ανάπτυξης μακρόπνοων εθνικών πολιτικών στο εξαιρετικά κρίσιμο κομμάτι της διακυβέρνησης δεδομένων, κάτι το οποίο έως τώρα δεν υπήρχε. Αυτό το στοιχείο είναι μια κρίσιμη προσθήκη για τη δημιουργία ενός αποτελεσματικού και αξιόπιστου ψηφιακού κράτους που θα ανταποκρίνεται στις προκλήσεις των καιρών και στις ανάγκες των πολιτών του.

Αυτός άλλωστε είναι και ένας κομβικός στόχος της Κυβέρνησης της Νέας Δημοκρατίας για τον οποίο έχουμε ήδη κάνει πράγματα πρωτόγνωρα για το ελληνικό κράτος και, όπως βλέπετε, συνεχίζουμε αποφασιστικά να βελτιώνουμε τις δομές ψηφιακής διακυβέρνησης. Το σημαντικό είναι ότι οι πολίτες βλέπουν αυτή τη συνέπεια, αναγνωρίζουν τα αποτελέσματα στη ζωή τους τα τελευταία χρόνια και στηρίζουν αυτή την κυβερνητική προσπάθεια.

Στα επόμενα μέρη του σχεδίου νόμου οι ρυθμίσεις που ακολουθούν εντάσσονται στην ίδια φιλοσοφία. Για τις ανάγκες εφαρμογής του Κανονισμού της Ευρωπαϊκής Ένωσης 2024/903 προτείνεται ο ορισμός της Γενικής Γραμματείας Πληροφοριακών Συστημάτων και Ψηφιακής Διακυβέρνησης του Υπουργείου Ψηφιακής Διακυβέρνησης ως αρμόδιας αρχής σχετικά με τη διαλειτουργικότητα του δημοσίου τομέα. Και εδώ ο συντονισμός με τα λοιπά κράτη μπορεί να αποδειχθεί εξαιρετικά ωφέλιμος.

Σε επόμενες διατάξεις το Υπουργείο προχωρά στη δημιουργία μιας νέας ηλεκτρονικής εφαρμογής εντοπισμού και καταγγελίας εκ μέρους των πολιτών για την κατάληψη κοινόχρηστων χώρων με την ονομασία “my street”. Η εφαρμογή είναι σχεδιασμένη, ώστε να παρέχει στους πολίτες τη δυνατότητα να διαπιστώνουν και να υποβάλλουν καταγγελίες για αυθαίρετη χρήση κοινόχρηστων χώρων με τραπεζοκαθίσματα καταστημάτων. Οι πληροφορίες για τις παραχωρήσεις δημόσιου χώρου θα είναι προσβάσιμες στους πολίτες μέσα από έναν ειδικά διαμορφωμένο χάρτη με περιγραφικά και γεωχωρικά δεδομένα στα όρια του κάθε δήμου. Δημιουργείται επιπλέον Μητρώο Καταχώρησης Αδειών Χρήσης Κοινόχρηστων Χώρων μέσω της Ενιαίας Ψηφιακής Πύλης της Δημόσιας Διοίκησης, γνωστού πλέον και ως gov.gr, και μέσα από αυτό οι δήμοι, έχοντας καταχωρίσει τις άδειες των καταστημάτων, θα μπορούν να εντοπίσουν άμεσα τι καταλαμβάνεται αυθαίρετα στον κοινό χώρο και να προχωρήσουν στις νόμιμες ενέργειες.

Τέλος, στις τελευταίες διατάξεις του νομοσχεδίου και σε ό,τι αφορά το πλαίσιο λειτουργίας της εταιρείας «Συμμετοχές 5G Α.Ε.» προβλέπεται η δυνατότητα της εταιρείας να συστήνει και να διαχειρίζεται άλλα αμοιβαία κεφάλαια επιχειρηματικών συμμετοχών στον χώρο των νέων τεχνολογιών πέραν από το αρχικό «Ταμείο Φαιστός».

Κυρίες και κύριοι συνάδελφοι, οι ψηφιακές προκλήσεις είναι ήδη μπροστά μας και είναι έτοιμες να μας προσπεράσουν ταχύτατα. Η επαγρύπνηση κρατών, αρχών και φορέων είναι το ελάχιστο απαιτούμενο. Η Ευρωπαϊκή Ένωση δεν επιδεικνύει απλώς και μόνο αμυντικά αντανακλαστικά, αλλά προχωράει και θέτει κανόνες παραγωγικούς και ωφέλιμους. Απόδειξη είναι και το σημερινό σχέδιο νόμου του Υπουργείου Ψηφιακής Διακυβέρνησης. Με αυτό θεσπίζονται σοβαρές αλλαγές και ανοίγει ο δρόμος, ώστε να επιτευχθεί ο στόχος η Ελλάδα να καταστεί μια ασφαλής και δυναμική οικονομία δεδομένων μέσα σε μία ευρύτερη ευρωπαϊκή οικονομία δεδομένων ίδιων χαρακτηριστικών.

Καθιερώνεται η υποχρέωση της πολιτείας να εκπονεί και να υλοποιεί μία συνεκτική εθνική στρατηγική για τα δεδομένα του δημοσίου τομέα. Θεσπίζεται ακόμα η συντονιστική επιτροπή για τα δεδομένα του δημοσίου τομέα και συνολικά το Υπουργείο Ψηφιακής Διακυβέρνησης αναλαμβάνει ως ο κινητήριος μοχλός για την αξιοποίηση αυτών των δεδομένων, ενώ παράλληλα διασφαλίζει πλήρως την προστασία των πολιτών. Την ψηφιακή αποτελεσματικότητα του κράτους υπηρετούν και οι λοιπές διατάξεις από τη διαλειτουργικότητα, το “my street” ως και τις ρυθμίσεις που προανέφερα για τη «Συμμετοχές 5G Α.Ε.»

Με την υπερψήφιση του σχεδίου νόμου σήμερα στην Ολομέλεια κάνουμε ένα ακόμα αποφασιστικό βήμα για την ψηφιακή Ελλάδα του σήμερα και του πολύ κοντινού μας, του προσεχούς μας μέλλοντος.

Σας ευχαριστώ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Μαρκογιαννάκη.

Θα δώσω τώρα τον λόγο στον εισηγητή από το ΠΑΣΟΚ, κ. Απόστολο Πάνα.

**ΑΠΟΣΤΟΛΟΣ ΠΑΝΑΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, στη σημερινή ψηφιακή εποχή η διαχείριση των δεδομένων και η διαλειτουργικότητά τους δεν είναι απλώς μια τεχνολογική πρόκληση. Είναι θεμέλιο για τη δημοκρατία, την οικονομία, την καθημερινότητα των πολιτών μας.

Η χάραξη ορθής ψηφιακής πολιτικής είναι καθοριστικός παράγοντας για την ανάπτυξη, τη διαφάνεια και την προστασία των δικαιωμάτων των πολιτών. Η ψηφιακή πολιτική δεν είναι πολυτέλεια, είναι αναγκαιότητα. Οι κυβερνήσεις που δεν επενδύουν σε ισχυρές ψηφιακές υποδομές, διαφανείς μηχανισμούς διαχείρισης δεδομένων και ασφαλείς ψηφιακές υπηρεσίες, αφήνουν τους πολίτες εκτεθειμένους.

Η τεχνολογία πρέπει να υπηρετεί τον άνθρωπο όχι για να τον ελέγχει αλλά για να δημιουργεί προϋποθέσεις εξέλιξης. Χρειάζεται, λοιπόν, ένα πλαίσιο που διασφαλίζει την ισορροπία μεταξύ της καινοτομίας και της προστασίας της ιδιωτικότητας. Η διαχείριση, λοιπόν, δεδομένων είναι ένα κρίσιμο ζήτημα της εποχής μας. Χωρίς σωστή διαχείριση, οι κυβερνήσεις και οι επιχειρήσεις κινδυνεύουν να χαθούν σ’ ένα λαβύρινθο πληροφοριών, όπου η κατάχρηση και η ανασφάλεια θα κυριαρχούν.

Απαιτείται, λοιπόν, μια εθνική στρατηγική για την ασφάλεια των δεδομένων με έμφαση στη διαφάνεια, τη λογοδοσία και την προστασία από κυβερνοεπιθέσεις. Οι πολίτες πρέπει να γνωρίζουν ποιος συλλέγει, πώς χρησιμοποιεί και πού αποθηκεύει τα δεδομένα τους.

Η διαλειτουργικότητα τώρα των δεδομένων από την άλλη, είναι η γέφυρα που επιτρέπει τη συνεργασία μεταξύ ιδιωτικών φορέων και δημοσίων φορέων, εξασφαλίζοντας ότι οι πληροφορίες ρέουν ομαλά και με ασφάλεια. Φανταστείτε, λοιπόν, ένα κράτος όπου οι δημόσιες υπηρεσίες δεν χρειάζονται δεκάδες έγγραφα για μια συναλλαγή και όπου η υγεία, η φορολογία και η εκπαίδευση συνεργάζονται μέσω ασφαλών ψηφιακών δικτύων. Ένα τέτοιο κράτος είναι όχι μόνο πιο αποτελεσματικό αλλά και πιο φιλικό προς τους πολίτες και τις επιχειρήσεις.

Η ψηφιακή, λοιπόν, πολιτική, η σωστή διαχείριση των δεδομένων και η διαλειτουργικότητα δεν είναι μελλοντικές προκλήσεις. Είναι κάτι που πρέπει να δούμε τώρα. Είναι εδώ και πρέπει να τις αντιμετωπίσουμε σήμερα. Χρειαζόμαστε, λοιπόν, ένα ολοκληρωμένο σχέδιο που θα εγγυάται την ασφάλεια, την καινοτομία και τη διαφάνεια, πάντα, όμως, με γνώμονα το δημόσιο συμφέρον.

Η κυβερνοασφάλεια τώρα από την πλευρά της, αποτελεί τον θεμέλιο λίθο της ψηφιακής πολιτικής. Η αύξηση των κυβερνοεπιθέσεων σε κυβερνήσεις, επιχειρήσεις και πολίτες καταδεικνύει συγχρόνως την ανάγκη για ένα στέρεο πλαίσιο προστασίας. Άρα, αυτό που πρέπει να ενισχύσουμε και να αναπτύξουμε είναι οι αμυντικές δομές με προηγμένα συστήματα ανίχνευσης και απόκρισης σε κυβερνοεπιθέσεις και η διαρκής εκπαίδευση για πολίτες, επιχειρήσεις και δημόσιους λειτουργούς, ώστε να αντιλαμβάνονται τον κίνδυνο και να εφαρμόζουν πρακτικές, αλλά και υποχρεωτικές προδιαγραφές ασφάλειας σε όλες τις κρατικές ψηφιακές υποδομές και τις επιχειρήσεις κρίσιμης σημασίας, όπως η ενέργεια, οι τράπεζες και η υγεία.

Η ψηφιακή, λοιπόν, πολιτική δεν θα πρέπει να αποτελεί ένα όραμα για ασφαλή και καινοτόμα ανάπτυξη αλλά μία πραγματικότητα. Η κυβερνοασφάλεια δεν μπορεί να λειτουργεί αποσπασματικά. Πρέπει να ενσωματωθεί σε μια συνολική ψηφιακή πολιτική που θα προάγει τη διαφάνεια και την προστασία των προσωπικών δεδομένων, εναρμονισμένη συγχρόνως, με τους γενικούς κανόνες, τις διεθνείς βέλτιστες πρακτικές και τη διαλειτουργικότητα των ψηφιακών υπηρεσιών, ώστε να διευκολύνονται οι πολίτες και οι επιχειρήσεις, όπως και η ενίσχυση των νεοφυών τεχνολογικών επιχειρήσεων που μπορούν, φυσικά, να προσφέρουν καινοτόμες λύσεις ασφάλειας.

Συμπερασματικά, θα ήθελα να πω ότι η τεχνολογία και η στρατηγική μας θα πρέπει να δημιουργηθούν ως προστασία και όχι ως απειλή. Η τεχνολογία από μόνη της δεν αποτελεί κίνδυνο. Σημασία έχει το πώς θα τη χρησιμοποιήσουμε. Αυτό θα καθορίσει την πορεία μας. Οφείλουμε, λοιπόν, να επενδύσουμε στην κυβερνοασφάλεια, να διαμορφώσουμε μια ορθολογική ψηφιακή σύγχρονη πολιτική, να αξιοποιήσουμε την τεχνητή νοημοσύνη με όρους ανθρωποκεντρικούς για όφελος της κοινωνίας και της οικονομίας. Το μέλλον, λοιπόν, ανήκει σε εκείνους που προετοιμάζονται γι’ αυτό. Ας είμαστε πρωτοπόροι -αυτό ζητάμε από εσάς- και όχι ουραγοί στις συγκεκριμένες εξελίξεις με αποσπασματικά μέτρα.

Ας περάσουμε τώρα στο νομοσχέδιο. Το υπό συζήτηση νομοσχέδιο στοχεύει στην ενσωμάτωση ευρωπαϊκών κανονισμών σχετικά με τη διαχείριση δεδομένων και τη διαλειτουργικότητα, ενώ παράλληλα προωθεί τον ψηφιακό μετασχηματισμό μέσω νέων τεχνολογικών εργαλείων, όπως η εφαρμογή my street.

Όσον αφορά τους στόχους, να αναφέρουμε ότι το σχέδιο νόμου αποτελεί, πράγματι, ένα σημαντικό βήμα προς τον εκσυγχρονισμό των διοικητικών διαδικασιών και την ενίσχυση της διαφάνειας. Παρ’ όλα αυτά, όπως ήδη έχουμε πει και στις επιτροπές, υπάρχουν ορισμένα σημεία που χρειάζονται προσεκτική διαχείριση αναλυτικά, τα οποία τα είδαμε, καταθέσαμε τις προτάσεις και έχουμε κάνει και ιδιαίτερες επισημάνσεις, ώστε αφενός μεν να δημιουργηθούν οι βέλτιστες συνθήκες ενσωμάτωσης στην ελληνική πραγματικότητα αφετέρου να υπάρξει ένα θετικό αντίκτυπο στην κοινωνία, στις επιχειρήσεις και τους πολίτες.

Ξεκινώντας, στο Μέρος Ένα για τη διαχείριση δεδομένων και την προστασία ευαίσθητων πληροφοριών στη σύγχρονη ψηφιακή εποχή, η πρόσβαση και η διαχείριση δεδομένων αποτελούν βασικό στοιχείο της διαφάνειας, της καινοτομίας και της λήψης τεκμηριωμένων αποφάσεων. Ωστόσο, παρ’ ότι επιδιώκεται η διευκόλυνση της διάθεσης δημόσιων δεδομένων, είναι κρίσιμο να διασφαλιστεί η ισορροπία μεταξύ ανοιχτής πρόσβασης της προστασίας ευαίσθητων ή στρατηγικών πληροφοριών. Η ανοικτή διάθεση δεδομένων μπορεί να ενισχύσει τη βιωσιμότητα των επιχειρήσεων, να βελτιώσει τη λογοδοσία και να υποστηρίξει τη διαμόρφωση πολιτικών βασισμένων σε αποδείξεις.

Η διαχείριση από την άλλη αυτών των δεδομένων αποτελεί και χρειάζεται αυστηρά πρωτόκολλα ασφάλειας, ώστε να αποτρέπεται η ακούσια ή κακόβουλη έκθεση προσωπικών οικονομικών ή εμπορικά ευαίσθητων πληροφοριών. Η ανεξέλεγκτη διάθεση τέτοιων πληροφοριών μπορεί να οδηγήσει σε ανταγωνιστικά μειονεκτήματα, παραβίαση προσωπικών δεδομένων ή ακόμα και απώλεια πνευματικής ιδιοκτησίας. Για την αποτελεσματική διαχείριση, λοιπόν, των δεδομένων, είναι απαραίτητη η συμμόρφωση με τα νομικά πλαίσια περί προστασίας προσωπικών δεδομένων. Επιπλέον, η υιοθέτηση προηγμένων τεχνολογικών λύσεων μπορεί να προσφέρει πρόσθετη προστασία εναντίον των ψηφιακών απειλών.

Συνολικά, λοιπόν, η επιτυχής διαχείριση των δεδομένων δεν αποτελεί για μας μια νομική υποχρέωση αλλά ένα στρατηγικό παράγοντα ανάπτυξης, ενισχύοντας την εμπιστοσύνη των πελατών και συνεργατών, διασφαλίζοντας συγχρόνως την καινοτομία και διασφαλίζοντας την ανταγωνιστικότητα της επιχείρησης.

Στο Μέρος Δεύτερο τώρα για την αποτελεσματικότητα της αρμόδιας αρχής και της διαλειτουργικότητας: Η επιτυχία της εφαρμογής του κανονισμού για τη διαλειτουργικότητα εξαρτάται σε μεγάλο βαθμό από την ικανότητα της αρμόδιας αρχής να διαχειριστεί και να συντονίσει τις απαιτούμενες διαδικασίες. Η επάρκεια πόρων, η τεχνογνωσία, η υιοθέτηση σύγχρονων τεχνολογιών και η συνεργασία με άλλους δημόσιους και ιδιωτικούς φορείς είναι παράγοντες που θα καθορίσουν την αποτελεσματικότητα του συστήματος.

Η διαλειτουργικότητα αναφέρεται στην ικανότητα διαφορετικών συστημάτων, οργανισμών και τεχνολογικών υποδομών να επικοινωνούν και να ανταλλάσσουν δεδομένα με ασφαλή και αξιόπιστο τρόπο.

Στο πλαίσιο αυτό, η αρμόδια αρχή πρέπει να διασφαλίσει ότι οι εμπλεκόμενοι φορείς, κυβερνητικοί οργανισμοί, επιχειρήσεις, ερευνητικά ιδρύματα και πολίτες έχουν πρόσβαση σε συμβάντα και λειτουργικά δεδομένα χωρίς περιττά εμπόδια ή καθυστερήσεις.

Ωστόσο, η διαχείριση της διαλειτουργικότητας απαιτεί σημαντικούς πόρους.

Η αρμόδια, λοιπόν, αρχή, κύριε Υπουργέ, πρέπει να διαθέτει εξειδικευμένο προσωπικό με τεχνική κατάρτιση, να επενδύει σε σύγχρονα πληροφοριακά συστήματα και να διαμορφώνει σαφή ρυθμιστικά πλαίσια που θα καθορίζουν επιτέλους τους όρους πρόσβασης για την ανταλλαγή των δεδομένων.

Επιπλέον, πρέπει να υπάρξει ένας κεντρικός συντονιστικός φορέας που μπορεί να συμβάλλει στην αποφυγή επικαλύψεων αρμοδιοτήτων και, φυσικά, σε αυτό το οποίο ζητάμε όλοι, στη μείωση της γραφειοκρατίας.

Ένα άλλο κρίσιμο ζήτημα είναι η ασφάλεια και η προστασία των δεδομένων. Η αρμόδια αρχή πρέπει να εφαρμόζει προηγμένα πρωτόκολλα κυβερνοασφάλειας και να διασφαλίζεται ότι η προστασία των πληροφοριών που διακινούνται μεταξύ των συστημάτων είναι δεδομένη από μία μη εξουσιοδοτημένη πρόσβαση ή από κακόβουλες επιθέσεις που μπορεί να υπάρξουν.

Η επάρκεια, λοιπόν, των οικονομικών πόρων -εδώ πρέπει να έχουμε μία απάντηση- είναι ζωτικής σημασίας. Η υποχρηματοδότηση ή η έλλειψη επενδύσεων μπορεί να οδηγήσει σε καθυστερήσεις, τεχνολογική υστέρηση και χαμηλή ποιότητα υπηρεσιών. Για τον λόγο αυτό, απαιτείται στρατηγικός σχεδιασμός για τη διασφάλιση σταθερής χρηματοδότησης, είτε μέσω κρατικών προϋπολογισμών, που πρέπει να μας το εξειδικεύσετε, είτε μέσω ευρωπαϊκών και διεθνών χρηματοδοτικών προγραμμάτων.

Συνολικά, λοιπόν, η αποδοτική λειτουργία της αρμόδιας αρχής αποτελεί θεμέλιο λίθο για την εφαρμογή του κανονισμού. Μια, λοιπόν, αποτελεσματική και καλά οργανωμένη αρχή μπορεί να ενισχύσει τη διαφάνεια, να διευκολύνει την επιχειρηματική δραστηριότητα και να συμβάλλει στη βελτίωση της Δημόσιας Διοίκησης.

Όσον αφορά τώρα την προστασία προσωπικών δεδομένων και την καταχρηστική χρήση της εφαρμογής "my street", η εφαρμογή "my street" επιτρέπει στους πολίτες να αναφέρουν προβλήματα στις αρμόδιες αρχές, αλλά και απαιτείται προσοχή ώστε να αποτραπούν καταχρηστικές πρακτικές.

Η προστασία, λοιπόν, των συγκεκριμένων δεδομένων, καθώς και η εφαρμογή πρέπει να συμμορφώνεται στις γενικότερες διατάξεις και να διασφαλίζεται ότι η συλλογή και χρήση των δεδομένων γίνεται με απόλυτη διαφάνεια.

Επιπλέον, η ταυτοποίηση χρηστών θα μπορούσε να μειώσει τον κίνδυνο κακόβουλων αναφορών, προστατεύοντας τόσο τους καταγγέλλοντες όσο και τους καταγγελλόμενους. Πρέπει να υπάρξει αξιολόγηση των καταγγελιών από ειδική ομάδα πριν από τη λήψη μέτρων, ώστε να υπάρξει αποτροπή καταχρήσεων.

Τέλος -ξέρετε ότι το έχουμε πει και στην επιτροπή-, η διαφάνεια και η λογοδοσία είναι βασικοί παράγοντες για την επιτυχία του εγχειρήματος.

Στο Τέταρτο Μέρος, σε ό,τι αφορά την ισότιμη συμμετοχή των πολιτών στην ψηφιακή μετάβαση, είναι απαραίτητο να διασφαλιστεί ότι όλοι οι πολίτες, ανεξαρτήτως ψηφιακών δεξιοτήτων, ηλικίας ή πρόσβασης σε τεχνολογία, θα μπορούν να αξιοποιήσουν τα νέα ψηφιακά εργαλεία. Και αυτή πρέπει να είναι η πρόκληση του δικού σας Υπουργείου. Η ψηφιακή μετάβαση δεν μπορεί να δημιουργήσει νέες ανισότητες ή να αποκλείσει ευάλωτες ομάδες, όπως ηλικιωμένους ή άτομα με αναπηρία ή πολίτες που διαμένουν σε απομακρυσμένες περιοχές.

Ξέρετε, κύριε Υπουργέ, όσον αφορά τους πολίτες που διαμένουν σε απομακρυσμένες περιοχές, υπάρχουν περιοχές -θα πω κάτι για τον νομό μου στη Χαλκιδική- που ακόμα δεν έχουν καλό ίντερνετ.

Άρα, λοιπόν, εμείς μιλάμε για μία εθνική ψηφιακή πολιτική, όταν πας σε περιοχές που μένουν εκεί πολίτες και κάτοικοι και θέλουν να μπουν σε μια εφαρμογή και δεν έχουν καλό ίντερνετ. Βλέπετε σε τι αντιδιαστολή βρισκόμαστε αυτή τη στιγμή.

Για την εξασφάλιση, λοιπόν, ίσων ευκαιριών απαιτούνται δράσεις, όπως η δωρεάν εκπαίδευση σε βασικές ψηφιακές δεξιότητες, που μπορεί να ξεκινήσει και από τη σχολική ηλικία, η ανάπτυξη φιλικών προς τον χρήστη εφαρμογών και η βελτίωση της πρόσβασης σε γρήγορο και προσιτό διαδίκτυο -αυτό που σας είπα πιο πριν- και παράλληλα οι δημόσιες υπηρεσίες πρέπει να διατηρήσουν εναλλακτικούς τρόπους εξυπηρέτησης για όσους δεν μπορούν να αξιοποιήσουν ή να χρησιμοποιήσουν ψηφιακά μέσα, διασφαλίζοντας την καθολική πρόσβαση στις υπηρεσίες.

Συμπερασματικά, το παρόν νομοσχέδιο κινείται προς τη σωστή κατεύθυνση, αλλά όπως όλα τα όμορφα στη ζωή, η εφαρμογή του θα εξαρτηθεί από συγκεκριμένα δεδομένα τα οποία θα πρέπει να αλλάξετε και εσείς στην πράξη.

Η ψηφιακή μετάβαση, λοιπόν, πρέπει να διασφαλίζει δικαιοσύνη, διαφάνεια και προστασία δεδομένων, ενώ παράλληλα να ενισχύει την εμπιστοσύνη των πολιτών στις νέες τεχνολογίες.

Με τις παραπάνω επισημάνσεις, δηλώνουμε ότι υποστηρίζουμε την ανάγκη ενός ψηφιακού μετασχηματισμού, αλλά καλούμε συγχρόνως και την Κυβέρνηση να προχωρήσει, έστω και την ύστατη στιγμή, σε διορθωτικές κινήσεις ώστε να εξασφαλιστεί η ορθή και δίκαιη εφαρμογή του νομοσχεδίου.

Ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Πάνα.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», είκοσι τέσσερις μαθήτριες και μαθητές και τέσσερις συνοδοί εκπαιδευτικοί από το 2ο Δημοτικό Σχολείο Φλώρινας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Επίσης, ο Βουλευτής κ. Χρήστος Στυλιανίδης, Βουλευτής Επικρατείας, ζητεί άδεια ολιγοήμερης απουσίας στο εξωτερικό.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Η Βουλή ενέκρινε τη ζητηθείσα άδεια.

Θα δώσω τώρα τον λόγο στην κ. Πόπη Τσαπανίδου, ειδική αγορήτρια από τον ΣΥΡΙΖΑ.

Παρακαλώ να κλείσει το ηλεκτρονικό σύστημα εγγραφής των ομιλητών.

Κυρία Τσαπανίδου, έχετε τον λόγο.

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, αγαπητά παιδιά που μας επισκέπτεστε και αγαπητοί συνοδοί, συζητάμε σήμερα ένα πολύ ενδιαφέρον νομοσχέδιο, καθώς έρχεται την εποχή που ζούμε όλοι και βιώνουμε όλοι τις συνέπειες της τέταρτης βιομηχανικής επανάστασης. Ζούμε δηλαδή στην εποχή που ο φυσικός, ο ψηφιακός αλλά και ο βιολογικός κόσμος μας, αυτές οι τρεις μεγάλες διαστάσεις της ζωής μας, αλληλεπιδρούν, συγκλίνουν και έχουν αποτελέσματα.

Τι αποτελέσματα; Έχουν φέρει τεχνολογίες οι οποίες αλλάζουν ριζικά τον τρόπο με τον οποίο ζούμε την καθημερινότητά μας, εργαζόμαστε αλλά και σχετιζόμαστε μεταξύ μας. Συνθέτουν, δηλαδή, μια νέα πραγματικότητα, όπου η τεχνητή νοημοσύνη, η ρομποτική, το διαδίκτυο των πραγμάτων, τα ΙoΤ, τα μεγάλα δεδομένα, η βιοτεχνολογία, το blockchain, δεν είναι πια τεχνολογίες που αφορούν το μέλλον, είναι η καθημερινότητα που διαμορφώνει ήδη τον τρόπο που ζούμε, εργαζόμαστε και επικοινωνούμε.

Αυτή, όμως, η μετάβαση δεν έρχεται χωρίς κόστος, ξέρετε. Για τον μέσο πολίτη η ψηφιακή μετάβαση βιώνεται με μια ανασφάλεια και ένα άγχος, τα οποία προκαλούνται από τον ψηφιακό αποκλεισμό που βιώνει σε σχέση με τους υπόλοιπους Ευρωπαίους πολίτες, ίσως και παγκοσμίως. Ο πολίτης είναι μόνος του χωρίς την αρωγή του κράτους και καλείται να αναβαθμίζει συνεχώς τις δεξιότητές του για να μπορέσει να επιβιώσει, να αντιμετωπίσει επίσης μόνος του την ανασφάλεια αλλά και την αβεβαιότητα για το επαγγελματικό του μέλλον, την οποία επιτείνει η αυτοματοποίηση στην εργασία.

Έτσι, κύριε Υπουργέ, η όποια αδυναμία πρόσβασης στην τεχνολογία γεννάει νέες κοινωνικές ανισότητες και φέρνει στο προσκήνιο και ένα θεμελιώδες και πολύ επίκαιρο, μιας και συζητάμε σήμερα το νομοσχέδιο, ερώτημα, ποιος έχει τον έλεγχο των δεδομένων βάσει των οποίων τρέφεται η τεχνολογία, τρέφεται η τεχνητή νοημοσύνη που πλέον έχει μπει στη ζωή μας. Διότι στην εποχή της πληροφορίας τα δεδομένα δεν είναι απλώς πληροφορίες είναι εξουσία, είναι ένα εργαλείο πολιτικής, οικονομικής αλλά και κοινωνικής επιρροής. Και η διακυβέρνηση αυτών των δεδομένων είναι ζήτημα βαθιάς δημοκρατίας.

Σ’ αυτό το πλαίσιο, λοιπόν, το νομοσχέδιο που συζητάμε σήμερα για τη διακυβέρνηση των δεδομένων δεν μπορούμε να το δούμε μόνο του, αποκομμένο δηλαδή από την ευρύτερη πολιτική και θεσμική πραγματικότητα, γιατί ο τρόπος που ρυθμίζει την πρόσβαση, την επεξεργασία και την εποπτεία των δεδομένων θα καθορίσει αν το ψηφιακό αύριο θα είναι ένα πεδίο ελευθερίας και δικαιοσύνης για όλους μας ή θα είναι ένα εργαλείο επιτήρησης, ένα εργαλείο εμπορευματοποίησης, αλλά και αποκλεισμού.

Ζούμε, πράγματι, σε μία εποχή που, όπως είπα, τα δεδομένα δεν είναι απλώς πληροφορίες, είναι ένα νέο νόμισμα εξουσίας, και η πρόσβαση σε αυτό καθορίζει τελικά ποιος έχει φωνή δημόσια και ποιος δεν έχει.

Και σε αυτό το σημείο αρχίζει και η πολύ μεγάλη συζήτηση για το ποιος δηλαδή κρατά τα δεδομένα στα χέρια του, ποιος τα συλλέγει, ποιος τα επεξεργάζεται, ποιος τα αξιοποιεί. Και το κυριότερο ερώτημα είναι για ποιον το κάνει αυτό.

Διότι δεν αρκεί να μιλάμε για την ψηφιοποίηση των πάντων αν δεν διασφαλίσουμε ότι τα προσωπικά μας δεδομένα -στην ουσία, τα ίχνη της ζωής μας της ίδιας, της ίδιας μας της ύπαρξης- δεν θα μετατρέπονται σε ένα εμπορεύσιμο προϊόν πίσω από κλειστές πόρτες, αν δεν διασφαλίσουμε ότι δεν θα γίνουν προϊόν, αντικείμενο εκμετάλλευσης από τους λίγους και μάλιστα, σε ένα πυκνό σκοτάδι.

Η ανησυχία δεν είναι θεωρητική, δεν γεννήθηκε τώρα. Δεν ξυπνήσαμε το πρωί και αρχίσαμε να αναρωτιόμαστε «και γιατί κινδυνεύουν τα δεδομένα μας και τι πρόκειται να συμβεί με αυτό το νομοσχέδιο που κατεβάζει η Κυβέρνηση;». Είναι μια ανησυχία την οποία έχουμε νιώσει στο πετσί μας, είναι μια ανησυχία την οποία βιώσαμε όλοι με τις παρακολουθήσεις, με την ΕΥΠ και με το Predator, είναι μια ανησυχία την οποία βιώσαμε με τις παρακολουθήσεις του μισού Υπουργικού σας Συμβουλίου, των Αρχηγών του Στρατού, αξιωματικών του Στρατού, επιχειρηματιών, δημοσιογράφων κ.λπ..

Όταν, λοιπόν, μια Κυβέρνηση είναι υπόλογη για ένα τέτοιο σκάνδαλο, το σκάνδαλο των υποκλοπών, όταν σε αυτή τη χώρα η ιδιωτικότητα έχει μετατραπεί, έχει γίνει λεία στα χέρια κάποιων, όταν η Κυβέρνηση έδωσε πρόσβαση στην «Palantir» -τη θυμάστε αυτή την ξένη εταιρεία, ελπίζω να μην την ξεχάσαμε- που είχε έναν ασαφή ρόλο στα προσωπικά δεδομένα των πολιτών εν μέσω πανδημίας και έχει φτάσει η χάρη σας να κρεμαστεί και στα μανταλάκια του ερευνητικού δημοσιογραφικού κόσμου σε όλα τα έγκριτα περιοδικά -από το «Spiegel» μέχρι και εγώ δεν ξέρω ποιο- τότε ναι, λυπάμαι πάρα πολύ αλλά αυτή την Κυβέρνηση δεν μπορούμε να εμπιστευτούμε να νομοθετήσει για την ψηφιακή διακυβέρνηση. Διότι η τεχνολογία δεν είναι ουδέτερη, δεν είναι καλό ή κακό το εργαλείο. Το ζήτημα είναι ποιος το κρατά και προς πού στρέφει αυτό το εργαλείο.

Σήμερα, με αυτό το νομοσχέδιο καλούμαστε να συζητήσουμε για τα δημόσια δεδομένα και να αποδεχθούμε διατάξεις που αφήνουν ανοιχτό το ενδεχόμενο τα δεδομένα των πολιτών να περάσουν στον έλεγχο ιδιωτών με όρους ασαφείς, χωρίς επαρκή μηχανισμό διαφάνειας και εποπτείας. Και όσο αυτό συμβαίνει χάνει ο πολίτης. Χάνει την εμπιστοσύνη του προς το κράτος κατ’ αρχάς. Χάνει τον έλεγχο της ίδιας της πληροφορίας που τον αφορά, αλλά χάνει τελικά την ίδια του τη φωνή, όπως ακριβώς χάνει -για να θυμηθούμε λίγο και τις πρόσφατες τραγωδίες- τη φωνή του, όταν του λένε ότι όλα λειτουργούσαν κανονικά την ώρα που πενήντα επτά άνθρωποι σκοτώνονται στη σύγκρουση των τρένων στο έγκλημα των Τεμπών και μετά έρχεται το μπάζωμα, έρχεται η συγκάλυψη. Και τώρα έρχεται και δεύτερη συγκάλυψη, με τον fast track κ. Τριαντόπουλο, ο οποίος παίζει να είναι και ο μοναδικός Έλληνας ο οποίος επιλέγει σε ποια δικαιοσύνη θα πάει να απολογηθεί. Επιλέγει μόνος του τη δικαιοσύνη, σνομπάρει την προανακριτική επιτροπή και δεν θα εμφανιστεί, θα στείλει μόνο ένα υπόμνημα.

Χάνει τη φωνή του ο πολίτης κάθε φορά που συμβαίνει κάτι τέτοιο, όπως ακριβώς τη χάνει, όταν βλέπει να ανεβαίνουν οι τιμές στα προϊόντα, όταν δεν μπορεί να βγάλει τον μήνα, όταν τα σούπερ μάρκετ τον στραγγαλίζουν και όταν έρχεται η Κυβέρνηση να πανηγυρίσει αυξήσεις σε μισθούς. Τα υπολογίσετε! Και εμείς τα υπολογίσαμε! Αύξηση 20 ευρώ παίρνουν οι δημόσιοι υπάλληλοι στον μισθό τους, μέχρι 50 ευρώ οι ιδιωτικοί υπάλληλοι. Και εσείς αυτό το λέτε success story και τι ωραία που τα βιώνουμε όλα!

Χάνει τη φωνή του ο πολίτης κάθε φορά που συμβαίνει κάτι τέτοιο, όπως ακριβώς τυγχάνει, όταν του υπόσχονται ένα ψηφιακό κράτος. Όμως, οι πλατφόρμες κάθε τρεις και λίγο πέφτουν σε αυτό το περίφημο ψηφιακό κράτος, όταν τον φέρνουν με υπερηφάνεια να περπατήσει στη νέα ψηφιακή Ελλάδα 2.0 ή δεν ξέρω σε ποιο νούμερο έχετε φτάσει. Όμως, τον αφήνετε μόνο του να περπατήσει στις ψηφιακές αυτές περιοχές της χώρας, με τον ψηφιακό αναλφαβητισμό να χτυπάει κόκκινο στη χώρα μας -από τις χειρότερες θέσεις στην Ευρωπαϊκή Ένωση- και μάλλον, πηγαίνουμε και από τους χωματόδρομους αυτής της ψηφιακότητας, της ψηφιοποίησης, γιατί οι ταχύτητες του ίντερνετ στην ευρυζωνικότητα την οποία βιώνουμε όλοι είναι οι χαμηλότερες επίσης στην Ευρωπαϊκή Ένωση.

Η αλήθεια είναι ότι, τελικά, η Κυβέρνηση τον πολίτη δεν τον θέλει συμμέτοχο, τον θέλει καταναλωτή υπηρεσιών παθητικό, αποσπασματικό και αποκομμένο και με προσωπικά δεδομένα που δεν ανήκουν τελικά στον ίδιο.

Και όμως, η ψηφιακή εποχή θα μπορούσε να είναι αλλιώς. Θα μπορούσε να είναι ένα εργαλείο χειραφέτησης. Θα μπορούσε να φέρει ισότητα στην πρόσβαση, στην ενδυνάμωση των ευάλωτων, μια ανοιχτή γνώση και συμμετοχή, αρκεί να θελήσουμε -και εδώ είναι το κλειδί- να τη σχεδιάσουμε με επίκεντρο τον άνθρωπο, το κέρδος του κάθε πολίτη ξεχωριστά και όχι με επίκεντρο τα συμφέροντα, όχι να βάλουμε τα συμφέροντα στο τιμόνι.

Θεωρητικά, λοιπόν -το είπαμε και στην επιτροπή όπου έγινε πολύ πιο αναλυτική συζήτηση- κανονικά, δεν θα έπρεπε να έχουμε καμία αντίρρηση σε αυτό το συγκεκριμένο νομοσχέδιο ή τουλάχιστον, ισχυρές αντιρρήσεις ή διαφωνίες για την εφαρμογή αυτών των δύο ευρωπαϊκών Κανονισμών, γιατί τα εργαλεία που προσφέρει, πραγματικά, αποτελούν μια τεράστια ευκαιρία για την ενίσχυση της διαφάνειας, της καινοτομίας, της πρόσβασης στα δημόσια δεδομένα.

Και, πράγματι, προς τον ευρωπαϊκό στόχο, τουλάχιστον, δεν έχουμε αντιρρήσεις. Συμφωνούμε απόλυτα, δεν έχουμε ενστάσεις. Οι αντιρρήσεις και οι σοβαρές επιφυλάξεις -θα προσθέσω και τη δυσπιστία, αν θέλετε- οφείλονται στον τρόπο που νομοθετεί η Κυβέρνηση, κάτι που το συνηθίζει κατά κόρον: Ασάφειες, κενά, με την τακτική της ρύθμισης των περισσότερων σημαντικών παραμέτρων σε έναν χρόνο μελλοντικό, κάπου στο μέλλον. Μια επόμενη υπουργική απόφαση θα ρυθμίσει τα πράγματα, στο μέλλον θα το δούμε, όταν προκύψει το πρόβλημα.

Δεν είναι η πρώτη φορά που το βλέπουμε αυτό, να εφαρμόζεται δηλαδή μια ευρωπαϊκή πολιτική και να την κάνετε εργαλείο συγκεντρωτισμού και αδιαφάνειας. Παρά τη σαφήνεια των υποχρεώσεων που απορρέουν από τον Κανονισμό αυτόν, το νομοσχέδιο που καταθέσατε παρουσιάζει σοβαρότατες ελλείψεις και γενικολογίες.

Πάμε να το δούμε λίγο πιο συγκεκριμένα. Δεν υπάρχουν, πρώτον, σαφείς μηχανισμοί συμμόρφωσης και ελέγχου. Το σχέδιο νόμου αποφεύγει να κατονομάσει πώς θα γίνεται η εποπτεία της εφαρμογής, ποιοι θα είναι οι φορείς οι οποίοι θα ελέγχουν και με ποια αρμοδιότητα ούτε, βεβαίως, προβλέπεται διαδικασία επιβολής κυρώσεων σε περίπτωση παράβασης των διατάξεων αυτών ούτε τα πρόστιμα, που φτάνουν μέχρι τις 100.000 ευρώ, είναι αποτρεπτικά. Στην Ολλανδία, επαναλαμβάνω, ο Κανονισμός επιφέρει πρόστιμα ύψους έως και 10 εκατομμυρίων.

Το αμφισβητήσατε αυτό, κύριε Υπουργέ. Έχω και σχετικό δημοσίευμα. Αν το θέλετε, μπορούμε να το καταθέσουμε.

Δεύτερον, το τοπίο είναι θολό σε ό,τι αφορά την προστασία των προσωπικών δεδομένων. Η έννοια αυτή της ανωνυμοποίησης που είναι κομβική για τη συμμόρφωση με το GDPR, αναφέρεται μόνο επιφανειακά, χωρίς τεχνικές ή νομικές διευκρινίσεις. Απουσιάζει, επίσης, οποιοσδήποτε ανεξάρτητος φορέας που θα διασφαλίζει ότι η διαχείριση των προσωπικών δεδομένων γίνεται με διαφάνεια, γίνεται με αξιοπιστία.

Τρίτον, δεν υπάρχει ρητή ρύθμιση για τη διαλειτουργικότητα των δεδομένων, παρά το γεγονός ότι προβλέπεται αυτό στους Κανονισμούς. Το κρίσιμο αυτό θέμα παραπέμπεται για άλλη μια φορά στο μέλλον -μελλοντικές υπουργικές αποφάσεις, μελλοντικές πολιτικές αποφάσεις- χωρίς καμιά θεσμική διαβούλευση.

Τέταρτον, η πρόσβαση στα δημόσια δεδομένα, ένα από τα σημαντικότερα εργαλεία της ψηφιακής διακυβέρνησης, δεν καθορίζεται επαρκώς. Δεν γνωρίζουμε, δηλαδή, ποια δεδομένα θα είναι δωρεάν, ποια θα είναι έναντι πληρωμής, ποια τέλη θα εφαρμόζονται, ποια κριτήρια θα ισχύουν και πώς θα ελέγχεται η διαφάνεια στη διαμόρφωση αυτών των τελών.

Πέμπτον: Οι περίφημες αλτρουιστικές οργανώσεις δεδομένων. Ούτε εδώ υπάρχουν σαφή κριτήρια για την αναγνώρισή τους, για τον έλεγχο της δράσης τους, για την προστασία από πιθανή εμπορική εκμετάλλευση. Όπως είναι αυτή η ρύθμιση, επιτρέπει τη δημιουργία ψευδοαλτρουιστικών οργανώσεων, με σκοπό ποιον; Αυτόν που όλοι φανταζόμαστε, το κέρδος. Αφήνει, δηλαδή, ανοικτό το ενδεχόμενο διαρροής προσωπικών δεδομένων κάτω από την ομπρέλα των αλτρουιστικών οργανώσεων.

Η άλλη μείζονα προβληματική διάσταση του νομοσχεδίου είναι η υπερσυγκέντρωση εξουσιών στο Υπουργείο Ψηφιακής Διακυβέρνησης. Ορίζεται ως αρμόδια κεντρική αρχή για όλα τα ζητήματα του DGA, αποκτώντας πλήρη έλεγχο του μηχανισμού εποπτείας και εφαρμογής και αυτό δημιουργεί σοβαρά ερωτήματα σχετικά με τη διαφάνεια και τη λογοδοσία.

Η ευρωπαϊκή πρακτική επιβάλλει τη θεσμική ανεξαρτησία των αρχών που εποπτεύουν τον χώρο των δεδομένων. Όμως, στη χώρα μας αυτό μεταφράζεται με έναν μυστήριο τρόπο πάντα, στο να συγκεντρώνονται όλες οι εξουσίες σε ένα Υπουργείο και μάλιστα, μιας Κυβέρνησης η οποία έχει κατηγορηθεί για πρακτικές συσκότισης και αυθαιρεσίας και ήδη είναι ανοιχτή σε ευρωπαϊκό έλεγχο.

Από την υπόθεση της «Palantir», όπως είπαμε, κατά την πανδημία, μέχρι το σκάνδαλο των υποκλοπών δεν έχετε επιδείξει αξιοπιστία στη διαχείριση προσωπικών δεδομένων. Δεν μπορούμε να σας εμπιστευτούμε.

Είναι αυτονόητο πως χρειάζεται μια Ανεξάρτητη Αρχή, με αρμοδιότητα τον έλεγχο των υπηρεσιών διαμεσολάβησης δεδομένων και των παρόχων. Το επισημάναμε πολλές φορές σε όλες τις συνεδριάσεις της επιτροπής. Το επαναλαμβάνουμε και σήμερα. Μόνο ένας φορέας εκτός της εκτελεστικής εξουσίας μπορεί να εγγυηθεί την προστασία των δικαιωμάτων των πολιτών και τη δίκαιη εφαρμογή των Κανονισμών της Ευρωπαϊκής Ένωσης.

Ένα ακόμη σημείο που υπονομεύει την ουσία του νομοσχεδίου είναι αυτή η τακτική της παραπομπής κρίσιμων ζητημάτων στο μέλλον. Σχεδόν όλα τα ουσιαστικά σημεία του νομοσχεδίου παραπέμπονται σε κοινές υπουργικές αποφάσεις, σε προεδρικά διατάγματα, σε μελλοντική κανονιστική ωρίμανση. Για το μέλλον αφήνετε τις διαδικασίες συμμόρφωσης και επιβολής κυρώσεων, για το μέλλον τις τεχνικές προδιαγραφές διαλειτουργικότητας, για το μέλλον τη ρύθμιση των τελών πρόσβασης, για το μέλλον την ουσιαστική προστασία της ανωνυμοποίησης. Όλα για το μέλλον, ενώ ο παρών Κανονισμός είναι εδώ και πρέπει να αρχίσει να εφαρμόζεται.

Αυτή η επιλογή πρέπει να το συνειδητοποιήσετε ότι είναι βαθιά προβληματική, γιατί νομοθετείτε ένα πλαίσιο ασαφές, επιρρεπές σε καταστρατηγήσεις, στην πράξη ανενεργό.

Πάμε λίγο στην εφαρμογή my street που παρουσιάστηκε ως ένα εργαλείο το οποίο θα μπορούσε να φέρει μια τάξη στους δημόσιους χώρους. Πράγματι, θα μπορούσε να λειτουργήσει θετικά. Όμως, και αυτή αποτελεί άλλη μία ευκαιρία που μετατρέπεται σε άλλοθι για την αδράνεια της Κυβέρνησης, την αδράνεια του κράτους. Αντί να ενισχυθούν οι μηχανισμοί οι ελεγκτικοί των δήμων, καλείτε τους πολίτες να κάνουν τη δουλειά της πολιτείας. Αντί να υπάρχουν σαφείς μηχανισμοί διαχείρισης αποτροπής κακόβουλων σχολίων, αναφορών και ενημέρωσης των πολιτών για την πορεία των καταγγελιών τους, έχουμε μια πρόχειρη εφαρμογή που περισσότερο επιτείνει την ανασφάλεια, παρά λύνει το όποιο πρόβλημα.

Η μετακύλιση ευθύνης στους πολίτες είναι, κύριε Υπουργέ, και κύριοι της Πλειοψηφίας, η πάγια τακτική αυτής της Κυβέρνηση. Τι μας λέτε; Μας λέτε: «Εσείς να παρακολουθείτε». Μας λέτε: «Εσείς να καταγγέλλετε». Μας λέτε: «Εσείς να βρείτε τρόπο να προστατευθείτε». Το κράτος απουσιάζει. Το κράτος δεν έχει καμία ευθύνη ποτέ, είναι απόν από τα πάντα.

Τέλος, είναι απαράδεκτη η απόφασή σας στο άρθρο 27 να καταργήσετε το Κτηματολογικό Γραφείο Θεσσαλονίκης. Άκουσα ότι θα την αποσύρετε. Περιμένουμε να το κάνετε. Περιμέναμε μέχρι προχθές βράδυ και μέχρι χθες βράδυ. Ακόμη και σήμερα εδώ στην Ολομέλεια δεν το έχετε αποσύρει. Δεν φαντάζομαι ότι ήταν τόσο δύσκολο αλλά, εν πάση περιπτώσει, περιμένουμε να δούμε τι θα κάνετε και αν τελικώς το αποσύρετε και τι θα φέρετε στη θέση του σε περίπτωση που το κάνετε.

Κυρίες και κύριοι συνάδελφοι, κύριε Υπουργέ, το νομοσχέδιο δεν διασφαλίζει την ορθή εφαρμογή των κανονισμών της Ευρωπαϊκής Ένωσης, δεν παρέχει εγγυήσεις για διαφάνεια, δεν προστατεύει τα προσωπικά δεδομένα, δεν δυναμώνει τους πολίτες, δεν ενισχύει τη δημοκρατία. Αντί να αποτελέσει εργαλείο ανάπτυξης, καινοτομίας και ενδυνάμωσης των δικαιωμάτων, γίνεται μία ευκαιρία στα χέρια σας συγκεντρωτισμού και ενίσχυσης ιδιωτικών συμφερόντων. Χάνουμε, λοιπόν, άλλη μία ευκαιρία. Πρόκειται για μία ακόμη πρόβλεψη του ευρωπαϊκού πλαισίου που εφαρμόζεται με καθυστέρηση, ασάφεια και μεροληψία. Και αυτό δεν το αξίζει ούτε η ελληνική κοινωνία ούτε η ελληνική δημοκρατία.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ -Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε την κ. Τσαπανίδου.

Τον λόγο έχει η ειδική αγορήτρια από το Κομμουνιστικό Κόμμα Ελλάδος κ. Αφροδίτη Κτενά.

Κυρία Κτενά, έχετε τον λόγο.

**ΑΦΡΟΔΙΤΗ ΚΤΕΝΑ:** Ευχαριστώ, κύριε Πρόεδρε.

Εχθές οι εργαζόμενοι της χώρας μας για ακόμα μία φορά άκουσαν τον Πρωθυπουργό να τους εμπαίζει, χωρίς ενδοιασμούς, για αύξηση στον κατώτατο μισθό, έναν μισθό που έχει ήδη εξανεμιστεί από τη ληστρική φορολογία, μια αύξηση που έχει εξανεμιστεί από τη ληστρική φορολογία και την ακρίβεια σε τρόφιμα, στη στέγη και σε άλλα είδη πρώτης ανάγκης. Ξέρουν πολύ καλά ότι δεν βγαίνει ο μισθός ούτε μέχρι τις δεκαπέντε του μήνα. Και καταδικάζει ανενδοίαστα ο Πρωθυπουργός τους χαμηλά αμειβόμενους εργαζόμενους, δηλαδή τους πλέον ευάλωτους, να τα βγάλουν πέρα και αυτήν τη χρονιά με 746 ευρώ καθαρά.

Βέβαια δεν φτάσαμε ως εδώ μέσα σε μία εξαετία. Έχει στρωθεί το έδαφος με μία σειρά νόμων με ονοματεπώνυμο, τους νόμους Βρούτση-Αχτσιόγλου, τους νόμους Χατζηδάκη-Γεωργιάδη και πιο πρόσφατα τον νόμο Κεραμέως, που το ΠΑΣΟΚ ψήφισε και τα 9 από τα 15 άρθρα του. Σε κάθε περίπτωση οι εργαζόμενοι ξέρουν ότι έχουν μόνο μία επιλογή. Τον δρόμο τον έδειξε η μεγαλειώδης απεργία στις 28 Φλεβάρη. Και η κυβέρνηση θα πάρει ηχηρή απάντηση στην απεργία που έχει αποφασιστεί από τα εργατικά συνδικάτα για τις 9 Απρίλη με σύνθημα: «Ή τα κέρδη τους ή οι ζωές μας».

Τώρα για το νομοσχέδιο το οποίο συζητάμε σήμερα να πω ότι πράγματι ζούμε στην εποχή της τεχνητής νοημοσύνης, που είναι μια τεχνολογία που απαιτεί τεράστιους όγκους δεδομένων για την εκπαίδευση και την εξέλιξη των μοντέλων της. Για αυτό και τα δεδομένα αποκαλούνται ο νέος χρυσός. Δεδομένα παράγουμε όλοι μας κάθε στιγμή, κάθε δευτερόλεπτο, είτε μιλάμε για ένα κλικ σε μια ιστοσελίδα, είτε για μια φωτογραφία που ανεβάζουμε, είτε για φορολογικά, για ιατρικά, για κτηματολογικά δεδομένα που κατέχει το Δημόσιο, και αφορούν τον καθένα και κάθε την μία από εμάς. Το αντικείμενο αυτού του νομοσχεδίου είναι ακριβώς αυτά τα δεδομένα που κατέχουν οι δημόσιοι φορείς.

Κατανοούμε πράγματι πάρα πολύ καλά την ανάγκη αξιοποίησης των δεδομένων σε μεγάλη κλίμακα και τις τεράστιες δυνατότητες αυτής της αξιοποίησης. Με τα σημερινά εργαλεία επεξεργασίας, τα δεδομένα αυτά μπορούν πραγματικά να δώσουν πολύτιμη πληροφορία, να απογειώσουν τις δυνατότητες, να οδηγήσουν με τη χρήση της τεχνητής νοημοσύνης σε προγνώσεις, σε διαγνώσεις, σε κατάλληλες πολιτικές, σε αυτοματοποιημένα συστήματα αποφάσεων. Μπορούν πραγματικά να απελευθερώσουν τον άνθρωπο από ανιαρές και επικίνδυνες εργασίες. Μπορούν να μειώσουν τον χρόνο εργασίας, να επιταχύνουν επιστημονικές εξελίξεις.

Όμως, δεν μιλάμε για αυτό σήμερα. Για να γίνουν τα παραπάνω, είναι προϋπόθεση τα δεδομένα αυτά, όπως και όλα τα μέσα παραγωγής, να είναι κοινωνική ιδιοκτησία και να είναι υπό κοινωνικό έλεγχο, στο πλαίσιο ενός εργατικού λαϊκού κράτους. Σήμερα, λοιπόν, μιλάμε για κάτι άλλο. Μιλάμε για το πλαίσιο λειτουργίας της ενιαίας αγοράς δεδομένων της Ευρωπαϊκής Ένωσης και τη συμμόρφωση της χώρας μας με αυτό το πλαίσιο. Μιλάμε δηλαδή για κανόνες στο νέο Ελ Ντοράντο, μετά την πράσινη μετάβαση που φαίνεται να μένει από καύσιμα.

Τα δεδομένα είναι κυριολεκτικά η πολύτιμη πρώτη ύλη για την ψηφιακή οικονομία και για αυτό αποτελούν πεδίο επενδύσεων, πεδίο κερδοφορίας, αλλά και πεδίο ανταγωνισμών, σφοδρών ανταγωνισμών, εντός και εκτός Ευρωπαϊκής Ένωσης. Αλήθεια; Ποιοι αναμένεται να κερδίσουν, να κερδοσκοπήσουν από αυτά; Μα, αυτοί που μπορούν να το εκμεταλλευτούν. Και τι εννοούμε; Αυτοί που έχουν δυνατότητα αποθήκευσης δεδομένων σε κέντρα δεδομένων, πεδίο επενδύσεων λαμπρό τελευταία και στην Ελλάδα. Αυτοί που έχουν πρόσβαση σε υπολογιστική ισχύ για την επεξεργασία τους. Έχει κάνει βήματα η Κυβέρνηση προς την κατεύθυνση. Και αυτοί που έχουν τη δυνατότητα μίσθωσης εργατικής δύναμης για αυτήν τη δουλειά, δηλαδή επιστημόνων που θα αναπτύξουν τα συστήματα και τα μοντέλα αυτά.

Ποιοι μπορούν να τα συνδυάσουν όλα αυτά; Ποιοι έχουν αυτήν τη δυνατότητα; Τα μεγάλα τεχνολογικά μονοπώλια της εποχής μας. Αυτά τα μονοπώλια, αυτοί οι επιχειρηματικοί όμιλοι, λειτουργούν φυσικά με κριτήριο την κερδοφορία τους, και το προβάδισμα έναντι των ανταγωνιστών τους. Έτσι, λοιπόν, ό,τι και να λέτε τα δεδομένα που εμείς παράγουμε, που είναι δικά μας, γίνονται ιδιοκτησία των λίγων και γίνονται χρυσοφόρα πεδία για αυτούς. Και αυτή η πραγματικότητα δεν αλλάζει με την παρουσία μικρών και μεσαίων επιχειρήσεων, που απαιτούνται για τη λειτουργία των μεγάλων.

Μας είπατε, κύριε Υπουργέ, ότι νομοθετείτε για τους μικρούς, για τις start up. Ξέρετε πολύ καλά ότι οι start up φτιάχνονται για να αγοραστούν από μονοπώλια ή για να μετατραπούν οι ίδιες σε μονοπώλια, αλλιώς έχουν αποτύχει. Πρόσφατα είχαμε το παράδειγμα του mega deal της εποχής μας, με 32 δισεκατομμύρια η «Google» εξαγόρασε «Wiz». Η «Wiz» είναι μία start up εταιρεία που δραστηριοποιείται στον τομέα της κυβερνοασφάλειας.

Άρα, όπως και να το εξετάσουμε, η λειτουργία αγοράς δεδομένων, γιατί για αυτό μιλάμε σήμερα, σε αυτό αναφέρεται ο ευρωπαϊκός κανονισμός που ενσωματώνει το σημερινό νομοσχέδιο, οδηγεί και αυτή στη συγκέντρωση και στον έλεγχο των δεδομένων σε λίγα χέρια, και επιπλέον τα υποκαθιστά -και αυτό είναι πάρα πολύ σοβαρό σήμερα- αντικείμενο ανταγωνισμών, κάτι που έχει ιδιαίτερη σημασία σε μια εποχή όξυνσης ανταγωνισμών και μετάπτωσης σε πολεμική οικονομία και ανακατατάξεων βέβαια στην ιμπεριαλιστική πυραμίδα. Μόλις χθες πάλι η Κομισιόν εξέδωσε οδηγίες πολέμου και επιβίωσης για εβδομήντα δύο ώρες, λέει.

Το νομοσχέδιο που συζητάμε σήμερα ενσωματώνει πλευρές πράγματι του Κανονισμού το 2022/868, δηλαδή της Πράξης Διακυβέρνησης Δεδομένων, της DGA. Αυτό είναι το βασικό εργαλείο λειτουργίας της ενιαίας αγοράς δεδομένων στην Ευρωπαϊκή Ένωση. Και συνδυασμένη με τον Κανονισμό 2024/903 για την διαλειτουργική Ευρώπη, δημιουργεί τις προϋποθέσεις για τη λειτουργία κοινών ευρωπαϊκών χώρων δεδομένων ανά τομέα, ώστε οι όμιλοι να μπορούν με έναν κόπο να αξιοποιούν και να εκμεταλλεύονται δεδομένα από άλλες χώρες.

Στη χώρα μας έχουν γίνει βήματα σε αυτήν την κατεύθυνση ή με το G-Cloud, το νέφος που έχει τα δεδομένα όλων των δημόσιων φορέων εκτός της υγείας, και το H-Cloud, που έχει τα δεδομένα της υγείας.

Χθες η εφημερίδα «Tα Νέα» είχε στο πρωτοσέλιδο τον εξής τίτλο: «Στα χέρια των πολυεθνικών τα ιατρικά μας δεδομένα» και διαβάζοντας το άρθρο βλέπουμε ότι χθες ξεκίνησε να εφαρμόζεται απόφαση της Ευρωπαϊκής Ένωσης, η οποία δίνει πρόσβαση στην ευρωπαϊκή πλατφόρμα δεδομένων υγείας σε αμερικανικές πολυεθνικές εταιρείες, τις λεγόμενες Big Teck, και εσείς μας λέτε ότι νομοθετείτε για τους μικρούς.

Ο στόχος είναι διττός: Αφενός η αποτελεσματικότερη εμπορική αξιοποίηση των δεδομένων του χρυσού της εποχής μας, των δεδομένων δηλαδή, από τα ευρωπαϊκά μονοπώλια με ταυτόχρονη προστασία προστατευτισμού, να υψωθεί τείχος προστατευτισμού δηλαδή, απέναντι σε μονοπώλια εκτός Ευρωπαϊκής Ένωσης, όπως είναι αυτά της Κίνας και των ΗΠΑ. Και μπορεί η υπόθεση με την Κίνα να είναι λίγο πολύ ξεκάθαρη, αλλά με τις ΗΠΑ τα πράγματα είναι ακόμα θολά, γιατί τα μονοπώλια από τις ΗΠΑ είναι ήδη εδώ και έχουν πλασαριστεί. Τι θα κάνετε; Θα τα διώξετε;

Τώρα η διαλειτουργικότητα και η διασυνδεσιμότητα μεταξύ κρατών-μελών λειτουργεί και στην κατεύθυνση της αποτελεσματικότερης κατηγοριοποίησης των πολιτών και του διασυνοριακού φακελώματος. Εξάλλου, ευρωπαϊκή πολιτική είναι το «ουδείς εξαιρείται των παρακολουθήσεων». Επίσης, εξυπηρετεί την πρόσβαση σε μεγαλύτερες δεξαμενές δεδομένων, άρα και μεγαλύτερη πελατεία για τους επιχειρηματικούς ομίλους που θα εκμεταλλεύονται τα δεδομένα.

Από τη μέχρι τώρα συζήτηση οι τοποθετήσεις και οι απαντήσεις από τη μεριά της Κυβέρνησης επιβεβαιώνουν και τις θέσεις μας και τις ανησυχίες μας, γιατί αντί να δεσμεύεστε για την προστασία των δεδομένων, την υποτάσσετε στην αρχή της εκ σχεδιασμού και εξ ορισμού διάθεσης ευρωπαϊκή αρχή, αρχή της Ευρωπαϊκής Ένωσης για την προστασία των δεδομένων. Αυτή η αρχή λέει ότι ο βαθμός προστασίας των δεδομένων εξαρτάται από τις τελευταίες εξελίξεις της τεχνολογίας, αλλά και το κόστος εφαρμογής αυτών των μέτρων και βάζει και μια σειρά άλλους παράγοντες που σχετικοποιούν τον κίνδυνο για τα δεδομένα και οι παράγοντες αυτοί είναι η φύση, το πεδίο εφαρμογής, το πλαίσιο και οι σκοποί της επεξεργασίας, δηλαδή, παράγοντες που είναι ελεύθεροι σε ερμηνεία. Κυριολεκτικά θα γίνει πάρτι από τους επιχειρηματικούς ομίλους, γιατί βλέπετε η όποια προστασία και αυτές οι δικλίδες που υπάρχουν αφορούν κυρίως τα ευρωπαϊκά μονοπώλια και όχι τους πολίτες και ίσως να αφορούν και τις κυβερνήσεις.

Για τους πολίτες υπάρχει μόνο το GDPR. Όμως, πραγματικά όλοι μας έχουμε υπογράψει κάποια στιγμή μια φόρμα συναίνεσης. Τι επιλογές έχει ένας πολίτης απέναντι στις συναλλαγές του με το Δημόσιο; Με το GDPR είναι καλυμμένος; Ουσιαστικά συναινεί στην εκχώρηση των δεδομένων του, γιατί αν δεν το κάνει, κινδυνεύει με αποκλεισμό από μια σειρά υπηρεσιών. Επίσης, όποιος υπογράφει σήμερα και συναινεί στην εκχώρηση των δεδομένων του δεν είναι δυνατόν να γνωρίζει πώς θα χρησιμοποιηθούν αυτά στο μέλλον, όταν συνδυασμένα με άλλα δεδομένα θα τον κατατάξουν σε κάποιο προφίλ και αυτό θα χρησιμοποιηθεί είτε από την Κυβέρνηση είτε από επιχειρήσεις είτε για να διαμορφωθούν φορομπηχτικές πολιτικές, για παράδειγμα, που θα στοχεύουν το συγκεκριμένο προφίλ είτε γιατί μια ασφαλιστική θα το αξιοποιήσει για τους δικούς της σκοπούς είτε πραγματικά μπορεί να έχουμε βέβαια και θέματα hacking. Και ξέρετε ακόμα και στην περίπτωση που δεν έχουμε τέτοια ζητήματα, δεν έχουμε δηλαδή ζητήματα κυβερνοασφάλειας, ακόμα και τότε στην περίπτωση του business as usual που λένε, πάλι υπάρχει μεγάλο θέμα για το πώς θα αξιοποιηθούν τα δεδομένα που παράγουμε σήμερα και συναινούμε στην εκχώρησή τους πώς θα χρησιμοποιηθούν στο μέλλον.

Το νομοσχέδιο εισάγει, επίσης, και δύο νεολογισμούς. Δεν υπάρχει ο χρόνος να αναφερθώ σε αυτά αναλυτικά. Απλά θα πω ότι ο αλτρουισμός δεδομένων είναι ψευδεπίγραφος και είναι μια άλλη μια θετική έννοια που κακοποιείται. Εξάλλου, υπάρχει ο κανόνας της Ευρωπαϊκής Ένωσης πάλι που λέει as open as possible as closed as necessary και έχουμε και τις υπηρεσίες διαμεσολάβησης. Είναι καινούργιο πεδίο αυτό επιχειρηματικό. Ουσιαστικά πρόκειται για brokers δεδομένων.

Εδώ επαναλαμβάνω το ερώτημά μας: Με ποιες εταιρείες συνεργάζονται ή θα συνεργαστούν οι δημόσιοι φορείς και ποια τα κριτήρια επιλογής; Δεν έχουμε λάβει απάντηση σε αυτό.

Επίσης, παραμένει και το ερώτημά μας για το Εθνικό Κέντρο Τεκμηρίωσης. Στις διάφορες συζητήσεις που έχουμε κάνει για αυτό το ζήτημα έχουμε ακούσει τα πάντα. Έχουμε ακούσει ότι τα διδακτορικά και τα δεδομένα τους είναι στο cloud και είναι ανοιχτά και προσβάσιμα για το καλό όλων. Έχουμε ακούσει ότι δεν είναι ανοιχτά, ότι έχουν πνευματικά δικαιώματα, άρα είναι προστατευόμενα. Έχουμε ακούσει ότι έχουν εκχωρηθεί για την εκπαίδευση του μεγάλου γλωσσικού μοντέλου στα ελληνικά. Έχουμε ακούσει ότι αξιοποιούνται στα πλαίσια των framework agreements με τεχνολογικούς κολοσσούς, όπως είναι η «Amazon» και η «Google». Τελικά τι ισχύει από όλα αυτά; Μπορείτε να μας το ξεκαθαρίσετε; Έχουν εκχωρηθεί ή όχι και σε ποιον;

Μας είπατε ότι το Υπουργείο δεν εισπράττει από την εκχώρηση δεδομένων, αλλά μπορεί να αποκτήσει εφαρμογές. Θα τις αποκτήσει επί πληρωμή; Και το ρωτάω για τον εξής λόγο: Επειδή το Εθνικό Κέντρο Τεκμηρίωσης απαξιώνεται σταθερά τα τελευταία χρόνια, γιατί, για παράδειγμα, δεν εκμεταλλεύεστε τις δυνατότητες του κέντρου για να γίνει in house ανάπτυξη των εφαρμογών αξιοποιώντας το υπάρχον προσωπικό και προσλαμβάνοντας και προσωπικό κατάλληλου επιπέδου και να σταματήσει η διαρροή του προσωπικού του κέντρου; Και ξέρετε έχουν σημασία αυτές οι απαντήσεις γιατί το ΕΚΤ συμμετέχει στη συντονιστική επιτροπή που θεσπίζει το συγκεκριμένο νομοσχέδιο και το πώς λειτουργείτε απέναντι στο ΕΚΤ είναι ενδεικτικό για το πώς αντιμετωπίζετε ως Κυβέρνηση τα δεδομένα μας.

Τώρα είπατε ότι υπάρχει ανάγκη να μπουν κανόνες. Κοιτάξτε και εσείς που κυβερνήσατε και εσείς που κυβερνάτε τώρα γνωρίζετε πολύ καλά ότι κανόνες στη ζούγκλα δεν μπαίνουν. Αν δεν τα βρουν μεταξύ τους πρώτα τα μονοπώλια, ό,τι κανόνες και να βάλει η Κυβέρνηση θα λειτουργήσουν ως απλή γραφειοκρατία και θα καταργηθούν στην πράξη. Μόνος νόμος είναι το δίκιο του ισχυρού. Το μόνο ερώτημα κάθε φορά ξέρετε είναι ποιου ισχυρού και ποιου το μέρος θα πάρει η εκάστοτε κυβέρνηση. Το μέρος σίγουρα δεν θα είναι με του λαού, της κοινωνικής πλειοψηφίας, αυτών που εργάζονται και παράγουν όλο τον πλούτο που παράγουν και τα δεδομένα που τώρα χρειάζονται τα συστήματα τεχνητής νοημοσύνης.

Το κύριο πρόβλημα, κυρίες και κύριοι Βουλευτές, με αυτό το νομοσχέδιο είναι ακριβώς ο κανονισμός της Ευρωπαϊκής Ένωσης, είναι EDGA. Η όποια κριτική δεν λαμβάνει υπ’ όψιν στην πράξη την ίδια την πολιτική της Ευρωπαϊκής Ένωσης περιορίζεται αναγκαστικά σε επιμέρους πλευρές, όπως η σύνθεση των διαφόρων οργάνων διακυβέρνησης, τον ρόλο του Υπουργείου κ.λπ.. Ναι, υπάρχει ασάφεια, ναι, όλα παραπέμπονται στο μέλλον, αλλά οι όποιες εναλλακτικές είναι το ίδιο προβληματικές γιατί δεν αγγίζουν την ουσία της πράξης διακυβέρνησης δεδομένων.

Προστασία -και κλείνω με αυτό- και έλεγχος δεδομένων δεν μπορεί να υπάρξει σε ένα κράτος που είναι θεματοφύλακας της κερδοφορίας των λίγων, σε ένα σύστημα όπου το απόλυτο κίνητρο της παραγωγής και της οικονομίας στο σύνολό της είναι το κυνήγι του καπιταλιστικού κέρδους. Η συγκέντρωση, η επεξεργασία, η διακίνηση και η κοινή χρήση δεδομένων θα μπορούσαν να συνεισφέρουν στη βελτίωση της ζωής των εργαζομένων και να συμβάλλουν σε πολλές πλευρές για την ικανοποίηση των λαϊκών αναγκών, αλλά αυτό προϋποθέτει ένα άλλο κοινωνικο-οικονομικό σύστημα όπου τα δεδομένα θα μπορούν να είναι όλα ανοιχτά γιατί δεν θα είναι εμπόρευμα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα ήθελα ένα λεπτό ακόμα να τοποθετηθώ για το my street. Απλά θα πω το εξής. Έχουμε τοποθετηθεί ήδη στις επιτροπές. Είναι μια εφαρμογή που ο κάθε πολίτης θα μπορεί μέσω αυτής να καταγγέλλει παραβιάσεις σε καταλήψεις ελεύθερων χώρων. Το πρόβλημα εδώ είναι το εξής: Οι πόλεις -όχι μόνο στη χώρα μας- έχουν μετατραπεί σε τουριστικές ατραξιόν, σε τουριστικά προϊόντα. Οι όποιοι εκσυγχρονισμοί γίνονται με κριτήριο τη μεγιστοποίηση εσόδων από αυτήν τη δραστηριότητα. Δεν με ενδιαφέρει η ποιότητα της ζωής των πολιτών, δεν ενδιαφέρει η απόδοση ελεύθερων χώρων στους πολίτες. Η κατάληψη των χώρων τιμωρείται με τη λογική της εισπραξιμότητας και με αυτήν τη λογική προτείνεται και το my street, όχι δηλαδή με κριτήριο το δικαίωμα των πολιτών να έχουν πρόσβαση σε ποιοτικά αναβαθμισμένους ελεύθερους χώρους.

Αντί, λοιπόν, να έχετε ένα ολοκληρωμένο σχέδιο διαχείρισης και ελέγχου των δημόσιων χώρων, αντί να αποδίδονται ελεύθεροι χώροι στους πολίτες, να μην μετατρέπονται οι πόλεις σε τουριστικά πάρκα, αντί να αξιοποιείται το προσωπικό κρατικών υπηρεσιών για τον έλεγχο και την επιτήρηση, ζητάτε από τους πολίτες να τα «χαφιεντίζουν» με ένα κλικ. Και αυτό είναι απαράδεκτο.

Ευχαριστώ πολύ, κύριε Πρόεδρε, για την ανοχή.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε την κ. Κτενά.

Θα δώσω τώρα τον λόγο στον ειδικό αγορητή από την Ελληνική Λύση, τον κ. Βασίλειο Γραμμένο.

**ΒΑΣΙΛΕΙΟΣ ΓΡΑΜΜΕΝΟΣ:** Σας ευχαριστώ, κύριε Πρόεδρε.

Κύριε Υπουργέ, κύριοι συνάδελφοι, επεξεργαστήκαμε τις τελευταίες ημέρες ένα σχέδιο νόμου στις επιτροπές και σήμερα συζητάμε ένα νομοσχέδιο που ο κανονισμός του δημιουργεί το νομικό πλαίσιο στην Ευρωπαϊκή Ένωση για την προώθηση της ανταλλαγής και εμπορίας δεδομένων, τα οποία πλέον τολμούμε να πούμε ότι θεωρούνται ο «νέος χρυσός». Έτσι τα αποκαλούν κάποιοι. Και θα σας εξηγήσω τον λόγο για τον χαρακτηρισμό αυτό.

Ο συγκεκριμένος Κανονισμός προσανατολίζεται στο να μετατρέψει τα προσωπικά μας δεδομένα σε εμπορεύματα, αντί να αξιοποιήσει τις δυνατότητές του για το κοινό καλό. Ειδικότερα, ο Κανονισμός επιτρέπει τη γενικευμένη παραβίαση προσωπικών δεδομένων και δρομολογεί την παράδοση των προσωπικών δεδομένων και ιδιωτικότητας των πολιτών, προς το λεγόμενο ηλεκτρονικό φακέλωμα.

Αυτό θέλουμε; Σε αυτό αποσκοπούμε; Όταν τα προσωπικά μας δεδομένα καταστρατηγούνται καθημερινά από τα λάθη της Κυβέρνησής σας, κύριε Υπουργέ, και τις εγκληματικές σας παραλείψεις; Θέλετε να σας δώσουμε κάποιες απτές αποδείξεις:

Πρώτη απόδειξη. Επί COVID η Κυβέρνησή σας, με άνωθεν εντολές, δεν παραβίασε κατάφωρα και αντισυνταγματικά το ιατρικό μας απόρρητο με τα πιστοποιητικά, τα περιβόητα πιστοποιητικά, εμβολιασμού; Δεν έπρεπε για να βγούμε έξω να πάμε μια βόλτα να στέλνουμε κάποια μηνύματα σε μια πλατφόρμα του Υπουργείου, όπου κάποιοι χειρίζονταν τη συγκεκριμένη πλατφόρμα; Ακόμη και για να πάει κάποιος σε ένα κατάστημα εστίασης, τον υποχρεώνατε εσείς, κύριε Υπουργέ -η Κυβέρνησή σας, δηλαδή, όχι εσείς προσωπικά- με τη βία να επιδείξει πιστοποιητικό εμβολιασμού στους υπαλλήλους των καταστημάτων.

Φροντίσατε δε να νομοθετήσετε την παρανομία, πάλι με εντολές άνωθεν. Αναγκαζόμασταν όλοι εμείς να αποκαλύπτουμε τα προσωπικά μας δεδομένα, τα ιατρικά μας απόρρητα, στον κάθε άγνωστο για να καταφέρουμε τελικά να πιούμε έναν καφέ ή να επισκεφτούμε ένα κατάστημα ένδυσης ή ένα κατάστημα για να φάμε κάτι. Κι, όμως, τα ζήσαμε όλα αυτά.

Δηλαδή, κύριε Υπουργέ, αν στο μέλλον ξεσπάσει οποιαδήποτε πανδημία, θα ξαναβιώσουμε τέτοιες ακραίες και αντισυνταγματικές, για εμάς, καταστάσεις, στο όνομα της οποιασδήποτε πανδημίας και αυτοπροστασίας;

Δεύτερον, για ποια δεδομένα μιλάμε όταν φέρατε και εγκαταστήσατε ένα λογισμικό παρακολούθησης, το περιβόητο σε όλους μας «Predator», κάτω από μια κυβερνητική ομπρέλα στο Μαξίμου, το οποίο παρακολουθούσε, έβλεπε και άκουγε τα πάντα; Άκουγε επιχειρηματίες, άκουγε δημοσιογράφους, άκουγε Υπουργούς της ίδιας σας της Κυβέρνησης, άκουγε πολιτικούς Αρχηγούς, μέχρι και τον Αρχηγό των Ενόπλων Δυνάμεων.

Όταν, λοιπόν κύριε Υπουργέ, εσείς οι ίδιοι παραβιάζετε τα απόρρητα του πολίτη, τότε για ποια προσωπικά δεδομένα ερχόμαστε όλοι εμείς σήμερα να μιλήσουμε μέσα σε αυτήν την Αίθουσα; Τι ρόλο θα παίξει αυτή η εφαρμογή του my street στην καθημερινότητα του Έλληνα πολίτη; Θέλουμε να μας πείτε. Ψάχνετε ψηφιακούς –έτσι τους χαρακτηρίζω εγώ- χωροφύλακες; Αυτούς ψάχνετε; Θέλετε να καταστήσετε τον Έλληνα καταδότη; Ποιους σκοπούς θέλετε να εξυπηρετήσετε; Πείτε μας.

Τρίτον, ρωτάμε και κάτι άλλο. Θέλει ένας πολίτης να ασφαλιστεί και οι υπεύθυνοι της ασφαλιστικής εταιρείας τού ζητάνε ένα ιατρικό ιστορικό. Η ασφαλιστική εταιρεία θα μπορεί να έχει πρόσβαση στα ευαίσθητα αυτά δεδομένα υγείας του κάθε ενδιαφερόμενου, σε συνεργασία πάντα με τα αρμόδια υπουργεία. Θα έχει πρόσβαση, δηλαδή, στον ιατρικό του φάκελο, στο φάκελο υγείας του, η οποιαδήποτε εταιρεία και οποιοσδήποτε χειρίζεται τα προσωπικά του δεδομένα. Και αν διαπιστώσει κάποιος από αυτούς –που θα διαπιστώσει, γιατί θα καταθέσει τα πάντα ο ενδιαφερόμενος στην ασφαλιστική εταιρεία- ότι είναι καρκινοπαθής, τι θα κάνει; Δεν θα τον ασφαλίσει για να μην ζημιωθεί ο ιδιώτης ή η συγκεκριμένη ασφαλιστική εταιρεία;

Γι’ αυτό προσπαθείτε να συμπτύξετε όλα τα προσωπικά δεδομένα μέσα σε μια κάρτα και σε έναν αριθμό για όλες τις υπηρεσίες, όπως μας λέτε, με σκοπό βέβαια να διευκολύνετε την καθημερινότητα του Έλληνα πολίτη; Τόσο εύκολη, επιτέλους, θέλετε να μας κάνετε τη ζωή; Γι’ αυτό προσπαθείτε να μαζέψετε όλα τα προσωπικά μας δεδομένα σε μια κάρτα; Μήπως, κύριε Υπουργέ, μας προετοιμάζετε για κάτι; Δεν ξέρω. Εμείς ρωτάμε.

Πρέπει να καταλάβετε ότι όλα αυτά τα δεδομένα θα γίνουν χρυσάφι στα χέρια κάποιων, κυρίως κερδοσκόπων, το οποίο θα εκμεταλλεύεται ανά πάσα ώρα και στιγμή και θα μπορεί άλλωστε στη συνέχεια να εμπορεύεται. Τα δεδομένα, ήδη, έχουν καταστεί ένα προϊόν το οποίο πωλείται και αντί να τα προστατεύσουμε νομοθετώντας, ερχόμαστε σήμερα εδώ να κάνουμε τι; Να τα χαρίσουμε.

Τέταρτον, πάμε σε ένα δημοσίευμα, στο οποίο αναφέρθηκε και η συνάδελφος από το Κομμουνιστικό Κόμμα Ελλάδας, της εφημερίδας «Τα Νέα», μια εφημερίδα φιλοκυβερνητική, δεν θα έλεγα ότι αντιπολιτεύεται την Κυβέρνηση. Γράφει λοιπόν η εφημερίδα «Στα χέρια των πολυεθνικών τα ιατρικά μας δεδομένα, περιλαμβάνει απόρρητα στοιχεία που αφορούν όλους τους πολίτες της Ευρωπαϊκής Ένωσης και κατ’ επέκταση και τους Έλληνες πολίτες». Αυτό, λοιπόν, θέλουμε;

Καταλαβαίνετε λοιπόν, κύριε Υπουργέ, τι πάτε να κάνετε; Θα θυσιάσετε ευαίσθητα προσωπικά δεδομένα συμπολιτών μας -και τα δικά μας ακόμα- και ιατρικά δεδομένα, στον βωμό των ιδιωτικών συμφερόντων, των μεγαλοεπιχειρηματιών, των πολυεθνικών εταιρειών, των φαρμακοβιομηχανιών, των ασφαλιστικών εταιρειών και των ιδιωτικών κλινικών. Αυτούς υπηρετείτε εσείς της Κυβέρνησης ή τον ελληνικό λαό;

Εμείς ξεκαθαρίζουμε ότι δεν πρόκειται να συναινέσουμε σε αυτό. Είναι μια άκρως επικίνδυνη νομοθέτηση που η εφαρμογή της θα οδηγήσει με μαθηματική ακρίβεια σε ολέθριες συνέπειες.

Πέμπτον, επειδή μιλάμε για προσωπικά δεδομένα, να μιλήσουμε για την Ευρωβουλευτή σας την κ. Ασημακοπούλου; Να πούμε για τα πρόστιμα που επέβαλε η Αρχή Προστασίας Δεδομένων Προσωπικού Χαρακτήρα στο Υπουργείο, βάζοντας βαθιά το χέρι στην τσέπη ο Έλληνας πολίτης για να πληρώσει τα καμώματά της δικιά σας Ευρωβουλευτή, κύριε Υπουργέ;

Έκτον -και σημαντικό και αυτό: Τράπεζες και funds. Έχουν διαβιβαστεί παράνομα τα προσωπικά δεδομένα οφειλετών σε funds και εισπρακτικές εταιρείες, οι οποίες τηλεφωνούν ασταμάτητα στον κόσμο, σε καθημερινή βάση και στους οφειλέτες, ζητώντας να εισπράξουν τα οφειλόμενα. Δεν έχουν κανένα απολύτως όριο. Το έχουμε καταγγείλει πάμπολλες φορές μέσα από αυτό το Βήμα της Βουλής. Δεν έχουν όριο αυτοί οι άνθρωποι. Δεν τους ενδιαφέρει αν είναι βράδυ, αν είναι πρωί, αν είναι μεσημέρι, αν ο κόσμος κοιμάται, αν ο κόσμος εργάζεται. Έχουν κινητά τηλέφωνα, έχουν σταθερά τηλέφωνα, έχουν όλα τα προσωπικά δεδομένα και καθημερινά τα παραβιάζουν. Οι συγκεκριμένες εταιρείες, τα funds, αυτά που πίνουν το αίμα του ελληνικού λαού σαν βαμπίρ, έχουν γίνει πραγματικά ένας ζωντανός εφιάλτης για τον Έλληνα πολίτη.

Και γι’ αυτό ευθύνεστε μόνο εσείς, κύριε Υπουργέ -όχι προσωπικά εσείς- η Κυβέρνησή σας και οι πολιτικές σας. Και δεν κάνετε τίποτα απολύτως για όλα αυτά. Απολύτως τίποτα για να μας προστατεύσετε. Δεν επιβάλλετε καν πρόστιμα. Και αν τα επιβάλλετε, είναι τόσο μικρά που αδιαφορούν τα συγκεκριμένα funds. Πρέπει λοιπόν, να μπει ένα τέλος στην αυθαιρεσία των funds που πίνουν το αίμα του ελληνικού λαού. Πρέπει να το κάνετε.

Και κάτι ακόμα: Θέλω να μου πείτε για τη σύνδεση του ΑΦΜ με τη διεύθυνση IP –την περιβόητη διεύθυνση IP που έχουν όλοι στα σπίτια τους ή όλες οι εταιρείες στα καταστήματά τους- που πλέον προβλέπεται. Είναι παντελώς άστοχη και επικίνδυνη η σύνδεση του ΑΦΜ με την IP.

Πάμε λοιπόν και σε κάτι άλλο πιο σημαντικό, πάμε σε μια καφετέρια, για παράδειγμα. Εγώ ο παραβατικός μπαίνω σε ένα κατάστημα εστίασης και αρχίζω να κατεβάζω μέσω του wi-fi του συγκεκριμένου καταστήματος παράνομο λογισμικό, παράνομο υλικό, όπως για παράδειγμα πορνογραφικό. Εκείνη τη στιγμή, λοιπόν, διατελώ ποινικό αδίκημα. Ξέρετε τι γίνεται σε αυτήν την περίπτωση; Διαπράττω εγώ ένα έγκλημα, αλλά τη νύφη την πληρώνει ο ιδιοκτήτης του συγκεκριμένου καταστήματος. Έχουμε δει πάρα πολλές τέτοιες περιπτώσεις που έχουν φτάσει στο ακροατήριο. Πάνε κατηγορούμενοι άνθρωποι, επειδή κάποιος άλλος εκμεταλλεύτηκε ή κάποιος χάκερ μπήκε μέσα στο δικό τους wi-fi, στην IP τους, που δεν έχουν διαπράξει τα εγκλήματα. Όμως, αυτοί είναι που τιμωρούνται. Και αυτό είναι κάτι που πρέπει να δείτε.

Και έρχομαι και σε κάτι, επίσης, σημαντικό. Παγκόσμιες πλατφόρμες μέσων κοινωνικής δικτύωσης, κύριε Υπουργέ, αρνούνται να δώσουν την IP, ώστε να αποκαλυφθεί ένα έγκλημα. Μιλάμε, δηλαδή, για εγκλήματα, όπως για παιδοβιασμούς, για τρομοκρατία κ.λπ. και όταν προσφεύγει μια δημόσια αρχή στις συγκεκριμένες εταιρείες κοινωνικής δικτύωσης, δηλαδή σε πλατφόρμες, όπως είναι το «Χ», το Twitter, το Instagram, το Facebook, αρνούνται να δώσουν τα προσωπικά δεδομένα. Μία ιδιωτική εταιρεία, δηλαδή, αρνείται να δώσει τα δεδομένα σε αντίθεση με μια απλή, αν θέλετε, πλημμεληματικού χαρακτήρα παράβαση που μπορεί να έχει κάνει ένας άνθρωπος, όπως το να έχει συκοφαντήσει κάποιον, να τον έχει αποκαλέσει κάπως ή να τον έχει εξυβρίσει. Τότε απλόχερα η εισαγγελία πλημμελειοδικών μέσω μιας καταγγελίας και μέσω των αστυνομικών αρχών δίνει εντολή να ανοίξει η IP από την οποία προήλθε ένα μήνυμα. Αυτό σημαίνει ότι εκεί παραβιάζονται επιπλέον τα προσωπικά δεδομένα τα οποία είναι εκτεθειμένα ανά πάσα ώρα και στιγμή σε κυβερνοεπιθέσεις, χάκερς και σε κακόβουλα λογισμικά. Αυτά τα έχουμε επισημάνει στο νομοσχέδιο για την κυβερνοασφάλεια, δηλαδή στον κ. Κυρανάκη.

Τι έκανε ο κ. Κυρανάκης γι’ αυτό; Απολύτως τίποτα. Δεν μπορεί να γίνεται λόγος για προσωπικά δεδομένα χωρίς την ύπαρξη υπερσύγχρονων υποδομών κυβερνοασφάλειας ικανών να διασφαλίσουν το αυτονόητο, που δεν είναι άλλο από τη μη διαρροή αυτών των προσωπικών δεδομένων.

Αλλάζοντας θεματική, θα ήθελα να αναφερθώ και στο Μέρος Γ΄ και ειδικά στο άρθρο 26, κύριε Υπουργέ, όπου έχουμε την τροποποίηση της διαδικασίας σε σχέση με το Κτηματολόγιο, ώστε η απόφαση ή η πράξη εξάλειψης εμπράγματου βάρους, όταν αυτό δεν είναι εγγεγραμμένο σε δημοτολόγιο φύλλο του ακινήτου, να οδηγεί στην καταχώρηση του εμπράγματου βάρους και στην εξάλειψη του μέρους αυτού αμέσως μετά την καταχώρισή του χωρίς επιπλέον αίτηση του αιτηθέντος την καταχώριση της πράξης. Καλή η θεωρία, αλλά στην πράξη δεν είναι τόσο εύκολα τα πράγματα και θα πρέπει ο κόσμος εκεί έξω να το γνωρίζει αυτό. Νομοθετούμε με έναν τέτοιο τρόπο που ο κόσμος πολλές φορές δεν καταλαβαίνει και δεν μπορεί να συνειδητοποιήσει τι γίνεται.

Αποτελεί, λοιπόν, σημαντικό πρόβλημα που ταλαιπωρεί χιλιάδες πολίτες ειδικότερα σε περιπτώσεις κατά τις οποίες έχουν εγγραφεί βάρη σε αρχικές ιδιοκτησίες κυρίως σε αγρούς και σε οικόπεδα που έπειτα είτε κατατμήθηκαν είτε εντάχθηκαν σε σχέδια πόλης και έγιναν οικόπεδα. Παρατηρείται ότι κάποιοι σημερινοί φερόμενοι ως ιδιοκτήτες δεν έχουν δηλώσει τις ιδιοκτησίες τους για πολλούς λόγους, με αποτέλεσμα αυτές να εμφαίνονται στο Κτηματολόγιο ως αγνώστου ιδιοκτήτη.

Όταν, λοιπόν, οι ενδιαφερόμενοι προβαίνουν στις νόμιμες διαδικασίες για εξαλείψεις βαρών που δεν εμφαίνονται στις αρχικές εγγραφές, δεν μπορούν να εξαλείψουν αυτά τα βάρη, αφού δεν εμφαίνονται στις αρχικές εγγραφές, κάτι που θα πρέπει να δείτε, κύριε Υπουργέ. Αυτή η κατάσταση όχι μόνο δημιουργεί σημαντικά προβλήματα στις συναλλαγές και την εν γένει ελευθερία διάθεσης των περιουσιακών στοιχείων, αλλά θίγει ευθέως και το συνταγματικά κατοχυρωμένο δικαίωμα των Ελλήνων στην ιδιοκτησία.

Και επειδή εμείς δεν αρκούμαστε μόνο στην κριτική, αλλά είμαστε κόμμα με προτάσεις, σας δίνουμε τη λύση στο πρόβλημα με πρόταση για προσθήκη διάταξης στο άρθρο 26 του σχεδίου νόμου. Πιο συγκεκριμένα, κρίνεται σκόπιμο να προστεθεί νέο τρίτο εδάφιο στην προτεινόμενη παράγραφο 4γ με το εξής περιεχόμενο: «Η προβλεπόμενη στα δύο προηγούμενα εδάφια διαδικασία υλοποιείται και επί ακινήτων που εμφαίνονται ως αγνώστου ιδιοκτήτη». Πρόκειται για πρόταση, κύριε Υπουργέ, την οποία, αν θέλετε, μπορείτε να υιοθετήσετε και να τη βάλετε μέσα στο νομοσχέδιο. Με μία νομοτεχνική βελτίωση και με μία πρόταση μπορείτε κυριολεκτικά να λύσετε αυτό το μεγάλο πρόβλημα.

Κλείνοντας, θέλουμε να εκφράσουμε την έντονη αντίθεσή μας στην κατάργηση του Κτηματολογικού Γραφείου στη Θεσσαλονίκη, στη βόρεια Ελλάδα μας χωρίς καμία επίσημη ενημέρωση προς τους αρμόδιους φορείς. Η κατάργηση αυτή αναμένεται να επιφέρει περαιτέρω καθυστερήσεις στην εξυπηρέτηση των πολιτών, κάτι που κάνει την όλη διαδικασία ακόμα πιο απογοητευτική και σίγουρα πιο προβληματική.

Ο σκοπός της Κυβέρνησης φαίνεται να είναι η ιδιωτικοποίηση του Κτηματολογίου ακολουθώντας την προσφιλή της τακτική. Ποια είναι αυτή; Πρώτα απαξιώνει τους δημόσιους οργανισμούς και στη συνέχεια προχωρά στη συνήθη τακτική της, την ιδιωτικοποίηση. Παράλληλα, αυτό εντείνει την ανασφάλεια δικαίου και σίγουρα των συναλλαγών.

Ακούγοντας, λοιπόν, όλα αυτά εσείς, κύριε Υπουργέ, όλα αυτά που προαναφέραμε, ό,τι ακούσατε από όλα αυτά, περιμένετε να ψηφίσουμε θετικά το συγκεκριμένο νομοσχέδιο, να υπερψηφίσουμε δηλαδή μια κατάφωρη και άδικη παραβίαση των προσωπικών μας δεδομένων; Όχι, κύριε Υπουργέ, δεν το έχουμε κάνει μέχρι σήμερα ως Ελληνική Λύση από αυτό εδώ το Βήμα και ούτε είμαστε εδώ για να το κάνουμε σήμερα. Καταψηφίζουμε, λοιπόν, το συγκεκριμένο νομοσχέδιο.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε κι εμείς τον κ. Βασίλειο Γραμμένο.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», τριάντα δύο μέλη του ΚΑΠΗ Γουμένισσας από τον Δήμο Παιονίας Κιλκίς.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τη συνεδρίασή μας, επίσης, παρακολουθούν δεκατέσσερις μαθήτριες και μαθητές και δύο συνοδοί εκπαιδευτικοί από το 6ο Δημοτικό Σχολείο Χολαργού.

Επίσης, η Βουλή σάς καλωσορίζει, παιδιά, και σας εύχεται καλή πρόοδο!

(Χειροκροτήματα από όλες τις πτέρυγες της Βουλής)

Και τώρα καλώ στο Βήμα τον ειδικό αγορητή από τη Νέα Αριστερά κ. Δημήτριο Τζανακόπουλο.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, οφείλω να ξεκινήσω με το εξής: Αυτό που μου κάνει πολύ μεγάλη εντύπωση σήμερα είναι ότι η Ολομέλεια της Βουλής συζητά παριστάνοντας ότι η Κυβέρνηση δεν είναι σε βαθύτατη πολιτική κρίση, παριστάνοντας ότι δεν έχει χαθεί πλήρως ο έλεγχος, παριστάνοντας ότι δεν έχει αποδιαρθρωθεί ολοκληρωτικά το θεσμικό δημοκρατικό σύμπαν. Αυτό, κύριε Υπουργέ, μπορεί να μην σχετίζεται με τις αρμοδιότητες τις οποίες εσείς έχετε, αλλά οφείλω να σας υπενθυμίσω ότι η ευθύνη της Κυβέρνησης είναι συλλογική. Έχετε ευθύνη για κάθε κυβερνητική απόφαση και για κάθε κυβερνητική μεθόδευση.

Μόνο τις δύο τελευταίες μέρες έχουμε τα εξής περιστατικά κατά σειρά σοβαρότητας που αποδεικνύουν ακριβώς αυτό το οποίο έλεγα προηγουμένως, ότι έχει χαθεί πλέον ο έλεγχος από τη μεριά της Κυβέρνησης. Έχουμε την Υπουργό Πολιτισμού σε μία επίδειξη αδιανόητου αυταρχισμού και έλλειψης δημοκρατικού διοικητικού ήθους να επιπλήττει σε ζωντανή μετάδοση ανώτερη υπάλληλο του Υπουργείου Πολιτισμού, λες και δεν υπάρχουν θεσμικές διαδικασίες άσκησης ιεραρχικού ελέγχου, λες και δεν είναι η ίδια η Υπουργός Πολιτισμού αρμόδια για την κατανομή και τη διαχείριση των κονδυλίων του Υπουργείου Πολιτισμού και έπρεπε να κάνει αυτό το σόου μπροστά στις κάμερες για να δείξει την υποτιθέμενη αυστηρότητά της και την αποφασιστικότητά της να μην αποδέχεται, εν πάση περιπτώσει, τη βεβήλωση αρχαίων μνημείων και βεβήλωση την οποία η ίδια θα έπρεπε να έχει αποκαταστήσει με δική της πρωτοβουλία.

Όμως, αυτό είναι το λιγότερο. Προχθές μονάδες του Ελληνικού Στρατού, του Ελληνικού Πολεμικού Ναυτικού σε ένα εθνικιστικό και ανιστόρητο παραλήρημα κατάφεραν με το σύνθημα το οποίο φώναξαν κατά τη διάρκεια της παρέλασης να δημιουργήσουν διπλωματικό γεγονός όχι με ένα, αλλά με δύο κράτη ταυτόχρονα, τόσο με την Κύπρο όσο και με την Τουρκία.

Ας ενημερώσει, όμως, κάποιος το Πολεμικό Ναυτικό ότι η Κύπρος από το 1960 είναι ανεξάρτητο κράτος και όχι τμήμα της ελληνικής επικράτειας. Επίσης, ας ενημερώσει κάποιος το Πολεμικό Ναυτικό ότι ακριβώς επειδή η Κύπρος δεν είναι ούτε ελληνική ούτε τουρκική, αλλά κυπριακή, θα πρέπει οι μονάδες του Ελληνικού Στρατού ή του Πολεμικού Ναυτικού ή οποιοσδήποτε άλλος να είναι διπλά προσεκτικός, γιατί θα πρέπει να σας θυμίσω ότι αυτό το σύνθημα «Η Κύπρος είναι ελληνική» ήταν αυτό που οδήγησε στην τουρκική εισβολή το 1974. Αυτό οδήγησε στην τουρκική εισβολή το 1974.

Επίσης, ας ενημερώσει κάποιος το Πολεμικό Ναυτικό ότι ο χουλιγκανισμός δεν είναι δείγμα υψηλού φρονήματος και πατριωτισμού. Είναι δείγμα ανασφάλειας και φόβου και, σίγουρα, είναι και δείγμα αντιεπαγγελματισμού.

Ρωτώ και εσάς, αλλά και τον κύριο Υπουργό Εξωτερικών και τον κύριο Υπουργό Εθνικής Άμυνας, τι θα κάνουν οι Έλληνες αξιωματούχοι στην επόμενη συνάντηση για τα μέτρα οικοδόμησης εμπιστοσύνης με την Τουρκία, όταν οι ομόλογοί τους από την Τουρκία τους δείξουν το γηπεδικό σύνθημα; Τι θα κάνουν; Και καλώ και όσους φώναξαν αυτό το σύνθημα, αλλά και όσους από την Συμπολίτευση ή από το Υπουργικό Συμβούλιο έσπευσαν να το υπερασπιστούν ή να πουν ότι δεν έγινε και τίποτα -τον κ. Γεωργιάδη για παράδειγμα ή τον κ. Πλεύρη- να απαντήσουν στο εξής: Όταν θα γίνει αυτό, όταν δηλαδή οι ομόλογοι από την Τουρκία δείξουν στους Έλληνες αξιωματούχους το συγκεκριμένο βίντεο, θα είναι ενισχυμένη ή αποδυναμωμένη η διπλωματική θέση της χώρας;

Αυτό είναι το πολιτικό ερώτημα που πρέπει να απαντήσει η Κυβέρνηση. Και μου κάνει αλγεινή εντύπωση ότι κόμματα, ακόμα και του δημοκρατικού προοδευτικού τόξου, υποτίμησαν τη σχετική σημασία. Δεν έβγαλαν ούτε γραπτή ανακοίνωση. Είδα την με πολύ μεγάλη καθυστέρηση αντίδραση, για παράδειγμα του ΠΑΣΟΚ. Αλήθεια, τι φοβάστε συνάδελφοι του ΠΑΣΟΚ, το πολιτικό κόστος; Από ποιους, από τους παραληρηματικούς εθνικιστές που στα social media έβγαιναν και έλεγαν μπράβο στα παλληκάρια μας; Αυτό φοβάστε, για να αντιδράσετε; Μου κάνει εντύπωση, όμως, και η σιωπή από άλλες πλευρές.

Εν πάση περιπτώσει, περνάω στο τρίτο γεγονός, για να εξηγήσω σε πόσο βαθιά θεσμική κρίση βρισκόμαστε και ότι εδώ δεν μπορούμε να κάνουμε μπίζνες us usual. Χθες ο κ. Τριαντόπουλος ανακοίνωσε σχεδόν, μέσω διαρροών, ότι δεν πρόκειται να προσέλθει αύριο στην προανακριτική επιτροπή, συνεχίζοντας την μεθόδευση της συγκάλυψης που έχει επιλέξει η Νέα Δημοκρατία, διότι μέσα στη σπουδή της ακριβώς να συνεχίσει αυτήν τη μεθόδευση, για να συγκαλύψει τα εγκλήματα πια των Τεμπών -γιατί δεν μιλάμε για ένα έγκλημα, μιλάμε για πολλά εγκλήματα- δεν διστάζει όχι απλώς να παραβιάσει, αλλά σχεδόν να αναστείλει την ισχύ του Συντάγματος.

Σε αυτήν τη συνθήκη βρισκόμαστε, σε αυτήν τη συνθήκη συζητάμε και έχουμε τον κύριο Πρωθυπουργό χθες να ανακοινώνει, για να αλλάξει την ατζέντα ή εν πάση περιπτώσει, να προσπαθήσει να αντιστρέψει την πορεία φθοράς της Κυβέρνησης, μία αύξηση του κατώτατου μισθού η οποία όχι απλώς δεν είναι αύξηση, ενδεχομένως να είναι και μείωση αν δεν πειραχτούν, αν δεν αλλάξουν οι φορολογικές κλίμακες και το αφορολόγητο. Σε αυτήν την κατάσταση βρισκόμαστε. Όλα αυτά και άλλα πολλά νομίζω ότι δείχνουν εναργώς πως το καθεστώς ταλανίζεται, το καθεστώς παραπαίει. Έχει χαθεί ο έλεγχος και η κρίση είναι πλέον αναντίστρεπτη και είναι μέσα σε αυτήν την κρισιακή συνθήκη που συζητάμε το σημερινό νομοσχέδιο, αλλά εξηγεί σε μεγάλο βαθμό αυτή η κρισιακή συνθήκη και γιατί το ενδιαφέρον γι’ αυτό το νομοσχέδιο δεν είναι τόσο μεγάλο, όταν τόσο σημαντικά γεγονότα που σχετίζονται ακριβώς με την βαθιά κρίση της Κυβέρνησης απασχολούν τη δημόσια συζήτηση. Αυτό δεν σημαίνει ότι το νομοσχέδιο αυτό δεν είναι σοβαρό ή ότι δεν έχει σοβαρές συνέπειες, διότι το κεντρικό του ζήτημα και το κεντρικό θέμα με το οποίο ασχολείται είναι ο τρόπος και οι όροι ανοίγματος των δεδομένων που διακρατούνται από φορείς του δημοσίου, η διαχείριση και η επεξεργασία τους. Το θέτω με μια ουδέτερη στην αρχή περιγραφή, αλλά θα δείξω πόσο καθόλου ουδέτερο δεν είναι αυτό το νομοσχέδιο.

Είναι αλήθεια ότι η διαχείριση, η χρήση, η επεξεργασία των δεδομένων θα μπορούσε υπό άλλους όρους -όχι τους όρους του νομοσχεδίου και όχι τους όρους της Οδηγίας- να έχει θετικές κοινωνικές συνέπειες σε σειρά πεδίων της καθημερινής ζωής, της ιατρικής έρευνας, του σχεδιασμού προνοιακών πολιτικών, της μείωσης του χρόνου εργασίας κ.λπ..

Δεν είναι, όμως, αυτός ο στόχος του νομοσχεδίου, όπως δεν είναι αυτός και ο στόχος της Οδηγίας. Κατά τη γνώμη μου, είναι λάθος. Σφάλλουν όσοι αντιπαραβάλουν τα δύο κείμενα και θεωρούν ότι βρίσκονται σε αντιδιαστολή. Δεν είναι έτσι τα πράγματα. Τα προβλήματα του νομοσχεδίου είναι προβλήματα και της Οδηγίας, ενώ τα προβλήματα της Οδηγίας είναι και προβλήματα του νομοσχεδίου, διότι ο πραγματικός στόχος και της Οδηγίας και του νομοσχεδίου είναι να δημιουργήσουν τους όρους αποτελεσματικής λειτουργίας μιας ενιαίας αγοράς δεδομένων.

Είπα κατά τη διάρκεια της συζήτησης στην πρώτη επιτροπή, στην πρώτη ανάγνωση, ότι η γλώσσα που χρησιμοποιείται από την Ευρωπαϊκή Ένωση όχι μόνο σε αυτό το νομοσχέδιο, αλλά γενικότερα, είναι τόσο τεχνική και βρίθει τόσων νεολογισμών που δημιουργείται πρόβλημα κατανόησης στους μη ειδικούς, στους πολίτες, ενώ την ίδια ώρα, ο στόχος της Οδηγίας υποτίθεται ότι είναι να δημιουργήσει εμπιστοσύνη στους πολίτες για την ορθή χρήση και διαχείριση των δεδομένων τους. Αυτό λέγεται τεχνικά, αφού αρεσκόμαστε στο να χρησιμοποιούμε τεχνικές εκφράσεις εδώ, επιτελεστική αντίφαση, κύριε Υπουργέ, δηλαδή επιτελώ το ακριβώς αντίθετο από αυτό το οποίο λέω. Επιτελώ μια αντίφαση, ζητώ την εμπιστοσύνη, επιθυμώ να δημιουργήσω εμπιστοσύνη και την ίδια ώρα η γλώσσα που χρησιμοποιώ, για να δημιουργήσω εμπιστοσύνη, επιτυγχάνει ακριβώς το αντίθετο.

Επιτελεστική αντίφαση, λοιπόν. Διότι αν δεν καταλαβαίνεις τι λέει ένας νόμος, αν δεν καταλαβαίνεις τη γλώσσα που χρησιμοποιούν η διοίκηση, η εκτελεστική εξουσία κ.λπ., τότε αυτό σε αποκλείει από τη δυνατότητα να γνωρίζεις ακριβώς τους όρους λειτουργίας της διοίκησης. Η γνώση, με λίγα λόγια, είναι μια εξουσία και αυτό ισχύει όχι μόνο για τη γνώση του νόμου, αλλά ισχύει και για τη γνώση των δεδομένων. Διότι η γνώση των δεδομένων και η αξιοποίησή τους, είναι και αυτά πηγή εξουσίας, γιατί ακριβώς είναι στον καπιταλισμό πηγή κέρδους. Στη βάση της γνώσης των δεδομένων, διαμορφώνονται οικονομικές στρατηγικές, εμπορικές στρατηγικές, στρατηγικές κατανομής της εργατικής δύναμης, στρατηγικές ιεραρχήσεις επενδυτικών σχεδίων κ.λπ..

Να δώσω μερικά παραδείγματα, όπως έδωσα και στην επιτροπή. Το να γνωρίζεις τα κενά του Εθνικού Συστήματος Υγείας -προσέξτε, όχι προσωπικά δεδομένα των πολιτών, με αυτήν την έννοια, το να γνωρίζει μια επιχείρηση τα κενά του Συστήματος Υγείας- και για παράδειγμα, το ότι δεν υπάρχουν αρκετοί παθολόγοι ή δεν υπάρχουν αρκετοί ρευματολόγοι ή δεν υπάρχουν αρκετοί αναισθησιολόγοι, καταλαβαίνετε ότι δημιουργεί προϋποθέσεις επενδυτικών στρατηγικών στον χώρο της ιδιωτικής υγείας.

**ΘΕΟΦΙΛΟΣ ΞΑΝΘΟΠΟΥΛΟΣ:** Και γιατί είναι κακό αυτό;

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Γιατί είναι κακό, ρωτάει ο κ. Ξανθόπουλος. Γιατί, απλούστατα, δεν είναι ανάγκη σε αυτήν τη ζωή να είναι όλα εμπορεύματα, πρώτον -αφού θέλετε μια απάντηση επί της αρχής- και δεύτερον, το ζήτημα δεν είναι να καλυφθούν τα κενά του Δημόσιου τομέα, μέσω των κερδοσκοπικών δραστηριοτήτων του ιδιωτικού τομέα, το ζήτημα είναι αν το ίδιο το Δημόσιο θα μπορέσει να αναπληρώσει τα κενά του.

Αυτό όμως δεν γίνεται σε συνθήκη πολεμικής οικονομίας, δεν γίνεται, όταν αυτό που μας ενδιαφέρει είναι πώς θα αυξήσουμε τις δαπάνες για εξοπλισμούς και πώς θα επαναεξοπλίσουμε -εξάλλου πήγε πολύ καλά αυτό την προηγούμενη φορά, πήγε πάρα πολύ καλά!- την Ευρώπη.

Παράδειγμα δεύτερο: Το να γνωρίζεις καταναλωτικές συμπεριφορές, το να γνωρίζεις οικονομικές συμπεριφορές, το να γνωρίζεις φορολογικές υποχρεώσεις ως ιδιωτική επιχείρηση, είναι επίσης γνώση που μπορεί να παραγάγει κερδοφορία. Το να γνωρίζεις εργατικές δεξιότητες, είναι επίσης γνώση που μπορεί να παραγάγει επενδυτικές στρατηγικές και να αποτελέσει πηγή κέρδους.

Εν πάση περιπτώσει, το θέμα εδώ είναι το εξής: Ποιος ωφελείται; Ωφελούνται οι πολίτες, όπως λένε ψευδεπίγραφα στην Οδηγία και στο νομοσχέδιο; Έχουν τη δυνατότητα οι πολίτες να διαχειριστούν, να επεξεργαστούν αυτό το οποίο θα μπορούσαμε να ονομάσουμε «ψηφιακό χυλό»; Τα δεδομένα, αν δεν μπορείς να τα επεξεργαστείς, δεν έχουν και καμία χρησιμότητα. Είναι ένας «ψηφιακός χυλός» -και όπως λέμε στη φιλοσοφία του νου, «κοσμικός χυλός», πριν ξεκινήσει η εννοιακή συγκρότηση του κόσμου- τον οποίο οι πολίτες ούτε να διαχειριστούν μπορούν, ούτε να επεξεργαστούν μπορούν, ούτε να ωφεληθούν από αυτόν μπορούν. Ποιος ωφελείται; Αποκλειστικά και μόνο οι εταιρείες. Αυτή είναι η λογική του νομοσχεδίου.

Προσέξτε, τι λέει το νομοσχέδιο; Θα μπορούσε κανείς να διαφωνήσει, για παράδειγμα, με το γεγονός ότι τα δεδομένα εξ ορισμού πρέπει να είναι ανοιχτά; Όχι κατ’ αρχήν, λέω εγώ. Ωστόσο προσέξτε τι αποκλείεται: Αποκλείεται η ανοιχτότητα των δεδομένων όταν έχουμε να κάνουμε με εμπορικό απόρρητο, όταν έχουμε να κάνουμε με δικαιώματα πνευματικής ιδιοκτησίας, διανοητικής ιδιοκτησίας, όταν έχουμε να κάνουμε με στατιστικό απόρρητο. Με μια φράση, το κράτος δίνει τα πάντα, οι εταιρείες δεν δίνουν τίποτα. Αυτό είναι το πλαίσιο εντός του οποίου κινείται αυτή η Οδηγία.

Στην εφαρμογή τώρα τι έχουμε; Έχουμε διαρκείς αοριστίες και διαρκείς ασάφειες σε όλες τις διατάξεις του νομοσχεδίου, που, προσέξτε, δεν έχουν να κάνουν με την ανεπάρκεια των συγγραφέων του νόμου ούτε με την ανεπάρκεια των συγγραφέων της Οδηγίας. Έχουν να κάνουν με μια στρατηγική επιλογή, έτσι ώστε να υπάρχει απόλυτη ευελιξία στους φορείς της διοίκησης, που θα εξειδικεύουν τις πολιτικές, για να κάνουν ό,τι θέλουν, και αν αυτό το συνδυάσουμε με το γεγονός ότι όλες οι αρμοδιότητες συγκεντρώνονται στο Υπουργείο Ψηφιακής Πολιτικής χωρίς κανέναν έλεγχο από κοινωνικούς, θεσμικούς φορείς ή από ανεξάρτητες αρχές παίρνουμε το σύνολο της εικόνας. Ποιο είναι το σύνολο της εικόνας; Ο Υπουργός και η ομάδα του κάνουν ό,τι θέλουν, όπως θέλουν, ερμηνεύοντας και διερμηνεύοντας τη νομική ασάφεια. Πλήρης ευελιξία, μηδενικός έλεγχος.

Υπάρχει και ένα ακόμα θέμα στην υπερσυγκέντρωση των αρμοδιοτήτων στο Υπουργείο Ψηφιακής Πολιτικής. Ξέρετε ποιο είναι αυτό το θέμα; Αναρωτιέμαι: Όταν όλες οι αρμοδιότητες για τη χρήση, τη διαχείριση των δεδομένων, τη διακυβέρνηση των δεδομένων συγκεντρώνονται ακριβώς στο Υπουργείο Ψηφιακής Πολιτικής, θεωρείτε ότι υπάρχει έστω και ένας πολίτης που εμπιστεύεται όχι γενικώς τη διοίκηση, αλλά αυτήν τη διοίκηση υπό την ηγεσία της Νέας Δημοκρατίας να διαχειριστεί προσωπικά δεδομένα, όταν ο πρότερος βίος αυτής της Κυβέρνησης όχι απλώς δεν είναι σύννομος, αλλά έχει χαρακτηριστεί από το τεράστιο σκάνδαλο των παρακολουθήσεων;

Δεν έχετε ούτε καν τη στοιχειώδη πρόβλεψη της αυτοπροστασίας, διότι η εμπλοκή άλλων φορέων στον έλεγχο και στην προσπάθεια εξειδίκευσης των πολιτικών θα ήταν μια αυτοπροστασία για σας που, ξαναλέω, δεν έχετε καθόλου πρότερο σύννομο βίο. Ήσασταν πρωταγωνιστές στο μεγαλύτερο σκάνδαλο παρακολουθήσεων, ενδεχομένως σε ολόκληρη την Ευρώπη. Και τώρα θέλετε να επανασυγκεντρώσετε το σύνολο των αρμοδιοτήτων για τη διαχείριση των προσωπικών δεδομένων. Σας το λέω ευθέως: Δεν σας εμπιστεύεται κανείς.

Κλείνω λέγοντας ότι φυσικά στο νομοσχέδιο υπάρχει η εφαρμογή my street. Μάλιστα χαρακτηρίστηκε από συναδέλφους χαφιεδισμός και προσυπογράφω απολύτως τη συγκεκριμένη κατηγορία. Δεν είναι αυτός ο τρόπος για μία διοίκηση ή για την αυτοδιοίκηση, ώστε να επιβάλει τον νόμο.

Αν ήθελαν οι δήμαρχοι, κύριε Υπουργέ, να συμμαζέψουν την κατάσταση, μια χαρά μπορούσαν να τη συμμαζέψουν και χωρίς το my street. Ξέρουν πολύ καλά οι δήμαρχοι τι συμβαίνει, που συμβαίνει, πώς συμβαίνει και γιατί συμβαίνει. Δεν έχουν ανάγκη καμία εφαρμογή my street.

Δεύτερον, όσον αφορά το Κτηματολόγιο, είναι απαράδεκτη η κατάργηση του Γραφείου Κτηματολογίου της Θεσσαλονίκης.

Τρίτον, ένα ερώτημα για την τροπολογία. Δίνετε μια παράταση για τις αδειοδοτήσεις τοποθέτησης κεραιών ψηφιακής ευρυεκπομπής, αν δεν κάνω λάθος, στο άρθρο 5 της τροπολογίας. Πάλι μια τροπολογία η οποία εμπεριέχει πάρα πολλά άσχετα μεταξύ τους άρθρα. Εν πάση περιπτώσει, «διαδικαστικό», θα πείτε.

Θα ήθελα να σας ρωτήσω για ποιο λόγο έχουμε πάλι παράταση της προθεσμίας υποβολής των αιτήσεων; Τι συμβαίνει εκεί; Νομίζω ότι έχουμε κάθε λόγο να είμαστε καχύποπτοι γιατί εκεί εμπλέκονται τεράστια οικονομικά συμφέροντα που σχετίζονται και -αν όχι μόνο- με την ελληνική ολιγαρχία. Θα ήθελα μια συγκεκριμένη απάντηση για τον δικαιοπολιτικό λόγο της συγκεκριμένης ρύθμισης.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Τζανακόπουλο.

Τον λόγο έχει ο κ. Γεώργιος Ρούντας, ειδικός αγορητής από τη Νίκη.

**ΓΕΩΡΓΙΟΣ ΡΟΥΝΤΑΣ:** Καλημέρα σας, κύριε Πρόεδρε.

Κύριε Υπουργέ, κυρίες και κύριοι συνάδελφοι, εξετάζουμε σήμερα στην Ολομέλεια ένα νέο νομοσχέδιο του Υπουργείου Ψηφιακής Διακυβέρνησης, αντικείμενο του οποίου είναι η εφαρμογή του Κανονισμού 2022/868, η πράξη για τη διακυβέρνηση των δεδομένων, ο ορισμός αρμόδιας αρχής για την εφαρμογή του Κανονισμού 2024/903, ο Κανονισμός για τη Διαλειτουργική Ευρώπη, η ψηφιακή εφαρμογή my street, καθώς και λοιπές ρυθμίσεις αρμοδιότητας του Υπουργείου Ψηφιακής Διακυβέρνησης και γενικότερα ρυθμίσεις που αφορούν στον ψηφιακό μετασχηματισμό της χώρας.

Στην ουσία πρόκειται για ένα ακόμα νομοσχέδιο επίσπευσης της ήδη ταχύτατης ψηφιακής μετάβασης και του ψηφιακού μετασχηματισμού στην κοινωνία μας, χωρίς όμως να γίνεται κατά τη γνώμη μας ομαλά και όπως αρμόζει στην εθνική πραγματικότητα. Βέβαια είναι γνωστό ότι, τόσο ο Πρωθυπουργός όσο και σύσσωμη η Κυβέρνηση είστε λάτρεις του ψηφιακού μετασχηματισμού, των νέων τεχνολογιών, της τεχνητής νοημοσύνης, του μετανθρωπισμού και όλων των άλλων συναφών παραμέτρων οι οποίες καθιστούν τον ελληνικό λαό και τα προσωπικά τους δεδομένα αντικείμενο οικονομικής εκμετάλλευσης.

Και αν δεν κάνω λάθος, κύριε Υπουργέ, χθες άκουσα -διάβασα και τα Πρακτικά της ομιλίας σας στην αρμόδια επιτροπή- ότι στο Λαύριο υπογράψατε τη σχετική σύμβαση για την κατασκευή του εθνικού μας υπερυπολογιστή με την επωνυμία «Δαίδαλος» και ότι όπως είπατε -διορθώστε με, αν κάνω λάθος- αυτός είναι η ουσία της καρδιάς του οικοσυστήματος της τεχνητής νοημοσύνης για το Ελληνικό Δημόσιο. Να σας θυμίσω όμως ότι ο Δαίδαλος κατασκεύασε τον λαβύρινθο της μινωικής Κρήτης. Ο ελληνικός λαός όμως έχει τον μίτο να καταφέρει να βρει την έξοδο από τον σκοτεινό λαβύρινθο της τυραννίας του Δαιδάλου και αυτός λέγεται δημοκρατία, ελευθερία και μοναδικότητα του προσώπου.

Γενικά είναι γνωστό ότι η Κυβέρνησή σας είναι πιστή ακόλουθος της Ατζέντας 2030, η οποία εξάλλου σάς καθορίζει αυστηρά όλες τις νομοθετικές σας κινήσεις. Συνεπώς, κατανοούμε ότι δεν έχετε πρωτοτυπία στις νομοθετικές πρωτοβουλίες, γιατί και αυτό το νομοσχέδιο που εξετάζουμε, κινείται ακριβώς πάνω σε αυτό τον άξονα της Ατζέντας 2030, στον ψηφιακό μετασχηματισμό που προωθεί την παγκόσμια διακυβέρνηση και αναφέρεται ρητά στους δεκαεπτά στόχους και τους εκατόν εξήντα εννέα υποστόχους, τους οποίους είστε υποχρεωμένοι να ακολουθείτε στο νομοθετικό σας έργο.

Βέβαια τον σημαντικότερο παράγοντα απ’ όλους, τον παράγοντα άνθρωπο, η Κυβέρνησή σας συνολικά έχει αποδείξει ότι τον έχει παραγκωνισμένο στα νομοθετήματά της όσο και αν διατείνεται όσο και αν φωνάζει ότι θέλει να τον προστατέψει. Δεν είστε η Κυβέρνηση ατομικών ελευθεριών, είστε η Κυβέρνηση υποχρεωτικότητας, συγκεντρωτισμού και φακελώματος του ελληνικού λαού.

Πιο συγκεκριμένα, για το νομοσχέδιο θα ήθελα να σταθώ στα εξής σημεία. Μας έκανε εντύπωση και μας γέννησε προβληματισμό το γεγονός ότι στην ενότητα Δ΄ της Ανάλυσης Συνεπειών Ρύθμισης, στην παράγραφο συγκεκριμένα 18, αναφορικά με τα οφέλη της αξιολογούμενης ρύθμισης, αναφέρεται μέσα ότι δεν υπάρχει ούτε αύξηση εσόδων ούτε μείωση δαπανών, δηλαδή στα άμεσα οφέλη, ενώ στα έμμεσα δεν αναφέρεται καθόλου ούτε η αυξημένη αξιοπιστία ούτε η διαφάνεια των θεσμών.

Αν λοιπόν εσείς οι ίδιοι στην Ανάλυση Συνεπειών Ρύθμισης, την οποία εσείς οι ίδιοι την υπογράφετε, μας λέτε ότι η παρούσα ρύθμιση δεν προάγει ούτε τη διαφάνεια ούτε την αξιοπιστία των θεσμών, τότε για ποιον λόγο ζητάτε από εμάς, από την Εθνική Αντιπροσωπεία, να την ψηφίσουμε;

Και να το συνεχίσω στην αμέσως επόμενη ενότητα, στην παράγραφο 19, δεν αναφέρετε μέσα καθόλου το κόστος της παρούσας νομοθετικής πρωτοβουλίας και λέτε μέσα εντελώς γενικά και αόριστα ότι αναμένεται μελλοντικά να προκύψει ένα εύλογο κόστος. Πότε θα το μάθει ο ελληνικός λαός αυτό το κόστος; Θα έπρεπε προφανώς να ήταν ήδη γνωστό. Και ποια ήταν η αιτία που σας εμπόδισε να υπολογίσετε με σαφήνεια ή έστω λίγο πάνω, λίγο κάτω, αυτό το κόστος και να ενημερώσετε την Εθνική Αντιπροσωπεία;

Και ξέρετε είναι παρανοϊκό να εισάγετε για ψήφιση, εσείς ως Κυβέρνηση, ένα νομοσχέδιο χωρίς να έχετε υπολογίσει το κόστος και την ίδια στιγμή να ζητάτε από τα κόμματα της Αντιπολίτευσης, όταν καταθέτουν προτάσεις νόμου, να έχουν προσδιορισμένο ακριβώς το κόστος της δικής τους πρότασης νόμου. Προφανώς παραβιάζετε τις αρχές της καλής νομοθέτησης. Βέβαια εδώ παραβιάζετε κατάφωρα το Σύνταγμα. Πρόκειται για ένα συνταγματικό πραξικόπημα η περίπτωση της πρότασης του κ. Τριαντόπουλου, οπότε δεν θα σας είναι πρόβλημα να απαξιώσετε την καλή νομοθέτηση.

Σε ένα άλλο σημείο στο νομοσχέδιο αναφέρετε ότι θέλετε να ενισχύσετε την ανταλλαγή δεδομένων του δημοσίου στο πλαίσιο της Ευρώπης και να υπάρχει ένα ενιαίο πλαίσιο εντός του οποίου θα πραγματοποιείται η ανταλλαγή των δεδομένων. Το πρόβλημα φυσικά υπάρχει βέβαια στον ίδιο τον κανονισμό, ο οποίος καθιερώνει μια ενιαία αγορά δεδομένων, γεγονός το οποίο σημαίνει ότι τα προσωπικά μας δεδομένα θα γίνονται αντικείμενο οικονομικής εκμετάλλευσης, δηλαδή θα έχουν οικονομικό αντίκτυπο. Αυτό ακολούθως σημαίνει ότι οι ίδιοι οι πολίτες θα γίνονται αντικείμενο αγοράς και πώλησης. Ο ίδιος ο άνθρωπος δυστυχώς μετατρέπεται σε χρήμα.

Μάλιστα, όπως αναφέρει και η Ανάλυση Συνεπειών Ρύθμισης, σύμφωνα με το νομοσχέδιο, πρέπει να υφίσταται, λέει, ένας αρμόδιος εθνικός φορέας που θα διαχειρίζεται όλα αυτά τα ζητήματα. Εσείς λοιπόν τι κάνετε; Αυτοχρίζεστε εσείς οι ίδιοι, ορίζετε δηλαδή μόνοι σας τον εαυτό σας, στο Υπουργείο Ψηφιακής Διακυβέρνησης ως τον αρμόδιο φορέα, ο οποίος θα επιβλέπει όλα αυτά τα σχετικά ζητήματα και συγκεντρώνετε προφανώς όλους τους εθνικούς ρόλους στην αρμοδιότητά σας. Αυτό τι λέγεται;

Αυτό λέγεται συγκεντρωτισμός εξουσίας και απόλυτος έλεγχος και μάλιστα από μια Κυβέρνηση σαν τη δική σας η οποία έχει στο ενεργητικό της το τεράστιο ζήτημα και σκάνδαλο των υποκλοπών, το οποίο προκαλεί τρόμο στην ελληνική κοινωνία. Όπως καταλαβαίνετε, είναι αδύνατο να σας εμπιστευτούμε κι εμείς και σύσσωμος ο ελληνικός λαός.

Τώρα σε ό,τι αφορά στην ψηφιακή εφαρμογή “my street”, την οποία έχετε αναφέρει και σε δημόσιες τοποθετήσεις, κύριε Υπουργέ, ότι είναι η δίδυμη εφαρμογή της “my coast”, θεωρούμε ότι είναι άκρως πονηρή, γιατί αποτελεί ένα μικρό βήμα -μικρό ή μεγάλο θα φανεί στην πορεία φυσικά- για την ψηφιακή δυστοπική φυλακή των πολιτών, γιατί έμμεσα εξαναγκάζει όλους τους πολίτες να γίνουν κάτοχοι ενός smart κινητού. Δηλαδή αν ένας πολίτης δεν μπορεί δεν θέλει να έχει smart κινητό, τι σημαίνει αυτό; Ότι δεν θα μπορεί να ασκεί δικαιώματα που του δίνει η πολιτεία ή θα μείνει εκτός κοινωνίας;

Και μόνο το γεγονός ότι θα βάλετε QR code σε καφετέριες και θα τις σφραγίζετε με τον τρόπο αυτό, ώστε να μπορεί οποιοσδήποτε πολίτης να τις ελέγξει, είναι γεγονός θλιβερό. Θέλετε προφανώς να καταστήσετε σε βάθος χρόνου τα έξυπνα κινητά σε προαπαιτούμενα κλειδιά άσκησης ατομικών ελευθεριών και δικαιωμάτων, κάτι το οποίο είναι παράνομο και αντισυνταγματικό, γιατί όλοι γνωρίζουμε ότι τις ατομικές ελευθερίες πρέπει οι πολίτες να τις απολαμβάνουν απροϋπόθετα.

Εξάλλου αυτές οι χωρικές πληροφορίες, οι ιδιοκτησιακές πληροφορίες και τα ονόματα των καταγγελλόντων θα καταγράφονται κάπου; Θα υπάρχει κάποιο αρχείο; Ναι ή όχι; Θα μας πείτε και αν στο μέλλον επίκειται να γίνει χρήση της τεχνητής νοημοσύνης στους ελέγχους αυτούς, δηλαδή αντί να γίνεται αυτός ο έλεγχος από τους πολίτες να γίνεται από όργανα ή εργαλεία τεχνητής νοημοσύνης. Θεωρούμε ότι αυτή η εφαρμογή οδηγεί στη διάλυση της κοινωνικής συνοχής, δημιουργεί ψηφιακά καρφώματα, να το πω έτσι, μεταξύ των πολιτών.

Ένα ζήτημα το οποίο το συζητήσαμε, κύριε Υπουργέ, και στις επιτροπές, είναι ότι σας ζήτησα να μας δώσετε στοιχεία αξιολόγησης της προηγούμενης εφαρμογής, της “my coast”, ως δημόσιας πολιτικής, γιατί γνωρίζετε πολύ καλά ότι στην πολιτική επιστήμη οι δημόσιες πολιτικές έχουν έναν κύκλο, τον λεγόμενο κύκλο της δημόσιας πολιτικής, ο οποίος στο τέλος πρέπει να τελειώνει με μια αξιολόγηση.

Το θέτω αυτό ως ζήτημα γιατί και από προσωπική ειδησεογραφική αναζήτηση που έκανα, είδα πάρα πολλά αρνητικά σχόλια. Μας είπατε βέβαια, κύριε Υπουργέ, στις επιτροπές, διάβασα και τα σχόλια σας, ότι η ίδια κοινωνία, λέει, ζήτησε περισσότερο χώρο. Και η απάντησή σας σε αυτό το κοινωνικό αίτημα να λύσετε αυτό το πρόβλημα για τον περισσότερο χώρο ήταν η εφαρμογή “my street”;

Οπότε σας παρακαλώ, γιατί θεωρώ ότι δεν καλύφθηκα από την απάντησή σας, σας ρωτώ εκ νέου όχι μόνο για τη “my coast”, αλλά για όλες τις ψηφιακές εφαρμογές, για όλα τα νομοθετήματα που έχει πάρει το Υπουργείο σας, αν έχετε κάνει αξιολόγηση αυτών των εφαρμογών ως δημόσιων πολιτικών. Δηλαδή αν θέλει ένας πολίτης ή αν θέλουμε εμείς να ανατρέξουμε κάπου στην ιστοσελίδα του Υπουργείου, μπορούμε να βρούμε την αξιολόγησή τους με στατιστικά και με στοιχεία; Θέλουμε να το ξέρουμε αυτό, γιατί από εκεί θα καταλάβουμε αν η συνολική πολιτική της ψηφιακής διακυβέρνησης που εφαρμόζετε είναι επιτυχημένη ή όχι.

Και ξέρετε, είναι απαράδεκτο να μεταφέρετε στον πολίτη το βάρος ελέγχου της κατάληψης των δημοσίων χώρων. Είναι εντελώς διαφορετικό να θέλει ένας πολίτης να κάνει μια καταγγελία και εντελώς διαφορετικό με έμμεσο τρόπο, όπως γίνεται τώρα, να μεταφέρετε ή να μεταφέρεται το βάρος ελέγχου της κατάληψης των δημοσίων χώρων στους ίδιους τους πολίτες.

Και ξέρετε, αυτό το μέτρο θα επιβαρύνει και οικονομικά τους δήμους γιατί μέχρι το 2015 - αν κάνω λάθος, διορθώστε με- εφαρμοζόταν η διάταξη του άρθρου 22 του αναγκαστικού νόμου 1539 του 1938 για την προστασία των δημοσίων κτημάτων. Βέβαια, όταν υπήρχε διαφωνία μεταξύ δημοσίου, ΟΤΑ ή ΝΠΔΔ και ιδιωτών, μπορούσε να προσφύγει κάποιος στον εισαγγελέα και να βγάλει έναν ιδιότυπο εκτελεστό τίτλο και άμεσα να γινόταν η επίλυση του προβλήματος, δηλαδή να διωχνόταν αυτός που έκανε την κατάληψη των δημόσιων χώρων.

Από το 2015 και μετά που καταργήθηκε αυτός ο νόμος επί ΣΥΡΙΖΑ με τον ν.4335 του 2015 αυτή η αρμοδιότητα πλέον μετακυλίεται στους δήμους, οι οποίοι πρέπει να κάνουν αίτηση ασφαλιστικών μέτρων. Αυτό καταλαβαίνω ότι κοστίζει και χρήμα για αμοιβές δικηγόρων, επιβαρύνει φυσικά και τη Δικαιοσύνη και καθυστερεί πάρα πολύ την αποβολή κάποιου ο οποίος έχει κάνει κατάληψη δημοσίου χώρου. Άρα, να ξέρετε, στην ήδη επιβαρυμένη δικαιοσύνη, την οποία προσπαθείτε να την κάνετε πιο γρήγορη και δεν τα καταφέρνετε, αυτή ρύθμιση θα προκαλέσει πολύ περισσότερη επιβάρυνση.

Και θέλω να σας πω ότι γι’ αυτό το ζήτημα η συνάδελφός μας κ. Κουρουπάκη, Βουλευτής μας Β1 Βορείου Τομέα, έχει καταθέσει και ερώτηση στο πλαίσιο του κοινοβουλευτικού ελέγχου, με αριθμό 4169/26-3-2025. Θα περιμένουμε με αγωνία την απάντησή σας.

Ένα άλλο ζήτημα αφορά στο άρθρο 22 του παρόντος νομοσχεδίου σχετικά με τη μεταρρύθμιση του πλαισίου λειτουργίας της εταιρείας «Συμμετοχές 5G Α.Ε.». Γνωρίζουμε ότι είναι βασική θυγατρική εταιρεία του Υπερταμείου. Άρα, για ποιον λόγο συμμετέχει πάλι εδώ έστω και με αυτόν τον τρόπο το Υπερταμείο;

Θα ήθελα και εγώ να κάνω αναφορά στο άρθρο 27. Πρέπει να το καταργήσετε αυτό το άρθρο. Είπατε βέβαια ότι θα κάνετε κάποια αλλαγή. Περιμένουμε και εμείς να δούμε. Θεωρούμε ότι είναι επιεικώς απαράδεκτο ότι δεν ήρθε στη διαβούλευση. Έχετε μια νομοθετική τακτική να μην φέρετε άρθρα σε διαβούλευση και να προσπαθήσετε να καταλάβετε εν υπνώσει τους συναδέλφους, αλλά δεν μπορείτε να το καταφέρετε αυτό.

Ξέρετε, ο ψηφιακός μετασχηματισμός, τον οποίο υπηρετείτε πιστά, δεν είναι απλά μια υιοθέτηση τεχνολογιών, είναι μια ριζική αλλαγή του τρόπου διακυβέρνησης των κοινωνιών, με πάρα πολύ δυσάρεστες συνέπειες.

Συγκεκριμένα καταθέτω στα Πρακτικά μια ανακοίνωση της Ελληνικής Εταιρείας Τοπικής Ανάπτυξης και Αυτοδιοίκησης, η οποία ανέφερε 11 Μαρτίου 2025 ότι δέχτηκε κυβερνοεπίθεση σε αυτό το διάστημα, μεταξύ 1-3-2025 και 5-3-2025, και μάλιστα εξαιτίας του λόγου αυτού έχουν καθυστερήσει οι πληρωμές του προγράμματος ΕΣΠΑ Προσχολικής Αγωγής και Δημιουργικής Απασχόλησης 2024-2025.

Και μάλιστα, η Πανελλήνια Ομοσπονδία Συλλόγων Ιδιωτικών Παιδικών Σταθμών με επιστολή της, την οποία καταθέτω, με αριθμό πρωτοκόλλου 192/17-3-2025, εκφράζει την αγωνία της για την έκταση των συνεπειών αυτής της κυβερνοεπίθεσης και μάλιστα, έχει προειδοποιήσει και λέει ότι οι ψηφιακές εφαρμογές τέθηκαν σε ισχύ χωρίς να προηγηθεί οποιαδήποτε πιλοτική εφαρμογή ή δοκιμαστική εφαρμογή.

(Στο σημείο αυτό ο Βουλευτής κ. Γεώργιος Ρούντας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Χθες ευρισκόμενος στην εκλογική μου περιφέρεια, στη Λάρισα, είχα θεσμική συνάντηση με τον Πρόεδρο και τον Αντιπρόεδρο του Επιμελητηρίου, οι οποίοι μου μετέφεραν τις δυσκολίες που έχουν προκύψει στην καθημερινή ζωή, στην επαγγελματική δραστηριότητα από την εφαρμογή της ψηφιακής κάρτας εργασίας.

Γι’ αυτό σας το ανέφερα τόσες πολλές φορές, κύριε Υπουργέ, και στις επιτροπές και σήμερα στην Ολομέλεια, αν έχετε κάνει αξιολόγηση των δημόσιων πολιτικών, δηλαδή των ψηφιακών εφαρμογών. Για να ξέρετε και εσείς πού πηγαίνετε, για να καταλάβετε ότι ναι μεν μπορείτε να φέρνετε ψηφιακές εφαρμογές, αλλά δημιουργείτε περισσότερα προβλήματα.

Ξέρετε, ο Τζορτζ Όργουελ στο βιβλίο «1984» παρουσίασε ένα τυραννικό πρότυπο διακυβέρνησης, το οποίο στηριζόταν στην απόλυτη τρομοκρατία των πολιτών. Αντίθετα, ο Άλντους Χάξλεϋ λέει στο βιβλίο του «Θαυμαστός καινούργιος κόσμος» παρουσίασε ένα εντελώς διαφορετικό πρότυπο τυραννικής διακυβέρνησης των πολιτών, το οποίο στηριζόταν στον απόλυτο έλεγχο των πολιτών με τη χρήση έξυπνων τεχνολογικών εφαρμογών, οι οποίες υποσχόταν στους πολίτες μια εύκολη και μια πιο χαρούμενη ζωή, αλλά με ένα πολύ σκληρό αντάλλαγμα, την απόλυτη και οικειοθελή παραχώρηση απολύτως της προσωπικής τους ελευθερίας.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Η Κυβέρνησή σας λοιπόν, κύριε Υπουργέ και κύριοι συνάδελφοι της Κυβέρνησης, είστε η απόλυτη πραγμάτωση της δυστοπίας του Χάξλεϋ. Καλό θα ήταν να αφήσετε κατά μέρος τον υπερβολικό θαυμασμό για την ψηφιακή τεχνολογία και τον ψηφιακό μετασχηματισμό και να ασχοληθείτε με τα προβλήματα της ποιότητας της δημοκρατίας, της ελλειμματικής δημοκρατίας, με την ποιότητα των θεσμών, με τα καθημερινά προβλήματα του Έλληνα πολίτη, ο οποίος είναι και οικονομικά εξαθλιωμένος και νιώθει ξένος στην ίδια του τη χώρα. Βγείτε από το ψηφιακό κόσμο στον οποίο ζείτε. Ξέρετε, η πραγματική ζωή δεν είναι βιντεοπαιχνίδι.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα κάνω δύο σχόλια και κλείνω, παρακαλώ. Αναφορικά με τα συνθήματα που ακούστηκαν στην παρέλαση στην εορτή της 25ης Μαρτίου να πούμε ότι εμείς θέλουμε τις Ένοπλες Δυνάμεις με υψηλό και με ανδρείο φρόνημα. Ευτυχώς τα παλικάρια μας απέδειξαν ότι το κατέχουν όσο και αν εσείς με τις πολιτικές σας προσπαθείτε να τους το καταρρακώσετε.

Κλείνοντας, να πω για την τροπολογία την οποία μας φέρατε χθες το βράδυ στις 11.20΄ -να το πούμε αυτό, γιατί δημιουργείται πρόβλημα και στην νομοθετική λειτουργία- σε ό,τι αφορά στον προσωπικό αριθμό. Να ξέρετε, κύριοι της Κυβέρνησης, το ζήτημα του προσωπικού αριθμού είναι για εμάς κόκκινη γραμμή. Θα μας βρίσκετε πάντοτε απέναντι και αντίθετους. Γιατί; Γιατί για εμάς είναι ζήτημα πνευματικής και ατομικής ελευθερίας, είναι ζήτημα προστασίας της ιδιωτικότητας, είναι ζήτημα δημοκρατίας, είναι ζήτημα ελευθερίας και είναι ζήτημα ισονομίας. Γι’ αυτούς τους λόγους καταψηφίζουμε το παρόν νομοσχέδιο.

Σας ευχαριστώ.

(Χειροκροτήματα από την πτέρυγα του Δημοκρατικού Πατριωτικού Κινήματος-ΝΙΚΗ)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ρούντα.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, πενήντα ένας μαθήτριες και μαθητές και πέντε συνοδοί εκπαιδευτικοί από το 4ο Γυμνάσιο Ξάνθης.

Η Βουλή σάς καλωσορίζει, παιδιά, και σας εύχεται καλή πρόοδο.

(Χειροκροτήματα από όλες τις πτέρυγες της Βουλής)

Επόμενος ομιλητής είναι ο κ. Πέτρος Δημητριάδης, ειδικός αγορητής των Σπαρτιατών.

Έχετε τον λόγο, κύριε συνάδελφε.

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, πριν ξεκινήσω την ανάλυσή μου για το νομοσχέδιο να κάνω μια ιστορική αναφορά, επειδή μας βλέπουν και τα παιδιά, τα οποία καλωσορίζω στη Βουλή. Τέθηκε το ερώτημα εάν η Κύπρος είναι ελληνική ή όχι, αν είναι κυπριακή ή ελληνική. Θα ήθελα λοιπόν να απαντήσω. Εάν κάποιος θεωρεί ότι η Κύπρος είναι κάτι άλλο, ας πάει στα φυλακισμένα μνήματα. Εκεί λοιπόν, σε αυτούς τους τάφους των απαγχονισθέντων αγωνιστών από τους Άγγλους μεταξύ των οποίων ήταν και ο Ευαγόρας Παλληκαρίδης, ο οποίος μόλις σε ηλικία δεκαεννέα ετών απαγχονίστηκε. Γιατί; Για να ενωθεί η Κύπρος με την Ελλάδα. Γι’ αυτό έγινε ο αγώνας. Το αν επιτεύχθηκε ή όχι είναι ένα άλλο ζήτημα. Οι πεσόντες λοιπόν απάντησαν αν η Κύπρος είναι ελληνική ή όχι. Αυτά είχα να πω, τα υπόλοιπα άλλη φορά.

Για το σχέδιο νόμου σήμερα λοιπόν ερχόμαστε να συζητήσουμε ένα σχέδιο νόμου με το οποίο καλείται να εφαρμοστούν δύο κανονισμοί, ο υπ’ αριθμόν 2022/868 για τη διακυβέρνηση των δεδομένων και ο υπ’ αριθμόν 2024/903 για τον ορισμό αρμόδιας αρχής για την εφαρμογή του κανονισμού, ο οποίος ρυθμίζει τα ζητήματα της λεγόμενης διαλειτουργικότητας στην Ευρώπη, δηλαδή της ανταλλαγής δεδομένων μεταξύ των φορέων του δημοσίου τομέα.

Είχαμε πει λοιπόν στην επιτροπή, και το λέμε και σήμερα, πως ναι μεν ζούμε σε μια ψηφιακή εποχή που τα πάντα, τα δεδομένα, ψηφιοποιούνται, όλη μας η ύπαρξη είναι ψηφιακή, τα δεδομένα μας είναι κάπου καταχωρημένα σε κάποιον φορέα, όμως θέλουμε να πούμε ότι, ξέρετε, η ψηφιοποίηση μπορεί να έχει κάποια θετικά, παραδείγματος χάριν μείωση γραφειοκρατίας, επιτάχυνση διαδικασιών, διευκόλυνση, όμως έχει πάρα πολλούς κινδύνους.

Βασικός κίνδυνος: Ποιοι διαχειρίζονται τα δεδομένα και πού τα δίνουν. Δεύτερος κίνδυνος: Η ασφάλεια των δεδομένων. Είναι ασφαλή τα δεδομένα μας ή υπόκεινται σε κυβερνοεπιθέσεις; Και γιατί το λέω αυτό; Γιατί έχουμε δυσπιστία, διότι έχει προηγηθεί το σκάνδαλο της κ. Ασημακοπούλου με τα δεδομένα που δόθηκαν σε ψηφοφόρους χωρίς τη συναίνεσή τους.

Έχουμε επίσης πρακτικές -αναφέρθηκε και από άλλους συναδέλφους- εισπρακτικών εταιρειών οι οποίες είτε λειτουργούν για λογαριασμό funds είτε ακόμα και για τη ΔΕΗ, ακόμα και για εταιρείες κινητής τηλεφωνίας παίρνουν τηλέφωνα στους καταναλωτές και τους παρενοχλούν συνεχώς. Όλα αυτά γίνονται με την ανοχή της Κυβερνήσεως και δυστυχώς δεν υπάρχει καμία κυβερνητική παρέμβαση. Δυστυχώς, εκμεταλλεύονται κάτι ομιχλώδεις συμβάσεις με τους καταναλωτές οι οποίες θεωρητικά εικάζεται ότι δίνουν τη συγκατάθεσή τους για να μεταβιβάζουν τα δεδομένα σε τρίτους και τους παρενοχλούν. Για εμάς είναι πάρα πολύ σοβαρό και πάρα πολύ επικίνδυνο.

Γι’ αυτόν τον λόγο, ξέρετε, πάντοτε όταν τίθεται ένα νομοσχέδιο που αφορά την ψηφιοποίηση της ζωής θα πρέπει να διασφαλίζουμε πρώτον, ότι τα δεδομένα θα είναι ασφαλή, κυρίως να ξέρουμε ποιοι θα τα διαχειρίζονται και να γνωρίζουμε για να μη γίνονται καταχρήσεις. Γιατί δυστυχώς, σε πάρα πολλές περιπτώσεις τα δεδομένα στα οποία είναι είτε ιατρικά απόρρητα είτε ακόμα και πεποιθήσεις πολιτικές πολλές φορές μπορεί να βρεθούν σε λάθος χέρια. Αυτό για εμάς είναι εξαιρετικά σοβαρό. Θα πρέπει να προβληματιστούμε. Είπε και ο προηγούμενος συνάδελφος της Νίκης για τον Άλντους Χάξλεϋ, για τον Όργουελ. Συμφωνώ και εγώ ότι πολλές φορές η τεχνολογία μπορεί μεν να σε βοηθάει, όμως μπορεί να δημιουργήσει και μια ψηφιακή δικτατορία, μια αθέατη δικτατορία, που δεν μπορούμε να την ελέγξουμε και όλα μας τα δεδομένα να βρίσκονται στα χέρια ατόμων που να είναι λάθος, να έχουν κακούς σκοπούς. Εγώ θέλω να είμαι καλόπιστος, αλλά, ξέρετε, όταν έχουν προηγηθεί κάποια γεγονότα, δυστυχώς, είμαι δύσπιστος σε τέτοια θέματα.

Σχετικά με το νομοσχέδιο στο άρθρο 3 ορίζεται η αρχή της εξ ορισμού διάθεσης, όπου ουσιαστικά υποχρεώνονται φορείς του δημοσίου τομέα να δημιουργούν και να κρατούν τα δεδομένα διαθέσιμα και να παρέχουν τη δημιουργία. Όμως δεν γνωρίζουμε, δεν λέει πρώτα απ’ όλα ποιοι θα τα διαχειρίζονται και για ποιον σκοπό.

Δεύτερον, στα άρθρα 5 και 6 ορίζεται το Υπουργείο Ψηφιακής Διακυβέρνησης ως αρμόδιος φορέας για παροχή συνδρομής σε φορείς του δημοσίου τομέα και ως ενιαίο σημείο πληροφόρησης. Θεωρούμε ότι θα έπρεπε να μην υπάρχει αυτή η υπερσυγκέντρωση αρμοδιοτήτων στο εκάστοτε Υπουργείο, αλλά να υπάρχει μία είτε ανεξάρτητη αρχή είτε μια εθνική αρχή που να ελέγχει αυτά τα δεδομένα.

Ένα άλλο θέμα που το είχαμε θίξει στις επιτροπές και το θίγουμε και σήμερα είναι η δικαστική προστασία στο άρθρο 7, όπου προβλέπεται ότι κατά των αποφάσεων των φορέων του δημοσίου τομέα επί αιτημάτων παροχής πρόσβασης για περαιτέρω χρήση σε δεδομένα μπορεί να ασκηθεί αίτηση ακύρωσης ενώπιον του κατά τόπον αρμόδιου διοικητικού εφετείου. Τι είχαμε πει εδώ; Ότι ήδη τα διοικητικά εφετεία έχουν επιβαρυνθεί με πάρα πολλές αρμοδιότητες. Το περασμένο καλοκαίρι ψηφίστηκε νομοσχέδιο σύμφωνα με το οποίο πάρα πολλές ακυρωτικές διαφορές και διαφορές ουσίας του Συμβουλίου της Επικρατείας μετατέθηκαν σε διοικητικά εφετεία. Εδώ έχουμε μια περαιτέρω επιβάρυνση και θέλω να ρωτήσω αν έχει μελετηθεί κατά πόσο τα διοικητικά εφετεία θα μπορέσουν γρήγορα να απονέμουν δικαιοσύνη σε αυτές τις διαφορές.

Εμείς λοιπόν είχαμε προτείνει να υπάρχει ένας οργανισμός οποίος να αναλαμβάνει τη διαμεσολάβηση πριν πάνε στο διοικητικό εφετείο ή εναλλακτικά, επειδή διάβασα και το πόνημα της Εθνικής Αρχής Διαφάνειας, να υπάρχει η δυνατότητα ενδικοφανούς προσφυγής κατά των αποφάσεων και μετά να πηγαίνουν στα δικαστήρια. Να γίνεται δηλαδή το προστάδιο πριν τον δικαστικό έλεγχο, ώστε ακριβώς να αποφεύγεται η συμφόρηση των πινακίων στα διοικητικά εφετεία. Για εμάς είναι πάρα πολύ σημαντικό, διότι όταν νομοθετούμε πρέπει να βλέπουμε και πρακτικά τι επιπτώσεις θα έχει. Πολύ φοβάμαι ότι εδώ θα έχουμε μια περαιτέρω επιβάρυνση των διοικητικών εφετείων με υποθέσεις.

Επίσης ορίζεται το Υπουργείο Ψηφιακής Διακυβέρνησης στο άρθρο 8 ως αρμόδια αρχή διαμεσολάβησης δεδομένων και ως αρμόδια αρχή καταχώρησης οργανώσεων αλτρουισμού δεδομένων. Ένα άλλο θέμα είναι τα πρόστιμα για τα οποία πάλι στο άρθρο 12 προβλέπεται πως σε περίπτωση που επιβληθεί πρόστιμο να προσέλθει κάποιος στο διοικητικό εφετείο. Πάλι έχουμε μια περαιτέρω επιβάρυνση των διοικητικών εφετείων. Θα θέλαμε και εδώ να υπάρχει μια δυνατότητα διαμεσολάβησης ή μια δυνατότητα άσκησης ενδικοφανούς προσφυγής. Τουλάχιστον να αποφεύγουμε τη συμφόρηση των υποθέσεων στο διοικητικό εφετείο. Για εμάς είναι πάρα πολύ σημαντικό.

Επίσης, ένα άλλο που θα ήθελα να πω αφορά το άρθρο 16, το οποίο τι κάνει; Μεταθέτει για το μέλλον πάρα πολλές πρακτικές εφαρμογής των συγκεκριμένων κανονισμών, οι οποίες εξαρτώνται είτε από αποφάσεις του Υπουργείου Ψηφιακής Διακυβέρνησης είτε από ΚΥΑ -κοινές υπουργικές αποφάσεις του Υπουργείου Ψηφιακής Διακυβέρνησης και του Υπουργείου Εθνικής Οικονομίας και Οικονομικών-, με τις οποίες καθορίζονται τα κριτήρια και η μεθοδολογία για τον υπολογισμό των τελών και άλλα θέματα.

Για μας προσωπικά, ναι μεν φέρνουμε κάτι να ενσωματώσουμε στον κανονισμό, όμως βλέπουμε ότι πάρα πολλά ζητήματα εξαρτώνται από ΚΥΑ, δηλαδή θα έχουμε πάλι μια χρονική καθυστέρηση στην ενσωμάτωση. Δηλαδή και εδώ θα υπάρξει μια καθυστέρηση στην όλη ενσωμάτωση του κανονισμού.

Ένα άλλο ζήτημα που θα ήθελα να πούμε είναι η εφαρμογή “my street” -τα είχαμε πει και στις επιτροπές- με την οποία δίνουμε τη δυνατότητα στους πολίτες να καταγγέλλουν καταπατήσεις κοινόχρηστων χώρων. Είχαμε πει στις Επιτροπές ότι και εμείς θέλουμε να μην υπάρχουν καταπατήσεις κοινόχρηστων χώρων. Όμως, δεν πρέπει να μετατίθεται η ευθύνη της καταγγελίας στους πολίτες. Δεν γίνεται οι εποπτεύουσες αρχές των δήμων να επαναπαυθούν και να απαιτούμε από τον πολίτη να κάνει καταγγελία, η οποία καταγγελία -όπως είχα πει και στις επιτροπές- μπορεί να είναι είτε εκδικητική είτε να είναι προσωπική είτε να γίνεται για λόγους ανταγωνισμού. Ειδικά δε σε τουριστικά μέρη, όπου υπάρχουν πάρα πολλά καταστήματα, πολύ φοβάμαι ότι θα γίνουν χιλιάδες καταγγελίες από ανταγωνιστές, οι οποίοι θα θέλουν απλώς να εξοντώσουν τον αντίπαλό τους. Αυτά θα πρέπει να προσεχθούν.

Επίσης, είχα θέσει τον προβληματισμό για το κατά πόσον οι δήμοι θα μπορέσουν να ανταποκριθούν στις χιλιάδες καταγγελίες. Πολύ φοβάμαι ότι θα έχουμε καταιγισμό καταγγελιών και δεν θα μπορούν οι δήμοι να ελέγξουν τις καταγγελίες επαρκώς. Αυτό για μας είναι πάρα πολύ σημαντικό.

Ένα άλλο ζήτημα που το είχαν πει και άλλοι συνάδελφοι, το είχα θίξει και εγώ είναι ότι δεν προβλέπεται στην Έκθεση του Γενικού Λογιστηρίου του Κράτους το κονδύλιο, η δαπάνη για την εφαρμογή αυτή. Αυτό είναι πάρα πολύ σοβαρό διότι σε πολλές περιπτώσεις επιστρέφονται προτάσεις νόμου που κατατίθενται από την αντιπολίτευση με την αιτιολογία ότι δεν υπάρχει πρόβλεψη για το κονδύλιο για τη δαπάνη.

Δεν μπορεί λοιπόν, στις προτάσεις νόμου της αντιπολίτευσης να έχουμε αυτήν την τακτική και στα κυβερνητικά νομοσχέδια -το έχω δει και σε άλλα νομοσχέδια- να μην υπάρχει επαρκής πρόβλεψη για το πόσο θα κοστίσει στον φορολογούμενο. Για μένα ξέρετε είναι πάρα πολύ σημαντικό διότι πρέπει ο ένας φορολογούμενος να γνωρίζει πόσο θα τον επιβαρύνουν οι νομοθετικές παρεμβάσεις. Είναι σοβαρό. Θα έρθει ένας φορολογούμενος να με ρωτήσει, τι θα του πω; Δεν γνωρίζω; Θα πρέπει να διευκρινίζεται αυτό σε κάθε νομοσχέδιο. Εάν ακολουθούμε αυτήν την τακτική για την αντιπολίτευση πρέπει να την ακολουθούμε και για την Κυβέρνηση, να υπάρχει μια ισοτιμία.

Για το άρθρο 22 τώρα που ρυθμίζει θέματα της εταιρείας «Συμμετοχές 5G Α.Ε.», είχαμε πει ότι είχαμε προβληματιστεί διότι αυτή εταιρεία αποτελεί τμήμα του Υπερταμείου και δίνονται πάρα πολλές αρμοδιότητες σε είναι εταιρεία που σχετίζεται με τους δανειστές, δηλαδή με το Υπερταμείο. Για μας είναι εξαιρετικά σοβαρό. Θέλαμε να υπάρχουν περαιτέρω διευκρινίσεις.

Έρχομαι στο άρθρο 27, το οποίο είπατε ότι θα το αποσύρετε και θα φέρετε νέο άρθρο με νομοτεχνικές βελτιώσεις. Θέλω λοιπόν, να πω το εξής. Χαίρομαι που τουλάχιστον εισακουστήκαμε και το αποσύρετε. Όμως, θέλω να θίξω κάποια ζητήματα. Επειδή ξέρετε είμαι δικηγόρος Θεσσαλονίκης, θέλω να πω ορισμένα πράγματα.

Πρώτα απ’ όλα, αυτό το άρθρο εισήχθη εντελώς πρόχειρα, αιφνιδιαστικά και χωρίς να υπάρχει διαβούλευση. Αυτό είναι πάρα πολύ σοβαρό.

Δεύτερον, να σας μεταφέρω λίγο την εικόνα που επικρατεί στο Κτηματολόγιο Θεσσαλονίκης. Υπάρχουν χιλιάδες εκκρεμότητες. Μόνο από το Υποθηκοφυλακείο Θεσσαλονίκης που έχει καταργηθεί, υπήρξαν σαράντα πέντε χιλιάδες εκκρεμείς υποθέσεις. Αν συνυπολογιστεί και το γεγονός ότι το Κτηματολόγιο αυτό και της Μακεδονίας το οποίο είχε υποκαταστήματα που είναι υποστελεχωμένα, όπως στο Κιλκίς ή δεν έχουν προϊσταμένους και έχουν και αυτά χιλιάδες εκκρεμότητες, εάν λοιπόν υπάρξει μία συνένωση των δύο κτηματολογικών γραφείων, πολύ φοβάμαι πως θα δημιουργηθεί ένα τεράστιο κτηματολογικό γραφείο με μια πολύ εκτεταμένη χωρική αρμοδιότητα με χιλιάδες εκκρεμείς υποθέσεις, τις οποίες δεν θα μπορεί να φέρει εις πέρας το προσωπικό. Διότι όταν ρώτησα τον κ. Καντερέ στις επιτροπές, μου είπε ότι ναι μεν υπάρχουν οργανικές θέσεις, όμως με βάση την κατάσταση που αντιμετωπίζουμε, δεν μπορούμε να τα ρυθμίσουμε. Ο ίδιος ομολόγησε ότι υπάρχει μεγάλο πρόβλημα αντιμετώπισης των εκκρεμών υποθέσεων.

Εμείς, λοιπόν, θέλουμε, όταν νομοθετούμε κάτι ειδικά για το Κτηματολόγιο, να λαμβάνεται μέριμνα η επιτάχυνση των διαδικασιών και κυρίως, να αποφεύγονται η ταλαιπωρία και η χρόνια καθυστέρηση για τους πολίτες. Διότι αυτήν τη στιγμή που μιλάμε, εάν πάει κάποιος να καταχωρήσει μιαεγγραπτέα πράξη στη Θεσσαλονίκη, θα περιμένει τουλάχιστον ενάμιση με δύο χρόνια, είναι ο μέσος όρος αναμονής. Θα πρέπει να το επιταχύνουμε και όχι να επιβραδύνουμε. Όταν, λοιπόν, κάνουμε συγχωνεύσεις, καλό θα είναι τα βλέπουμε αυτά εδώ. Περιμένουμε να δούμε τι βελτιώσεις θα γίνουν.

Όμως, να πω ότι πραγματικά μου έκανε αρνητική εντύπωση το γεγονός ότι εισήχθη ένα σοβαρό άρθρο που ρυθμίζει τη λειτουργία του Κτηματολογίου αυτού, της δεύτερης μεγάλης πόλης της Ελλάδος, χωρίς να υπάρχει διαβούλευση. Αυτό πρέπει να αποφεύγουμε.

Σε γενικές γραμμές, εμείς πιστεύουμε ότι αυτό το νομοσχέδιο δεν επιτελεί τον σκοπό για τον οποίο ευαγγελίζεται. Αφήνει πάρα πολλά κενά και πάρα πολλές ασάφειες, ειδικά για την προστασία των προσωπικών δεδομένων και για την ασφάλειά τους. Και το πιο σημαντικό -για εμάς προσωπικά- είναι ότι δημιουργεί μια νέα πλατφόρμα καταγγελιών που πολύ φοβάμαι, θα λειτουργήσει περισσότερο εκδικητικά και πιο πολύ θα γίνει ένα μέσον -να το πω έτσι- ανταγωνισμού και αντεκδίκησης μεταξύ των καταστηματαρχών και των πολιτών.

Γι’ αυτούς, λοιπόν, τους λόγους εμείς καταψηφίζουμε το νομοσχέδιο. Θα περιμένουμε να δούμε τι νομοθετικές αλλαγές θα γίνουν για το άρθρο 27 και θα τοποθετηθούμε στη δευτερολογία για την τροπολογία.

Ευχαριστώ πάρα πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Δημητριάδη.

Καλείται στο Βήμα η κ. Ελένη Καραγεωργοπούλου, ειδική αγορήτρια της Πλεύσης Ελευθερίας.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Σας ευχαριστώ πολύ.

Στο πρώτο μέρος οι διατάξεις αφορούν στη λήψη μέτρων για την εφαρμογή της πράξης στη διακυβέρνηση δεδομένων. Έπεται η εφαρμογή Ευρωπαϊκού Κανονισμού για τη διαλειτουργικότητα στη χρήση δεδομένων μεταξύ των κρατών-μελών της Ευρωπαϊκής Ένωσης.

Σε αυτό το εγχείρημα απαντάμε ότι η ενδεδειγμένη διακυβέρνηση δεδομένων δεν άπτεται τεχνικών λειτουργιών που και σε αυτές ακόμα στη χώρα μας αντιμετωπίζουμε πλείστα προβλήματα απρόσκοπτης και ασφαλούς χρήσης. Και από τους φορείς, όταν ρωτήθηκαν, υπήρξε η σχετική παραδοχή. Δεν υπάρχει ασφάλεια. Ορθά ανησυχείτε, μας είπαν. Δεν υπάρχουν εγγυήσεις.

Και ανησυχούμε ακόμα περισσότερο, γιατί δεν προστατεύεται η ιδιωτική σφαίρα. Δεν ελέγχεται η κακή χρήση δεδομένων. Δεν λογοδοτεί κανείς για την παράνομη τέτοια χρήση. Εάν ο Κανονισμός 2022/868 παρέχει τα εχέγγυα για τον καθορισμό του πλαισίου διακυβέρνησης των δεδομένων με την προώθηση της ασφαλούς και διάφανης χρήσης αυτών, στη χώρα μας ελλείπει το αναγκαίο συστατικό της συμμόρφωσης με τον κανονισμό αυτόν που αφορά στη θεσμοθέτηση του καθ’ ύλην αρμόδιου οργάνου εποπτείας και ελέγχου της διαχείρισης των δεδομένων.

Έλλειψη λογοδοσίας, επιφανειακή προσέγγιση, κίνδυνος τα δεδομένα των πολιτών να καταστούν βορά των μεγάλων εταιρικών κολοσσών της τεχνητής νοημοσύνης που θα αποκομίσουν δισεκατομμύρια χωρίς ειδική νομοθεσία ελεγκτικού μηχανισμού, χωρίς ηθική.

Εξαιρετικά προβληματική είναι η χρήση των ευαίσθητων προσωπικών δεδομένων είτε ιατρικών είτε ανηλίκων. Ο έτερος Κανονισμός 2024/903 προσανατολίζεται στη δημιουργία κοινού πλαισίου διαλειτουργικότητας που θα επιφέρει την άρρηκτη και απρόσκοπτη συνεργασία των συστημάτων πληροφορικής διαφορετικών κρατών-μελών. Και το ερώτημα που ανακύπτει: Λειτουργούν αποδεδειγμένα ορθά οι αλγόριθμοι του δημοσίου και των νομικών προσώπων δημοσίου δικαίου σήμερα στη χώρα μας;

Προαπαιτούμενο της νέας υπόσχεσης ουσιαστικά που δίνουμε στην Ευρωπαϊκή Ένωση είναι ότι λαμβάνουμε ως δεδομένο ότι οι δικές μας ψηφιακές πλατφόρμες λειτουργούν και παράγουν ορθά αποτελέσματα. Εάν δεν είστε σε θέση να αποδείξετε, σε ανύποπτο χρόνο ένας τέτοιος έλεγχος σε πλατφόρμες της ΑΑΔΕ και του Ελληνικού Κτηματολογίου θα σας διαψεύσει.

Χωρίς εθνικό σχεδιασμό, μέριμνα, λογοδοσία, διαφάνεια, ουσιαστικό διάλογο και συγκεκριμένες διατάξεις συζητάμε και πάλι για ένα σχέδιο νόμου που στο πρώτο του μέρος υπηρετεί τη βασική αρχή που έχει υιοθετήσει η Κυβέρνησή σας. Γρήγορη, κακή νομοθέτηση στο σκοτάδι μηχανισμών που δεν επιτρέπουν εποπτεία και έλεγχο πεπραγμένων, γιατί αυτό σας εξυπηρετεί για την πολύ ωραία, κατ’ εσάς, πλατφόρμα “my street” του B΄ Μέρους του νομοσχεδίου.

Ποντάρετε στον κοινωνικό αυτοματισμό, να στρέψετε τους πολίτες τον έναν εναντίον του άλλου. Οι πολίτες, όμως, σας έχουν καταλάβει, κύριοι Υπουργοί. Πώς εξασφαλίζεται ο έλεγχος και η ορθή κρίση της διαπίστωσης της αυθαίρετης κατάληψης δημόσιου χώρου; Γιατί δεν επιλαμβάνεται το ίδιο το κράτος και ζητά από τους πολίτες να καταδίδουν ο ένας τον άλλον; Και το κάνετε εσείς που ιδιωτικοποιείτε αιγιαλούς, παραλίες, καταστρατηγώντας το άρθρο 24 του Συντάγματος και, μάλιστα, με το άγημα των στρατηγικών επενδύσεων και παραβιάζοντας ακόμα και αποφάσεις του Συμβουλίου Επικρατείας, καθώς δεν τις εκτελείτε.

Πώς θα ελέγχεται και θα διορθώνεται ο έχων την ευθύνη της ορθής δήλωσης των μισθωμένων χώρων στην εφαρμογή που καλείται ο πολίτης να χρησιμοποιεί μέσα από έξυπνη συσκευή τηλεφώνου; Η αδυναμία του κράτους να εγγυηθεί τη συνταγματική νομιμότητα και να επιβάλει αυτήν εξασφαλίζοντας το αναφαίρετο δικαίωμα όλων στην πρόσβαση στον δημόσιο χώρο θα δημιουργήσει φαινόμενα ασυδοσίας που θα φέρουν την υπογραφή της δικής σας Κυβέρνησης.

Η πραγματικότητα που βιώνουν οι πολίτες είναι της χώρας του «πάμε και όπου βγει», που εσείς προσπαθείτε να παρουσιάσετε σαν «Ελλάδα 2.0», της χώρας που έχετε διαλύσει στην πραγματικότητα, που καλούμαστε εμείς, που αγαπάμε και ενστερνιζόμαστε, να τη μετατρέψουμε σε κάτι τελείως διαφορετικό από αυτό που επιχειρείτε, με αλήθεια και όχι με ψέματα.

Πώς θα αξιοποιηθούν οι κάμερες που πιθανόν θα τοποθετηθούν σε στολή ανδρών μονάδων ασφαλείας προς καταγραφή βιαιοτήτων ένθεν κακείθεν, όταν αυτές είναι κλειστές; Ποιον θα πείσετε για εγκλήματα, όπως αυτά της Πύλου και των Τεμπών, ότι λειτουργούσαν οι κάμερες, αλλά δεν υπάρχουν βίντεο καταγραφής; Ποιον θα ξεγελάσετε, θα παραπείσετε, θα απατήσετε, θα εξαπατήσετε με επιλεκτική παρουσίαση στιγμιοτύπων από βίντεο για το έγκλημα των Τεμπών; Ποιο ύψιστης ευκρίνειας και πιστότητας τεχνολογικό μηχάνημα υπάρχει που να καταγράφει τις αισχρές, αθέμιτες, κατά το δίκαιο και την ηθική, συναλλαγές;

Έχουμε το πρόσφατα ανακαλυφθέν σκάνδαλο - έγκλημα στην Πολεοδομία της Ρόδου. Μια ευρέως εμπεδωμένη στη συνείδηση των πολιτών βιωματική αλήθεια είναι πως σε πολεοδομίες της χώρας λειτουργούν κέντρα ανομίας. Ποια κάμερα, ποιος εξελιγμένος τεχνολογικός μηχανισμός μπορεί να καταγράψει μετά βεβαιότητας τη δωροληψία, το λάδωμα, έτσι ώστε να έχει αποτέλεσμα η καταγραφή, δηλαδή να αποδειχθούν οι ανομίες και να τιμωρηθούν παραδειγματικά οι όντως ένοχοι;

Ποιος πολιτειακός μηχανισμός, ποια κοινωνική παιδευτική μέθοδος μπορεί να εφευρεθεί, έστω τώρα, εξαρχής, για να αποσοβηθεί η επανάληψη εγκληματικών φαινομένων που πλέον διατρέχουν κάθε πεδίο της καθημερινότητάς μας, εγκληματικών φαινομένων δωροδοκίας, δωροληψίας, προς τέλεση παράνομων πράξεων, που διογκώνονται δυστυχώς μέρα με τη μέρα;

Αυτή είναι η διαφθορά που σκοτώνει. Αυτή είναι η διαφθορά που οδήγησε στο έγκλημα των Τεμπών. Οφείλετε να επωμιστείτε το μερίδιο της ευθύνης που σας αναλογεί. Και σας καλούμε σε αυτό σχεδόν δύο χρόνια τώρα.

Αυτό που χρειάζεται η κοινωνία μας σήμερα είναι η παιδεία. Όταν υπάρχουν επίορκοι εκλεγμένοι άρχοντες πρέπει να κατονομάζονται -και εδώ φαίνεται το έλλειμμα παιδείας που διακατέχει ακόμα και εσάς-, να τιμωρούνται, να αποβάλλονται από το σώμα της κοινωνίας, όχι με μετάθεση, όχι με προαγωγή, όχι με συγκάλυψη, όχι με συμπερίληψη στα ψηφοδέλτια, όχι με το «κάθισε λίγο πιο πίσω να ξεχαστεί» και κατόπιν θα ακολουθήσει αναβάθμιση ή αναρρίχηση ακόμα και σε υψηλά ευρισκόμενες πολιτειακές θεσμικές θέσεις.

Σε φαινόμενα διαφθοράς η πολιτεία φέρει το μεγαλύτερο κομμάτι ευθύνης. Αλλά, εκτός από την πολιτική βούληση, χρειάζονται καθημερινές πράξεις από όλους μας, με αίσθημα ευθύνης και αποφασιστικότητας για ένα καλύτερο αύριο.

Στο Μέρος Γ΄ καταργείται το Κτηματολογικό Γραφείο Θεσσαλονίκης με το άρθρο 27, χωρίς διαβούλευση ως συνήθως, με μία απλή προσθήκη άρθρου στο νομοσχέδιο, και δηλώνεται, μετά την κατακραυγή από σύσσωμο τον νομικό κόσμο, ότι θα βελτιώσετε τη διάταξη, όπως μας είπατε χθες στο πλαίσιο της τέταρτης συνεδρίασης.

Σήμερα ο εισηγητής σας προανήγγειλε ότι θα αποσύρετε τη διάταξη. Μα, τι αντίφαση! Και θα τη φέρετε εκ νέου με νομοτεχνικές βελτιώσεις; Πώς ακριβώς νοείται η απόσυρση και η επαναφορά με νομοτεχνικές; Και γιατί δεν μας το λέτε μέχρι τώρα; Γιατί δεν τοποθετήστε, ώστε να μπορούμε και εμείς να τοποθετηθούμε αντίστοιχα και να κρίνουμε τι ακριβώς κάνετε;

Μας αποκαλείτε «μονοθεματικό κόμμα», μάλιστα. Η μόνη σε βάθος κοινοβουλευτική δύναμη που έχει θίξει τα θέματα του Κτηματολογίου είμαστε εμείς. Και το κάνουμε αδιαλείπτως, συνεχώς, μπαίνοντας στην ουσία των θεμάτων, για τα οποία ανέπτυξα χθες πάρα πολλούς προβληματισμούς γύρω από το άρθρο 27 και την πρόθεσή σας να καταργήσετε το Κτηματολογικό Γραφείο Θεσσαλονίκης.

Τι είδους βελτίωση επιδέχεται ένα άρθρο με το οποίο καταργείτε ένα γραφείο; Δηλαδή, το καταργείτε λίγο; Δεν το καταργείτε πολύ; Τι ακριβώς σημαίνουν οι νομοτεχνικές βελτιώσεις και η απόσυρση που λέει ο εισηγητής σας, που αναρμοδίως το δηλώνει, ενώ εσείς ως Κυβέρνηση δεν έχετε ακόμα αναπτύξει του πώς θα είναι μια διάταξη που θα κληθούμε να ψηφίσουμε χωρίς να την έχουμε δει ακόμα, πώς θα τη διαμορφώσετε και τι ακριβώς θα πράξετε;

Διοικητική αλλαγή τελείως αιφνιδιαστική, σας καταλογίζει ο νομικός κόσμος, χωρίς καμία προηγούμενη συζήτηση, χωρίς καμία προηγούμενη μελέτη! Εννοείται ότι δεν τη φέρατε στη διαβούλευση. Το είπαμε και στις επιτροπές. Είναι μια διάταξη η οποία εισήχθη με την κατάθεση του νομοσχεδίου.

Το Κτηματολογικό Γραφείο Θεσσαλονίκης συγχωνεύεται, λοιπόν, με επιμέρους υποκαταστήματα, πολύ πιο προβληματικά στη λειτουργία τους από το ίδιο το γραφείο της Θεσσαλονίκης, όπως αυτό της Κατερίνης και του Κιλκίς. Οι εκκρεμότητες αγγίζουν πράγματι τις σαράντα πέντε χιλιάδες αιτήσεις. Και ο λόγος φυσικά δεν αφορά στο γεγονός ότι υπολειτούργησε το ίδιο το γραφείο ως προς την υποχρέωση να καταχωρίζει πράξεις που αφορούν στην περιφέρεια τη συγκεκριμένη, αλλά γιατί τι τους υποχρεώσατε με νομοθετήματα που εσείς ψηφίσατε, η δική σας Κυβέρνηση, να καταχωρούν πράξεις για άλλα κτηματολογικά γραφεία, όπως αυτό των Αθηνών, προκειμένου να παρουσιάσετε το δήθεν έργο της επιτάχυνσης, για το οποίο μιλάτε στον ν. 5076 του 2023, ως δικό σας επίτευγμα, δική σας επιτυχία. Και έτσι, να μπορεί να διοχετεύεται στον φιλοκυβερνητικό Τύπο, και μέσω αυτού φυσικά στους πολίτες, πόσο καλά τα έχετε καταφέρει με τις δήθεν μεταρρυθμίσεις σας. Και αυτό που έχετε καταφέρει είναι να δημιουργήσετε το απόλυτο χάος στο Ελληνικό Κτηματολόγιο, ένα ανομολόγητο χάος.

Αυτή η βάση, λοιπόν, που αφορά στο αφήγημα των ολικών μεταρρυθμίσεων στερείται ακόμα και της στοιχειώδους αλήθειας.

Εννοείται πως το Υποθηκοφυλακείο Αθηνών, για το οποίο δηλώνετε ότι ως κτηματολογικό γραφείο πλέον, αφού του δημιουργήσατε όλες τις εκκρεμότητες, βρίσκεται σε ένα πολύ καλό σημείο, δεν είχε αφήσει ποτέ εκκρεμότητες προτού να γίνει κτηματολογικό γραφείο. Εσείς τις δημιουργήσατε και εσείς καλείτε άλλους προϊσταμένους να εργάζονται γι’ αυτό το γραφείο.

Και αυτό μπορεί κανείς να το διαπιστώσει πάρα πολύ εύκολα μέσα από εισαγγελικές εκθέσεις οι οποίες αφορούν στα έργα και ημέρες του υποθηκοφυλακείου μέχρι την κατάργησή του.

Κρίνεται σκόπιμη, λέει η αιτιολογική έκθεση, η εν λόγω συγχώνευση του Κτηματολογικού Γραφείου Θεσσαλονίκης στο Κτηματολογικό Γραφείο Κεντρικής Μακεδονίας για λόγους βελτίωσης διοικητικής αποτελεσματικότητας των υπηρεσιών του φορέα, για επιτάχυνση της εξυπηρέτησης των συναλλασσόμενων αναφορικά με ακίνητα της Περιφέρειας της Κεντρικής Μακεδονίας. Στερείται πάσας αλήθειας!

Ο Σύλλογος Θεσσαλονίκης -μίλησα και χθες για τις διαμαρτυρίες-, αλλά και ο σύλλογος των δικηγόρων, με χθεσινό δημοσίευμα, επίσης μιλάει ακριβώς για το χάος που θα δημιουργηθεί μέσα από μια τέτοια πρωτοβουλία.

Ο όγκος των συναλλαγών εκτιμάται ότι θα ανέλθει σε έντεκα χιλιάδες με δώδεκα χιλιάδες πράξεις ανά μήνα, με αφάνταστη ποικιλομορφία πράξεων νομικών και τεχνικών προβλημάτων, από τον αιγιαλό μέχρι τον Αγροτικό Κώδικα και τα δασικά.

Και όλες αυτές οι πράξεις θα βρίσκονται υπό την εποπτεία ενός και μοναδικού προϊσταμένου. Αυτό και αν θα σημαίνει καθυστέρηση και εμπλοκή στις συναλλαγές! Γιατί ένας προϊστάμενος δεν μπορεί εκ των πραγμάτων να ανταποκριθεί σε τόσο σύνθετα καθήκοντα, σε μία τόσο ευρεία περιφέρεια, ενώ όλα τα γραφεία και τα υποκαταστήματα είναι υποστελεχωμένα.

Σύμφωνα με χθεσινό δημοσίευμα, έχουν δοθεί κάποιοι αριθμοί ότι το Κτηματολογικό Γραφείο Θεσσαλονίκης από ενενήντα επτά οργανικές θέσεις καλύπτει μόλις τις πενήντα. Και κάτι αντίστοιχο συμβαίνει και με το Κτηματολογικό Γραφείο Κεντρικής Μακεδονίας. Έχει εκατό οργανικές θέσεις, από τις οποίες επίσης δεν είναι καλυμμένες ούτε το 50%.

Προϊστάμενοι με πενταετή θητεία, χωρίς ίχνος γνώσης εμπράγματου δικαίου, άνευ εξετάσεων, αντικαθιστούν αυτούς που υπέστησαν τη βάσανο δύσκολων εξετάσεων σε όλα τα κτηματολογικά γραφεία.

Μη νομικοί ανεπαρκών γνώσεων είναι αυτοί οι οποίοι κάνουν τον νομικό έλεγχο και επιδίδονται σε έναν αγώνα ποιος θα περάσει τις περισσότερες πράξεις, ώστε να πάρει το μπόνους του απερχόμενου Υφυπουργού σας. Θα λυθούν όλα αυτά τα προβλήματα, γιατί εκμισθώσατε το κατάλληλο κτήριο ή με την εφαρμογή της τεχνητής νοημοσύνης;

Στο όνομα, λοιπόν, της ψηφιακής επανάστασης που ευαγγελίζεστε με τον Δαίδαλο που θα γίνει Ίκαρος και θα κάνουν τα φτερά του πριν τα ανοίξει, στο όνομα του κέρδους και των μεγάλων επιχειρηματικών συμφερόντων, περιμένουμε με αφορμή τις διατάξεις για το Ελληνικό Κτηματολόγιο και τη συνάφεια της λειτουργίας του με τον ψηφιακό κόσμο, να ενημερώσετε τους Έλληνες πολίτες για την ψηφιοποίηση των αρχείων των υποθηκοφυλακείων. Έχουν μεταφερθεί ορθά τα δεδομένα των αρχείων σε βάση δεδομένων, στην οποία ο έλεγχος, η έρευνα μπορεί να γίνει με ασφάλεια; Έχουν μεταφερθεί όλα τα αρχεία και από ποιο έτος στην εν λόγω βάση; Τα παραδοτέα έργα των αναδόχων που επιλαμβάνονται της περαίωσης συλλογής δικαιωμάτων για το έργο της κτηματογράφησης ελέγχονται από μηχανικούς και δικηγόρους; Δειγματοληπτικά, εν συνόλω, εν μέρει, καθόλου; Ποιες οι έννομες συνέπειες σε περίπτωση που ανέλεγκτα προχωράτε σε αναρτήσεις και σε περαίωση της κτηματογράφησης για την ολοκλήρωση των αρχικών εγγραφών, χωρίς τους αναγκαίους ελέγχους;

Έχετε την απόλυτη ευθύνη του χάους που δημιουργείται σε βάρος της ασφάλειας δικαίου, σε βάρος της ασφάλειας των συναλλαγών.

Ευχαριστώ πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Καραγεωργοπούλου.

Καλείται στο Βήμα ο κ. Κυριάκος Βελόπουλος, Πρόεδρος της Ελληνικής Λύσης.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Θα ήθελα να αναφερθώ σε μία εξέλιξη της τελευταίας στιγμής, που αποδεικνύει, κύριε Υπουργέ, ότι υπάρχει έλλειμμα στη δικαιοσύνη, τεράστιο έλλειμμα. Ο Πρόεδρος του Δικηγορικού Συλλόγου Αθηνών, ο κ. Βερβεσός, ανακοίνωσε ότι θα συνεδριάσουν εκτάκτως σήμερα για το θέμα της κ. Κλάπα και θα εισηγηθούν τον πειθαρχικό της έλεγχο.

Όταν φτάνει ο Δικηγορικός Σύλλογος Αθηνών να κάνει τέτοια παρέμβαση, φανταστείτε τι αντικανονιστική συμπεριφορά έχει η κ. Κλάπα και η κ. Αδειλίνη. Γνωστή η ιστορία -η προσπάθεια, αν θέλετε- συσκότισης, για να μην πω συγκάλυψης -γιατί εγώ εννοώ συγκάλυψης, το έχω πει χίλιες φορές, αλλά να πω συσκοτίσεως- της υποθέσεως σε σχέση με πολλές πτυχές της.

Όμως, δείτε τι κράτος φτιάξατε, κύριε Υπουργέ, μια και μιλάμε για ηλεκτρονική διακυβέρνηση, τώρα που μιλάμε. Πολλοί εξ ημών έχουμε και άλλο επάγγελμα. Άλλοι άνθρωποι ζουν με 700-800 ευρώ. Ο Πρωθυπουργός είχε δηλώσει ότι δεν μπορεί να ζήσει με 800 ευρώ. Πού να ζήσει ο άνθρωπος; Έτσι και αλλιώς, οικογένεια Μητσοτάκη έχουμε στην Ελληνική Βουλή -να το μάθουν οι Έλληνες- από το 1878. Υπάρχει εκπρόσωπος της οικογένειας Μητσοτάκη από το 1878 στο Ελληνικό Κοινοβούλιο! Διότι πολλές φορές αδικούμε τον Παπανδρέου και τον Καραμανλή! Σας λέω ότι η οικογένεια Μητσοτάκη εκπροσωπείται στο Ελληνικό Κοινοβούλιο από το 1878 κάθε φορά.

Τώρα που εμείς μιλάμε γι’ αυτό το θέμα, η Hellenic Train απολύει εκατό εργαζόμενους στα εκδοτήρια και ουδείς ομιλεί.

Η Hellenic Train, κύριε Υπουργέ, που είναι υπόλογη για το δυστύχημα-έγκλημα στα Τέμπη και κανείς δεν απολογείται από την εταιρεία, αλλά η εταιρεία μπορεί ελευθέρως να απολύει εκατό εργαζόμενους και να τους οδηγεί στην πείνα.

Αυτά είναι τα μείζονα ζητήματα που πρέπει να επιλύσει αυτή η Κυβέρνηση, η οποία το μόνο πρόβλημα που θέλει να επιλύσει -και αυτό είναι καταφανές, βέβαια- είναι η δική της ισορροπία και η εσωτερική συνοχή.

Πρέπει να σας πω ότι για τον Προσωπικό Αριθμό έχουμε ταχθεί πάρα πολλές φορές εναντίον. Μέσα στην ταυτότητα έχει ΑΦΜ, έχετε το ένα, έχετε το άλλο. Βάλτε και τον Προσωπικό Αριθμό, να τα βάλετε όλα μέσα. Δεν ξέρω γιατί υπάρχει αυτή η πρεμούρα πραγματικά με τον Προσωπικό Αριθμό. Δεν μπορώ να το καταλάβω. Ίσως να έχω εγώ μια αντίληψη διαφορετική, πιο συντηρητική.

Όμως, πρέπει να πω ότι η φιλοσοφία του νομοσχεδίου, κύριε Υπουργέ, είναι η φιλοσοφία ενός νομοσχεδίου δωσίλογου και καταδότη. Ουσιαστικά, δεν θα χρησιμοποιήσω την έκφραση του συρμού, που ξεκινάει από «ρ» και τελειώνει σε «ν», αλλά θα πω καταδότη και δωσίλογου. Θέλετε, δηλαδή, τους Έλληνες να γίνουν δωσίλογοι, καταδότες, να βρίσκουν κάτι, να το ανεβάζουν, να το στέλνουν και να ρουφιανεύει ο ένας τον άλλον.

Όταν μιλάμε, λοιπόν, για ένα κράτος που θέλει τον πολίτη δωσίλογο ή καταδότη, μιλάμε για ένα κράτος το οποίο δεν μπορεί από μόνο του να εφαρμόσει τη νομοθεσία. Τελεία και παύλα.

Και πάμε στην τροπολογία 337, στην παράταση της Διεύθυνσης Εξώδικης Επίλυσης Φορολογικών Διαφορών. Δίνετε παράταση, γιατί δεν λειτουργούσε το σύστημα. Από τον Δεκέμβριο σας είχαμε πει -εγώ προσωπικά και ο κ. Φωτόπουλος ο υπεύθυνος και ο κ. Βιλιάρδος στα οικονομικά- ότι υπάρχει ένα θέμα. Από τον Δεκέμβριο σας το λέγαμε. Μια υπηρεσία που είχε εισπράξει 2,8 δισεκατομμύρια ευρώ και δεν μπορούσατε να τη λειτουργήσετε. Δηλαδή, έχετε μια υπηρεσία που εισπράττει λεφτά, κυνηγάτε τον Έλληνα πολίτη και από τον Δεκέμβριο δεν λειτουργούσε. Τώρα δίνετε παράταση για να λειτουργήσει. Δηλαδή, χάσατε Δεκέμβριο, Ιανουάριο, Φεβρουάριο, Μάρτιο. Τέσσερις μήνες απραξίας, δηλαδή έλλειψης εισπράξεων χρημάτων.

Αυτό τι δείχνει, κύριε Υπουργέ; Ότι είστε μία Κυβέρνηση, η οποία δεν είναι ικανή να δώσει λύσεις στα βασικά ζητήματα όχι της φορολόγησης, αλλά της είσπραξης χρημάτων τα οποία μπορεί να πάρει.

Πάμε και στο θέμα της επικαιρότητας γρήγορα. Ξέρω ότι θα αντιδράσουν μερικοί. Δεν με αφορά και δεν με ενδιαφέρει.

Μία ερώτηση, λοιπόν, θέλω να κάνω στον κ. Δένδια, τον οποίο προμοτάρουν κάποιες πατριωτικές εφημερίδες εσχάτως, δήθεν πατριωτικές! Τον προαλείφουν για διάδοχο του κ. Μητσοτάκη. Τα εσωτερικά σας δεν μας απασχολούν έτσι και αλλιώς. Θέλω να μου πείτε για αυτή την περιβόητη παρέλαση: Σας πείραξε ο υβριστικός χαρακτηρισμός που ενόχλησε πολύ κόσμο ή σας πείραξε η πρόταση: «Η Κύπρος είναι ελληνική»; Διότι είδα μία αντίδραση ομόθυμη από ψευτοαριστερούς κυρίως, που μάλλον δεν γνωρίζουν τι σημαίνει εκπαίδευση στρατιωτική και μάλλον δεν ξέρουν τι σημαίνει φρόνημα και τι σημαίνει, αν θέλετε, αυτό που λέμε καμιά φορά η καλλιέργεια αυτού του φρονήματος μέσα στον στρατό.

Επί δύο μέρες, αντί να ασχολούμαστε με την 25η Μαρτίου, ασχοληθήκαμε με ένα θέμα που πρόλαβε ο Δένδιας και από ό,τι έμαθα, ο μέγας πατριώτης, ο μειωμένη επήρεια κυρίως, να αποτάξει τους δύο και να οδηγήσει και άλλους εκτός στρατεύματος.

Αυτά σε μία χώρα, κύριοι της Νέας Δημοκρατίας, που έχει λειψανδρία, που παραιτούνται σωρηδόν αξιωματικοί και υπαξιωματικοί και δεν έχουμε στελέχη να επανδρώσουμε τα πλοία μας, φτάνει ο Δένδιάς σας, ο δικός σας Δένδιας, ο ψευτοπατριώτης, τον οποίο προαλείφετε -επαναλαμβάνω- κάποιοι, εξήντα δύο Βουλευτές, εβδομήντα δύο, τριάντα δύο για νέο Αρχηγό.

Δεν μπορώ να καταλάβω, δηλαδή, τι μυαλό κουβαλάνε αυτοί οι άνθρωποι και τι θέλουν να συζητήσουν! Να κάνουμε έναν στρατό τι; Η Αλίκη στο Ναυτικό; Να λένε «περνά-περνά η μέλισσα»; Τι να λέει ο ελληνικός στρατός; Ρωτώ!

Εμείς, λοιπόν, τους επιτρέπουμε να λένε: «περνά-περνά η μέλισσα» αυτοί που αντιδρούν. Ας επιτρέψουν στον ελληνικό στρατό να μιλάει για το φρόνημα και ότι η Κύπρος είναι ελληνική.

(Χειροκροτήματα από την πτέρυγα της Ελληνικής Λύσης)

Πού είναι το πρόβλημα, όταν είναι γνωστό ότι οι Τούρκοι και στην πράξη, όχι στα λόγια, παρεμβαίνουν στη Θράκη μας, στο Αιγαίο μας, έχουν εισβάλει στην Κύπρο μας, έχουν κάνει τουρκολυβικό μνημόνιο και εδώ μέσα οι πατριώτες, Πλεύση Ελευθερίας κ.λπ., όλοι αυτοί οι ψευτοαριστεροί διαμαρτύρονται γιατί; Δεν το καταλαβαίνω! Ενοχλητικός όρος, εμπρηστικός: Θα συμφωνούσα και εγώ. Ενοχλητικός. Το ότι η Κύπρος είναι η ελληνική είναι ενοχλητικός όρος;

Όμως, δεν μιλάμε για πολίτες. Ο πολίτης είναι πολίτης. Ο Βουλευτής είναι Βουλευτής, αλλά ο στρατιωτικός είναι στρατιωτικός και ο στρατός έχει άλλους κανόνες. Τελεία και παύλα.

(Χειροκροτήματα από την πτέρυγα της Ελληνικής Λύσης)

Και μία ερώτηση στους πολιτικούς Αρχηγούς εδώ μέσα όλους, όπως άκουσα τον κ. Φάμελλο. Την κ. Κωνσταντοπούλου την άκουσα να λέει: «τι καλή που ήταν η παρέλαση!». Είπε και η κ. Κωνσταντοπούλου το εξής αμίμητο, ότι είμαι η μόνη Πρόεδρος που ήρθα στην παρέλαση. Πέρσι και πρόπερσι ήμουν εγώ εκεί, στη Λάρισα. Όμως, εν πάση περιπτώσει, δεν έχει καμία σημασία.

Θα πω το εξής, γιατί αρχίζω και ενοχλούμαι, ως άνθρωπος. Δεν είναι μονοσήμαντη η εορτή της 25ης Μαρτίου. Γιορτάζει και η Μάνα μας, η Μεγαλόχαρη, η Παναγιά μας! Δεν άκουσα ούτε μία λέξη για την Ορθοδοξία. Ούτε μία λέξη από κανέναν πολιτικό Αρχηγό!

(Χειροκροτήματα από την πτέρυγα της Ελληνικής Λύσης)

Όλοι μίλησαν για την επανάσταση. Τη λέξη «Τουρκία» την απέφυγαν, τη λέξη «γένος» και «έθνος» πολλοί δεν την είπαν. Δεν έχει σημασία, επιλογή τους να μη θέλουν το γένος και το έθνος.

Εμείς και το γένος θέλουμε και το έθνος θέλουμε και την Παναγία θέλουμε, γιατί είναι διπλή εορτή. Τι να κάνουμε; Χριστιανοί είμαστε!

(Χειροκροτήματα από την πτέρυγα της Ελληνικής Λύσης)

Βέβαια, όταν έχει Ραμαζάνι, βγαίνουν και κάνουν δηλώσεις οι πολιτικοί Αρχηγοί. Για το Ραμαζάνι όλοι οι πολιτικοί Αρχηγοί και της ψευτοαριστεράς, αλλά και της «Δεξιάς» -εντός εισαγωγικών η λέξη- της ελαφροδεξιάς του κ. Μητσοτάκη. Κάνει ανάρτηση: «καλό Ραμαζάνι, καλό Μπαϊράμι» ή όπως λένε τις γιορτές τους.

Είμαστε Βουλευτές ενός Κοινοβουλίου όπου η χώρα μας έχει πολλές θρησκείες, με επικρατούσα και κρατούσα την Ορθοδοξία. Δεν μπορείς να θυμάσαι το Ισλάμ και να μη θυμάσαι τη Ορθοδοξία. Κάτι δεν πάει καλά σε αυτή τη χώρα, έχουμε χάσει τον οδηγό μας.

Βέβαια να πω και σε όλους αυτούς τους ιδεολογικά εθνικούς κηφήνες που πολεμούν κάθε τι ιστορικό, κάθε τι ορθόδοξο, ότι για εμάς, για την Ελληνική Λύση, είναι όρος απαράβατος η προστασία του έθνους και της Ορθοδοξίας. Πρέπει να προστατέψουμε τους δύο πυλώνες αυτής της χώρας. Χωρίς τους πυλώνες αυτούς, δεν υπάρχει χώρα, δεν υπάρχει κράτος, δεν υπάρχει έθνος, δεν υπάρχει υπόσταση, ρε παιδιά, είναι δεδομένο.

Σας ενόχλησαν, λοιπόν, τα συνθήματα. Δεν σας ενοχλούν, όμως, άλλα, όπως παραδείγματος χάριν, αυτά που γράφει για τις Θερμοπύλες ο τοπικός Τύπος εκεί. Λέει ότι κάθε βράδυ gay παρέες αναζητούν σεξουαλικές περιπτύξεις -το λέει ο τοπικός Τύπος- στις Θερμοπύλες, στο ηρωικό αυτό μέρος. Οι κάτοικοι της περιοχής καταμαρτυρούν σκηνές βγαλμένες από ρωμαϊκά όργια στο ιστορικό σημείο των Θερμοπύλων. Το λέει ο τοπικός Τύπος, δεν το λέω εγώ. Υπάρχουν άπειρα δημοσιεύματα. Και κανένα κανάλι, κανένα πρωινάδικο, κανένα μεσημεριανάδικο και κανένα βραδινάδικο δεν ασχολείται με αυτό. Πάνε για μεροκάματο μερικοί εκεί, παιδιά. Πάνε για μεροκάματο! Το καταλαβαίνετε; Πού; Στις Θερμοπύλες. Δεν ενοχλεί αυτό.

Επίσης, δεν ενοχλεί ούτε αυτό εδώ που σας δείχνω, από ζωντανή εκπομπή στο Tik Tok και σε site, που δείχνει τον σταυρό με το ουράνιο τόξο και τον Ιησού μας σε φωτογραφία με έναν άνδρα ακόμα. Αυτά δεν ενοχλούν την ψευτοαριστερά! Ενόχλησε το σύνθημα. Εδώ έχουμε λόγο και πράξη, βέβαια, βλασφημίας. Δεν ενοχλεί αυτό εδώ. Δεν σας ενοχλούν οι εικόνες που στο διαδίκτυο συνεχώς παίζονται. Αυτά δεν ενοχλούν. Άρα, η αλά καρτ ευαισθησία στα εθνικά σύμβολα, στη θρησκευτική προτίμηση, δεν είναι ευαισθησία δημοκρατική. Η αλληλεγγύη για τα ανθρώπινα δικαιώματα σε όλα τα κόμματα, στο ΠΑΣΟΚ, στον ΣΥΡΙΖΑ, στη Νέα Δημοκρατία, στη Πλεύση Ελευθερίας, στη Νέα Αριστερά, πρέπει να είναι συνολική και ολική για όλες τις θρησκείες, όχι να υπάρχουν μονομέρειες.

(Χειροκροτήματα από την πτέρυγα της Ελληνικής Λύσης)

Και την ημέρα της Εθνικής Ανεξαρτησίας ακούς τον Έλληνα Πρωθυπουργό να ομιλεί ο ίδιος για ομοψυχία. Ο Πρωθυπουργός του διχασμού, της υποχρεωτικότητος των εμβολίων, των μπολιασμένων, των ψεκασμένων, όπως έλεγε για την Ελληνική Λύση, για τα Τέμπη και για τις φωτιές, να μιλάει για ομοψυχία.

Βέβαια, εγώ τον είδα τον Πρωθυπουργό να είναι σταυροπόδι την ώρα που περνούσαν οι σημαίες στην παρέλαση. Είναι ένας Πρωθυπουργός που δεν ξέρει ότι όταν περνάει η σημαία των Ευέλπιδων πρέπει να σηκώνεται όρθιος -όπως και ο Πρόεδρος της Βουλής και ο Πρόεδρος της Δημοκρατίας- και όχι να κάθεται σταυροπόδι. Δεν δικαιούται να ομιλεί για εθνική ομοψυχία, διότι ο ίδιος -θα το πω έτσι στεγνά- εθνικά με τον προσήκοντα σεβασμό απέναντι στη σημαία πρέπει να συμπεριφέρεται σωστά.

Και πάμε και στα υπόλοιπα. Ενοχληθήκατε πολύ. Θα σας καταγγείλω για ακόμη μία φορά ότι είστε Ρωσοφοβικοί. Έκανε εκδήλωση η Ελλάδα και δεν καλεί τους Ρώσους. Γιατί το κάνετε αυτό; Για ποιον λόγο δεν κλήθηκαν και απαγορεύτηκαν οι Ρώσοι διπλωμάτες στην Ημέρα της Ανεξαρτησίας μας; Σας ρωτώ να μου πείτε τον λόγο, όταν η Ρωσική Πρεσβεία έκανε ολόκληρη εκδήλωση;

Και το χειρότερο ποιο είναι; Άντε, με τους Ρώσους έκανε πόλεμο ο κ. Μητσοτάκης μόνος του. Έκανε πόλεμο. Δικαίωμά του! Έκανε πόλεμο και πήρε όπλα και πολεμάει στην Ουκρανία ο κ. Μητσοτάκης. Να το δεχθώ, είναι επιλογή του Πρωθυπουργού, και δεν ρώτησε κανέναν. Οι υπόλοιποι δεν μιλάνε βέβαια. Να ρωτήσω και κάτι άλλο. Τους Τούρκους γιατί τους καλέσετε εκεί πέρα, ρε παιδιά; Δεν καλείτε τους Ρώσους, και καλείτε τους Τούρκους;

Πόση ανοησία μπορεί να έχει ένας Πρωθυπουργός ο οποίος επιτρέπει στην Τουρκία, από την οποία αποτινάξαμε τον ζυγό και απελευθερωθήκαμε, να είναι εκεί, να παρίσταται, αλλά απαγορεύει τους Ρώσους; Σας ρωτώ. Βέβαια το ότι δίνει διαπιστευτήρια στους δυτικούς, κυρίως στους Ευρωπαίους, ο Πρωθυπουργός εναντίον της Ρωσίας και των Ηνωμένων Πολιτειών, είναι γεγονός αναμφισβήτητο.

Θα σας δώσω, όμως, ένα ερώτημα που είπε ο ίδιος ο αξιαγάπητος κ. Μυτιληναίος, ο άνθρωπος σας! Τι είπε; Ποια ευρωπαϊκή χώρα θα βοηθήσει οικονομικά την Ελλάδα, όπως έγινε στην Ουκρανία, σε μια πολεμική εμπλοκή με την Τουρκία; Το είπε στο φόρουμ. Ο αξιαγάπητος, κατά τον Έλληνα Πρωθυπουργό, θέτει ένα ερώτημα που από την πρώτη στιγμή η Ελληνική Λύση είχε θέσει, ότι κανείς δεν θα πολεμήσει υπέρ της Ελλάδος, αν γίνει το παραμικρό με την Τουρκία.

(Χειροκροτήματα από την πτέρυγα της Ελληνικής Λύσης)

Και εδώ πρέπει να τονίσω ότι είμαι περήφανος για να έναν λόγο, γιατί είδα την Πρέσβη των Ηνωμένων Πολιτειών, την κ. Κίμπερλι, να κάνει τον ορθόδοξο σταυρό, κάτι που δεν τολμάει κανείς εδώ στην ψευτοαριστερά να κάνει. Έκανε κανονικά τον ορθόδοξο σταυρό για να τιμήσει την Ορθοδοξία και την Ελλάδα, κάτι που δεν κάνουμε εμείς εδώ μέσα, κάτι που είναι ενοχοποιητικό, η Ορθοδοξία είναι ενοχοποιητική. Είναι μήνυμα.

(Χειροκροτήματα από την πτέρυγα της Ελληνικής Λύσης)

Επίσης, είμαι χαρούμενος από τις δηλώσεις Ρούμπιο, του Υπουργού Εξωτερικών των Ηνωμένων Πολιτειών, ο οποίος είπε κάτι πολύ σημαντικό, και απεδείχθη από τις συζητήσεις. Είπε ότι με την Τουρκία δεν συζητούν τα ενεργειακά. Η Τουρκία τίθεται εκτός των ενεργειακών στόχων της κυβέρνησης Τραμπ. Από την πρώτη στιγμή σας είπαμε να μην τους βρίζετε γιατί θα τους χρειαστούμε.

Δυστυχώς, και η Νέα Δημοκρατία και το ΠΑΣΟΚ και ο ΣΥΡΙΖΑ και η Πλεύση Ελευθερίας ήταν απέναντι στον Ντόναλντ Τραμπ. Αυτό δηλοί κάτι, ότι αυτοί οι άνθρωποι που εκπροσωπούν τα κόμματα αυτά, δεν μπόρεσαν να προβλέψουν αυτό που λέγαμε εμείς, ότι ποτέ δεν εκτίθεσαι φραστικά και λεκτικά όταν έχεις να κάνεις με υπερδύναμη, και ότι πρέπει να είσαι προσεκτικός. Δεν είστε ικανοί και άξιοι να κυβερνήσετε την Ελλάδα. Την Ελλάδα πρέπει να την κυβερνήσει ένα κόμμα που τήρησε απαρέγκλιτα την ουδετερότητα, και αυτό το κόμμα είναι η Ελληνική Λύση.

(Χειροκροτήματα από την πτέρυγα της Ελληνικής Λύσης)

Πάμε και στο υπόλοιπο. Είπε και κάτι άλλο ο Ρούμπιο που θέλω να το προσέξουμε, γιατί αρχίζουν τα πανηγύρια με τις εξορύξεις. Από το 2007 ο Βελόπουλος εδώ, ως Βουλευτής, μιλούσε για εξορύξεις. Το έλεγα. Τώρα η Κυβέρνηση πάει να το εκμεταλλευτεί, αλλά κάνει ένα λάθος. Η Chevron -επειδή ξέρω καλά το θέμα- δεν θέλει φυσικό αέριο μόνο, θέλει και πετρέλαιο. Εάν ο κ. Μητσοτάκης του «δεν θα κάνουμε το Αιγαίο Κόλπο του Μεξικού» έχει στόχο να χτυπήσει μόνο το φυσικό αέριο, θα αποτύχει. Η Chevron και η Exxon Mobil θέλουν και το πετρέλαιο. Μην πάει να κάνει καμία συμφωνία για το φυσικό αέριο σκέτο, γιατί δεν θα μπει γεωτρύπανο, δεν θα μπει η γεώτρηση.

Εμείς θα κάνουμε την Ελλάδα πλούσια, τους Έλληνες πλούσιους, κάνοντας εξορύξεις για τα πετρέλαια και το φυσικό αέριο και το αντιμόνιο και το γάλλιο και το γερμάνιο που είναι τρισεκατομμύρια ευρώ. Μόνο εμείς μπορούμε να το κάνουμε, γιατί αυτά που λέμε είναι επικίνδυνα για το σύστημα. Έχουμε δίκιο σε όλα όσα έχουμε πει μέχρι σήμερα. Είχαμε δίκιο σε όλα όσα είπαμε για τις εξορύξεις, για τα Τέμπη, για τους παρόχους ενέργειας, για τις ανεμογεννήτριες, για τα φωτοβολταϊκά, για τα Ελληνοτουρκικά, για τα Ελληνορωσικά, για τα Ελληνοαμερικανικά.

Η Ελληνική Λύση έχει δίκιο σ' ό,τι είπε, που μιλήσαμε σοβαρά και συγκροτημένα, όταν όλοι εσείς, η Πλεύση Ελευθερίας, ο ΣΥΡΙΖΑ, το ΠΑΣΟΚ και η Νέα Δημοκρατία, στο ίδιο καζάνι βράζατε, στο ίδιο καζάνι ακριβώς, στο καζάνι του πολτού που λέγεται έλλειψη εθνικής ενσυναίσθησης. Το λέω κομψά για να μην πω πάλι το γνωστό και παρεξηγηθούν κάποιοι, αυτό που έχω πει ότι μερικοί από εσάς δεν λαμβάνονται σοβαρά υπ’ όψιν από εμάς.

Θα πω, όμως, το εξής. Ο Βολτέρος έλεγε κάτι πολύ σημαντικό σχετικά με το γιατί είμαστε επικίνδυνοι. Είναι επικίνδυνο να έχεις δίκιο όταν η Κυβέρνηση και όλα τα κόμματα έχουν άδικο. Είναι επικίνδυνο για το σύστημα που έστησε η Νέα Δημοκρατία, το ΠΑΣΟΚ, ο ΣΥΡΙΖΑ, η Πλεύση Ελευθερίας και η Νέα Αριστερά για τα εθνικά μας θέματα να υπάρχει η Ελληνική Λύση. Και αυτήν την επικινδυνότητα θα την κάνουμε εμείς, αυτό που έχω πει χίλιες φορές, βάση μιας εθνικής ανάτασης, βάση εθνικής εγρήγορσης και εθνικών επιτυχιών για την Ελλάδα και τους Έλληνες.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Βασίλειος Βιλιάρδος):** Κύριε Πρόεδρε, επιτρέψτε μου μια διακοπή για να αναγγείλω το σχολείο που παρακολουθεί τη συνεδρίαση από τα θεωρεία.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Βεβαίως, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», εικοσιπέντε μαθήτριες και μαθητές και τέσσερις συνοδοί εκπαιδευτικοί από το Δημοτικό Σχολείο Πυλίου Κω.

Η Βουλή σάς καλωσορίζει. Σας ευχόμαστε, παιδιά, καλή πρόοδο!

(Χειροκροτήματα από όλες τις πτέρυγες της Βουλής)

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κύριε Πρόεδρε, από ποιο χωριό είπατε ότι είναι τα παιδιά;

**ΠΡΟΕΔΡΕΥΩΝ (Βασίλειος Βιλιάρδος):** Είναι, κύριε Πρόεδρε, από το χωριό Πυλί της Κω.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Μάλιστα, είναι από το Πυλί. Το ρωτώ γιατί εγώ άκουσα «Πηλίου».

**ΠΡΟΕΔΡΕΥΩΝ (Βασίλειος Βιλιάρδος):** Ναι, είναι σχολείο του Πυλίου της Κω.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ναι, το ξέρω το Πυλί. Από γεωγραφία και ιστορία ξέρω πολύ καλά, δόξα τω Θεώ.

Πάμε, όμως, τώρα στην ουσία. Για ποιο κράτος μιλάει η Νέα Δημοκρατία; Αυτό που μισεί τους φτωχούς και υπηρετεί τους πλουσίους; Απόδειξη: Δικό σας site της Νέας Δημοκρατίας λέει αυτό που έλεγε η Ελληνική Λύση εδώ και καιρό. Είναι δικά σας sites, είναι κεντροδεξιά sites, το in.gr και «Το Βήμα». Ακούστε. Μιλάει για τον κ. Αλαφούζο. Θα το καταθέσω στο Πρακτικά.

Χαμογελάνε οι συνάδελφοι εδώ. Όταν σας χάιδευε ο Μαρινάκης ήταν καλά. Τώρα που σας δέρνει και σας γδέρνει με την αλήθεια, σας ενοχλεί.

Θα σας πω μόνο το εξής, γιατί λέει αλήθεια το άρθρο. Τι λέει; Λέει το δημοσίευμα ότι αφήνατε τον Αλαφούζο να κάνει λαθρεμπόριο πετρελαίου, να μεταγγίζει πετρέλαιο, νόμιμα ή παράνομα, με τις κυρώσεις που έβαλε βέτο ο Πρωθυπουργός για να οικονομάει ο Αλαφούζος και όλη μέρα να έχει τις μούρες κάποιων εκεί στον «ΣΚΑΪ». Ποιες είναι οι μούρες αυτών; Είναι της Νέας Δημοκρατίας. Και ανοίγεις «ΣΚΑΪ» και όλη μέρα βλέπεις Πορτοσάλτε να χαϊδεύει τη Νέα Δημοκρατία. Δηλαδή το δημοσίευμα λέει ότι αφήσατε τους λαθρέμπορους να κάνουν λαθρεμπόριο πετρελαίου, να κερδίζουν δισεκατομμύρια και να μην μπορεί να στείλει ο αγρότης και ο κτηνοτρόφος τα προϊόντα στη Ρωσία.

Αυτό δεν είναι χρηστή διοίκηση. Κυρώσεις υπήρχαν. Έβαλε και βέτο ο Πρωθυπουργός για να διευκολύνει τους εφοπλιστές. Ποιον όμως; Κυρίως τον Αλαφούζο για ανταπόδοση. Για αυτό η Ελληνική Λύση δεν περνάει έξω από το πάνελ του «ΣΚΑΪ» και από πολλά άλλα κανάλια.

Εδώ επαναλαμβάνω: Αυτό που έκανε ο Αλαφούζος και άλλοι εφοπλιστές κανείς δεν το κατήγγειλε εδώ μέσα -μόνο εμείς από τότε το λέγαμε- ούτε η Πλεύση Ελευθερίας ούτε η Νέα Αριστερά ούτε το ΠΑΣΟΚ ούτε ο ΣΥΡΙΖΑ. Όλοι σιωπούσαν. Και αναρωτιέμαι γιατί. Γιατί φοβάστε να πείτε το όνομα Αλαφούζος, ειδικά ο ΣΥΡΙΖΑ που είχε κάνει εμπάργκο κατά το παρελθόν; Μετά το γύρισε βέβαια. Ξαναμπήκατε. Ρωτώ γιατί. Γιατί φοβάστε να πείτε ονόματα ανθρώπων που ληστεύουν το βιος των Ελλήνων; Δεν λέω ότι κλέβει ο Αλαφούζος. Λέω ότι μπορεί να εκμεταλλεύεται τα παράθυρα του νόμου. Όμως, εδώ έχει απόλυτο δίκιο το «Βήμα» και το in.gr. Μιλάνε στεγνά για λαθρεμπόριο και για εξυπηρέτηση από τον Πρωθυπουργό του κ. Αλαφούζου για να είναι νομότυπη η διαδικασία.

(Χειροκροτήματα από την πτέρυγα της Ελληνικής Λύσης)

Αυτή είναι η αλήθεια, μία αλήθεια που μόνο εμείς πρεσβεύουμε. Όλοι οι άλλοι την κουκουλώνουν.

Για ποιο κράτος μιλάμε, κύριε Υπουργέ, γιατί είστε στα ηλεκτρονικά καλός, στη διακυβέρνηση; Σε αυτό που όταν ένας κόβει εικονικό τιμολόγιο και ο άνθρωπος που το έχει πάρει έχει άλλους χίλιους προμηθευτές και οδηγούνται και οι χίλιοι προμηθευτές σε έλεγχο, επανέλεγχο με πρόστιμα τα οποία είναι δυσβάσταχτα; Και αν η εφορεία χρωστάει χρήματα, γιατί δεν τα αποπληρώνει με τόκο, όπως ζητάει, υπερημερίας και υπεραυξήσεις στον επαγγελματία ή σε αυτόν που έχει μαγαζί; Για ποιο κράτος μιλάμε που όταν χρωστάς 10.000 ευρώ σου κάνουν κατάσχεση; Όταν χρωστάει το κράτος 3 δισεκατομμύρια ευρώ σε ιδιώτες, γιατί δεν υπάρχει κατάσχεση και δεν υπάρχουν προσαυξήσεις; Για ποιο κράτος μιλάμε;

Βγήκε ένας γιατρός του «OPEN» στην εκπομπή του Στάθη και του Κολοκυθά. Το πρωί το είδα. Ήταν στη Σέριφο ο άνθρωπος και έπαιρνε ένα χιλιάρικο μισθό. Έφυγε από τη Σέριφο, πήγε στην Κύπρο, τέσσερις μέρες επάνω μισθός, εξάωρη εργασία και δεν έχουν γιατρό στη Σέριφο και έχεις τον Άδωνι Γεωργιάδη όλη μέρα στα κανάλια. Βέβαια, έχει εμπάργκο τελευταία. Το Μαξίμου του είπε: Δεν θα μιλάς διότι ο ομιλών εκτίθεται, ο παίζων χάνει και ο πίνων μεθά. Και ο Άδωνις τα μπέρδεψε όλα μαζί. Έβγαινε και εκτέθηκε και τώρα τον έκοψαν, του τράβηξαν το λουρί.

Λέω, λοιπόν, ότι η υγεία νοσεί. Δεν μπορούμε να πάμε σε ένα νοσοκομείο, στην πρωτοβάθμια περίθαλψη. Και το παράδειγμα είναι ο Θανάσης Κοντάρης, ο οποίος από τη Σέριφο πήγε στην Κύπρο και εκεί παίρνει τρεις φορές παραπάνω λεφτά, τετραπλάσιο μισθό.

Για ποιο κράτος μιλάμε όταν από 1ης Απριλίου, κύριε Υπουργέ, εξαγγείλατε την υποβολή ΦΠΑ για νέες επιχειρήσεις και ελεύθερους επαγγελματίες ανά μήνα αντί στο τρίμηνο που ήταν από το ’87;

Εσείς δεν λέγατε, κύριε Υπουργέ, ότι με το my Data θα παταχθεί η φοροδιαφυγή; Αυτά δεν λέγατε εδώ και σας λέγαμε ότι δεν γίνονται αυτά, κάτι κάνετε λάθος; Σας προτείναμε συγκεκριμένα πράγματα. Δεν τα κάνατε και δεν θα τα κάνετε ποτέ, γιατί καμία κυβέρνηση δεν θέλει να πατάξει τη φοροδιαφυγή. Ξέρετε γιατί; Γιατί η φοροδιαφυγή γίνεται από το λαθρεμπόριο κυρίως. Ποιοι κάνουν λαθρεμπόριο; Ποιοι; Οι κολλητοί σας που έχουν κανάλια, που έχουν πετρέλαια, που έχουν δεξαμενόπλοια, που έχουν διυλιστήρια. Αυτοί κάνουν το λαθρεμπόριο. Σιγά μην πατάξετε τη φοροδιαφυγή.

Μία είναι η λύση. Την προτείναμε δεκάδες φορές. Την ετοίμασε ο ΣΥΡΙΖΑ, την ιχνηλάτηση, δεν πρόλαβε να την κάνει. Άρα, πρέπει να γίνει η ιχνηλάτηση κάποια στιγμή στην Ελλάδα.

Αποτύχατε. Το λέει ο κ. Θεοδωρόπουλος, ο Πρόεδρος του ΣΕΦ. Δεν υπάρχει, λέει, στην Ελλάδα να επενδύσει κάποιος. Ο Θεοδωρόπουλος είναι δικός σας άνθρωπος, της Νέας Δημοκρατίας, πλουτοκράτης, δεν είναι φτωχός πολίτης. Αναφέρθηκε στην ομιλία του και είπε ότι δεν κάνουν επενδύσεις στην Ελλάδα, δεν υπάρχει λόγος.

Ακούστε, κύριε Υπουργέ. Ξέρετε ότι οι Έλληνες είναι ο πιο χρεοκοπημένος λαός. Το 2024 αυξήθηκαν τα χρέη προς το δημόσιο κατά 16,5%. Έφτασαν 8,5 δισεκατομμύρια από 7,3 δισεκατομμύρια. Συνολικά τα χρέη προς την εφορία που χρωστούν οι Έλληνες είναι 108 δισεκατομμύρια ευρώ με εξωδικαστικό ανύπαρκτο, που δεν λειτουργεί. Φέρτε ρύθμιση διακοσίων δόσεων εδώ. Κάντε κούρεμα και διαγραφή χρεών για να λειτουργήσει η αγορά.

(Χειροκροτήματα από την πτέρυγα της Ελληνικής Λύσης)

Για ποιο κράτος μιλάμε; Αυτό που ο Πρωθυπουργός βγήκε και χαριεντιζόταν και κομπορρημόνευε ο ίδιος και έλεγε στη Ρόδο ότι πατάξαμε τη διαφθορά και την άλλη μέρα βγήκαν όλοι οι διεφθαρμένοι έξω; Βρήκαν με 500.000 ευρώ σπίτι, βουτηγμένα τα λεφτά από εδώ, χαμένα και έβγαινε ο Πρωθυπουργός και έλεγε: Πατάξαμε τη διαφθορά. Τέρμα, λέει, η ανομία. Και την άλλη μέρα ήταν έξω οι άνθρωποι, έξω.

Εδώ, λοιπόν, είτε δεν ήταν παράνομοι οι άνθρωποι και έλεγε ψέματα ο Πρωθυπουργός είτε η δικαιοσύνη και πάλι δεν λειτουργεί σωστά. Ευτυχώς, είχαν άγιο αυτοί στην πολεοδομία. Δεν είχαν κανένα του δημοτικού «μαϊμού»-πτυχίο για να πάνε φυλακή, όπως οι άλλοι στον Βόλο κατά το παρελθόν. Αυτοί είναι μεγάλα κοράκια, κλέβουν πολύ, δεν κλέβουν λίγο.

Για ποιο κράτος μιλάμε, κύριε Υπουργέ; Έχετε ευθύνη και εσείς προσωπικά, γιατί έχετε γνώση του αντικειμένου. Έμεινε η Ελλάδα εκτός -ναι ή όχι;- των ημιαγωγών της ευρωπαϊκής πρωτοβουλίας; Έμεινε; Ναι ή όχι; Δεν το ξέρετε. Είναι δημοσίευμα της «Καθημερινής»: «Εκτός ευρωπαϊκής συμμαχίας για τους ημιαγωγούς η Ελλάδα».

Το καταθέτω στα Πρακτικά.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είναι το μέλλον, κύριε Υπουργέ. Είμαστε εκτός. Ποιος φταίει γι’ αυτό; Αυτό είναι μια τεράστια αποτυχία που θα αναλάβει η επόμενη κυβέρνηση. Στην ευρωπαϊκή συμμαχία είμαστε εκτός ημιαγωγών. Πού είναι ο περήφανος ηγέτης, ο Μωυσής, το τσιτάχ και δεν ξέρω πώς αλλιώς τον αποκαλούσατε παλιά, με τις τεράστιες ευρωπαϊκές και πανελλαδικές και παγκόσμιες επιτυχίες; Παρία έχετε καταντήσει τη χώρα.

Και έχετε συμβούλους του Πρωθυπουργού να βγαίνουν, όπως ο κ. Αργυρός. Αργυρός λέγεται ο σύμβουλος του Πρωθυπουργού στα οικονομικά –γύρισα τα κανάλια το πρωί, το είδα- και είπε το εξής: Οι Έλληνες καταναλώνουν και αποταμιεύουν περισσότερο. Αυτά δεν είναι σοβαρά πράγματα. Εκθέτει τον Πρωθυπουργό. Εκθέτουν τον Πρωθυπουργό τον ίδιο. Είναι δυνατόν σύμβουλος του Πρωθυπουργού να λέει ότι οι Έλληνες αποταμιεύουν; Πού τα έχετε δει; Πού τα έχετε διαβάσει; Πού τα έχετε διαβάσει όλα αυτά; Και εδώ το λέω ευθέως για να κλείσω. Δεν κάνατε τις προτάσεις μας ό,τι και να σας έχουμε πει.

Στη Βουλγαρία δεν ξέρω αν το μάθατε τι έκαναν οι Βούλγαροι. Θα κάνουν κρατική μια εταιρεία. Θα ανοίξει κρατικό παντοπωλείο, κρατικό μαγαζί, όπου θα έχει μόνο τοπικά βουλγαρικά προϊόντα σε καλύτερες τιμές. Το υποχρεώνει η Βουλγαρία. Στην Ευρωπαϊκή Ένωση δεν είναι; Γιατί να το κάνουν οι Βούλγαροι; Κάντε το και εσείς. Απλά πράγματα είναι. Κάντε το και εσείς. Μπορείς να αντιγράψεις πετυχημένες συνταγές για να μειωθεί το κόστος των τροφίμων και του εισπρακτέου. Δεν το κάνετε, όμως, γιατί επενδύετε στα καρτέλ και επιβεβαιώνετε τον Μαρξ. Τι έλεγε ο Μαρξ; Το κράτος είναι η εξεταστική επιτροπή της άρχουσας τάξης. Αυτό είστε, η εξεταστική επιτροπή της πλουτοκρατίας, του καπιταλισμού, των κεφαλαιοκρατών, αυτών που λυμαίνονται τα καρτέλ του τόπου. Είναι η πραγματικότητα.

(Χειροκροτήματα από την πτέρυγα της Ελληνικής Λύσης)

Και εδώ γεννάται το ερώτημα: Ποιος θα προστατεύσει τους φτωχούς Έλληνες; Ποιος; Ποιος μπορεί να το κάνει αυτό; Εδώ μέσα φοβάμαι ότι ουδείς, γιατί οι περισσότεροι δεν τολμάτε να πείτε ούτε ένα όνομα ολιγάρχη. Οι μόνοι που μπορούν να το κάνουν είναι η Ελληνική Λύση, γιατί τολμάμε και λέμε ονόματα κλεφτών, «καπιταληστών» με ήτα, γιατί είναι επιχειρηματίες μεν, αλλά το κράτος δεν μπορεί να τους αφήσει ασύδοτους. Πρέπει να βάλει φραγή στην αισχροκέρδεια και να προστατευθεί ο φτωχός Έλληνας πολίτης.

(Χειροκροτήματα από την πτέρυγα της Ελληνικής Λύσης)

Ποιος θα τον προστατεύσει τον Έλληνα από το καρτέλ; Ποιος; Πολλοί ζητούν, λοιπόν, από την Κυβέρνηση να προστατεύσει τον πολίτη, τον καταναλωτή. Δυστυχώς, υπάρχει ένα πολύ σοβαρό πρόβλημα και αυτό είναι μεγαλύτερο να ξέρετε: Ποιος θα προστατεύσει τον καταναλωτή και τον πολίτη από αυτή την ανίκανη Κυβέρνηση; Μόνο η Ελληνική Λύση μπορεί, ουδείς άλλος.

(Χειροκροτήματα από την πτέρυγα της Ελληνικής Λύσης)

Εμείς, λοιπόν, θα φτιάξουμε ένα κράτος διαφορετικό. Το ξεχαρβαλωμένο κράτος των ιδεολογικά εθνικών κηφήνων θα το αποδομήσουμε, θα το οδηγήσουμε στην κατάρρευσή του, θα πατάξουμε τη διαφθορά και το παρακράτος. Εμείς θα φτιάξουμε κράτος στην υπηρεσία του Έλληνα του φτωχού, κράτος-έθνος. Θα φτιάξουμε ένα κράτος που τιμά τον πολίτη, που τιμά το έθνος, το γένος και την Ορθοδοξία. Θα φτιάξουμε ένα κράτος όπου το δίκαιο θα είναι με τον φτωχό. Ο πλούσιος θα είναι πλούσιος, αρκεί να μην κλέβει το κράτος, ο φτωχός θα γίνει πλουσιότερος για να μπορεί το κράτος να του παρέχει ασφάλεια, δικαιοσύνη πάνω απ’ όλα και πάνω απ’ όλους.

(Χειροκροτήματα από την πτέρυγα της Ελληνικής Λύσης)

Και ας καταλάβει ο ελληνικός λαός κάτι: Όταν ακούει τους πολιτικούς να διυλίζει και να διηθίζει. Το κυριότερο είναι να ακούει αν αυτοί οι πολιτικοί που είναι αντισυστημικοί τολμούν να πουν ονόματα. Όταν ένας πολιτικός -Αρχηγός ή Βουλευτής ή Υπουργός- δεν τολμάει να ορθώσει ανάστημα και να πει όνομα κάποιου ολιγάρχη, σημαίνει ότι είναι υπόχρεος στον ολιγάρχη, σημαίνει ότι αρνείται την πραγματικότητα, σημαίνει ότι δεν μπορεί να δώσει λύση στο πρόβλημα.

Η Ελληνική Λύση και ονόματα κλεφτών λέει και ονόματα αρματολών λέει και ονόματα καπιταλιστών, πλουτοκρατών λέει και απέναντί τους είναι και θα βάλει τάξη σε αυτό το κράτος της αταξίας.

Σας ευχαριστώ πάρα πολύ.

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Πρόεδρο της Ελληνικής Λύσης.

Καλείται στο Βήμα η κ. Αικατερίνη Σπυριδάκη, Βουλευτής του ΠΑΣΟΚ.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το νομοσχέδιο που συζητάμε σήμερα δεν είναι ένα οποιοδήποτε νομοσχέδιο, αγγίζει τον πυρήνα του κράτους του μέλλοντος, του κράτους που θέλουμε, του κράτους που έχουμε ανάγκη. Και ναι, αναγνωρίζουμε ότι φέρνει μαζί του σημαντικά θετικά βήματα η ενσωμάτωση των κανονισμών 2022/868 και επιπλέον 2024/903. Και ναι, η εναρμόνιση με τα ευρωπαϊκά πρότυπα στη διακυβέρνηση δεδομένων και στη διαλειτουργικότητα, είναι αυτονόητη απαίτηση μιας χώρας που θέλει να λέγεται ευρωπαϊκή.

Κυρίες και κύριοι συνάδελφοι, είναι θετικό το γεγονός ότι αναγνωρίζεται η σημασία της διακυβέρνησης δεδομένων ως θεμέλιο καινοτομίας, ανάπτυξης, λογοδοσίας. Ότι επιδιώκει τη δημιουργία ενός ψηφιακού οικοσυστήματος με τη συμμετοχή των πολιτών, ότι η ψηφιακή τεχνολογία μπορεί να γίνει εργαλείο διαφάνειας, συμμετοχής και ενδυνάμωσης της δημοκρατίας.

Η διαλειτουργικότητα, άλλωστε, δεν είναι ένας απλός τεχνικός όρος κενού, είναι προϋπόθεση για να λειτουργεί ένα κράτος σαν ενιαίο και σαν ζωντανό σύνολο και όχι ένα συνονθύλευμα ασυνεννόητων υπηρεσιών.

Δεν γίνεται να μιλάμε για ψηφιακό κράτος όταν οι υπηρεσίες του δεν επικοινωνούν μεταξύ τους. Θέλετε ένα παράδειγμα; Αρκεί μια επίσκεψη στο Υπουργείο Εργασίας. Μόνο για το θέμα των συντάξεων υπάρχουν πολλαπλά λογισμικά μη συμβατά μεταξύ τους, που δεν μιλούν καν. Δεν υπάρχει ενιαία βάση, δεν υπάρχει διασύνδεση, δεν υπάρχει διαλειτουργικότητα και μετά αναρωτιόμαστε γιατί καθυστερούν οι συντάξεις, γιατί γίνονται λάθη στους υπολογισμούς, γιατί χάνονται στοιχεία. Μα πώς να μη γίνεται αυτό όταν το ίδιο κράτος λειτουργεί σαν ένα παζλ με κομμάτια που δεν κουμπώνουν μεταξύ τους;

Η δημόσια διοίκηση, κυρίες και κύριοι συνάδελφοι, βουλιάζει στην ίδια την πολυπλοκότητά της και η εφαρμογή my street, ναι, ως ιδέα, ως φιλοσοφία έχει ενδιαφέρον. Δίνει φωνή στον πολίτη, επιτρέπει την άμεση αναφορά των προβλημάτων της γειτονιάς του και ενισχύει την επαφή με την τοπική αυτοδιοίκηση. Αλλά, αλήθεια, είναι αυτό αρκετό και μπορεί να εφαρμοστεί αποτελεσματικά σε αυτό το κρατικό μόρφωμα που έχετε δημιουργήσει; Γιατί, αγαπητοί συνάδελφοι, ο διάβολος κρύβεται στις λεπτομέρειες. Και εδώ οι λεπτομέρειες είναι εξόφθαλμες.

Ποιος διασφαλίζει ότι τα προσωπικά δεδομένα δεν θα γίνουν έρμαιο κακόβουλων χρήσεων; Ποιος εγγυάται ότι οι καταγγελίες μέσω της εφαρμογής δεν θα μετατραπούν σε όπλο μικροπολιτικής και μέσο πίεσης και στοχοποίησης; Πού είναι οι μηχανισμοί ελέγχου, η αξιολόγηση αιτημάτων, η προστασία της ανωνυμίας; Ακόμα πιο κρίσιμο: Πού είναι η στρατηγική; Έχουμε ανάγκη από μία ολοκληρωμένη, ενιαία, μακροπρόθεσμη ψηφιακή στρατηγική, όχι αποσπασματικά μέτρα, όχι έργα βιτρίνας φτιαγμένα για να γράφουμε πομπώδη δελτία Τύπου.

Η ψηφιακή μετάβαση δεν είναι επικοινωνιακή κατασκευή, είναι αλλαγή παραδείγματος, είναι ένα νέο κοινωνικό συμβόλαιο της σύγχρονης εποχής. Δεν αρκεί να μιλάμε για συμμόρφωση με τις Βρυξέλλες. Πρέπει να αποδείξουμε ότι χτίζουμε ένα νέο κράτος προς όφελος του πολίτη.

Κυρίες και κύριοι της Κυβέρνησης, εδώ ακριβώς είναι που εντοπίζεται η διαφορά μας. Βλέπετε το κράτος με τον πιο στενό, τον πιο μίζερο τρόπο. Το αντιμετωπίζετε ως λάφυρο εξουσίας, ως εργαλείο διαιώνισης πελατειακών σχέσεων, ένα κράτος που υπηρετεί λίγους και εξυπηρετεί ημετέρους. Ένα κράτος που δεν επιβραβεύει την αξία, αλλά το γνώριμο πρόσωπο, που νομοθετεί στο σκοτάδι, κρυμμένο πίσω από τροπολογίες της τελευταίας στιγμής και προσχηματικές διαβουλεύσεις. Και πίσω από όλα αυτά; Ένας πολίτης που νιώθει ξένος στον τόπο του, αντιμέτωπος με αδιαφάνεια, ταλαιπωρία, αναξιοκρατία και αδικία. Ένας πολίτης που δεν έχει φωνή, έχει απλά αναμονή. Αυτό είναι το κράτος που σχεδιάσατε, ένα μαύρο κουτί κλειστό, ιεραρχικό, αναποτελεσματικό. Ένα κράτος που δεν εμπνέει, δεν ακούει, δεν εμπιστεύεται.

Εμείς, όμως, δεν συμβιβαζόμαστε με αυτήν την εικόνα. Δεν πιστεύουμε στο κράτος-στρατόπεδο, αλλά στο κράτος-σύμμαχο. Οραματιζόμαστε μια δημόσια διοίκηση που δεν θα παίζει τον ρόλο του κομματάρχη, αλλά θα έχει τον ρόλο του εγγυητή της δημοκρατίας και της αξιοκρατίας και της κοινωνικής δικαιοσύνης. Γιατί ένα κράτος που χτίζεται πάνω στη διαφάνεια, στην αξιολόγηση με ουσία και όχι με κουτάκια, μόνο τότε μπορεί να είναι προς όφελος του πολίτη, με υπηρεσίες που δεν ταλαιπωρούν, αλλά απελευθερώνουν. Θέλουμε μια πολιτεία που δεν θα φοβάται τον πολίτη, αλλά θα του ανοίγει χώρο, που θα του δίνει πρόσβαση στα δεδομένα, συμμετοχή στις αποφάσεις και δικαίωμα στη γνώση. Ένα κράτος που ακούει, που απαντά, που λογοδοτεί.

Κι όμως, ας σταθούμε λίγο στην πραγματικότητα, γιατί ο πολίτης που αυτήν τη στιγμή ακούει όλα αυτά τα ωραία λόγια για ψηφιακό μετασχηματισμό και ευρωπαϊκά πρότυπα συνεχίζει να χάνει τον χρόνο του και την υπομονή του σε ένα σύστημα που δεν μπορεί να του λύσει ούτε τα στοιχειώδη.

Πάμε για παράδειγμα στο Κτηματολόγιο. Τι συμβαίνει όταν υπάρχει μια μικρή αναντιστοιχία στην επιφάνεια ενός βοηθητικού χώρου σε μια οριζόντια ιδιοκτησία; Δηλαδή, όταν τα τετραγωνικά στο συμβόλαιο δεν συμπίπτουν με αυτά που έχει το Κτηματολόγιο, πράγμα πολύ σύνηθες για την περιφέρεια. Το Κτηματολόγιο αρνείται να προβεί σε διόρθωση, ακόμα και όταν υπάρχουν τίτλοι κτήσης, ακόμα και όταν όλα τα στοιχεία είναι στη διάθεσή του. Και τι απαιτεί το κράτος από τον πολίτη; Απαιτεί σύμπραξη συνιδιοκτητών, τροποποίηση τίτλων, δικηγόρους, συμβολαιογράφους, χρόνο, χρήμα και στο τέλος, ίσως –λέω, ίσως- να μπορέσει να πουλήσει την περιουσία του. Και όλα αυτά γιατί; Επειδή η διοίκηση αρνείται να αναγνωρίσει αυτό που θα έπρεπε να αντιμετωπίζεται ως πρόδηλο σφάλμα, ένα προφανές τεχνικό λάθος, χωρίς πρόθεση, χωρίς δόλο, που θα έπρεπε να διορθώνεται με μια απλή διαδικασία και αντί γι’ αυτό, μετατρέπεται σε αδιέξοδο για τον πολίτη.

Αυτό είναι το κράτος που έχει φτιάξει η Νέα Δημοκρατία, ένα κράτος που μιλάει για μεταρρυθμίσεις, αλλά δεν μπορεί να λύσει ζητήματα μερικών τετραγωνικών μέτρων. Ένα κράτος που ζητά υπερβάσεις από τον πολίτη, αλλά το ίδιο δεν ξεκολλάει από τη δική του γραφειοκρατική ακαμψία. Ένα κράτος που αντί να ανοίγει δρόμους, στήνει τοίχους.

Και σε αυτό το σημείο, επιτρέψτε μου, να αναφερθώ σε κάτι ακόμα, τον ψηφιακό αποκλεισμό. Πόσοι συμπολίτες μας, ηλικιωμένοι, άνθρωποι της περιφέρειας, οικονομικά ευάλωτοι, έχουν πραγματική πρόσβαση σε ψηφιακές υπηρεσίες; Μπορούμε να μιλάμε για ισότιμη μετάβαση όταν αφήνουμε πίσω τους πιο ευάλωτους; Το ψηφιακό κράτος δεν είναι για λίγους, είναι για όλους.

Γιατί εμείς, κυρίες και κύριοι συνάδελφοι, δεν ήρθαμε εδώ για να καταγγείλουμε απλώς, ήρθαμε για να προτείνουμε. Δεν ήρθαμε με κριτική για την κριτική. Ερχόμαστε με προτάσεις, όραμα, σχέδιο. Θέλουμε μία δημόσια διοίκηση που να λειτουργεί με ξεκάθαρους κανόνες, που μπορεί να ξεχωρίζει τι είναι ελεύθερα διαθέσιμο, τι είναι κρίσιμο, τι μπορεί να διαμοιραστεί και τι πρέπει να προστατευτεί. Γι’ αυτό λέμε «διαβάθμιση των δεδομένων», όχι όλα στον ίδιο κουβά.

Θέλουμε μια αρχή διακυβέρνησης δεδομένων που δεν θα είναι μία απλώς ακόμη υπηρεσία. Θέλουμε ανεξαρτησία, διαφάνεια, λογοδοσία, πραγματικό έλεγχο. Αντί για μια χαοτική θολή αρχιτεκτονική διαλειτουργικότητας, εμείς ζητάμε το αυτονόητο: Ενιαίους κανόνες, συμβατότητα, αξιολόγηση και κυρίως μία αρμόδια αρχή που να ξέρει τι κάνει, να έχει εργαλεία, προσωπικό, χρηματοδότηση, κοινοβουλευτικό έλεγχο. Να είναι κομμάτι της λύσης και όχι μέρος του προβλήματος.

Όσο για την πολυσυζητημένη εφαρμογή my street, δεν λέμε να μην προχωρήσει, αλλά λέμε, με δικλίδες ασφαλείας, με διαφάνεια, με αξιολόγηση των καταγγελιών από αρμόδια ομάδα, με ταυτοποίηση των καταγγελλόντων, με ξεκάθαρους χρόνους ανταπόκρισης και ναι, με κυρώσεις για όσους εργαλειοποιούν την εφαρμογή. Δεν χτίζεις εμπιστοσύνη με εφαρμογές που μπορεί να μετατραπούν σε πεδίο εκδικητικής καταγγελίας.

Αυτό είναι το δικό μας πρόταγμα. Ένα κράτος που προστατεύει και όχι που εμπλέκει, ένα κράτος που δίνει λύσεις και όχι αδιέξοδα. Ένα κράτος που δεν μεταθέτει τις δικές του ευθύνες στις πλάτες των πολιτών. Δεν ζητάμε το τέλειο. Ζητάμε το δίκαιο, το λογικό, το εφαρμόσιμο και αυτό είναι το σχέδιό μας, μια δημόσια διοίκηση που δεν κάνει τον πολίτη να αισθάνεται μικρός, αλλά τον στηρίζει για να μπορέσει να σταθεί όρθιος.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Σπυριδάκη.

Κύριε Υπουργέ, έχετε τον λόγο, για να καταθέσετε νομοθετικές βελτιώσεις, φαντάζομαι.

**ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης):** Ακριβώς, κύριε Πρόεδρε. Θα ήθελα να καταθέσω τις νομοθετικές για να υπάρχει χρόνος να τις εξετάσουν οι Βουλευτές.

(Στο σημείο αυτό ο Υπουργός Ψηφιακής Διακυβέρνησης κ. Δημήτριος Παπαστεργίου καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 132 και 133)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Βασίλειος Βιλιάρδος):** Ωραία. Τις καταθέτετε και μοιράζονται στους εισηγητές.

Καλείται στο Βήμα η κ. Έλενα Ακρίτα, Βουλευτής του ΣΥΡΙΖΑ.

**ΕΛΕΝΑ ΑΚΡΙΤΑ:** Ευχαριστώ. Στην υγειά σας.

Ευχαριστώ, κύριε Πρόεδρε.

Είδαμε πρόσφατα ότι οι ολιγάρχες προαγωγοί του τραμπισμού έχουν στοχοποιήσει την Ευρώπη. Είναι ξεκάθαρο και από τις συνομιλίες του Βανς, που διέρρευσαν, αποδείχθηκε ότι εκτός από τραμπούκοι αυτοί είναι και ηλίθιοι γιατί άφησαν το μικρόφωνο ανοιχτό. Τι είπανε λοιπόν; Είπαν ότι μισούν την Ευρώπη. Είπαν ότι θέλουν να την αλώσουν, στην ουσία, ότι θέλουν να την αφανίσουν. Και βέβαια, δεν πρόκειται να γλιτώσει η Ελλάδα από αυτό, όσες φορές και αν βγει ο Πρωθυπουργός να βροντοφωνάξει «τα φύλα είναι δύο», όσες φορές και αν βλαστημήσει την ώρα και τη στιγμή που ψήφισε την ισότητα στο γάμο, όσες φορές και αν ο Αρχιεπίσκοπος Αμερικής, ο κ. Ελπιδοφόρος, αποκαλέσει «Μεγάλο Κωνσταντίνο» τον Τραμπ, ξεχνώντας βέβαια ότι ο Κωνσταντίνος πριν να γίνει Μεγάλος, ήταν ένας στυγνός εγκληματίας, βάρβαρος και κτηνώδης. Δεν θα γλιτώσει λοιπόν η Ελλάδα.

Όμως, εμείς τώρα επειδή μιλάμε για τα δεδομένα, πρέπει να πάμε πίσω στα αφεντικά της Silicon Valley, στα αφεντικά που είναι ο Έλον Μασκ και η παρέα του, σε αυτούς που η προστασία των δεδομένων μας μπαίνει στον δρόμο τους, σε αυτούς που η προστασία των δεδομένων μας τους ζορίζει, τους χαλάει την πιάτσα. Δεν θέλουν, γιατί μπαίνει εμπόδιο στη γιγάντωση και στην κερδοσκοπία τους. Και τώρα εκβιάζουν για να ξηλώσουμε κάθε ρύθμιση, ώστε να λεηλατούν ανεμπόδιστα τη ζωή μας, τα γούστα μας, τις προτιμήσεις μας, τα μυστικά μας -γιατί όχι;-, τις επικοινωνίες μας, τα πάντα μας, ολόκληρη τη ζωή μας.

Αυτή η πρωτοφανής, λοιπόν, δύναμη των τεχνοολιγαρχών, θα λέγαμε, πατάει πάνω στην εκμετάλλευση των δεδομένων που πουλάει. Γιατί τι πουλάει στην ουσία; Εμάς! Εμείς είμαστε το εμπόρευμα. Με εμάς ως δούλους μιας τεχνολογίας γίνονται οι αγοραπωλησίες και γι’ αυτό ακριβώς πρέπει να προστατέψουμε τη ζωή μας. Διότι ό,τι ζορίζει τους ολιγάρχες της Silicon Valley είναι καλό για εμάς. Τόσο απλά. Δεν σας κάνει εντύπωση που όταν θέλουμε να αγοράσουμε μια κατσαρόλα ή μια χύτρα ταχύτητας, μετά βγαίνουν παντού οκτακόσιες δύο διαφημίσεις σε όλα τα social media που μας πλασάρουν κατσαρόλες;

Τι κάνετε, λοιπόν, εσείς με αυτό το νομοσχέδιο; Θέλετε να συγκεντρώσετε τις αρμοδιότητες στο Υπουργείο Ψηφιακής Διακυβέρνησης και όλο το αλισβερίσι, όλο το πάρε-δώσε να γίνεται με τις εταιρείες που θέλουν να το εκμεταλλευτούν. Και αυτό χωρίς βέβαια να μπορεί να σας μπλοκάρει η αρμόδια αρχή προστασίας ή οποιαδήποτε άλλη αρχή.

Δεν έχετε ανεξάρτητο μηχανισμό ελέγχου, δεν υπάρχει σαφής διαδικασία παρακολούθησης της συμμόρφωσης των ιδιωτικών φορέων που θα κάνουν τη διαμεσολάβηση των δεδομένων. Δεν θεσπίζετε μηχανισμό προσφυγής για τους πολίτες ή τις επιχειρήσεις, δεν βάζετε έναν ανεξάρτητο φορέα διαμεσολάβησης για γρήγορη δυνατότητα προσφυγής αντί γι’ αυτά τα ατέρμονα διοικητικά δικαστήρια που είναι σαν το έργο «Η Δίκη» του Κάφκα, αν έχετε διαβάσει αυτό το αριστούργημα.

Ειδικά στην Ελλάδα, λοιπόν, τα κάνουμε όλα αυτά, στη χώρα του Predator, στη χώρα που ο Πρωθυπουργός κρυφακούει επί της ουσίας τους Υπουργούς του, στη χώρα που ο Πρωθυπουργός σαν κουτσομπόλα της γειτονιάς κρυφακούει τις γυναίκες των Υπουργών του και δεν γίνεται τίποτα. Τους φτύνουν και σου λένε ότι βρέχει.

Είδαμε τι είπε ο κ. Χατζηδάκης. Είπε αυτό το καταπληκτικό, το μνημειώδες «δεν είχα τίποτα να κρύψω». Τι μας λέει, δηλαδή; Προσέξτε πόσο επικίνδυνη είναι αυτή η αντίληψη τού ότι αν δεν έχεις τίποτα να κρύψεις, τα δεδομένα σου είναι «μπάτε σκύλοι αλέστε». Δεν έχεις κανένα θέμα, δεν έχεις κανένα πρόβλημα αν σου τα υποκλέψουν. Αυτή, λοιπόν, η ονειρεμένη αντιμετώπιση του κ. Χατζηγάκη, που αποδείχθηκε ένα καλό και φρόνιμο παιδάκι, τον έκανε και Αντιπρόεδρο της Κυβέρνησής σας.

Όπως είπε και η αγορήτρια μας κ. Πόπη Τσαπανίδου, καθυστερήσατε ανεξήγητα να φέρετε τον νόμο. Οφείλαμε να έχουμε προσαρμόσει το θεσμικό μας πλαίσιο από το 2023 και είμαστε από τις τελευταίες χώρες που το κάνουν. Εμείς, λοιπόν, οι κακοί άνθρωποι της Αντιπολίτευσης αναρωτιόμαστε το εξής: Μήπως τελικά αυτό το γεγονός συνέβαλε στο ρεζιλίκι, στην ξεφτίλα, στο μέγα σκάνδαλο με τις υποκλοπές της Ευρωβουλεύτριάς σας κ. Άννας - Μισέλ Ασημακοπούλου, τότε που πήρατε αυτόν τον καταπληκτικό, τον καινοτόμο θεσμό, την ψήφο των αποδήμων, και τον απαξιώσατε κάνοντάς τον ένα κουρελόχαρτο, γιατί αυτό μπορούσατε και αυτό σας συνέφερε;

Τώρα λοιπόν αυτό, τα στοιχεία δηλαδή των αποδήμων, έγιναν σαν τα σκονάκια με τα SOS που είχαν μερικοί στο σχολείο. Αυτό ακριβώς έγινε με την κ. Ασημακοπούλου. Και τι θα πληρώσουμε; Θα πληρώσουμε πρόστιμο 400.000 ευρώ και θα το πληρώσουμε εμείς. Θα πληρώσουμε, λοιπόν, εμείς γι’ αυτή την πολιτική που το 2025 είναι ίδια με την πολιτική των ασπρόμαυρων ελληνικών ταινιών της δεκαετίας του ’60 με τον ρουσφετολόγο Βουλευτή Καλοχαιρέτα και τον Γκρούεζα που έλεγε: «Μα, εμείς είμαστε του κόμματος, κύριε Υπουργέ».

Ας μιλήσουμε, όμως, και για κάτι άλλο, ας μιλήσουμε για τη διαφάνεια, ας μιλήσουμε για τη συγκάλυψη των Τεμπών λέγοντας ότι όταν διατάχθηκε μπάζωμα, όλοι στάθηκαν σούζα, όλοι στάθηκαν στο ένα πόδι. Αυτή η Κυβέρνηση διέταξε σιωπητήριο στα μέσα και κανείς δεν μιλούσε γι’ αυτό. Το μόνο για το οποίο μιλούσαν ήταν για το «πενθόμετρο» της Καρυστιανού, για το αν φοράει μαύρα, αν φοράει πράσινα ή άσπρα και για το αν πρέπει ένας άνθρωπος που πενθεί με αξιοπρέπεια να πηγαίνει μόνο στην Εκκλησία και να ανάβει τα κεριά του.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, θα χρειαστώ ένα λεπτό ακόμα.

Ξέρετε τι γίνεται; Δεν σας πιστεύουμε πια. Μας έχετε πει πολλά και χοντρά ψέματα! Ο Πρωθυπουργός από εδώ που είμαι εγώ τώρα σήκωσε το βλέμμα του στα θεωρεία, εκεί που ήταν οι συγγενείς των θυμάτων των Τεμπών, και τους είπε: «σας κοιτάζω στα μάτια και σας λέω την αλήθεια». Και σε αυτή εδώ την Ολομέλεια στα δεξιά μου, οι Βουλευτές σηκώθηκαν όρθιοι και χειροκροτούσαν τον κ. Καραμανλή, χωρίς να ξέρουν εκείνη τη στιγμή ότι έγραφαν μια μελανή εικόνα, μία μελανή φωτογραφία της κοινοβουλευτικής ιστορίας του κράτους μας.

Δεν σας έχουμε εμπιστοσύνη, λοιπόν. Δεν σας έχουμε καμία εμπιστοσύνη! Και δεν θα σας πούμε ότι «βάλαμε τον λύκο να φυλάει τα πρόβατα», γιατί εμείς είμαστε ζωόφιλοι και αγαπάμε και τους λύκους και τα πρόβατα, αλλά κλείνοντας θα σας πούμε αυτό που είπε κάποιος πολίτης σε μεγαλοστέλεχος Υπουργό σας όταν ζήτησε να τον εμπιστευτεί: Από το να σας εμπιστευτώ, καλύτερα να βάλω τα πόδια μου σε μια λίμνη με πιράνχας.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Ακρίτα.

Επόμενος ομιλητής είναι ο κ. Χρήστος Κατσώτης, Βουλευτής του Κομμουνιστικού Κόμματος Ελλάδας.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Η ειδική αγορήτρια του ΚΚΕ Αφροδίτη Κτενά τοποθετήθηκε με πληρότητα στο νομοσχέδιο του Υπουργείου Ψηφιακής Διακυβέρνησης, αναδεικνύοντας ότι η προσαρμογή στις οδηγίες και τους κανονισμούς της Ευρωπαϊκής Ένωσης για τα προσωπικά δεδομένα δεν υπηρετούν τις ανάγκες του λαού, αλλά τα κέρδη των ομίλων που επενδύουν στην ψηφιακή τεχνολογία, στην τεχνητή νοημοσύνη. Εξάλλου, είναι γνωστή η δράση των πολυεθνικών σε αυτόν τον τομέα και ο ρόλος τους στη στήριξη του άδικου εκμεταλλευτικού συστήματος.

Στην τοποθέτησή μου θα αναφερθώ στη χθεσινή ανακοίνωση για την αύξηση του κατώτερου μισθού. Η Κυβέρνηση σταθερά προσηλωμένη στην πολιτική στήριξη των όρων της ανταγωνιστικότητας και της κερδοφορίας των επιχειρηματικών ομίλων αποφάσισε να συνεχίσει να προσφέρει φθηνή εργατική δύναμη διατηρώντας και ενισχύοντας το αντιδραστικό νομοθετικό πλαίσιο για τη διαμόρφωση του κατώτερου μισθού από την Κυβέρνηση και τη μεγαλοεργοδοσία με κριτήριο τα κέρδη και όχι την αξιοπρεπή διαβίωση.

Αλήθεια, κύριοι της Κυβέρνησης, το 1 ευρώ παραπάνω την ημέρα στον κατώτερο μισθό των ιδιωτικών υπαλλήλων και τα 50 λεπτά του ευρώ την ημέρα για τους εργαζόμενους στο δημόσιο είναι αύξηση; Είναι αυτή αύξηση, κύριε Υπουργέ; Έτσι τη θεωρείτε; Αυτό λέτε. Αλήθεια, αποτελεί σταθερό βήμα για την ενίσχυση του εισοδήματος των πολιτών, όπως ισχυρίζεστε; Νομίζετε ότι μπορείτε να καταλαγιάσετε την οργή των εργαζομένων με τα ψιχία; Όχι, κύριοι! Αυτή φουντώνει ακόμα περισσότερο, κάτι που θα δείξουν για άλλη μία φορά στην απεργία που θα γίνει στις 9 του Απρίλη.

Μετά από μια δεκαπενταετία σκληρών μνημονίων και τεράστιων περικοπών στους μισθούς που εφάρμοσαν διαδοχικά τόσο η Κυβέρνηση της Νέας Δημοκρατίας όσο και αυτές του ΣΥΡΙΖΑ και του ΠΑΣΟΚ, οι αυξήσεις-κοροϊδία που ανακοινώθηκαν δεν αναπληρώνουν ούτε στο ελάχιστο τις απώλειες που είχαν οι εργαζόμενοι.

Τι κάνει η Κυβέρνηση της Νέας Δημοκρατίας; Ξεκινά τους υπολογισμούς από το 2019. Γιατί; Διότι θέλει συνειδητά να κρύψει τι έχει συμβεί τα τελευταία δεκαπέντε χρόνια, όταν σε μία νύχτα το 2012 η συγκυβέρνηση της Νέας Δημοκρατίας και του ΠΑΣΟΚ μείωσαν τον κατώτερο μισθό στα 586 ευρώ από τα 750 μεικτά οδηγώντας σε μια τεράστια υποτίμηση των εργατικών μισθών που σε συνδυασμό με την αύξηση του πληθωρισμού συνεχίζεται και σήμερα. Πρόκειται, βέβαια, για πολιτική την οποία συνέχισε και εφάρμοσε και ο ΣΥΡΙΖΑ και συνεχίζει η Νέα Δημοκρατία.

Η πραγματικότητα είναι αμείλικτη, κύριοι. Τα τελευταία δεκαπέντε χρόνια ο μέσος πραγματικός μισθός είναι 9% μικρότερος απ’ ό,τι ήταν το 2011. Αν στη μείωση των μισθών προσθέσουμε τον πληθωρισμό της ίδιας περιόδου που φτάνει στο 18% τότε η πραγματική μείωση των μισθών φτάνει το 27%.

Αυτό που καταλαβαίνουν όλοι οι εργαζόμενοι, γιατί αυτό ζουν, είναι ότι δυναμώνει η τάση ο μέσος μισθός να προσεγγίζει τον κατώτερο, με έναν στους δύο εργαζόμενους -το 46,5%, με βάση τα στοιχεία που υπάρχουν- να αμείβονται με μισθό έως 1.000 ευρώ μεικτά.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Κατσώτη, μία διακοπή, αν μου επιτρέπετε, για να αναγγείλω ένα σχολείο.

**ΧΡΗΣΤΟΣ ΚΑΤΣΩΤΗΣ:** Βεβαίως, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, σαράντα τρεις μαθήτριες και μαθητές και πέντε συνοδοί εκπαιδευτικοί από το Γενικό Λύκειο Κρουσώνα Ηρακλείου Κρήτης.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Μπορείτε να συνεχίσετε, κύριε συνάδελφε, ευχαριστώ πολύ.

**ΧΡΗΣΤΟΣ ΚΑΤΣΩΤΗΣ:** Οι ισχυρισμοί της Κυβέρνησης είναι πρόκληση για χιλιάδες εργαζόμενους που δουλεύουν με ωρομίσθιο με ελαστικές εργασιακές σχέσεις, με όλες αυτές τις άθλιες συμβάσεις που όλες οι κυβερνήσεις έκαναν νόμο και καλούνταν να τα βγάλουν πέρα με 350 και 400 ευρώ. Οι εργαζόμενοι ξέρουν για τη μεγάλη ληστεία από το πάγωμα των τριετιών που αναλογούσε σε 10% αύξηση για κάθε τρία χρόνια και είναι γνωστό ότι από το 2012 έως το 2023 είναι παγωμένες αυτές οι τριετίες, έργο και αυτό της συγκυβέρνησης Νέας Δημοκρατίας - ΠΑΣΟΚ. Ο μέσος μισθός εξακολουθεί να παραμένει παγωμένος ή και μειωμένος εξαιτίας της απουσίας συλλογικών συμβάσεων, την οποία επέβαλλαν οι τωρινοί, αλλά και οι προηγούμενες κυβερνήσεις.

Το 2011 ο μέσος μισθός των εργαζομένων, για παράδειγμα στον κλάδο των τροφίμων ήταν 1.411,85 ευρώ και το 2024 είναι 1.263,74 ευρώ, μειωμένος δηλαδή, κατά 148,11 ευρώ το μήνα ή 10,5%. Αλήθεια, τίνος έργο είναι αυτό, δεν είναι δικό σας έργο όλων; Αυτό, δεν έχει σαν αποτέλεσμα τα αμύθητα κέρδη αυτών των εταιρειών; Στην ιδιωτική υγεία το 2011 ο μέσος μισθός των εργαζομένων ήταν 1.464 ευρώ, το 2024 πήρε 216 ευρώ, μειωμένος δηλαδή κατά 247 ευρώ ή 16,91%. Στις χερσαίες μεταφορές ο μέσος μισθός των 1.831 ευρώ το 2011 και το 2024 1.318 ευρώ, μειωμένος κατά 513 ευρώ ή 28% και ο κατάλογος δεν έχει τέλος.

Λέει συνειδητά ψέματα ο Πρωθυπουργός όταν μιλάει για τομή σε σχέση με τη σύνδεση του κατώτερου μισθού με τον εισαγωγικό μισθό του δημοσίου. Κάνει πως ξεχνά ότι οι μισθοί των δημοσίων υπαλλήλων είναι δώδεκα και όχι δεκατέσσερις τον χρόνο, ότι έχουν προ πολλού κοπεί ο δέκατος τρίτος και ο δέκατος τέταρτος μισθός. Ότι το εισαγωγικό ετήσιο εισόδημα ενός δημοσίου υπαλλήλου υποχρεωτικής εκπαίδευσης το 2011 και ενώ είχαν πετσοκοπεί τα δώρα ήταν 10.360 ευρώ, ενώ τώρα πού είναι; Στα 10.560 ευρώ, 200 ευρώ ονομαστική αύξηση σε διάστημα δεκατεσσάρων ετών. Αυτή είναι η πολιτική σας. Ο εισαγωγικός μισθός στο δημόσιο υπολογιζόμενος σε δεκατετράμηνη βάση διαμορφώνεται στα 754 ευρώ μεικτά. Δηλαδή, οι δημόσιοι υπάλληλοι συνεχίζουν να έχουν απώλειες άνω του 30% από την περίοδο πριν την καπιταλιστική κρίση.

Συλλογικές συμβάσεις, όμως, σημαίνουν και μέτρα υγείας και ασφάλειας στους χώρους δουλειάς, αλλά αυτές δεν υπογράφονται από τους εργοδότες που συνεχίζουν να μην παίρνουν μέτρα ασφάλειας, γιατί θεωρούνται κόστος. Έτσι έχουμε τριακόσιους νεκρούς εργαζόμενους τα τελευταία δύο χρόνια και επτά νεκρούς εργάτες τις τελευταίες δύο εβδομάδες. Αυτά είναι εργοδοτικά και κρατικά εγκλήματα, κύριοι, και είστε υπόλογοι απέναντι στην εργατική τάξη.

Προτεραιότητα της πολιτικής σας είναι τα κέρδη του κεφαλαίου. Οι ανάγκες των εργαζομένων είναι εκτός δημοσιονομικών αντοχών. Η ικανοποίηση των αναγκών τους λέτε ότι υπονομεύουν την ανταγωνιστικότητα της καπιταλιστικής οικονομίας, την πορεία της χώρας στην Ευρωπαϊκή Ένωση, την εκπλήρωση των νατοϊκών υποχρεώσεων και την προσαρμογή στην πολεμική οικονομία. Αυτό τους λέτε κατάμουτρα.

Λεφτά για μισθούς, συντάξεις, κοινωνικές παροχές δεν υπάρχουν. Υπάρχουν, όμως, για πολεμικά εφόδια, για εξοπλισμούς, για να μακελεύονται οι λαοί. Τα κόμματα που κυβέρνησαν, τα κόμματα που προήλθαν από κυβερνητικά κόμματα και τώρα αποτελούν τη χρήσιμη Αντιπολίτευση προς την Κυβέρνηση, έβαλαν το χέρι τους και την υπογραφή τους για να φτάσουν σε αυτά τα επίπεδα οι μισθοί, για να καταργηθούν οι διαπραγματεύσεις για τον κατώτερο μισθό, για να μην αναγνωρίζονται ως υποχρεωτικές οι κλαδικές συμβάσεις, για να χαθούν τριετίες που έχουν δουλευτεί. Όλοι αγνόησαν τις διεκδικήσεις των συνδικάτων, με τελευταίο παράδειγμα το πλαίσιο πάλης που υπέγραψαν εξακόσια σαράντα πέντε συνδικάτα για τις συλλογικές συμβάσεις και όταν αυτά ζητούσαν να κατατεθούν ως σχέδια νόμου, πλην του ΚΚΕ, όλα τα κόμματα, κύριοι εσείς εδώ, σφυρίζατε αδιάφορα, τα αγνοούσατε, τα καταδικάζατε.

Είναι υποκριτικό, όταν είσαι υπερασπιστής των δημοσιονομικών στόχων της επίτευξης ενσωματωμένων πλεονασμάτων, της ανταγωνιστικότητας και των αντοχών της οικονομίας, της κερδοφορίας των επιχειρήσεων, να το παίζεις ταυτόχρονα και υπερασπιστής των εργατικών δικαιωμάτων.

Οι εργαζόμενοι έναν τρόπο έχουν για να πετάξουν στα μούτρα της Κυβέρνησης την κοροϊδία της, να το κάνουν όπως και στις 28 Φλεβάρη με εκατομμύρια ανθρώπους στους δρόμους ενάντια στην πολιτική που τους στερεί το οξυγόνο, να το κάνουν όπως το έκαναν οι μεταλλεργάτες της Ζώνης, οι οικοδόμοι, οι διανομείς της efood και άλλοι εργαζόμενοι σε δεκάδες επιχειρήσεις, όπου με την οργάνωση του αγώνα πέτυχαν υπογραφή συλλογικών συμβάσεων, με αυξήσεις στους μισθούς, με επιβολή σταθερού ημερήσιου χρόνου δουλειάς, με επαναφορά των τριετιών. Την απάντηση στην Κυβέρνηση, στα κόμματα και την εργοδοσία θα τη δώσουν οι εργαζόμενοι μαζικά στην απεργία στις 9 του Απρίλη.

Το ΚΚΕ θα δώσει όλες του τις δυνάμεις σε αυτή την κατεύθυνση. Το σύνθημα «ή τα κέρδη τους ή οι ζωές μας», που είναι στα χείλη των εργαζόμενων στον ιδιωτικό και τον δημόσιο τομέα απαντά στην πολιτική που έχει μετατρέψει τους χώρους δουλειάς και συνολικά τη ζωή των εργαζομένων σε μια απέραντη Κοιλάδα των Τεμπών. Το ΚΚΕ λέει καθαρά στην πλειοψηφία του λαού που υποφέρει στους εργαζόμενους, στους αυτοαπασχολούμενους, στη φτωχή αγροτιά και ιδιαίτερα στους νέους και στις νέες, ότι μόνο με την ανατροπή της εξουσίας της αστικής τάξης και την εξουσία της εργατικής τάξης μπορεί να λυθούν οριστικά τα προβλήματα του λαού, αφού η κεντρικά σχεδιασμένη οικονομία θα εξαλείψει το εμπόδιο που είναι το κέρδος και θα υπηρετεί αποκλειστικά τις σύγχρονες ανάγκες του λαού.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κατσώτη.

Τον λόγο έχει η Υφυπουργός Εσωτερικών κ. Χαραλαμπογιάννη για την υποστήριξη κάποιου μέρους του νομοσχεδίου.

**ΠΑΡΑΣΚΕΥΗ ΧΑΡΑΛΑΜΠΟΓΙΑΝΝΗ** **(Υφυπουργός Εσωτερικών):** Ευχαριστώ πολύ, κύριε Πρόεδρε.

Θέλω να ενημερώσω το Σώμα για δύο σημεία της τροπολογίας για την παράγραφο 4 του πρώτου άρθρου. Με την προκήρυξη 4Κ/2020 του ΑΣΕΠ ανακοινώθηκαν και προκηρύχθηκαν δύο χιλιάδες εννιακόσιες θέσεις για το πρόγραμμα «Βοήθεια στο Σπίτι». Μετά από την έκδοση των οριστικών αποτελεσμάτων, εκατόν εξήντα υπάλληλοι που εργάζονταν για πάρα πολλά χρόνια στο συγκεκριμένο πρόγραμμα, δεν κρίθηκαν διοριστέοι και γι’ αυτόν τον λόγο το 2023, για κοινωνικούς λόγους με πρωτοβουλία του Υπουργείου Εσωτερικών θεσμοθετήσαμε διάταξη για την απασχόληση αυτών των ανθρώπων για δύο έτη, με σχέση εργασίας ορισμένου χρόνου και τώρα παρατείνουμε για άλλα δύο χρόνια την εν λόγω σύμβαση.

Το άρθρο δεύτερο για την πρόσληψη μηχανικών σε δήμους. Εδώ να πω ότι κάνουμε ένα ακόμη βήμα στην προσπάθεια της ενίσχυσης των ΥΔΟΜ των δήμων για την πάταξη των καθυστερήσεων. Υπενθυμίζω ότι ως Υπουργείο Εσωτερικών έχουμε εγκρίνει μόνο για τις δομές των ΥΔΟΜ στους δήμους, εξακόσιους είκοσι μηχανικούς τα τελευταία πέντε χρόνια. Όσο διεκπεραιώνεται η διαδικασία της μόνιμης πρόσληψης, δίνουμε τη δυνατότητα στους δήμους να απασχολήσουν μηχανικούς για είκοσι τέσσερις μήνες, πράγμα το οποίο θα ενισχύσει σίγουρα την οικονομική και οικοδομική δραστηριότητα.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υφυπουργό.

Τον λόγο έχει ο Πρόεδρος της Νίκης κ. Δημήτριος Νατσιός.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι -και ειδικώς εσείς οι Βουλευτές της Νέας Δημοκρατίας έχετε τη συμπάθειά μας, θα έλεγα- παρατηρούμε κάθε μέρα τις απέλπιδες προσπάθειες, που κάνει η Κυβέρνησή σας να αλλάξει την ατζέντα, γιατί της λείπει το πολιτικό οξυγόνο και ειλικρινώς διαπιστώνουμε σε τι δεινή θέση βρίσκεται το κόμμα σας.

Λαμβάνοντας μόλις 17% στα αστάθμιστα δείγματα των δημοσκοπήσεων, βία 20% με αναγωγές, και πετρέλαιο θα εξορύξετε και κατώτατους μισθούς, υποτίθεται, ότι θα αυξήσετε και μετανάστες υποτίθεται ότι θα απελάσετε και το οργανωμένο έγκλημα διακηρύσσετε και υποτίθεται ότι θα το πατάξετε και θα το κυνηγήσετε. Και βέβαια και γιοφύρια θα φτιάξετε! Έχετε τόσο μεγάλη αγωνία για την πολιτική σας τύχη, ώστε είστε ικανοί να τάξετε και να μοιράσετε τα πάντα στους πάντες.

Όμως, αγαπητοί συνάδελφοι, σας έχω νέα: Πολύ αργά. Ουδέν καινόν, αλλά όλα κενά, που θα έλεγε ο Μάριος Χάκκας. Θυμίζετε στους παλαιότερους την κυβέρνηση του Ράλλη. Δεν την έσωσαν από τη βαριά ήττα οι επιταγές που μοίραζε παραμονές των εκλογών του 1981 και ούτε εσάς θα σας σώσουν τα ψίχουλα που υπόσχεστε στον ελληνικό λαό. Είχατε την ευκαιρία σας και τη χάσατε. Πλέον κανείς δεν σας πιστεύει και όποιος σας πιστεύει, θα εισπράξει τις παροχές, αλλά δεν θα εξαγοραστεί, θα σας μαυρίσει στην κάλπη. Είστε πλέον γνωστοί.

Ας ξεκινήσουμε από το πλέον πρόσφατο. Πανηγυρίζετε από χθες για το γεγονός ότι η αμερικανική εταιρεία Chevron έλαβε άδειες εξόρυξης σε θαλάσσιες περιοχές νοτίως της Κρήτης και έτσι ακυρώνει κατ’ αρχάς το παράνομο τουρκολιβυκό μνημόνιο. Τα προηγούμενα χρόνια από τις πολλές έρευνες που κάνατε -μόνο έρευνες- σχεδόν μάθατε και το όνομα από τις μαρίδες στο βυθό! Τώρα πάτε σε εξορύξεις. Το είπε ο Τραμπ. Πουλάτε από χθες στο πόπολο φούμαρα για πετρέλαιο και φυσικό αέριο.

Ξεχνάτε όμως να πείτε στον κόσμο πόσες φορές διώξατε τα τελευταία χρόνια από την Ελλάδα τη Chevron και την Exxon Mobil, επειδή οι Δημοκρατικοί του Μπάιντεν σάς επέβαλαν τις ανεμογεννήτριες. Ξεχνάτε να πείτε στον κόσμο ότι ο Πρωθυπουργός σας ο ίδιος στη Γενική Συνέλευση του ΟΗΕ είχε διακηρύξει ότι δεν τον ενδιαφέρουν το πετρέλαιο και το φυσικό αέριο. Και γιατί να τον ενδιαφέρει το πετρέλαιο; Πότε στη ζωή του βρέθηκε εξάλλου στην ανάγκη να μην έχει χρήματα για να βάλει πετρέλαιο; Εντολές του Μπάιντεν τώρα και τα σκυλιά δεμένα.

Ξεχνάτε ακόμα να πείτε στον κόσμο ότι παγώσατε όλα αυτά τα χρόνια την ανακήρυξη της ΑΟΖ και την επέκταση των υδάτων μας στα δώδεκα μίλια για να κάνετε τα χατίρια των Δημοκρατικών ή καλύτερα υπακούοντας σε αυτούς, στις εντολές τους.

Και βεβαίως υποκρίνεστε ότι δεν συνέβη το σημαντικότερο, ότι προχθές, κύριε Μητσοτάκη, βρήκατε κλειστές τις πόρτες του Λευκού Οίκου, ότι πρώτη φορά από το 1987, που καθιερώθηκε ο εορτασμός της 25ης Μαρτίου στον Λευκό Οίκο, δεν προσκληθήκατε ούτε εσείς ο ίδιος, ούτε κανένας Υπουργός σας. Και οι φίλοι σας στα μέσα μαζικής ενημέρωσης αυτό που είχαν να μας πουν ήταν ότι στείλατε τον γιο σας. Ντροπή καμία για την οικογενειοκρατία. Να έχετε, όμως, καλά στο μυαλό σας ότι δεν είναι ιδιοκτησία σας η Ελληνική Δημοκρατία.

Αυτός ήταν, λοιπόν, χθες ο αντιπερισπασμός σας. Σηκώσατε τη σημαία της Chevron, που δεν θέλατε να τη δείτε ούτε ζωγραφιστή πριν από δύο χρόνια, για να κρύψετε τον εξευτελισμό σας για τη μη πρόσκλησή σας, ένας εξευτελισμός που μεγαλώνει και αυξάνεται από τις πληροφορίες ότι οι Αμερικανοί είναι έτοιμοι να πουλήσουν τα F-35 στους φίλους σας τους Τούρκους, που θέλετε να τους ψηφίσετε και για μόνιμο μέλος του Συμβουλίου Ασφαλείας.

Για εμάς τα πράγματα είναι ξεκάθαρα. Εσείς ντροπιάζετε την Ελληνική Δημοκρατία, εσείς με τις πράξεις σας, όχι αυτοί που προασπίζουν την εθνική μας ακεραιότητα, όχι οι αξιωματικοί του Πολεμικού μας Ναυτικού, οι οποίοι με το γνωστό σύνθημα που προκάλεσε αντιδράσεις μάς υπενθύμισαν κυρίως ότι η Κύπρος, την οποία έχετε ξεχάσει, είναι ελληνική.

Και επειδή ακούμε πληροφορίες ότι σας έκαναν διάβημα οι Τούρκοι για το σύνθημα αυτό, θέλουμε να σας ρωτήσουμε: Πότε κάνατε εσείς διάβημα στους Τούρκους για το σύνθημα των ειδικών τους δυνάμεων, που καθυβρίζει τους Έλληνες ως πρόστυχους. Να σας θυμίσω τι λένε οι «πολιτισμένοι» Τούρκοι, οι γενοκτόνοι του λαού μας; «Εφόσον υπάρχει στον κόσμο ο πρόστυχος Έλληνας, μα τον Αλλάχ, δεν μου φεύγει αυτό το μίσος». Έτσι ξεκινά το τραγούδι των Τούρκων κομάντος, τραγούδι που κάθε στίχος του στάζει αίμα, ξεχειλίζει μίσος και αποπνέει βαρβαρότητα. «Όσο στέκομαι και τον βλέπω απέναντί μου σαν σκυλί, μα τον Αλλάχ, δεν μου φεύγει αυτό το μίσος. Χίλια κεφάλια γκιαούρηδες δεν μπορούν να ξεπλύνουν αυτό το μίσος» λένε με βροντερή φωνή οι Τούρκοι κομάντος. Η επόμενη στροφή του απάνθρωπου άσματος εξηγεί: «Μοναδικός σκοπός μου είναι η εκδίκηση. Όταν έρθει η ώρα μου για το πεδίο της μάχης σε μια μέρα θα σφάξω χίλιους γκιαούρηδες». Μέχρι το τέλος του τραγουδιού τα ελληνικά κεφάλια που πέφτουν όλο και αυξάνονται. Ό,τι μπορεί να ξεριζωθεί από έναν Έλληνα, οι Τούρκοι το ξεριζώνουν τραγουδιστά. Και κλείνω: Για το τραγούδι των Τούρκων κομάντος δεν έγινε ποτέ διαμαρτυρία και τώρα τα βάζετε με τους Έλληνες. «Χίλια κεφάλια από γκιαούρηδες δεν μπορούν να ξεπλύνουν αυτό το μίσος. Να έλιωνα με πέτρες τα κεφάλια τριάντα χιλιάδων από αυτούς, να ξερίζωνα με τανάλια τα δόντια δέκα χιλιάδων από αυτούς, να πετούσα εκατό χιλιάδες πτώματα από αυτούς στο ποτάμι». Ωραία λόγια! Για Νόμπελ μίσους και βαρβαρότητας!

Και πώς απάντησαν οι σπουδαστές της Σχολής Μονίμων Υπαξιωματικών του Ναυτικού σε αυτές τις αθλιότητες των Τούρκων; Μα με τη γλώσσα του αετού της Ρούμελης, του στρατηγού Γεώργιου Καραϊσκάκη, ο οποίος όταν τον προκαλούσαν οι Τούρκοι τούς έβριζε πατόκορφα. Καραϊσκάκειος απάντηση ήταν. Ήταν μια αντάξια του στρατηγού απάντηση και αφήστε τις τιμωρίες.

Πότε ζητήσατε τον λόγο από τον Ερντογάν κάθε φορά που έλεγε ότι θα μας ρίξει και πάλι στη θάλασσα στις γιορτές μίσους που κάνουν κάθε χρόνο στη Σμύρνη και ότι θα έρθουν νύχτα, μέρα, απόγευμα ξαφνικά; Πότε απαντήσατε; Ποτέ. Σκύβατε το κεφάλι και δεν λέγατε απολύτως τίποτε. Ουδέποτε απαντήσατε σε αυτές τις άθλιες προκλήσεις του Ερντογάν. Αυτό λέγεται κατευνασμός. Το βαφτίζετε βέβαια σωφροσύνη, αλλά κάτω από αυτήν την επιδερμική τάχα και σωφροσύνη κρύβεται η δειλία σας, η δουλοπρέπειά σας και η υποταγή σας στα κελεύσματα των Τούρκων.

Αν εσείς, λοιπόν, οι «βουτυράτοι» και λεπτεπίλεπτοι καλοπερασάκηδες του Κολωνακίου είστε δειλοί, οι αξιωματικοί των Ενόπλων Δυνάμεών μας δεν είναι δειλοί, είναι παλικάρια.

Ο πατριωτισμός, αγαπητοί μου, δεν πάει πάντοτε με την πειθαρχία. Ο πατριωτισμός πάει με το φρόνημα και φρόνημα είναι η αποφασιστικότητα των λαών να υπερασπιστούν την εθνική τους αξιοπρέπεια, τα κυριαρχικά τους δικαιώματα.

Χωρίς το φρόνημα η πειθαρχία είναι άχρηστη. Γι’ αυτό σας προειδοποιούμε. Κάτω τα χέρια από τους θαρραλέους δοκίμους, τους ναυτικούς μας, τους αξιωματικούς, τους υπαξιωματικούς. Κάτω τα χέρια από τους διοικητές τους. Κάτω τα χέρια από τους εκπαιδευτές τους. Κάτω τα χέρια από τους αξιωματικούς.

Όταν μεταξύ των Ελλήνων και των Τούρκων παίρνετε το μέρος των Τούρκων, να το ξέρετε αυτό, στέλνετε λάθος μήνυμα στο εσωτερικό του στρατεύματος. Δεν υπακούμε εμείς οι Έλληνες στα διαβήματα των Τούρκων. Όχι στα διαβήματα των Τούρκων. Κάνουμε υπακοή στα βήματα της ιστορίας μας, που δια στόματος του Θοδωρή Κολοκοτρώνη βροντοφωνάζει η ιστορία, μιας και είμαστε στον απόηχο της εθνικής μας γιορτής, «Φωτιά και τσεκούρι στους προσκυνημένους».

Αντί να ασχοληθείτε με τους λαθρομετανάστες και με τις απελάσεις, τις οποίες απαγορεύει το Συμβούλιο της Επικρατείας, έχετε στοχοποιήσει τους ηρωικούς Έλληνες αξιωματικούς ή κάθεστε και μου κάνετε δηλώσεις υπέρ του εθνικιστή και κεμαλιστή Ιμάμογλου, ο οποίος με δηλώσεις του στο παρελθόν αρνήθηκε προκλητικά να αναγνωρίσει τη γενοκτονία των Ποντίων. Τούρκος είναι και αυτός. Μην το ξεχνάτε. Και όπως λέει ο λαός μας με τη θυμοσοφία που τον διακρίνει, ο Τούρκος γιοφύρι να γίνει, μην περάσεις από πάνω του. Όσο και να προσπαθείτε λοιπόν δεν πρόκειται να αποδράσετε από τις ευθύνες σας.

Να αλλάξω θέμα. Πολλά ερωτήματα προκαλεί και η είδηση ότι η εποπτεία της υπόθεσης των Τεμπών μέχρι το πέρας της ανάκρισης ανατίθεται σε Αντεισαγγελέα Εφετών της Λάρισας με παραγγελία της κ. Αδειλίνη, και αφαιρείται από την κ. Αποστολάκη. Είναι πολύ ύποπτη αυτή η κίνηση. Μήπως φοβάστε την αδέκαστη και αμερόληπτη δικαστική λειτουργό; Ερώτηση κάνω.

Και να αναφερθώ σύντομα και στο θέμα των χθεσινών εξαγγελιών σας για τον κατώτατο μισθό, τον οποίον αναγγείλατε εν χορδαίς και οργάνοις, αλλά κατά πως λέει και ο αρχαίος ελληνικός, προγονικός, σοφός λόγος: Ώδινεν όρος και έτεκεν μυν. Κοιλοπονούσατε ένα ολόκληρο βουνό και γεννήσατε ένα ποντικάκι.

Οι αυξήσεις στην πραγματικότητα αφορούν σε 34 έως 43 ευρώ τον μήνα στα καθαρά ποσά του κατώτατου μισθού για πεντακόσιους εβδομήντα πέντε χιλιάδες εργαζόμενους στον ιδιωτικό τομέα και όχι 50 ευρώ που ισχυρίζεστε. Με τις αυξήσεις αυτές ο κατώτατος μισθός από την 1η Απριλίου -διαλέξατε επίτηδες προφανώς αυτήν την ημέρα που είναι τα πρωταπριλιάτικα ψέματα- θα φτάνει τα 743 ευρώ τον μήνα καθαρά για όσους είναι άγαμοι, τα 752 ευρώ τον μήνα καθαρά για όσους έχουν ένα ανήλικο παιδί και τα 762 ευρώ για όσους έχουν δύο ή περισσότερα παιδιά, δηλαδή και για όσους είναι τρίτεκνοι και πολύτεκνοι. Καμία μνεία για τους πολύτεκνους, τρίτεκνους και ας διαρρηγνύετε ευκαίρως ακαίρως τα ιμάτιά σας για το δημογραφικό πρόβλημα. Αλλά και για τους δημοσίους υπαλλήλους οι αυξήσεις δεν υπερβαίνουν τα 25 ευρώ τον μήνα καθαρά στις περισσότερες περιπτώσεις.

Ο μέσος μηνιαίος ονομαστικός μισθός στην Ελλάδα από το 2019 που ανέλαβε η Νέα Δημοκρατία ως το 2024 αυξήθηκε μεν, αλλά ο πληθωρισμός αυξήθηκε παραπάνω. Τα έτη από το 2019 έως το 2024 ο πληθωρισμός αυξήθηκε άνω του 17%. Τα τρώει δηλαδή όλα ο πληθωρισμός και η ακρίβεια και αφήστε τα ψέματα.

Εάν στην Κυβέρνηση του κ. Μητσοτάκη νομίζετε ότι με αυτές τις πενιχρές αυξήσεις μπορούν οι εργαζόμενοι στον δημόσιο και ιδιωτικό τομέα να καλύψουν το υπέρογκο κόστος των ανατιμήσεων σε καύσιμα, ηλεκτρισμό, σε τρόφιμα, στέγαση, ενοίκια που δεν σταματάει ο ανήφορός τους, εισιτήρια στα μέσα μεταφοράς, ένδυση και υπόδηση και άλλα αγαθά πρώτης ανάγκης, είστε βαθιά νυχτωμένοι. Αν θεωρείτε ότι χιλιάδες τρίτεκνες και πολύτεκνες οικογένειες θα αντιμετωπίσουν με τέτοια ποσά αυξήσεων το κύμα της ακρίβειας που εξακολουθεί να τους πλήττει βάναυσα, τότε σίγουρα έχετε χάσει κάθε επαφή με την πραγματικότητα.

Και να πω, αγαπητοί μου, κλείνοντας, γι’ αυτό που σήμερα φέρατε λάθρα, κρυφά δηλαδή, ωσεί κλέπτες. Εισάγει η Κυβέρνηση σήμερα με τροπολογία τον προσωπικό αριθμό, χωρίς να λαμβάνει υπ’ όψιν της τις παρατηρήσεις και τις επιφυλάξεις της Αρχής Προστασίας Προσωπικών Δεδομένων. Πού είναι η μελέτη αντίκτυπου που ζητά η αρχή, κύριοι Υπουργοί; Τι μας λέει η τροπολογία σας;

Όσοι σας πίστεψαν και πήραν τις νέες ταυτότητες πρέπει να τις επιστρέψουν και να πάρουν καινούργιες με τον προσωπικό αριθμό, έναν αριθμό που ελέγχεται από τους ειδικούς και τους αρμόδιους ως εξόχως προβληματικός. Προς τι η βιασύνη; Προς τι η μυστικότητα;

Ο ελληνικός λαός έχει δώσει την απάντησή του στην πράξη, όντας εξαιρετικά επιφυλακτικός απέναντι στις νέες ταυτότητες. Η Νίκη το έχει ξεκαθαρίσει και το καθιστά σαφές με κάθε τόνο και από εδώ μέσα, από τη Βουλή των Ελλήνων. Είναι κόκκινη γραμμή για εμάς ο προσωπικός αριθμός και οι νέες ταυτότητες, γιατί προσβάλλει τις ελευθερίες μας, θέτει σε κίνδυνο τα προσωπικά μας δεδομένα, προοιωνίζεται μια ηλεκτρική ηλεκτρονική σκλαβιά ενάντια στα πολιτικά και θρησκευτικά μας πιστεύω.

Να πω την τελευταία φράση. Αποσύρετε αμέσως αυτήν την τροπολογία. Η θέση μας ως Νίκη είναι γνωστή στο θέμα. Η εφαρμογή των νέων ταυτοτήτων και του προσωπικού αριθμού δεν πρέπει σε καμία περίπτωση να είναι υποχρεωτική για τους Έλληνες πολίτες. Δεν πρέπει σε καμία περίπτωση να υποχρεώνονται να θυσιάζουν ανεπιφύλακτα τις ελευθερίες τους για μια αμφίβολη διευκόλυνση στις συναλλαγές τους με το δημόσιο ή επειδή έτσι θεωρούν οι Αμερικανοί, όπως δήλωσε ο αρμόδιος Υπουργός σας πρόσφατα.

Καμία κύρωση, καμία ποινή στους Έλληνες πολίτες που αρνούνται, που αρνούμαστε να παραλάβουμε τις νέες ταυτότητες και τον προσωπικό αριθμό. Η Νίκη και ο ελληνικός λαός θα είμαστε απέναντί σας.

Ευχαριστώ πολύ.

(Χειροκροτήματα από την πτέρυγα του Δημοκρατικού Πατριωτικού Κινήματος - ΝΙΚΗ)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Πρόεδρο της Νίκης.

Έχει ζητήσει τον λόγο για μια παρέμβαση ο Κοινοβουλευτικός Εκπρόσωπος της Νέας Δημοκρατίας κ. Μακάριος Λαζαρίδης.

**ΜΑΚΑΡΙΟΣ ΛΑΖΑΡΙΔΗΣ:** Σας ευχαριστώ πάρα πολύ, κύριε Πρόεδρε.

Άκουσα με πολύ μεγάλη προσοχή τον Πρόεδρο της Νίκης, τον κ. Νατσιό, και πραγματικά έμεινα έκπληκτος, κύριε Πρόεδρε, από το γεγονός ότι γενικά ένας ήπιος πολιτικός σήμερα άρθρωσε έναν πολιτικό λόγο ο οποίος ήταν γεμάτος πόλωση, γεμάτος διχασμό και άκρατο λαϊκισμό. Καταλαβαίνω απόλυτα το άγχος του κόμματός του, βλέποντας στις δημοσκοπήσεις να κατρακυλά, και μόνον έτσι μπορώ να εξηγήσω το πολιτικό του παραλήρημα.

Θέλω να θυμίσω στον κ. Νατσιό, ο οποίος ρώτησε την Κυβέρνηση τι έχει κάνει και τι έχει πει στον Πρόεδρο της Τουρκικής Δημοκρατίας κ. Ερντογάν, θέλω να σας θυμίσω, κύριε Πρόεδρε, ότι αυτή η Κυβέρνηση, αυτός ο Πρωθυπουργός, ο Κυριάκος Μητσοτάκης, κέρδισε τον Ερντογάν στον Έβρο τον Φεβρουάριο του 2020, όταν επιχείρησε να υλοποιήσει το προσφυγικό-μεταναστευτικό, φέρνοντας μάλιστα την επόμενη μέρα στον Έβρο, από εκεί που ξεκινάει η Ελλάδα, τους Ευρωπαίους ηγέτες και αξιωματούχους για να αντιληφθούν τις τουρκικές προκλήσεις.

Επίσης, κύριε Πρόεδρε, θέλω να σας πω ότι αυτή η Κυβέρνηση είναι η Κυβέρνηση η οποία έχει μεγαλώσει την Ελλάδα και την έχει μεγαλώσει μέσα από την οριοθέτηση των θαλασσίων ζωνών με την Αίγυπτο και με την Ιταλία, την έχει μεγαλώσει μέσα από την ενίσχυση των διπλωματικών σχέσεων και με τη Μέση Ανατολή, με χώρες της Μέσης Ανατολής, αλλά και με την Ευρώπη και όχι μόνο και πέραν του Ατλαντικού. Και επίσης, είναι αυτή η Κυβέρνηση, κύριε Πρόεδρε, η οποία έχει θωρακίσει τις ελληνικές Ένοπλες Δυνάμεις με ένα πολύ μεγάλο εξοπλιστικό πρόγραμμα, το οποίο όμοιό του έχουμε πάρα πολλά χρόνια να δούμε.

Καλά θα κάνετε λοιπόν τα εσωτερικά σας προβλήματα, τα οποία αντιλαμβάνομαι ότι είναι μεγάλα, να μην τα μεταφέρετε στα θέματα τα οποία έχουν να κάνουν με την εθνική πολιτική, με την άμυνα και την εξωτερική μας πολιτική που είναι παράγοντες ενότητας του ελληνικού λαού και θα έπρεπε όλα αυτά να μας ενώνουν και όχι να ακούμε αυτόν τον διχαστικό και πολωτικό λόγο σας.

Και ξέρετε ποια είναι η μεγάλη μας διαφορά –και κλείνω, κύριε Πρόεδρε; Ότι εμείς, αυτή η Κυβέρνηση της Νέας Δημοκρατίας, όλα αυτά τα οποία λέτε ότι θα έπρεπε να γίνουν τα έχουμε κάνει πράξη ήδη. Εμείς λοιπόν μιλάμε με έργα και εσείς με λόγια του αέρα.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Λαζαρίδη.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Κύριε Πρόεδρε, ζητώ τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Έχετε τον λόγο, κύριε Πρόεδρε.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Συνήθως όταν απαντούν οι της Κυβέρνησης υιοθετούν τις γνωστές αφόρητες κοινοτυπίες, «πολιτικό παραλήρημα», «πέφτουν οι δημοσκοπήσεις» ενώ εσείς έχετε εκτοξευτεί στο 17% με 20% βαριά-βαριά. Κατά τα άλλα εσείς δεν έχετε προβλήματα. Διαγράφετε πρώην πρωθυπουργούς, Δένδιας εναντίον Γεραπετρίτη, Γεραπετρίτης εναντίον Δένδια, είκοσι, είκοσι πέντε, τριάντα Βουλευτές πικραμένοι γιατί δεν έγιναν Υπουργοί, εξήντα πέντε Υπουργοί σε τριακόσιους. Εσείς είστε μια πολύ ωραία, χαρούμενη και ευχάριστη παρέα.

Ενώ στα θέματα τα ελληνοτουρκικά τα έχετε κάνει όλα πολύ ωραία! Και τα καλώδια ποντίσατε, και τα θαλάσσια πάρκα στο Αιγαίο τα έχετε φτιάξει, και για τους Τούρκους αποτελείτε φόβητρο και τρόμος. Μα, είστε η κυβέρνηση των συνεχών υποχωρήσεων σε όλα τα θέματα. Για πέστε μας, στην Κάσο τι έγινε; Πότε θα το ποντίσετε το καλώδιο, αγαπητέ μου; Μην μας κουνάτε εμάς το δάχτυλο, ο λαός τι λέει. Γιατί σας ρίχνουν συνέχεια στις δημοσκοπήσεις;

Και μην επικαλείστε συνέχεια τον Έβρο. Αν το αφήναμε τότε, ο ελληνικός λαός αντέδρασε. Αυξήθηκαν ή δεν αυξήθηκαν οι ροές των λαθρομεταναστών και στα χρόνια τα δικά σας; Μην λέτε ψέματα. Τίποτα απολύτως δεν έχετε κάνει. Ακολουθείτε την ίδια πολιτική με τις άλλες κυβερνήσεις.

Είστε μια Κυβέρνηση αποτυχημένη, η οποία έχει χάσει την εμπιστοσύνη του λαού, μια Κυβέρνηση του μπαζώματος, μια Κυβέρνηση που βαρύνεται με ψευτογάμους ομοφυλοφίλων, μια Κυβέρνηση η οποία πλέον δεν έχει καμία αποδοχή από τον ελληνικό λαό.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Πρόεδρο της Νίκης.

Τον λόγο έχει ο κ. Ευάγγελος Αποστολάκης, ανεξάρτητος Βουλευτής.

**ΕΥΑΓΓΕΛΟΣ ΑΠΟΣΤΟΛΑΚΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ξεκινώντας θέλω να σημειώσω ότι η εγρήγορσή μας σε ό,τι αφορά τα διεθνή τεκταινόμενα πρέπει να είναι οξυμένη. Το κλίμα που δημιουργείται στο διεθνές γίγνεσθαι δεν είναι θετικό. Η συμφωνηθείσα εκεχειρία μεταξύ Ρωσίας και Ουκρανίας στη Μαύρη Θάλασσα με τη διαμεσολάβηση των Ηνωμένων Πολιτειών της Αμερικής είναι ένα βασικό θετικό βήμα για να σταματήσει ο πόλεμος. Μένει όμως να δούμε και τις ενέργειες της Ευρωπαϊκής Ένωσης οι οποίες πρέπει να συμβάλουν προς την κατεύθυνση της αποκλιμάκωσης, για να μπορεί να δημιουργηθεί ο αναγκαίος χώρος για διαπραγματεύσεις. Είναι λάθος να συνεχιστεί ο πόλεμος.

Δεν πρέπει να ξεχνάμε και την άλλη ενεργή σύρραξη στα νότιά μας. Θα πρέπει να είμαστε πολύ προσεκτικοί. Η εκτίμηση είναι ότι συνεχίζουμε να στέλνουμε όπλα στην Ουκρανία. Στη Γάζα, σύμφωνα με τις πιο πρόσφατες πληροφορίες, ο αριθμός των νεκρών έχει ξεπεράσει τις πενήντα χιλιάδες, ο δε αριθμός των τραυματιών είναι γύρω στους εκατόν δεκατρείς χιλιάδες. Από τους τελευταίους βομβαρδισμούς έχουμε φτάσει στους πέντε χιλιάδες νεκρούς.

Στα δικά μας εσωτερικά θέματα τώρα τα υβριστικά συνθήματα που ακούστηκαν κατά τη διάρκεια της παρέλασης της 25ης Μαρτίου προκάλεσαν εξαιρετικά αρνητική εντύπωση για τα δεδομένα και το επίπεδο των παραγωγικών σχολών των Ενόπλων Δυνάμεων. Δεν καθορίζονται όμως οι Ένοπλες Δυνάμεις από τα συνθήματα και από μία αντίδραση τέτοια. Η κατάσταση χρήζει ιδιαίτερης προσοχής και εξέτασης των δεδομένων με ψυχραιμία και σε βάθος. Αναμένουμε τα αποτελέσματα των ενεργειών του Υπουργείου Εθνικής Άμυνας, το οποίο γνωρίζει πώς πρέπει να χειριστεί την κατάσταση. Οι Ένοπλες Δυνάμεις πρέπει να μένουν έξω από τα πολιτικά συνθήματα και να επικεντρώνονται στην αποστολή και το έργο τους με βασικό άξονα και οδηγό την απαιτούμενη πειθαρχία, που είναι αναγκαία προϋπόθεση για την εκπλήρωση της αποστολής τους.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Αποστολάκη, θα σας διακόψω για πολύ λίγο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, τριάντα τέσσερις μαθητές και μαθήτριες και τρεις συνοδοί εκπαιδευτικοί από το 15ο Δημοτικό Σχολείο Ρόδου.

Η Βουλή σάς καλωσορίζει παιδιά και σας εύχεται καλή πρόοδο.

(Χειροκροτήματα από όλες τις πτέρυγες της Βουλής)

Κύριε Αποστολάκη, σας ευχαριστώ πολύ.

**ΕΥΑΓΓΕΛΟΣ ΑΠΟΣΤΟΛΑΚΗΣ:** Καλωσορίσατε, παιδιά.

Επανέρχομαι στο υπό συζήτηση νομοσχέδιο.

Σκοπός είναι να δημιουργηθεί ένα αποτελεσματικό πλαίσιο για τη διακυβέρνηση των δεδομένων, τα οποία κατέχουν οι φορείς του δημοσίου τομέα, καθώς και η διευκόλυνση της πρόσβασης και της κοινοχρησίας δεδομένων, αλλά και η ενίσχυση της εμπιστοσύνης στην εθελοντική ανταλλαγή δεδομένων. Στην ουσία πρόκειται για μέτρα εφαρμογής του ευρωπαϊκού κανονισμού άλλως DGA στην εσωτερική έννομη τάξη.

Εκ πρώτης όψεως οι επιδιωκόμενοι σκοποί κρίνονται θετικοί. Η συνετή και ηθική χρήση και επεξεργασία των επονομαζόμενων big data μπορεί πράγματι μέσα στο σύγχρονο τεχνολογικό περιβάλλον να συντελέσει σημαντικά στην πρόοδο πάρα πολλών τομέων και να ωφελήσει τους πολίτες, τις κοινωνίες και τα κράτη. Η DGA μπορεί να έχει θετικό αντίκτυπο, όπως είχε πει και ο Γενικός Κανονισμός Προστασίας Προσωπικών Δεδομένων, και να χρησιμοποιηθεί ως κείμενο-πλαίσιο και πέραν της Ευρωπαϊκής Ένωσης. Όμως όταν το διακύβευμα είναι τόσο σημαντικό και σοβαρό οφείλουμε να είμαστε ιδιαίτερα προσεκτικοί.

Υπάρχουν σημεία τα οποία πρέπει να μελετηθούν καλύτερα κυρίως υπό το πρίσμα των όσων αναφέρονται στον ίδιο κανονισμό και πιο συγκεκριμένα ότι αυτή οι κοινοί ευρωπαϊκοί χώροι δεδομένων θα πρέπει να καθιστούν τα δεδομένα ευρέσιμα, προσβάσιμα, διαλειτουργικά και επαναχρησιμοποιήσιμα, αρχές FAIR για τα δεδομένα, διασφαλίζοντας παράλληλα υψηλό επίπεδο κυβερνοασφάλειας.

Με βάση τα ανωτέρω, σημειώνεται ότι τα άρθρα 5 και 6 δεν έχουν την απαιτούμενη σαφήνεια που θα αναμέναμε όταν μιλάμε για ζητήματα τα οποία χρήζουν αναλυτικής περιγραφής για να γίνουν κατανοητά και ελέγξιμα. Για παράδειγμα, θα πρέπει να είναι πιο σαφείς οι προδιαγραφές για το ενιαίο σημείο πληροφόρησης.

Ως προς το Γ΄ Κεφάλαιο και τις οργανώσεις αλτρουισμού δεδομένων, σχολιάστηκε έντονα κατά την επεξεργασία του νομοσχεδίου ότι η νομοθέτηση δεν είναι πλήρης. Αυτές οι διαδικασίες θα πρέπει να βρίσκονται μέσα σε ένα πλαίσιο αυξημένης διαφάνειας και προστασίας. Υπάρχουν ερωτήματα που παρέμειναν αναπάντητα, όπως το ποιος θα ελέγχει και πιστοποιεί την εγκυρότητα των δεδομένων που θα παραχωρούν αυτές οι οργανώσεις.

Στο άρθρο 11 προβλέπονται οι κυρώσεις-πρόστιμα για τυχόν παραβιάσεις της νομοθεσίας γεγονός που είναι θετικό, όμως έχει τονιστεί ότι το ύψος των προστίμων, με το υψηλότερο να φτάνει τα 100.000 ευρώ, δεν είναι ικανό να λειτουργήσει αποτρεπτικά και αυτό είναι μια πολύ σωστή παρατήρηση που θα έπρεπε να την εξετάσει το Υπουργείο. Είναι ένα πραγματικό και αντικειμενικό δεδομένο ότι υπάρχουν πολλές εταιρείες που μπορούν να απορροφήσουν ένα τέτοιο πρόστιμο, υπολογίζοντάς το απλά ως κόστος της επιχείρησης ή του εκάστοτε πρότζεκτ. Αυτό μπορεί να συμβεί γιατί το επιδιωκόμενο από την παραβίαση αποτέλεσμα μπορεί να επιφέρει τεράστια οικονομικά οφέλη με αποτέλεσμα τα προβλεπόμενα πρόστιμα να μην επιτυγχάνουν τον σκοπό, που είναι η αποτροπή των παραβιάσεων. Πρέπει συνεπώς να επανεξεταστεί το πλαίσιο και να υπάρξει μία προοδευτικότητα στις κυρώσεις.

Πρέπει επίσης να σημειωθεί και ένας γενικότερος προβληματισμός σχετικά με την αποκλειστική αρμοδιότητα του Υπουργείου Ψηφιακής Διακυβέρνησης. Πράγματι, είναι απορίας άξιο εάν το Υπουργείο διαθέτει τα μέσα, υλικά και έμψυχα, για να μπορέσει να επιτελέσει τον ρόλο του στο ακέραιο. Υπάρχει το απαραίτητο στελεχιακό δυναμικό για να πλαισιώσει όλον αυτόν τον φόρτο εργασίας; Υπάρχει η απαιτούμενη τεχνογνωσία, αλλά και οι σχετικοί πόροι για να μπορέσουμε να θεωρήσουμε ότι τα νομοθετημένα μέτρα αντανακλούν αυτό που επιδιώκεται μέσω του ευρωπαϊκού κανονισμού;

Για δε την εφαρμογή my street με την οποία οι πολίτες καλούνται να αναλάβουν τον ρόλο των αρχών υπάρχουν και για αυτό το θέμα εύλογες ανησυχίες. Τι θα συμβεί στις περιπτώσεις επανειλημμένων κακόβουλων καταγγελιών; Χρειάζεται αυξημένη προσοχή και σίγουρα εξέταση και αξιολόγηση του τρόπου λειτουργίας σε σύντομο χρονικό διάστημα.

Κλείνοντας, θέλω να σημειώσω ότι στις εισαγωγικές σκέψεις της DGA αναφέρεται ότι η εκπλήρωση των εν λόγω απαιτήσεων απαιτεί συνήθως πολύ χρόνο και υψηλό επίπεδο γνώσεων και ότι τα κράτη-μέλη θα πρέπει να παρέχουν στήριξη στους φορείς του δημόσιου τομέα, ώστε να γίνεται βέλτιστη χρήση των εν λόγω τεχνικών.

Είναι σαφές ότι βασικό μέλημα του κανονισμού είναι η διακυβέρνηση των δεδομένων να γίνεται -εάν και εφόσον αυτό είναι ρεαλιστικά εφικτό- χωρίς να παραβλάπτονται δικαιώματα που προστατεύονται αυστηρά από άλλους κανονισμούς. Αυτό πρέπει η Κυβέρνηση να το λάβει υπ’ όψιν, να ενεργήσει ανάλογα και να μην αφεθεί έκθετη η χώρα για παραβιάσεις ή μη ορθή εφαρμογή της ενωσιακής νομοθεσίας.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Αποστολάκη.

Επόμενος ομιλητής είναι ο κ. Αθανάσιος Ζεμπίλης, Βουλευτής της Νέας Δημοκρατίας.

**ΑΘΑΝΑΣΙΟΣ ΖΕΜΠΙΛΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το 2017 το «Economist» κυκλοφόρησε με ένα πρωτοσέλιδο που έγραφε: «Ο πιο πολύτιμος πόρος στον κόσμο δεν είναι πλέον το πετρέλαιο, αλλά τα δεδομένα». Όπως στο παρελθόν το πετρέλαιο αποτελούσε αιτία πολέμου, έτσι τώρα έχουμε υβριδικούς πολέμους για τα δεδομένα.

Εν μέσω, λοιπόν, μιας εκρηκτικής χρήσης δεδομένων στο διαδίκτυο, ο ανταγωνισμός των δυνάμεων τεχνολογίας κορυφώνεται και ο ανταγωνισμός αυτός εντείνεται ακόμα περισσότερο, καθώς οι νέες υπολογιστικές ανάγκες για εφαρμογές τεχνητής νοημοσύνης έχουν αυξήσει κατακόρυφα τη ζήτηση για κέντρα δεδομένων. Αυτό έχει ως αποτέλεσμα, ακόμα και στις ΗΠΑ, κολοσσοί των μέσων κοινωνικής δικτύωσης και ευρύτερα του διαδικτύου, να κατηγορούνται για μαζική παρακολούθηση των χρηστών, προκειμένου να κεφαλαιοποιήσουν προσωπικά τους δεδομένα. Οι πρακτικές αυτές είναι προσοδοφόρες, αλλά μπορούν να θέσουν και σε κίνδυνο την ιδιωτική ζωή, καθώς και τις ελευθερίες των ανθρώπων.

Στην άλλη πλευρά του Ατλαντικού τώρα, στην Ευρώπη, επικρατεί η αντίληψη της ισόρροπης προαγωγής της τεχνολογίας και της προστασίας αξιών, όπως αυτή της ανθρώπινης αξιοπρέπειας. Επιπλέον, σε ευρωπαϊκές χώρες, όπως η Ελλάδα, παρατηρείται και χάσμα ανάμεσα στις ιδιωτικές επιχειρήσεις και το δημόσιο, σε ό,τι αφορά τη διαχείριση των δεδομένων.

Στο δημόσιο που δεν υπάρχει η κουλτούρα αυτή, τα δεδομένα μένουν σχεδόν αναξιοποίητα. Έτσι χάνεται ένα σημαντικό κεφάλαιο που θα μπορούσε να ενισχύσει την έρευνα και την τεχνολογία σε ακαδημαϊκά ιδρύματα και ερευνητικά εργαστήρια. Είναι ένα κεφάλαιο που θα μπορούσε να στηρίξει τις νεοφυείς επιχειρήσεις που σε ένα ψηφιακό περιβάλλον προωθούν την καινοτομία. Χάνεται ένας ψηφιακός πλούτος που θα μπορούσε να συμβάλει στη βελτίωση της υγειονομικής μας περίθαλψης από την ανάλυση τεράστιων όγκων ιατρικών διαγνώσεων.

Προς την κατεύθυνση αυτή κινείται το παρόν σχέδιο νόμου, το οποίο διευκολύνει λελογισμένα την πρόσβαση στα δεδομένα δημόσιων φορέων προς όφελος της κοινωνίας και της οικονομίας. Παράλληλα, προάγει την εμπιστοσύνη, καθώς θέτει ως προτεραιότητα την προστασία των προσωπικών δεδομένων και των εμπορικών απορρήτων. Αυτό επιτυγχάνεται με μία ισόρροπη σχέση, αφού δεν προκρίνει ούτε την τυφλή γραφειοκρατική προστασία των δεδομένων, αλλά ούτε και την ανεξέλεγκτη χρήση και εμπορευματοποίησή τους.

Στο πλαίσιο αυτό, το σχέδιο νόμου εισφέρει σημαντικές ρυθμίσεις για την ενίσχυση της διαφάνειας, της συμμετοχικότητας και της λογοδοσίας στη διακυβέρνηση των δεδομένων. Έτσι, με το παρόν σχέδιο νόμου που υιοθετεί τη σχετική ευρωπαϊκή πράξη, παρέχονται τα κατάλληλα εργαλεία στο κράτος με τα οποία δημιουργούνται αξιόπιστα, ασφαλή και ακριβή δεδομένα που μπορούν να αξιοποιηθούν για την ανάπτυξη συστημάτων τεχνητής νοημοσύνης στη χώρα μας.

Και μια που μιλάμε για τεχνητή νοημοσύνη, τον Ιανουάριο μια εταιρεία δημιουργίας εικόνων τεχνητής νοημοσύνης δημοσίευσε μια λίστα με τις πόλεις με τους περισσότερους χώρους πρασίνου στον κόσμο. Σε αυτή τη λίστα στην τελευταία θέση, στη σοκαριστική 99η θέση, βρισκόταν η Αθήνα. Όμως, δεν είναι μόνο η έλλειψη πρασίνου. Είναι η κυκλοφοριακή συμφόρηση και είναι, κυρίως, η ανεξέλεγκτη κατάληψη των δημόσιων χώρων. Αυτό είναι κάτι που υποβαθμίζει την ποιότητα ζωής και κάνει αβίωτη την κίνηση των πεζών και πολύ περισσότερο των παιδιών, των ηλικιωμένων και των ανθρώπων μειωμένης κινητικότητας. Δυστυχώς, το φαινόμενο αυτό εμφανίζεται σε ολόκληρη τη χώρα με καταλήψεις πεζοδρομίων, πλατειών και πεζοδρόμων.

Πιστεύω ότι έχει έρθει ο καιρός να επαναπροσδιορίσουμε τη σχέση μας με την πόλη, γεγονός που θα ενισχύσει την κουλτούρα του δημόσιου χώρου. Προς την κατεύθυνση αυτή, της αστικής βιωσιμότητας και αειφορίας, μπορούν να συμβάλουν και οι νέες τεχνολογίες και αυτό γιατί έξυπνη πόλη σημαίνει ενημερωμένοι πολίτες, σημαίνει ενεργοί δημότες.

Έτσι η εφαρμογή my street μπορεί να συμβάλλει προς την κατεύθυνση της βελτίωσης της καθημερινότητας των δημοτών. Μπορεί επίσης, να κινητοποιήσει πολίτες και συλλογικότητες για την επανάκτηση του δημόσιου χώρου, αποτρέποντας συμπεριφορές αυθαίρετης οικειοποίησης κοινόχρηστων χώρων. Άλλωστε, κάτι τέτοιο έγινε και με τα κινήματα για τις ελεύθερες παραλίες, γιατί ο ήλιος, η θάλασσα, τα αλσύλλια, οι κοινόχρηστοι χώροι αποτελούν δημόσια αγαθά και όχι εμπορεύματα για εκποίηση.

Όμως, σήμερα θεώρησα υποχρέωσή μου να βρίσκομαι εδώ και για έναν επιπλέον σημαντικό λόγο, για να υπερθεματίσω για μια τροπολογία του Υπουργείου Οικονομικών, με την οποία στηρίζεται η βόρεια Εύβοια, η πληγείσα από τις φωτιές βόρεια Εύβοια. Έτσι και για το 2025 επεκτείνεται η απαλλαγή των κατοίκων από την υποχρέωση καταβολής ΕΝΦΙΑ για τα ακίνητα που βρίσκονται εντός των διοικητικών ορίων των δήμων Ιστιαίας - Αιδηψού και Μαντουδίου - Λίμνης - Αγίας Άννας. Πρόκειται για ένα πολύ σημαντικό μέτρο στήριξης, καθώς αφορά το σύνολο των κατοίκων της περιοχής.

Να υπενθυμίσω ότι σε ότι αφορά τη βόρεια Εύβοια, το μέτρο είναι οριζόντιο για το σύνολο των ακινήτων και όχι μόνο για αυτά που υπέστησαν ζημιές. Μεσοσταθμικά ετησίως το όφελος είναι 10 εκατομμύρια. Συνολικά για την πενταετία έχουμε όφελος και στήριξη των νοικοκυριών 50 εκατομμύρια ευρώ, μόνο από αυτό το μέτρο του ΕΝΦΙΑ. Έτσι οφείλω σήμερα στο πρόσωπο του Υπουργού Κυριάκου Πιερρακάκη να ευχαριστήσω την Κυβέρνηση που έκανε δεκτό αυτό το δίκαιο και εύλογο αίτημά μας.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ**)

Παράλληλα, συνεχίζεται και για την περίοδο 2025 - 2026 ο κοινωνικός τουρισμός των δώδεκα απολύτως δωρεάν διανυκτερεύσεων, ένα ευεργετικό πακέτο που φέρνει την Εύβοια πρώτη -και με διαφορά- πρωταθλήτρια στον τομέα του κοινωνικού τουρισμού. Αυτά δεν τα λέω διότι θεωρώ ότι μας οφείλουν κάποια υποχρέωση οι βορειοευβοιώτες, αλλά τα λέω διότι θεωρώ ότι αποτελεί πρώτιστη υποχρέωση μας να μην ξεχάσουμε ποτέ την καταστροφή του 2021 και να στηρίζουμε τους πληγέντες συμπολίτες μας.

Ολοκληρώνοντας, θα ήθελα να τονίσω ότι το παρόν σχέδιο νόμου, με το οποίο ενισχύεται η ψηφιακή στρατηγική της χώρας, είναι νομοτεχνικά άρτιο και αναλογικό, καθώς σταθμίζει κατά τρόπο ισορροπημένο ανάμεσα στην ασφάλεια και την αποτελεσματικότητα, ανάμεσα στην προστασία των προσωπικών δεδομένων και την κοινοχρησία των δεδομένων του διαδικτύου.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο κ. Θεόφιλος Ξανθόπουλος, Βουλευτής του ΣΥΡΙΖΑ.

**ΘΕΟΦΙΛΟΣ ΞΑΝΘΟΠΟΥΛΟΣ:** Σας ευχαριστώ πολύ, κυρία Πρόεδρε.

Κύριε Υπουργέ, κυρίες και κύριοι συνάδελφοι, θα ξεκινήσω με μία φράση του Ασίμωφ, ότι: «Η επιστήμη αθροίζει πολύ περισσότερη γνώση από ό,τι η κοινωνία σοφία». Νομίζω αυτός ο ιδιοφυής προφήτης του μέλλοντος, προσδιορίζει επακριβώς τον πυρήνα της σημερινής συζήτησης, γιατί ακριβώς ως κοινωνία δεν έχουμε σωρεύσει σοφία απέναντι στις νέες τεχνολογίες -χωρίς αυτό να σημαίνει ότι θα πάμε στην άλλη μεριά να είμαστε τεχνοφοβικοί- ενώ η επιστήμη σωρεύει εκθετικά περισσότερη γνώση και ειδικά με τις νέες τεχνολογίες.

Άρα, πρέπει να είμαστε διπλά προσεκτικοί, γιατί δημιουργούμε ένα πλαίσιο το οποίο μπορεί να αποβεί καταστροφικό για ό,τι έχουμε συνηθίσει ως κοινωνία να θεωρούμε κεκτημένο, ας πούμε, την προσωπική μας αξιοπρέπεια, το απόρρητο των προσωπικών επιλογών.

Θα κάνουμε μία παρατήρηση κοινότοπη. Τα ψηφιακά δεδομένα είναι μια σύγχρονη μορφή πλούτου και όπου ο καπιταλισμός ορέγεται, μυρίζει πλούτο, τρελαίνεται. Τρελαίνεται, στην κυριολεξία!

Αυτά, λοιπόν, τα ψηφιακά δεδομένα αποτελούν το σύγχρονο Ελντοράντο της περιόδου που διανύουμε. Και απέναντι σε αυτά τα ψηφιακά δεδομένα έχουμε μία Κυβέρνηση η οποία βαρύνεται με το σκάνδαλο των υποκλοπών, του Predator, τη διαρροή των προσωπικών δεδομένων από τους μαθητές των σχολείων την περίοδο του covid και της διά βίου εκπαίδευσης, το σκάνδαλο της κ. Ασημακοπούλου.

Και μου θυμίζει την ιστορία που λέγαμε παλιά στις κατ’ ιδίαν συζητήσεις: Αν είναι ποτέ δυνατόν να βάλεις ναυαγοσώστη έναν που δεν ξέρει κολύμβηση! Γιατί αυτή η Κυβέρνηση, με αυτήν την πολιτεία, με αυτές τις σκιές που τη σημαδεύουν, έρχεται να διαχειριστεί τα προσωπικά δεδομένα των πολιτών.

Έχοντας επίγνωση και των δυσκολιών και βεβαίως των κινδύνων που συνεπάγεται μια τέτοια νομοθέτηση, αντί να απομακρύνει αυτό το φορτίο και την ευθύνη, θα έλεγα -γιατί ακριβώς οι τυχόν παραβιάσεις των δικαιωμάτων των πολιτών θα κατατείνουν και θα αποδώσουν ευθύνες σε κάποιους κυβερνητικούς ή κρατικούς αξιωματούχους-, παίρνει επάνω της όλο αυτό το πλαίσιο λειτουργίας και καθιστά το Υπουργείο της Ψηφιακής Διακυβέρνησης ως τον κεντρικό μοχλό διαχείρισης αυτών των δεδομένων.

Εμείς τι λέμε; Υπάρχει η Αρχή Διαχείρισης Δεδομένων Προσωπικού Χαρακτήρα. Στελεχώστε τη και εμπιστευτείτε την. Δεν έχουμε λόγο να ενισχύουμε το κρατικό μονοπώλιο της βίας με το μονοπώλιο των ψηφιακών δεδομένων, έτσι ώστε αυτά ουσιαστικά να καθίστανται προνομιακός χώρος για τη διαχείριση των δικαιωμάτων των πολιτών.

Δεν το βλέπετε έτσι. Έχετε μία εντελώς κρατικοκεντρική άποψη. Και αυτό, κατά την άποψή μας, θα δημιουργήσει πολύ σοβαρά προβλήματα και διαχείρισης των πληροφοριών και κυρίως ενδεχόμενο διαρροής προς κατευθύνσεις από τις οποίες δεν μπορεί να το μαζέψετε.

Θέλω να κάνω δύο παρατηρήσεις με βάση την έκθεση της Επιστημονικής Υπηρεσίας της Βουλής.

Στο άρθρο 11 όπου ρυθμίζεται η επιβολή προστίμων κάνετε μία πολύ μεγάλη παραβίαση και νομίζω, κύριε Υπουργέ, με μια νομοτεχνική παρέμβαση μπορείτε να το αντιμετωπίσετε έστω και τώρα.

Παρατηρείται, λοιπόν, ότι κατά τη διαδικασία επιβολής προστίμων δεν προβλέπεται το δικαίωμα προηγούμενης ακρόασης του ενδιαφερομένου. Είναι δεδομένο ότι με το άρθρο 20 παράγραφος 2 του Συντάγματος το δικαίωμα της προηγούμενης ακρόασης του ενδιαφερομένου ισχύει για κάθε διοικητική ενέργεια ή μέτρο που λαμβάνεται σε βάρος των δικαιωμάτων ή των συμφερόντων του.

Θα μου πεις, Ξανθόπουλε, εδώ η Κυβέρνηση καταστρατηγεί το Σύνταγμα και με βάση τις προβλέψεις για την προανακριτική επιτροπή, σε ενόχλησε η αγνόηση του παραπεμπόμενου ή του ελεγχόμενου ότι δεν καλείται;

Εν πάση περιπτώσει, εγώ σήμερα σε αυτό το νομοσχέδιο που μιλάμε αυτή την επισήμανση θέλω να κάνω στο Σώμα. Περιμένω από τον κύριο Υπουργό την αντίδραση, διότι δεν το λέω εγώ ως νομικός, το λέει η Επιστημονική Υπηρεσία της Βουλής, την οποία οφείλουμε να λαμβάνουμε πάντα υπ’ όψιν.

**ΔΗΜΗΤΡΙΟΣ ΠΑΠΑΣΤΕΡΓΙΟΥ** **(Υπουργός Ψηφιακής Διακυβέρνησης):** Είναι στις νομοτεχνικές…

**ΘΕΟΦΙΛΟΣ ΞΑΝΘΟΠΟΥΛΟΣ:** Σας τιμά. Πολύ ωραία, κύριε Υπουργέ! Τις διανείματε στους Κοινοβουλευτικούς, οπότε δεν έτυχαν της προσοχής μου. Το καταγράφω στα θετικά.

Το άρθρο 27 αποσύρθηκε όντως και αυτό δείχνει και μια ευαισθησία από πλευράς Υπουργείου. Θα πρέπει να προσέξετε πάρα πολύ πώς θα το φέρετε, κύριε Υπουργέ, για να μην δημιουργήσει αυτή την αντίδραση που δημιούργησε.

Τελειώνω με το άρθρο 20, το my street. Απασχόλησε όλη την Ολομέλεια και τις επιτροπές κατά πόσον αυτό μπορεί να είναι λυσιτελές. Δεν θα μείνω στη λογική ότι μεταφέρεται η ευθύνη της πολιτείας στους πολίτες, ότι δημιουργείτε υπόνοιες χαφιεδισμού κ.λπ.. Δεν θα μείνω σε αυτά. Με ενδιαφέρει αυτός καθ’ αυτόν ο πυρήνας της διάταξης.

Ποιος θα ελέγξει την ορθή εφαρμογή του; Μέσα από δω δεν προκύπτει κάτι. Δημιουργείται ένα πεδίο στο οποίο οι προσωπικές επιδιώξεις και αντεγκλήσεις βρίσκουν πρόσφορο έδαφος.

Θα σας κάνω μια πρόταση, την οποία σκεφτείτε την. Αν είστε αποφασισμένοι να το υιοθετήσετε, κάντε το πιλοτικά. Επιλέξτε τρεις - τέσσερις δήμους, πολύ μεγάλους, μεσαίους, μικρούς, να συνεννοηθούμε πώς θα λειτουργήσει αυτό το πράγμα και να δούμε αν μπορεί να εφαρμοστεί. Διότι αιφνιδίως παίρνετε μια νομοθετική πρωτοβουλία που ισχύει οριζόντια για όλους τους δήμους, από την Αθήνα μέχρι τον μικρότερο δήμο στο τελευταίο νησί –πληθυσμιακά εννοώ- της χώρας και δεν ξέρουμε αυτό το πράγμα πώς θα λειτουργήσει.

Τελειώνω με την τροπολογία που αφορά στην πρόσληψη των μηχανικών στις ΥΔΟΜ. Λέτε μερικές προϋποθέσεις για πρόσληψη μηχανικών και δεν βάζετε κανένα κριτήριο. Πώς θα προσληφθούν αυτοί οι μηχανικοί, με ποια κριτήρια; Θα είναι φέουδο του δημάρχου να πει ότι παίρνω τον τάδε και δεν παίρνω τον τάδε; Δεν υπονομεύετε εξ υπαρχής αυτή τη διαδικασία;

Να ενισχυθούν οι δήμοι, γιατί όντως δεν έχουν και έχει μειωθεί ο αριθμός των απασχολούμενων μηχανικών και δεν μπορούν να κάνουν έργο. Αλλά, δεν πρέπει να προσληφθεί με το θεσμικό πλαίσιο;

Με αυτές τις παρατηρήσεις ολοκληρώνω.

Ευχαριστώ, κυρία Πρόεδρε, για την ανοχή σας.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Κοινοβουλευτικός Εκπρόσωπος της Νέας Αριστεράς, ο κ. Νάσος Ηλιόπουλος.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ πολύ, κυρία Πρόεδρε.

Κύριε Υπουργέ, κυρίες και κύριοι συνάδελφοι, σχετικά με τον γενικότερο χαρακτήρα του νομοσχεδίου, νομίζω ότι αναλύθηκε πολύ συγκεκριμένα από τον εισηγητή μας, τον κ. Τζανακόπουλο. Οπότε, θα κάνω μια - δυο παρατηρήσεις μόνο.

Αντικειμενικά βρισκόμαστε σε μία περίοδο όπου τα δεδομένα αντιμετωπίζονται ως μία καινούργια αγορά, με όρους, όπως πάντα, αυτό το σύστημα ξέρει να αντιμετωπίζει καινούργιες αγορές. Βρισκόμαστε σε μια φάση, ας το πούμε, περίφραξης και πρωταρχικής συσσώρευσης.

Τι σημαίνει αυτό; Σημαίνει ότι γίνονται παρεμβάσεις οι οποίες προσπαθούν να μεγιστοποιήσουν το κέρδος και όχι να αντιμετωπιστούν ως αυτό που θα λέγαμε «δημόσιος πόρος». Και οι πλατφόρμες όλες αυτές θα έπρεπε να αντιμετωπίζονται με όρους δημόσιου πόρου, κάτι το οποίο αυτήν τη στιγμή δεν ισχύει.

Αυτή η πολιτική αποτυπώνεται και στο συγκεκριμένο νομοσχέδιο και στην ευρωπαϊκή κατεύθυνση. Δηλαδή, είναι μια αντίληψη για το πώς θα ρυθμίσουμε πρακτικά την αγορά και την πρόσβαση μεγάλων παικτών σε αυτούς τους πόρους που, κατά τη γνώμη μας –ξαναλέω-, θα έπρεπε να ρυθμιστούν, αλλά με όρους δημόσιων πόρων και όχι με όρους αγοράς. Αυτό είναι το πρώτο δεδομένο για το νομοσχέδιο.

Το δεύτερο, το οποίο σχετίστηκε με τις τροπολογίες που έρχονται διαρκώς -όποτε συζητάμε, μιλάμε για τις ελλείψεις που υπάρχουν στις υπηρεσίες, για κινήσεις που πρέπει να γίνουν, για παρατάσεις που δίνονται κ.λπ.,-, είναι ότι αυτήν τη στιγμή η Κυβέρνησή σας, μετά από τον γραπτό διαγωνισμό του ΑΣΕΠ που έγινε σχεδόν πριν από δύο χρόνια και μετά και από τις τελευταίες εξαγγελίες που βγάλατε για κάποιες άλλες προκηρύξεις για έξι χιλιάδες, αφήνει εκτός περίπου τέσσερις χιλιάδες ανθρώπους που πέτυχαν στον γραπτό διαγωνισμό του ΑΣΕΠ.

Περισσεύουν αυτοί οι τέσσερις χιλιάδες άνθρωποι; Δεν έχουμε χώρο στις δημόσιες υπηρεσίες; Δεν έχουμε ανάγκες που πρέπει να καλύψουμε; Όχι, υπάρχουν αυτές οι ανάγκες.

Και αντί να πείτε ότι αυτοί οι άνθρωποι που πέτυχαν στον διαγωνισμό θα έχουν τη δυνατότητα να στελεχώσουν μια δημόσια υπηρεσία -μπορεί μετά να αρνηθούν τη θέση ανάλογα με την προκήρυξη-, εσείς τους πετάτε επί της αρχής εκτός. Και αυτό είναι ένα τεράστιο πρόβλημα για το πως βλέπετε και τη στελέχωση του δημόσιου τομέα.

Είπα το πρώτο εισαγωγικό πρόβλημα που, κατά τη γνώμη μας, υπάρχει με τη διαχείριση δεδομένων. Υπάρχει, όμως, και ένα δεύτερο πρόβλημα για τη διαχείριση δεδομένων. Και μπορεί να μην αφορά σε εσάς προσωπικά, κύριε Υπουργέ, αλλά αφορά στο κυβερνητικό σας σχήμα.

Είστε η Κυβέρνηση όπου ο Πρωθυπουργός και το γραφείο του Πρωθυπουργού είχε στήσει έναν παρακρατικό μηχανισμό και ένα ενιαίο εγκληματικό κέντρο ΕΥΠ και Predator και παρακολουθούσε τη μισή Κυβέρνηση, πολιτικούς αντιπάλους, δημοσιογράφους, την ηγεσία του στρατού. Για όλα αυτά δεν έχουν δοθεί απαντήσεις.

Τι βλέπουμε; Βλέπουμε τον κ. Χατζηδάκη, ο οποίος ήταν υπό παρακολούθηση και ο οποίος δεν έκανε τίποτα για αυτήν την υπόθεση, να αναβαθμίζεται και να γίνεται Αντιπρόεδρος της Κυβέρνησης, γιατί προφανώς, είναι ένας ελεγχόμενος άνθρωπος από το σύστημα Μητσοτάκη με τον τρόπο που ο κ. Μητσοτάκης θα το ήθελε.

Όλη αυτή η υπόθεση έχει οδηγήσει απλώς κάποιους ιδιώτες να είναι κατηγορούμενοι για πλημμελήματα. Έχω ρωτήσει πολλές φορές μέσα σε αυτήν την Αίθουσα και κυβερνητικά στελέχη και Βουλευτές της Πλειοψηφίας το εξής: Πείτε μου από πότε είναι πλημμέλημα η παρακολούθηση Υπουργών και στρατιωτικών στελεχών, το οποίο πηγαίνει στο άρθρο του Ποινικού Κώδικα για την κατασκοπεία. Δεν είναι πλημμέλημα η κατασκοπεία, το να παρακολουθείς την ηγεσία του στρατού. Καμία απάντηση.

Γιατί το λέω αυτό; Όχι μόνο γιατί αυτά τα πράγματα δεν ξεχνιούνται και σε οποιαδήποτε άλλη ευρωπαϊκή χώρα, ο κ. Μητσοτάκης αυτή τη στιγμή θα ήταν αντιμέτωπος με τη δικαιοσύνη -όχι μόνο αυτός, αλλά και ο κ. Δημητριάδης θα ήταν αντιμέτωπος με τη δικαιοσύνη-, αλλά γιατί αυτό δείχνει, επίσης, ότι δεν μπορεί να υπάρχει καμία, μα καμία εμπιστοσύνη σε εσάς για οτιδήποτε σχετίζεται με τη διαχείριση δεδομένων. Και θα σας το λέμε σε κάθε νομοσχέδιο που έρχεται και σχετίζεται με τη διαχείριση δεδομένων.

Επόμενη παρατήρηση, γιατί αντικειμενικά δεν θα μπορούσαμε να κάνουμε ότι δεν υπάρχει αυτή η συζήτηση, για την προανακριτική και τον κ. Τριαντόπουλο. Ακούγαμε όλες αυτές τις ημέρες για το πόσο γενναίος είναι ο κ. Τριαντόπουλος και για την ένδειξη θάρρους του κ. Τριαντόπουλου, που δέχτηκε να πάει στην προανακριτική κ.λπ..

Τελικά, ο γενναίος κ. Τριαντόπουλος θα στείλει απλώς ένα υπόμνημα, δεν θα έρθει στην προανακριτική. Τελευταία φορά που είδα ένα λεξικό το να στέλνεις υπόμνημα δεν το λες και γενναιότητα!

Το πιο εντυπωσιακό είναι ότι, πριν βγει ότι τελικά θα έρθει υπόμνημα, υπήρξαν διαρροές ότι ο κ. Τριαντόπουλος θα έρθει να καταθέσει και από ό,τι φαίνεται, όταν βγήκαν οι διαρροές ότι ο κ. Τριαντόπουλος μπορεί να έρθει να καταθέσει, κάποιοι έχασαν λίγο τον ύπνο τους, γιατί το email του κ. Τριαντόπουλου εμπλέκει και άλλους ανθρώπους στο κυβερνητικό σχήμα. Και άρα, καταλαβαίνω ότι μάλλον, αυτήν τη στιγμή υπήρχε μια διαπραγμάτευση ανάμεσα στον κ. Τριαντόπουλο και στον πολιτικό του προϊστάμενο, τον κ. Μητσοτάκη, για το μέχρι πού θα πάει, τι θα μιλήσει, αν πάει, αν μιλήσει, ποιον θα δώσει, ποιον δεν θα δώσει.

Όλα αυτά ,όμως, όλη αυτή η διαχείριση του εγκλήματος των Τεμπών, όλη αυτή η διαχείριση των υποκλοπών δεν θυμίζει κυβερνητικό σχήμα. Εγκληματική οργάνωση θυμίζει και αυτό είναι τεράστιο πρόβλημα για την ίδια τη δημοκρατία. Και για να δούμε λίγο πού βρισκόμαστε -γιατί αυτή η Κυβέρνηση δεν είναι ανίκητη- ο κ. Βορίδης σε αυτήν την Αίθουσα, όταν συζητούσαμε για την προανακριτική, έλεγε ακριβώς: «Αν έπρεπε σήμερα να ήμασταν στη δεύτερη συνεδρίαση, στη συνεδρίαση που θα έπρεπε να αποφασίσουμε αν υπάρχουν ενδείξεις για τον Τριαντόπουλο, για να κινήσουμε τη δίωξη για την παράβαση καθήκοντος, η απάντησή μας θα ήταν αρνητική». Αυτό είχε πει ο κ. Βορίδης, μιλώντας, ως εκπρόσωπος του Πρωθυπουργού.

Τι άλλαξε και αναγκαστήκατε να αλλάζετε τη γραμμή σας διαρκώς; Διότι υπήρξε μια δημοκρατική εισβολή των πολιτών στο προσκήνιο και αυτή η δημοκρατική εισβολή των πολιτών ήταν που αντικειμενικά ανάγκασε και την κυβερνητική πλειοψηφία να αλλάξει τη θέση της και διαρκώς να ψάχνει καινούργια γραμμή. Αν θεωρείτε ότι αυτή η δημοκρατική παρέμβαση των πολιτών έχει τελειώσει, έχει κλείσει, ήταν ένας κακός εφιάλτης για εσάς που τελείωσε, δεν έχει τελειώσει. Δεν έχει τελειώσει. Αυτό το ρήγμα είναι ανοικτό και αυτό το ρήγμα δεν θα κλείσει, αν δεν υπάρξουν απαντήσεις και στο κομμάτι του τι έγινε, αλλά και αν δεν αποδοθεί δικαιοσύνη. Και το αίτημα για απόδοση δικαιοσύνης -το ξαναλέω- αφορά και στον κ. Μητσοτάκη. Είναι νίκη του κυνισμού να θεωρούμε ότι υπάρχουν άνθρωποι που είναι πάνω από τον νόμο. Σε μια δημοκρατία κανένας δεν είναι πάνω από τον νόμο και όλοι πρέπει να απολογούνται γι’ αυτά που έχουν κάνει.

Αναγκαστικά, θα αναφερθώ και εγώ -έχει γίνει ήδη μεγάλη συζήτηση- στα εθνικιστικά και χουλιγκανικά συνθήματα που ακούστηκαν στην τελευταία παρέλαση.

Να ξεκαθαρίσουμε το εξής, ότι αυτά τα συνθήματα, που ξαναλέω ότι είναι εθνικιστικά και χουλιγκανικά, ούτε φρόνημα δείχνουν ούτε θάρρος. Σάπισμα δείχνουν και επικίνδυνες κινήσεις και μέσα στον στρατό. Μην ξεχνάμε ότι το «Η Κύπρος είναι ελληνική» ήταν το σύνθημα που οδήγησε στο πραξικόπημα των χουντικών κατά της Κυπριακής Δημοκρατίας και οδήγησε μετά και στην εισβολή.

Όμως, θα ήθελα εδώ να ρωτήσω την κυβερνητική πλειοψηφία το εξής: Τελικά, ποια είναι η γραμμή σας; Η γραμμή σας είναι του κ. Δένδια, ότι πρέπει να γίνει έλεγχος γι’ αυτό ή του κ. Πλεύρη, ότι δεν πειράζει, τι να λένε οι στρατιώτες, «περνά-περνά η μέλισσα;», λες και είναι αυτές οι επιλογές: Ή θα λέμε «η Κύπρος είναι ελληνική» και παρένθεση η Τουρκία ή θα λέμε «περνά-περνά η μέλισσα». Δεν υπάρχει τρίτη επιλογή για τον κ. Πλεύρη.

Όμως, πείτε μας ποια είναι η γραμμή σας. Και αυτό το οποίο θα ήθελα να πω και στον κ. Πλεύρη και στον κάθε κ. Πλεύρη μέσα στη Νέα Δημοκρατία είναι το εξής: Αν σας νοιάζει τόσο πολύ η κατάσταση του στρατεύματος, πείτε κάτι για την ηγεσία που ήταν υπό παρακολούθηση, πείτε κάτι για την αποστολή-σφαγής που κάνατε εσείς στη Λιβύη και πέθαναν τρεις στρατιώτες και δύο πολίτες και δεν έχει γίνει τίποτε γι’ αυτό. Οδηγήσατε πέντε ανθρώπους στον θάνατο -οι τρεις στρατιωτικά στελέχη, οι δύο πολιτικά στελέχη του Στρατού- ενώ είχατε εισηγήσεις να μη γίνει αυτή η αποστολή στη Λιβύη.

Αυτό να κάνετε, αν τον κ. Πλεύρη και τον κάθε κ. Πλεύρη τον ενδιαφέρει το τι γίνεται στο στράτευμα.

Έρχομαι τώρα στο ζήτημα της κυβερνητικής ανακοίνωσης για τον κατώτατο μισθό που έκανε εχθές ο Πρωθυπουργός.

Επιτρέψτε μου να δούμε λίγο τα δεδομένα, για να μιλάμε λίγο συγκεκριμένα. Αυτή τη στιγμή, ο πραγματικός κατώτατος μισθός πάει στα 743 ευρώ. Για αυτό μιλάμε, για 743 ευρώ. Μέρος αυτού του μισθού -μικρό μέρος, αλλά μέρος αυτού του μισθού- ξέρετε με πόσο θα φορολογηθεί; Με 22%. Ένα άλλο μέρος αυτού του μισθού ξέρετε με πόσο θα φορολογηθεί; Με 9%. Αυτά είναι για τον κατώτατο μισθό, τη στιγμή που τα μερίσματα σε αυτήν τη χώρα φορολογούνται με 5%. Αν εδώ δεν βλέπετε πρόβλημα, είναι γιατί η πολιτική σας είναι το πρόβλημα. Διότι δεν γίνεται να συζητάμε ότι άνθρωποι οι οποίοι ζουν με τον κατώτατο μισθό θα φορολογηθούν και την ίδια στιγμή να έχουμε φορολογία 5% στα μερίσματα.

Ξέρετε ότι οι γονείς που αμείβονται με τον βασικό μισθό και έχουν δύο παιδιά θα χάσουν το επίδομα ενοικίου, γιατί από το 2019 μέχρι σήμερα δεν έχει γίνει καμία προσαρμογή ούτε στις φορολογικές κλίμακες ούτε στα επιδόματα; Ήδη σας έδωσα δύο παραδείγματα για το πώς στην πραγματικότητα υπάρχουν περιπτώσεις που έχουμε και μειώσεις του πραγματικού εισοδήματος.

Και αφήνω απ’ έξω όλη την υπόλοιπη εικόνα. Ποια είναι η υπόλοιπη εικόνα; Με βάση τα επίσημα στοιχεία για το 2024, το 12,3% έχει μικτό μισθό κάτω από 500 ευρώ, το 46,3% μικτό μισθό κάτω από 1.000 ευρώ και το 65,7% μικτό μισθό κάτω από 1.200 ευρώ. Γιατί συμβαίνει αυτό; Διότι δεν υπάρχουν συλλογικές συμβάσεις εργασίας στη χώρα, γιατί η κάλυψη από συλλογικές συμβάσεις εργασίας είναι στο 25%, όταν ο ευρωπαϊκός μέσος όρος είναι στο 60%.

Όμως, εσείς το έχετε πάει ένα βήμα παραπέρα, γιατί δεν μπορεί να υπάρξει συλλογική σύμβαση, όταν δεν υπάρχει σωματείο. Διότι, όταν φτιάχτηκε σωματείο στα ΚΤΕΛ Θεσσαλονίκης, πήγε η ανώνυμη επιχείρηση ΚΤΕΛ Θεσσαλονίκης και απέλυσε όλη τη διοίκηση του σωματείου. Τα ΚΤΕΛ Θεσσαλονίκης, τα οποία παίρνουν δημόσιο χρήμα! Κάνουν μεταφορικό έργο μέσα στη Θεσσαλονίκη από τον ΟΑΣΘ, παίρνουν δημόσιο χρήμα και δεν μίλησε ούτε το Υπουργείο Μεταφορών ούτε το Υπουργείο Εργασίας και περιμένουμε τώρα τη δικαστική απόφαση. Διότι αυτή είναι η πολιτική σας!

Και πώς μπορεί να ζήσει ένας άνθρωπος με τον κατώτατο μισθό, όταν το κόστος στέγασης στη χώρα είναι 35,2% του διαθέσιμου εισοδήματος; Τόσο δίνει ο κόσμος για τη στέγαση. Ο ευρωπαϊκός μέσος όρος είναι στο 19%. Και γι’ αυτά δεν κάνετε τίποτα. Με το «Σπίτι μου ΙΙ» τι έγινε; Αυξήθηκαν τα ενοίκια, αυξήθηκε το κόστος για τη στέγαση, γιατί δεν κάνετε παρεμβάσεις στο κομμάτι της προσφοράς, το οποίο θα σήμαινε απαγόρευση στην Golden Visa, θα σήμαινε κατάργηση του Airbnb για τα νομικά πρόσωπα και πολύ αυστηρά όρια στα φυσικά πρόσωπα. Δεν τα κάνετε αυτά, γιατί, για εσάς, η χώρα είναι απλώς real estate.

Και μια τελευταία παρατήρηση για το ζήτημα των εργασιακών, γιατί το ξεχνάμε. Το 2023, είχαμε εκατόν εβδομήντα εννέα νεκρούς σε εργατικά δυστυχήματα, το 2024 περισσότερους από εκατόν πενήντα και μέσα στο 2025, έχουμε ήδη πάνω από σαράντα. Έχουμε έναν νεκρό κάθε δύο ημέρες. Αυτό ξέρετε γιατί συμβαίνει; Διότι έχει εντατικοποιηθεί, έχει ξεφύγει τελείως πέρα από κάθε όριο, ο χρόνος εργασίας. Είμαστε πολύ περισσότερο από τον ευρωπαϊκό μέσο όρο και οι παρεμβάσεις που κάνετε εσείς στον χρόνο εργασίας γίνονται ακόμα χειρότερες. Και αυτά είναι τα τραγικά αποτελέσματα.

Άρα, η απάντησή μας, και για τον κατώτατο μισθό και για όλα, είναι συλλογικές συμβάσεις, είναι κατώτατος μισθός στα 1.000 ευρώ. Ο κατώτατος μισθός πρέπει να είναι αφορολόγητος. Δεν γίνεται να πληρώνουν 5% τα μερίσματα και να φορολογούνται οι άνθρωποι που παίρνουν τον κατώτατο μισθό. Αυτή είναι μια διαφορετική πολιτική.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνω με το εξής, και ευχαριστώ, κυρία Πρόεδρε.

Θα αναφερθώ στο άρθρο του my street, μια εφαρμογή για τον έλεγχο της αυθαίρετης χρήσης κοινόχρηστων χώρων. Είναι μια πολύ ωραία ευκαιρία να συζητήσουμε για το πώς καταλαβαίνει αυτή η Κυβέρνηση τον δημόσιο χώρο. Αν σας νοιάζει ο δημόσιος χώρος!

Να σας δώσω ένα μόνο παράδειγμα για το ποια είναι η πολιτική σας στον δημόσιο χώρο. ΔΕΘ! Στη ΔΕΘ η λογική σας είναι λογική τύπου real estate, δεν είναι δημόσιος χώρος. Σχεδιάζετε ανοικοδόμηση κτιριακών συγκροτημάτων 100.000 τετραγωνικών μέτρων. Και αυτό το λέτε ανάπλαση και μητροπολιτικό πάρκο, με 100.000 τετραγωνικά μέτρα περισσότερο μπετόν! Σχεδιάζετε να χτιστούν πέντε τεράστια εκθεσιακά κέντρα -το καθένα δυόμισι φορές μεγαλύτερο από το Παλαί ντε σπορ- ένα δεκαώροφο ξενοδοχείο και πάρκινγκ χιλίων εξακοσίων θέσεων. Και ξαναλέω ότι αυτό το λέτε μητροπολιτικό πάρκο. Αυτή είναι η αντίληψή σας για τον δημόσιο χώρο.

Τι θα κάνει αυτό; Θα κάνει ακόμα πιο ανυπόφορους τους καύσωνες με όλο το φαινόμενο της θερμικής νησίδας, σε μια πόλη που έχει μόνο ενάμισι τετραγωνικό μέτρο πρασίνου ανά κάτοικο, σε μια πόλη που η ατμοσφαιρική ρύπανση προκαλεί χίλιους πρώιμους θανάτους τον χρόνο -και πληρώνουμε υπέρογκα πρόστιμα γι’ αυτό- και σε ένα έργο το οποίο σκοπεύετε μόνο από δημόσιους πόρους -με βάση την τελευταία ανακοίνωση, γιατί, δεν ξέρουμε, μπορεί να αλλάξει- να δοθούν 200 εκατομμύρια. Αυτή είναι η αντίληψή σας για το δημόσιο χώρο, γιατί και τη χώρα τη βλέπετε ως οικόπεδο για real estate και γιατί δεν σας ενδιαφέρει ο δημόσιος χώρος. Αυτή είναι η λογική σας για τον δημόσιο χώρο και για το αναπτυξιακό μοντέλο.

Απέναντι σε αυτή τη λογική -στην οποία έχετε συμμάχους, από ό,τι φαίνεται, και τη δημοτική αρχή στη Θεσσαλονίκη- έχετε κόντρα την πλειοψηφία της πόλης και έχετε κόντρα και όλες τις δυνάμεις που καταλαβαίνουν ότι όταν μιλάμε για κλιματική κρίση πρέπει να το πάρουμε σοβαρά και πρέπει να το πάρουμε αλλιώς. Και να είστε σίγουροι ότι θα τα φάτε τα μούτρα σας σε αυτή τη μάχη που έχει ανοίξει στη Θεσσαλονίκη. Και θα είναι μια μεγάλη νίκη και των πολιτών της Θεσσαλονίκης και των κινημάτων της Θεσσαλονίκης. Αλλά θα είναι και μια νίκη για ένα διαφορετικό μοντέλο αντίληψης για το τι είναι αυτή η χώρα, και ότι δεν είναι απλά ένα οικόπεδο που πρέπει να κάνουμε real estate.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει τώρα ο κ. Αριστοτέλης Σπάνιας, Βουλευτής της Νέας Δημοκρατίας. Θα ακολουθήσει ο Κοινοβουλευτικός Εκπρόσωπος των Σπαρτιατών, ο κ. Κόντης.

**ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** Ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, συζητούμε σήμερα το σχέδιο νόμου του Υπουργείου Ψηφιακής Διακυβέρνησης. Στο σχέδιο νόμου προβάλλεται ένα αποτελεσματικό πλαίσιο διακυβέρνησης των δεδομένων που βρίσκονται στην κατοχή φορέων του δημόσιου τομέα, ώστε να διευκολύνεται η πρόσβαση και η κοινοχρησία τους.

Ενισχύεται η εμπιστοσύνη στην εθελοντική ανταλλαγή δεδομένων προς όφελος των επιχειρήσεων και των πολιτών, μέσω της λήψης μέτρων εσωτερικού δικαίου για την εφαρμογή του κανονισμού του Ευρωπαϊκού Κοινοβουλίου και του Συμβουλίου από 30-5-2022, σχετικά με τη βελτίωση του εθνικού πλαισίου και την τροποποίηση του κανονισμού της Ευρωπαϊκής Ένωσης 2018/1724, πράξη για τη διακυβέρνηση δεδομένων, καθώς και των μηχανισμών διακυβέρνησης των δεδομένων του δημόσιου τομέα. Στο σχέδιο νόμου περιγράφονται οι παρεμβάσεις για την εφαρμογή της πράξης, διασφαλίζοντας ότι η χορήγηση, η άρνηση πρόσβασης για περαιτέρω χρήση δεδομένων από τους αρμόδιους εθνικούς φορείς του δημόσιου τομέα πληρούν τις απαιτήσεις της.

Ορίζεται αρμόδιος φορέας στον οποίο παρέχεται η εξουσία να υποστηρίζει τους φορείς του Δημοσίου που χορηγούν ή αρνούνται πρόσβαση για την περαιτέρω χρήση των κατηγοριών δεδομένων. Ορίζεται αρμόδιος φορέας ως ενιαίο σημείο πληροφόρησης, όπως ορίζεται και ο φορέας αρμόδιας αρχής για τις υπηρεσίες διαμεσολάβησης δεδομένων και για την καταχώριση οργανώσεων αλτρουισμού δεδομένων και τη ρύθμιση των επιμέρους αρμοδιοτήτων.

Αναλύονται η ρύθμιση ζητημάτων της έννομης προστασίας και του δικαιώματος προσφυγής, ο καθορισμός και η διαδικασία επιβολής αναλογικών κυρώσεων για τις παραβάσεις της πράξεις και του νόμου. Γίνεται ορισμός υπεύθυνου για τη χρήση δεδομένων, την κατάρτιση εθνικής στρατηγικής και τη δημιουργία συντονιστικής επιτροπής για τα δεδομένα του δημόσιου τομέα.

Το Υπουργείο ορίζεται ως αρμόδιος φορέας για την παροχή συνδρομής σε φορείς του δημόσιου τομέα που χορηγούν ή αρνούνται πρόσβαση για την περαιτέρω χρήση δεδομένων και ασκεί όλες τις αρμοδιότητες που του ανατίθενται, όπως ορίζεται, ως ενιαίο σημείο πληροφόρησης.

Υπεύθυνος για τη χρήση δεδομένων αναλαμβάνει ο προϊστάμενος της υπηρεσίας για τα αντικείμενα των τεχνολογιών, πληροφορικής, επικοινωνίας και της ηλεκτρονικής διακυβέρνησης, με τον αναπληρωτή του που μεριμνά για τη λήψη μέτρων πάνω στα συστήματα πρόσβασης, για τις κατηγορίες δεδομένων, αποτελώντας το σημείο επαφής με τους αρμόδιους φορείς.

Το Υπουργείου συντάσσει και επικαιροποιεί την εθνική στρατηγική, η οποία περιλαμβάνει τους στόχους, τις προτεραιότητες, τον προσδιορισμό των βασικών δεικτών απόδοσης, το πλαίσιο διακυβέρνησης, τα προγράμματα εκπαίδευσης, τα σχέδια έρευνας και ανάπτυξης για την επίτευξη των στόχων. Αυτή η εθνική στρατηγική έχει πενταετή διάρκεια, επικαιροποιείται ανάλογα με τις τεχνολογικές εξελίξεις και είναι δεσμευτική για όλον τον δημόσιο τομέα.

Επίσης, συστήνεται μη αμειβόμενη συντονιστική επιτροπή για τα δεδομένα του δημόσιου τομέα, αποτελώντας το συντονιστικό όργανο για θέματα διαχείρισης αυτών. Το σχέδιο νόμου στοχεύει, επίσης, στη ρύθμιση οργανωτικών ζητημάτων, στη βελτιστοποίηση των ψηφιακών υπηρεσιών του Υπουργείου, διευκολύνοντας έτσι την καθημερινότητα των πολιτών και την ενίσχυση της αγοράς, μέσω επενδύσεων, στον τομέα της τεχνολογίας.

Για τον σκοπό αυτό γίνεται ορισμός της Γενικής Γραμματείας Πληροφοριακών Συστημάτων και Ψηφιακής Διακυβέρνησης στο Υπουργείο ως αρμόδιας αρχής σχετικά με τη θέσπιση μέτρων για υψηλό επίπεδο διαλειτουργικότητας του δημόσιου τομέα σε ολόκληρη την Ευρωπαϊκή Ένωση και τη δημιουργία ηλεκτρονικής εφαρμογής εντοπισμού και καταγγελίας εκ μέρους των πολιτών για την κατάληψη κοινόχρηστων χώρων από τραπεζοκαθίσματα καταστημάτων. Η Γενική Γραμματεία του Υπουργείου ως εθνική αρμόδια αρχή είναι υπεύθυνη για την εφαρμογή υψηλού επιπέδου διαλειτουργικότητας του δημόσιου τομέα σε ολόκληρη την Ευρωπαϊκή Ένωση ως ενιαίο σημείο επαφής.

Έτσι, οι πολίτες που διαπιστώνουν αυθαίρετη χρήση κοινόχρηστων χώρων και διαπιστώνουν την τοποθέτηση τραπεζοκαθισμάτων καταστημάτων, υποβάλλουν καταγγελία, μέσω της ειδικής εφαρμογής my street. Η εφαρμογή αυτή αναπτύσσεται από το νομικό πρόσωπο ιδιωτικού δικαίου, Ελληνικό Κέντρο Διαστήματος, και συντηρείται από τη Γενική Γραμματεία του Υπουργείου, είναι δωρεάν και καθιστούσε σε έξυπνες κινητές συσκευές.

Ο πολίτης αναζητά πληροφορίες για τις παραχωρήσεις δημοσίου χώρου, μέσω ειδικά διαμορφωμένου χάρτη, με περιγραφικά γεωχωρικά δεδομένα κάθε περιοχής, κάθε δήμου και υποβάλει τη σχετική καταγγελία. Επίσης, αναπτύσσει πληροφοριακό σύστημα, το Μητρώο Καταχώρισης Αδειών Χρήσης Κοινόχρηστων Χώρων, το οποίο είναι προσβάσιμο μέσω του gov.gr και χρησιμοποιείται από τους δήμους, προκειμένου να καταχωρήσουν τις άδειες των καταστημάτων εντός του δήμου. Συγκροτείται εκτελεστικό δίκτυο ψηφιακού μετασχηματισμού. Αποτελείται από τους υπεύθυνους ψηφιακών δράσεων και φορέων του δημόσιου τομέα που παρέχουν υπηρεσίες πληροφορικής και επικοινωνίας.

Κεντρικός συντονιστής ορίζεται με απόφαση του Υπουργείου ένας εκ των Γενικών Γραμματέων αυτού. Δημιουργείται εταιρεία που σκοπό έχει τη σύσταση και τη διαχείριση του «Ταμείου Φαιστός» και τη σύσταση και τη διαχείριση άλλων αμοιβαίων κεφαλαίων επιχειρηματικών συμμετοχών στον χώρο των νέων τεχνολογιών με εγγυήσεις πλήρους διαφάνειας και λογοδοσίας, βάσει των διεθνών πρότυπων της χρηματοοικονομικής αναφοράς. Συγκροτείται επταμελές διοικητικό συμβούλιο, υπεύθυνο για τη διοίκηση της εταιρείας που αποφασίζει επί όλων των θεμάτων που σχετίζονται με τη διαχείρισή της.

Κυρίες και κύριοι συνάδελφοι, στο σχέδιο νόμου γίνονται παρεμβάσεις που δημιουργούν τις προϋποθέσεις εκείνες για την αξιοποίηση του δυναμικού των δεδομένων προς όφελος των πολιτών, της ενίσχυσης της ανταγωνιστικότητας της ελληνικής οικονομίας και την προώθηση της επιστημονικής έρευνας. Ενισχύεται η διαφάνεια, η συμμόρφωση των δημόσιων φορέων στις ενωσιακές υποχρεώσεις.

Κυρίες και κύριοι συνάδελφοι, η Κυβέρνηση πιστή στη δέσμευσή της να συνεχίζει το νομοθετικό της έργο με τομές στη δημόσια διοίκηση, έχοντας μοναδικό σκοπό την εξάλειψη των αγκυλώσεων και τη μείωση της γραφειοκρατίας, κάνει με τον τρόπο αυτό πιο εύκολη τη ζωή του Έλληνα πολίτη.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Πριν σας δώσω τον λόγο, κύριε Κόντη, θα πάρει για λίγο τον λόγο ο Υφυπουργός Οικονομικών κ. Κώτσηρας για να τοποθετηθεί επί της τροπολογίας 337/14.

Κύριε Κώτσηρα, έχετε τον λόγο.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Ευχαριστώ πολύ, κυρία Πρόεδρε.

Εκ μέρους του Υπουργείου Εθνικής Οικονομίας και Οικονομικών θα ήθελα να εισηγηθώ τρία άρθρα από την τροπολογία 337/14. Το πρώτο αφορά στη λειτουργία επιτροπής εξώδικης επίλυσης φορολογικών διαφορών. Όπως γνωρίζετε, η συγκεκριμένη διαδικασία έχει θεσπιστεί από το 2020. Έχει συμβάλει στην ταχεία επίλυση των διαφορών αυτών και στην αποσυμφόρηση της διοικητικής δικαιοσύνης.

Με την παρούσα διάταξη, κατόπιν και της ανάγκης που προέκυψε προκειμένου να υπάρξει μια παράταση στη συνέχιση της λειτουργίας της, παρατείνεται η προθεσμία για την ολοκλήρωση της εξέτασης των αιτήσεων εξώδικης επίλυσης μέχρι 30 Ιουλίου του 2025 και η προθεσμία για την έκδοση των πρακτικών επίλυσης μέχρι 30 Σεπτεμβρίου του 2025.

Το δεύτερο άρθρο αφορά στον περιορισμό τόκου ρυθμιζόμενων οφειλών. Η ανάγκη αυτή προέκυψε διότι, λόγω της αύξησης του μέσου ετήσιου επιτοκίου δανείων σε ευρώ χωρίς καθορισμένη διάρκεια αλληλόχρονου λογαριασμού που χορηγούνται από όλα τα πιστωτικά ιδρύματα στην Ελλάδα σε μη χρηματοπιστωτικές επιχειρήσεις από το 2022 μέχρι το 2023 και τη συγκράτηση αυτού στα ίδια υψηλά επίπεδα για το έτος 2024, κρίθηκε σκόπιμο, με την παρούσα πρόταση, να μείνει σταθερό και αμετάβλητο το συγκεκριμένο επιτόκιο, προφανώς επ' ωφελεία και των πολιτών.

Το άρθρο 3 αφορά στην παράταση, στην ουσία, της απαλλαγής από τον ενιαίο φόρο ιδιοκτησίας ακινήτων. Τροποποιεί το άρθρο 3 του ν.4223/2013 και το άρθρο 35 του ν.5135/2024. Έχει μία λίστα περιοχών που χρήζουν παράτασης της συγκεκριμένης απαλλαγής και νομίζω ότι είναι μία θετική πρωτοβουλία, επ' ωφελεία των πολιτών, όπου συνεχίζεται η απαλλαγή από τον συγκεκριμένο φόρο.

Σας ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής ο Κοινοβουλευτικός Εκπρόσωπος των Σπαρτιατών, ο κ. Κόντης. Μετά θα πάρει τον λόγο ο κ. Καππάτος, ο οποίος ήταν στην επιτροπή γι’ αυτό και μπαίνει τώρα και στη συνέχεια, κύριε Παναγιωτόπουλε, είστε εσείς.

**ΙΩΑΝΝΗΣ ΚΟΝΤΗΣ:** Ευχαριστώ, κυρία Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, συζητάμε άλλο ένα νομοσχέδιο, το οποίο στην ουσία είναι κάποιες ντιρεκτίβες της Ευρωπαϊκής Ένωσης. Μας έχουν τρελάνει στις ψηφιοποιήσεις, στα ψηφιακά ρυθμιστικά ζητήματα. Όλα αυτά δεν ενδιαφέρουν κανέναν πολίτη. Έχουμε πει δεκάδες φορές ότι με την ψηφιακή αυτή εξάπλωση στο κράτος, οι μόνοι που βγαίνουν ζημιωμένοι είναι οι πολίτες, οι οποίοι χάνουν από απατεώνες τα χρήματά τους στις τράπεζες, γιατί δεν εμφανίζονται πλέον αυτοπροσώπως στον γκισέ, όπως παλαιότερα με ένα βιβλιάριο που φαίνεται αναχρονισμένο. Τότε, όμως, καμιά γιαγιά και κανένας παππούς δεν έχανε χρήματα, ενώ αντιθέτως τώρα με τις επικαιροποιήσεις, τα σύγχρονα συστήματα, τους απατεώνες που μπαίνουν με Trojan horses στο ίντερνετ και υποκλέπτουν στοιχεία, βλέπουμε ότι κάθε μέρα έχουμε όχι δεκάδες, αλλά εκατοντάδες συμβάντα, τα ξέρετε, αλλά τα περνάμε έτσι αδιάφορα όλα. Ο κόσμος χάνει καθημερινά τα χρήματά του μέσα από αυτές όλες τις ψηφιοποιήσεις, που στην ουσία έχουν γυρίσει μπούμερανγκ εναντίον του, όλη αυτή η ψηφιοποίηση των τραπεζών, του τραπεζικού συστήματος. Συν του ότι απλά προστατεύονται οι τράπεζες από το να ζητούν οι πελάτες τα χρήματά τους, γιατί στην ουσία τώρα έχετε δανείσει όλοι τα χρήματά σας -όλοι δανείζουμε- και έχετε ένα άυλο προϊόν, το οποίο για να ζητήσετε και να πάρετε πίσω, αν θέλετε, μια μέρα πρέπει να κάνετε ολόκληρες διεργασίες, ολόκληρες συζητήσεις επί συζητήσεων, να σας κάνουν και ένα ραντεβού, για να πάτε να πάρετε μαζεμένα χρήματα αν θέλετε να τα σηκώσετε και να πάτε στο εξωτερικό, λέω εγώ, να μείνετε μόνιμα. Δεν έχει ούτε transfer. Αν θέλει να τα πάρει κάποιος, δεν το επιτρέπουν. Πρέπει να κλείσεις και να πάρεις σιγά-σιγά. Αυτά είναι ωραία πράγματα.

Ακούσαμε και τον κύριο Υφυπουργό να λέει κάτι για τις τροπολογίες που ήρθαν για το Υπουργείο Οικονομικών. Κύριε Υπουργέ, ο κόσμος στην Ελλάδα θέλει να ξέρει πότε θα μειωθούν οι έμμεσοι φόροι. Τους λέτε ότι είχαμε κέρδη κάποια δισεκατομμύρια από το δημοσιονομικό, από το συμμάζεμα, κ.τ.λ. στην ουσία είναι από τους έμμεσους φόρους που πληρώνουν οι Έλληνες. Έχουν αυξηθεί και όσο αυξάνονται, παραμένουν. Δεν υπάρχει προοπτική κατάργησής τους και μιλάμε τώρα να μειώσουμε κάποιον άλλον φόρο γύρω-γύρω. Δεν τολμάει κανείς να αγγίξει τον ΦΠΑ, όλους αυτούς τους έμμεσους φόρους.

Είμαστε -το έχουμε ξαναπεί- η μόνη χώρα, όχι στην Ευρώπη, αλλά στον κόσμο, που οι έμμεσοι φόροι είναι το μεγαλύτερο ποσοστό εσόδων του κράτους. Αυτό το γεγονός δεν υπάρχει, παγκόσμια, από την Αφρική μέχρι την Αμερική, την Ασία και την Ευρώπη. Αυτό είναι πρωτοφανές. Το επιτρέπει το σύστημα αυτό και κακώς η Ευρωπαϊκή Ένωση δεν παρεμβαίνει σε αυτό, ενώ αλλού είναι παρεμβατικότατη και παρεμβαίνει και κάνει και λέει. Εδώ δεν παρεμβαίνει, αλλά το αφήνει να υπάρχει. Και μάλιστα, από αυτό, έρχονται οι ανατιμήσεις, γιατί με τις ανατιμήσεις το κράτος βγάζει περισσότερα. Δεν κυνηγάει το κράτος τις ανατιμήσεις των προϊόντων, γιατί κερδίζει περισσότερα στην ουσία από τον ΦΠΑ, από τους έμμεσους φόρους.

Υπάρχουν, λοιπόν, θέματα τα οποία είναι άλυτα -και θα παραμείνουν άλυτα- και θα πρέπει κάποτε να τα δούμε σοβαρά εάν θέλουμε να πούμε ότι προχωράμε, όπως είναι ο δέκατος τρίτος και ο δέκατος τέταρτος μισθός που κόπηκε. Διότι, λέμε ότι βγήκαμε από τα μνημόνια, λέμε ότι είμαστε σε καινούργιες επενδυτικές βαθμίδες. Έχω ακούσει από πέρυσι ότι έχουμε κερδίσει βαθμίδες επί βαθμίδων, έρχονται οι επενδυτές κ.λπ.. Γιατί, λοιπόν, δεν δίνουμε δέκατο τρίτο και δέκατο τέταρτο μισθό; Και, μάλιστα, όπου έγινε συζήτηση, δεν ειπώθηκε κουβέντα. Για ποιον λόγο ούτε κουβέντα; Δεν μπορείς, όταν έχεις κάνει μια θεραπεία σε προβλήματα, να επανέλθεις στο προ του προβλήματος χρονικό διάστημα και τις παροχές που υπήρχαν πριν; Με την ίδια λογική θα αφήνουμε ό,τι προκύπτει. Θα αφαιρούμε και κάτι από τα κεκτημένα και στο τέλος δεν θα έχει μείνει τίποτα. Δεν θα επανερχόμαστε όταν αυτό θεραπεύεται. Δεν γίνεται να το επαναφέρουμε.

Πολύς κόσμος είχε υπολογίσει μια ζωή στην οποία βασιζόταν σε 13ο, 14ο μισθό ή σε έναν μισθό ο όποιος κόπηκε από τα μνημόνια και ξαφνικά βρέθηκε να θεωρείται ότι είναι μπαταχτσής και ότι δεν πληρώνει τους φόρους, δεν πληρώνει τα ενοίκια, τα δάνειά του κ.λπ.. Μα, βρέθηκε σε αδυναμία. Αλλιώς είχε υπολογίσει τη ζωή του και αλλιώς ξημέρωσε ένα πρωί. Και κάποτε πρέπει να το επαναφέρουμε.

Δεν αρκεί. Το έχω ακούσει από όλα τα κόμματα εδώ, τα οποία όλα συνέργησαν στο να γίνει. Δηλαδή, ακούω πολλές φορές κόμμα -δεν θέλω να αναφέρω, όλοι ξέρουμε- το οποίο ψήφισε ακόμα και ιδιώνυμο γι’ αυτούς που παρεμποδίζουν κατασχέσεις σπιτιών, να καταφέρεται τώρα εναντίον των funds. Μα, ψηφίσατε τότε και υπέρ των funds και τις κατασχέσεις σπιτιών. Για ποιον λόγο τα λέτε και τα ανακυκλώνετε; Κάντε κάτι κάποτε.

Το είπα και στην πρόταση μομφής που έγινε -που δεν την αποδεχθήκαμε εμείς γιατί θεωρήσαμε ότι είναι προσχηματική- και είπα αυτόν τον λόγο. Θέλετε να κάνετε κάτι όλοι μαζί; Κάντε το απλά. Το να κατηγορείτε ο ένας τον άλλον, είναι απλά για να υπεκφεύγουμε.

Ούτε θα αναφερθώ στην προανακριτική. Εγώ περιμένω τι θα γίνει αύριο στη συζήτηση που θα έχουμε. Νομίζω είναι προδιαγεγραμμένο. Βέβαια, δεν προδιαγράφω τίποτα στη ζωή. Ποτέ δεν ξέρεις. Και εκπλήξεις γίνονται.

Να πω, επίσης, ότι μου έκανε μεγάλη εντύπωση -και συνεχίζει να μου κάνει εντύπωση- το γεγονός ότι όλοι συμφωνούμε ότι είμαστε Έλληνες, συμφωνούμε ότι μεγαλώσαμε γνωρίζοντας ότι η Κύπρος είναι ελληνική, ελληνικό έδαφος, ελληνικός πληθυσμός, ίδια θρησκεία, ίδια γλώσσα και παραξενεύτηκα ακούγοντας κάποιους να διαρρηγνύουν τα ιμάτιά τους επειδή άκουσαν ένα άγημα της ΣΜΥΝ, της Σχολής Μονίμων Υπαξιωματικών να λέει ότι η Κύπρος είναι ελληνική. Δεν ξέρω αν θίχτηκαν για το δεύτερο ζήτημα, που αφορούσε την Τουρκία. Να πω, όμως, ότι εκτρέφουμε, μεγαλώνουμε στις στρατιωτικές μας σχολές, αξιωματικούς, υπαξιωματικούς και τους οπλίτες μας, με ποιον σκοπό; Να είναι έτοιμοι για έναν πόλεμο. Στον πόλεμο δεν θα πάνε δίνοντας λουλούδια στον αντίπαλο. Του εκτρέφεις μέσα ένα αίσθημα ανωτερότητας και δυναμικής. Αυτή είναι η αντίληψη του στρατού, για τον αντίπαλο κυρίως, ειδικά σε περιοχές που έχουν προαιώνια έχθρα.

Πρόσφατα έσφαξαν τους προγόνους μας οι Τούρκοι. Θα το ξεχάσουμε ή θα γίνουμε φίλοι; Αν πάτε 30 Αυγούστου στην επέτειο της μάχης του Ντουμλουπινάρ -πώς λεγόταν- όπου νίκησαν την Ελλάδα και εάν ακούσατε για τα 30.000 κεφάλια Ελλήνων που λέει ο κάθε Τούρκος ότι θέλει να κόψει, θα αλλάξετε γνώμη γι’ αυτά που λέτε επειδή κάποιος έβγαλε ένα σύνθημα μιας αβρής, έστω, φιλοφρόνησης.

Και νομίζω ότι θα είναι κωμικό να τιμωρηθεί κάποιος από αυτούς -γιατί άκουσα και κάτι τέτοιο. Ίσα ίσα, θα πρέπει να δώσουμε έπαινο στα παιδιά για το εθνικό φρόνημα. Είδατε και τις αντιδράσεις του κόσμου. Τα χειροκροτήματα ήταν αυθόρμητα από όλους τους παρευρισκόμενους πολίτες.

Αυτά, λοιπόν, είναι που κάνουν τον κόσμο να χάνει την εμπιστοσύνη και ως προς τους πολιτικούς, γιατί βλέπει μία υποκρισία. Γιατί είναι υποκριτικό αυτό, όπως υποκριτικό είναι και σε άλλες περιπτώσεις όπου προσβλήθηκε η ελληνική σημαία και το ονομάσαμε τέχνη και σε άλλες παρόμοιες περιπτώσεις. Δεν προσβάλλουμε τη θρησκεία μας -είμαστε Έλληνες- την πατρίδα μας, το έθνος και τα ιδανικά μας. Είμαστε υπερήφανοι.

Εγώ θέλω να ρωτήσω, επειδή κάποιοι καυχιόνται εδώ για αγώνες, αντίσταση κ.λπ.: Στον Β΄ Παγκόσμιο Πόλεμο ή το 1821 δεν έχυσαν αίμα αυτοί; Πήγαιναν με λουλούδια να ελευθερωθούν από τους Γερμανούς και από αλλού; Και αυτό με κάνει να φοβάμαι ότι αν ζούσαν σήμερα οι οπλαρχηγοί του ’21 θα τους είχατε παραπέμψει όλους με τον ρατσιστικό νόμο και θα ήταν φυλακή, όλοι. Εάν σήμερα τους αντιμετώπιζε το πολιτικό σύστημα -κάνω μία παρομοίωση- θα ήταν όλοι φυλακή, κατηγορούμενοι για ρατσισμό, ξενοφοβία, ομοφοβία και προσβολή στον αντίπαλο. Αυτό θα γινόταν. Και, βέβαια, είχαν την αντιμετώπιση αυτή αργότερα οι περισσότεροι. Και ο Κολοκοτρώνης και άλλοι είδαμε ότι φυλακίστηκαν. Ελευθερώθηκαν μεν πολεμώντας αυτοί, αλλά οι άλλοι τους έκλεισαν φυλακή.

Δεν πρέπει να γυρίζουμε σε αυτά ούτε κάθε μέρα φωνάζουμε τέτοια συνθήματα. Τα παιδιά μεγαλώνουν, κινούνται εκεί.

Να πω κάτι, επειδή εχθές στην Επιτροπή Ευρωπαϊκών Υποθέσεων συζητήσαμε τις προθέσεις και την επιτάχυνση που ζητάει η Ευρωπαϊκή Ένωση για να πετύχει τους σκοπούς και την ένταξη με την Ευρώπη για τις χώρες, εμείς, βασικά, θεωρούμε ότι η Ελλάδα είναι ενταγμένη πολύ καιρό τώρα. Μάλιστα, είναι υπερενταγμένη γιατί είμαστε οι πρώτοι πρόθυμοι που τρέχουμε να φέρουμε ό,τι μας εντέλει. Πειράξαμε την αγροτική μας παραγωγή, γεμίσαμε ανεμογεννήτριες, γεμίσαμε φωτοβολταϊκά. Οτιδήποτε λέει η Ευρωπαϊκή Ένωση, αντίθετα και από τις «εντολές» τώρα της αμερικανικής νέας διοίκησης στον κόσμο, εμείς πάμε να συνεχίσουμε το παλιό βιολί.

Και λέω: Η Ευρώπη από το 1945 και μετά δεν μπήκε κάτω από τα φτερά της Αμερικής; Μέχρι σήμερα, όπως χόρευε ή σφύριζε η Αμερική, χόρευε και η Ευρώπη. Ξαφνικά θέλουν να γίνουν πολεμιστές και πολεμοχαρείς οι Ευρωπαίοι ηγέτες και να φτιάξουν πολεμική βιομηχανία και βλέπουμε όλοι τώρα να ερίζουν ποιος θα κάνει πολεμική βιομηχανία; Ακόμα και Έλληνες ολιγάρχες βρέθηκαν να θέλουν να ιδρύσουν πολεμική βιομηχανία. Να φτιάξουμε, λέει, με 800 δισεκατομμύρια αρχικά, γιατί δεν μπορεί να γίνει άμυνα Ευρώπης με 800 δισεκατομμύρια μόνο, αν αναλογιστούμε το κόστος αεροσκαφών, πολεμικού υλικού κ.λπ.. Τι θέλει να φτιάξει η Ευρώπη και σε τι εμείς θα ακολουθήσουμε;

Και μας λέει η Ευρώπη ότι θέλει να πατάξει τον εξτρεμισμό. Ποιος είναι ο εξτρεμισμός που μας είπαν εχθές; Οκτακόσια πενήντα επτά χτυπήματα στην Ευρώπη εξτρεμιστικά, οκτακόσια πενήντα επτά από ισλαμιστές, οι οποίοι έχουν μπει λαθραία στην Ευρωπαϊκή Ένωση. Ποιος είναι; Υπάρχει ο ακροδεξιός εξτρεμισμός, όπως τον λένε, για να πατάξουν, λέει, την ακροδεξιά; Έχει γίνει ένα χτύπημα εθνικιστικό, πατριωτικό, ακροδεξιό, όπως θέλετε πείτε το, στην Ευρώπη; Ποτέ.

Αυτά βλέπουν οι πολίτες της Ευρώπης και γι’ αυτό στρέφονται εκεί που αποκαλείται ακροδεξιά. Γιατί εάν θέλετε να με πείσετε ότι είναι ναζί ή ακροδεξιοί ή οτιδήποτε άλλο οι Σουηδοί που ζούσαν από τον Μπάιντεν μέχρι σήμερα στο σοσιαλαριστερό καθεστώς, δεν θα με πείσετε. Και έγινε το Swedeν Democrats, το λεγόμενο φασιστικό κόμμα, κυβέρνηση. Πήρε 25% και έχει κάνει συνασπισμό με άλλο για να γίνει κυβέρνηση. Γιατί; Από την αγανάκτηση του κόσμου. Αγανακτείτε τον κόσμο. Τον αγανακτεί η Ευρωπαϊκή Ένωση.

Η κ. Φον ντερ Λάιεν νομίζει ότι είναι ο Ιούλιος Καίσαρ και έχει τα πειθήνια όργανα γύρω της και της στέλνουν εντολές στην Ευρωπαϊκή Ένωση και ψηφίζουν οι Ευρωπαίοι αναγκαστικά. Εγώ δεν ψέγω εσάς. Αναγκαστικά είμαστε εκεί, αλλά πρέπει να αλλάξει αυτό. Τι βιαζόμαστε να κάνουμε; Να πολεμήσουμε τώρα την Αμερική και τη Ρωσία; Εκεί που έψαχναν για ειρήνη οι Αμερικανοί και οι Ρώσοι στο Ντουμπάι, η Ευρωπαϊκή Ένωση ήθελε να συμμετάσχει στις διαπραγματεύσεις να πουλήσει πόλεμο. Είναι πρωτοφανές αυτό.

Και ακόμα συζητάει ο Κιρ Στάρμερ, που αμφιβάλλω αν έχει φορέσει στολή στρατιώτη καμιά φορά, ότι θέλει να κάνει πόλεμο, να στείλει τα παιδιά του, τα παιδιά μας -δεν ξέρω τι- έστω και συμβουλευτικά στην Ουκρανία. Να πάει ο ίδιος να πολεμήσει και ακολουθούν και οι υπόλοιποι όσοι θέλουν να πολεμήσουν.

Μέχρι και ο Ζελένσκι συζητάει για ειρήνη και η Ευρωπαϊκή Ένωση συζητάει για πόλεμο. Τι συζητάγαμε; Αυτά εχθές που έβλεπα μου έκαναν μεγάλη εντύπωση. Ακόμα συζητάμε τέτοια πράγματα. Αντί να επικαιροποιηθεί η Ευρωπαϊκή Ένωση στην αγροτική πολιτική, στον πρωτογενή τομέα, στην παραγωγή, προσπαθεί ακόμα το ίδιο βιολί. Ποιο είναι το βιολί; Το βιολί δεκαπέντε βιομηχάνων, μεγάλων, σούπερ βιομηχάνων, οι οποίοι εντέλλουν, καθώς έχουν ο ένας ανεμογεννήτριες να τις διαμοιράζει στην Ευρώπη, ο άλλος έχει Siemens, ο άλλος κάτι άλλο. Αυτή είναι η ιστορία. Γιατί;

Η Ελλάδα έσωσε κάποτε την Deutsche Bank που πήγε να φαλιρίσει. Με τα μνημόνια ήμασταν το θύμα. Τώρα προσπαθούμε να σώσουμε όλους αυτούς τους σούπερ βιομήχανους πουλώντας την τεχνολογία τους και παρότι η Αμερική δεν θέλει. Στο τέλος θυμηθείτε το. Θα προσκυνήσουν την Αμερική, θα πάνε στον Τραμπ γονατιστοί. Είδατε τι έγινε με το 25% στα αυτοκίνητα; Κλαίνε σήμερα οι Ευρωπαίοι. Θα του κάνουν, λέει, κυρώσεις. Πόσα αυτοκίνητα πουλάνε αμερικάνικα η Ευρωπαϊκή Ένωση να το πάμε αντίστοιχα; Πουλάει πάνω από εκατό τον χρόνο σε καμία χώρα; Η Ευρώπη αντίθετα χιλιάδες εξαγωγές στην Αμερική, όπως Volkswagen, Mercedes. Καλά τους έκανε τώρα. Τους χτυπάει κάτω στο καναβάτσο και βλέπουμε τους Ευρωπαίους να κλαίνε.

Να αναπροσαρμόσουν τις πολιτικές τους. Να μιλήσουν επιχειρηματικά, αν θέλουν, σαν ίσοι προς ίσους, αλλά όχι με εκβιαστικές τακτικές αυτού του στυλ «και εμείς θα κάνουμε πόλεμο». Ποιον πόλεμο θα κάνετε, βρε κακομοίρηδες, που δεν έχετε ούτε στρατό; Οι πολίτες των ευρωπαϊκών χωρών δεν πάνε ούτε στρατιώτες. Τώρα σκέφτονται να κάνουν υποχρεωτικό, λέει, τον στρατό, τη στράτευση. Γυρνάμε πίσω ξανά στο 1950.

Αυτά όλα να τα βλέπετε. Τα βλέπει ο κόσμος και γι’ αυτό ο κόσμος τους ρίχνει -να μην πω τι ρίχνει- λουλούδια θα πω και μια μούντζα πίσω από τα λουλούδια, σιγά-σιγά.

Κύριε Υπουργέ, εμείς δεν θα στηρίξουμε αυτό το νομοσχέδιο παρ’ όλη τη στήριξη που θα θέλαμε να σας δώσουμε, γιατί είστε αξιοπρεπής άνθρωπος και γνώστης. Όμως, δυστυχώς, άλλη μια φορά η ψηφιοποίηση ξεπερνάει τα πάντα.

Να πω κάτι για το my street. Αν αυτό αποκλειστικά είναι για καθίσματα αυτοκινήτων, καθίσματα σε χώρους αναψυχής, για καθίσματα σε πλατείες κ.τ.λ., μέχρι τώρα ξέραμε ότι οι δήμοι ήταν επιφορτισμένοι να το κάνουν. Δεν χρειαζόμαστε πληροφοριοδότες να παίρνουν τηλέφωνο ή να μπαίνουν ψηφιακά. Ξέρετε είναι ίδιον των Ελλήνων να καρφώνει ο ένας τον άλλο χρόνια. Δεν το χρειαζόμαστε αυτό. Αν δεν μπορούμε να το τηρήσουμε αυτό, ακόμα και αν έχουμε πληροφοριοδότες, δεν πρόκειται να γίνει κάτι. Οι δήμοι είναι εκεί, έχουν αστυνομία δημοτική, μπορούν να πάνε. Κάποτε μετρούσαν με τη μεζούρα. Στο μόνο μέρος που μέτρησαν και έκαναν τη δουλειά τους πότε ήταν; Θυμάστε; Με τον κορωνοϊό. Μετρούσαν 2,30, όχι 2,5 μέτρα και έβγαζαν μεζούρα 2,38, δηλαδή 12 εκατοστά παραπάνω. Εκεί μετρούσαν. Δεν υπήρχε καταγγελία εκεί.

Αν θέλουμε, κάνουμε. Δεν χρειάζεται ούτε να καρφώνουμε ούτε κάμερες ούτε τίποτα.

Δεν θέλουμε, κύριε Υπουργέ. Αυτό είναι το πρόβλημα.

Σας ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», έξι μαθήτριες και μαθητές και δύο συνοδοί εκπαιδευτικοί από το Γυμνάσιο Τουρλωτής Λασιθίου, καθώς και τριάντα δύο μαθήτριες και μαθητές και τέσσερις συνοδοί εκπαιδευτικοί από το Γυμνάσιο Παλαιοκάστρου Λασιθίου και είναι μαζί τους και παιδιά από το Ζάκρο.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει ο Βουλευτής της Νέας Δημοκρατίας, ο κ. Καππάτος.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κυρία Πρόεδρε.

Αγαπητά παιδιά και κυρίες και κύριοι καθηγητές –πολλοί μαθητές είστε- καλώς ήρθατε στη Βουλή κατ’ αρχάς και εύχομαι κάθε πρόοδο στη ζωή σας και να βάλετε στόχους στη ζωή σας.

Κύριε Υπουργέ, κυρίες και κύριοι συνάδελφοι, η σημερινή συζήτησή μας αφορά σ’ ένα νομοσχέδιο με ιδιαίτερη σημασία, καθώς αγγίζει τον πυρήνα του σύγχρονου κράτους και των σχέσεών του με την κοινωνία και την οικονομία. Είναι μια πρωτοβουλία που αντανακλά τη φιλοσοφία, τη φιλοσοφία μας για μια Ελλάδα σύγχρονη, μια Ελλάδα που ανταποκρίνεται δυναμικά στις προκλήσεις της ψηφιακής εποχής.

Το νομοσχέδιο αυτό του Υπουργείου Ψηφιακής Διακυβέρνησης δεν είναι απλώς μια τεχνική παρέμβαση, αλλά μια στρατηγική απόφαση που επιδιώκει να αλλάξει θεμελιωδώς τον τρόπο που διαχειριζόμαστε και αξιοποιούμε τα δεδομένα μας. Η πράξη για τη διακυβέρνηση δεδομένων είναι μια ιστορική καμπή για την Ελλάδα, ένα ουσιαστικό βήμα προς την πλήρη εναρμόνισή μας με τα ευρωπαϊκά πρότυπα και την ενεργό συμμετοχή μας στη διαμόρφωση μιας ευρωπαϊκής πολιτικής για τα δεδομένα.

Στόχος μας είναι η δημιουργία ενός πλαισίου εμπιστοσύνης, το οποίο θα επιτρέψει την ασφαλή και αποτελεσματική αξιοποίηση δεδομένων, που μέχρι σήμερα παρέμεναν ανεκμετάλλευτα λόγω νομικών και τεχνικών περιορισμών. Δεν μιλάμε για απλά δεδομένα, αλλά για ένα πολύτιμο δημόσιο αγαθό, που αν αξιοποιηθεί σωστά, μπορεί να συμβάλλει δραστικά στην κοινωνική και την οικονομική ανάπτυξη της χώρας.

Έχουμε χρέος να μετατρέψουμε το Δημόσιο από απλό κάτοχο δεδομένων σε ενεργό διαχειριστή τους ενισχύοντας έτσι την ανταγωνιστικότητα της οικονομίας μας, την αποτελεσματικότητα της δημόσιας διοίκησης και την ποιότητα ζωής των πολιτών.

Η περαιτέρω χρήση των δεδομένων, η δυνατότητα δηλαδή, της αξιοποίησής τους για διαφορετικούς σκοπούς από εκείνους για τους οποίους αρχικά παρήχθησαν, ανοίγει νέες ευκαιρίες και προοπτικές. Μπορεί να αποτελέσει καταλύτη για την καινοτομία και την επιχειρηματικότητα, αλλά να ενισχύσει και την αποτελεσματικότητα των δημόσιων πολιτικών με διαφάνεια και σεβασμό προς τα δικαιώματα των πολιτών που προωθούμε μια πολιτική ανοικτή, αλλά και υπεύθυνη.

Δεν είναι, όμως, μόνο θέμα ευκαιριών, είναι και ζήτημα ηθικής και φιλοσοφικής προσέγγισης. Η διακυβέρνηση δεδομένων που εισάγουμε βασίζεται στην εμπιστοσύνη, στην αμοιβαιότητα και στον αλτρουισμό δεδομένων.

Δίνουμε ιδιαίτερη έμφαση στις οργανώσεις που εθελοντικά παρέχουν δεδομένα για το κοινό καλό υποστηρίζοντας με αυτόν τον τρόπο τη δημόσια υγεία, την έρευνα και την κοινωνική αλληλεγγύη. Αυτή είναι η φιλοσοφία μας, μια φιλοσοφία ανθρωποκεντρική που βάζει στο επίκεντρο τον άνθρωπο και την κοινωνία. Εξίσου σημαντική είναι και η ενίσχυση των υπηρεσιών διαμεσολάβησης δεδομένων. Αυτοί οι φορείς θα λειτουργήσουν ως καταλύτες ενισχύοντας την αγορά δεδομένων και δημιουργώντας νέες ευκαιρίες συνεργασίας μεταξύ δημόσιου και ιδιωτικού τομέα. Το κράτος θα διασφαλίσει τη νομιμότητα και την ασφάλεια αυτών των διαδικασιών με το Υπουργείο Ψηφιακής Διακυβέρνησης να επιτελεί ρόλο εγγυητή, επιτηρητή και οδηγού της αγοράς δεδομένων.

Δεν μπορούμε να αγνοήσουμε και τη σημασία της προστασίας της ιδιωτικότητας και της ασφάλειας. Η εμπιστοσύνη των πολιτών είναι απαραίτητη προϋπόθεση για την επιτυχία αυτής της μεταρρύθμισης. Έτσι, η ανωνυμοποίηση και η ψευδωνυμοποίηση και άλλες τεχνικές εγγυώνται ότι τα προσωπικά δεδομένα των πολιτών μας παραμένουν ασφαλή, ενώ παράλληλα καθίσταται δυνατή η επωφελής αξιοποίησή τους. Και, φυσικά, στο πλαίσιο αυτό διασφαλίζεται πλήρως η προστασία των στρατηγικών εθνικών δεδομένων, ιδιαίτερα όσων αφορούν στην ασφάλεια και στην άμυνα της χώρας. Πρόκειται για ένα σημείο που δεν επιδέχεται εκπτώσεις και αποτελεί σταθερή δέσμευση της Κυβέρνησής μας.

Παράλληλα, εισάγουμε καινοτόμες εφαρμογές, όπως είναι η πλατφόρμα my street που δίνει τη δυνατότητα στους πολίτες να υπερασπιστούν τον δημόσιο χώρο ενισχύοντας τη δημοκρατική συμμετοχή και την κοινωνική ευθύνη. Με την ψηφιοποίηση των διαδικασιών και τη δημιουργία ενός ενιαίου σημείου πληροφόρησης ενισχύουμε την αποτελεσματικότητα και τη διαφάνεια της δημόσιας διοίκησης.

Επιπλέον, ορίζουμε τη Γενική Γραμματεία Πληροφοριακών Συστημάτων και Ψηφιακής Διακυβέρνησης ως εθνική αρμόδια αρχή για την εφαρμογή του κανονισμού για τη διαλειτουργικότητα του δημόσιου τομέα, συμβάλλοντας έτσι στην ευρωπαϊκή ολοκλήρωση και την ομογενοποίηση των υπηρεσιών μας σε πανευρωπαϊκό επίπεδο.

Τέλος, στην κατεύθυνση ενίσχυσης των δημόσιων υποδομών και της τοπικής αυτοδιοίκησης αξίζει να επισημανθεί η προσθήκη τροπολογίας που προβλέπει τη δυνατότητα πρόσληψης μηχανικών στους δήμους για την κάλυψη αναγκών των υπηρεσιών δόμησης, των ΥΔΟΜ. Η διάταξη αυτή απαντά σε ένα διαρκές και πιεστικό πρόβλημα στελέχωσης επιτρέποντας την πρόσληψη μηχανικών οποιασδήποτε ειδικότητας με συμβάσεις είκοσι τεσσάρων μηνών σε δήμους που είτε διαθέτουν ΥΔΟΜ είτε υποχρεούνται να συνδράμουν άλλους δήμους μέσω διαδημοτικής συνεργασίας. Πρόκειται για μια αναγκαία και ρεαλιστική λύση που ενισχύει τη λειτουργικότητα της τοπικής αυτοδιοίκησης εξασφαλίζοντας την εύρυθμη λειτουργία ενός κρίσιμου θεσμού για τον πολίτη και την καθημερινότητά του χωρίς να δημιουργεί μόνιμες δημοσιονομικές επιβαρύνσεις.

Κυρίες και κύριοι συνάδελφοι, η σημερινή νομοθετική παρέμβαση είναι συνεπώς κάτι περισσότερο από ένα τεχνικό εγχείρημα. Είναι ένα αποφασιστικό βήμα προς την Ελλάδα του μέλλοντος, μια Ελλάδα που δεν ακολουθεί απλώς τις διεθνείς εξελίξεις, αλλά πρωτοστατεί και διαμορφώνει. Πρόκειται για μια Ελλάδα που αναγνωρίζει και αξιοποιεί τις δυνατότητές της, που επενδύει στη γνώση, στην καινοτομία και στη διαφάνεια, μια Ελλάδα που εμπιστεύεται τα δεδομένα της, που τα αξιοποιεί υπεύθυνα και επενδύει στο ψηφιακό μέλλον της πάντα με σεβασμό στις ευρωπαϊκές αξίες και στους πολίτες της.

Αυτό είναι το όραμά μας, ένα όραμα με ξεκάθαρο προσανατολισμό και στρατηγική βούληση. Καλούμαστε όλοι να το στηρίξουμε, να το ενισχύσουμε και να το υλοποιήσουμε μαζί για το μέλλον της χώρας μας και των πολιτών μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Βουλευτής του ΣΥΡΙΖΑ - Προοδευτική Συμμαχία κ. Παναγιωτόπουλος, ενώ θα ακολουθήσει η Πρόεδρος της Πλεύσης Ελευθερίας κ. Ζωή Κωνσταντοπούλου.

Ορίστε, κύριε συνάδελφε, έχετε τον λόγο.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ευχαριστώ, κυρία Πρόεδρε.

Κύριε Υπουργέ, όπως όλοι έχουμε καταλάβει, ένα από τα πιο σύντομα ανέκδοτα της διακυβέρνησης Μητσοτάκη και της Κυβέρνησής σας εν συνόλω είναι το «Ελλάδα 2.0». Με ελάχιστες εξαιρέσεις, το μοναδικό επίτευγμά σας είναι η παρακολούθηση από τον Πρωθυπουργό όλου του Υπουργικού του Συμβουλίου, του Αρχηγού των Ενόπλων Δυνάμεων, των δημοσιογράφων και πολλών άλλων με τη βοήθεια βεβαίως των σύγχρονων συστημάτων τύπου Predator.

Ένα από τα πεδία που πραγματικά έπρεπε να υπερβείτε τον εαυτό σας για τον εκμοντερνισμό της χώρας ήταν η ασφαλής λειτουργία των σιδηροδρόμων. Με τι άλλο; Με την τηλεδιοίκηση. Όμως, δεν τα καταφέρατε με τραγικό αποτέλεσμα το μεγάλο έγκλημα των Τεμπών και τον ευτελισμό των θεσμών, κάτι που συνεχίζετε να κάνετε δύο χρόνια τώρα με τον κ. Τριαντόπουλο που θα καταγραφεί στην πολιτική μας ιστορία ως μια μαύρη σελίδα του Κοινοβουλευτισμού στη χώρα μας, για να μην αναφερθώ και στην αριστεία σας, στα «δικά σας παιδιά», με τον Χριστοφορίδη στην τηλεδιοίκηση, όπου έχετε μπλέξει βέβαια του «αρίστους» με τους «άριστους». Τώρα, βέβαια, θα μου πείτε ότι πρόκειται για έναν τόνο!

Όσον αφορά το εν λόγω νομοσχέδιο του Υπουργείου Ψηφιακής Διακυβέρνησης για την εφαρμογή του κανονισμού της Ευρωπαϊκής Ένωσης 2022/868, πράξη για τη διακυβέρνηση δεδομένων DGA κ.λπ., του κανονισμού της Ευρωπαϊκής Ένωσης 2024/903 για τη διαλειτουργική Ευρώπη, καθώς και άλλες ρυθμίσεις για τον μετασχηματισμό της δημόσιας διοίκησης, έχετε καθυστερήσει και πάλι, κύριε Υπουργέ. Φέρνετε το παρόν σχέδιο νόμου με μεγάλη καθυστέρηση παρά τις σαφείς υποχρεώσεις συμμόρφωσης της χώρας. Έπρεπε να έχει ενσωματωθεί στην ελληνική νομοθεσία από το 2023 και εμείς στο 2025 είμαστε πια μία από τις τελευταίες πλέον χώρες της Ευρωπαϊκής Ένωσης που το φέρνουν για να το κάνουν πράξη. Είμαστε και πάλι ουραγοί της Ευρώπης, εκτός από τους μισθούς για τους οποίους κοροϊδεύετε τους Έλληνες πολίτες με τη δήθεν αύξηση που δίνετε σήμερα. Με τόση ακρίβεια η πολυθρύλητη αύξηση δεν φτάνει πλέον για τίποτα.

Και πάμε τώρα στα πιο ουσιώδη ζητήματα. Οφείλουμε όλοι να κατανοήσουμε ότι το ζήτημα των προσωπικών δεδομένων δεν είναι κάτι απλό. Τα «big data», τα μεγάλα δεδομένα, όπως φέρεται να έχει πει ο μεγάλος εν ζωή διανοητής Νόαμ Τσόμσκι, είναι ένα βήμα μπροστά. Όμως, τα προβλήματά μας δεν είναι η έλλειψη πρόσβασης σε δεδομένα, αλλά η κατανόησή τους. Τα μεγάλα δεδομένα είναι πολύ χρήσιμα αν θέλω να μάθω κάτι χωρίς να πάω στη βιβλιοθήκη. Όμως, πρέπει να το καταλάβω και αυτό είναι το πρόβλημα. Ωστόσο, ένα κράτος θα πρέπει να διασφαλίζει αυτή την πρόσβαση, γιατί αλλιώς μπορεί να χρησιμοποιηθούν και ως όπλο κατά της δημοκρατίας και κατά των ατομικών δικαιωμάτων, όπως είναι η ιδιωτικότητα ειδικά σε καιρούς επισφαλείς, όπως αυτούς που ζούμε σήμερα.

Άρα, όσο πιο θωρακισμένοι είμαστε απέναντι σε κακόβουλους, όπως το λογισμικό με το οποίο το Μέγαρο Μαξίμου παρακολουθούσε όλους όσους προανέφερα και όχι μόνο, τόσο πιο υγιή πλέον θα κρατήσουμε τη δημοκρατία μας. Και αυτό δεν γίνεται με την υπερσυγκέντρωση όλων των αρμοδιοτήτων στο Υπουργείο Ψηφιακής Διακυβέρνησης και με την παραπομπή στο μέλλον με υπουργικές αποφάσεις. Πρέπει να υπάρχουν ανεξάρτητες αρχές και ανεξάρτητοι μηχανισμοί που θα ελέγχουν, όπως έκαναν η ΑΔΑΕ και ο κ. Ράμμος στην υπόθεση των υποκλοπών που εσείς τον βάλατε με ευκολία στο μάτι. Επίσης, ασάφειες στους όρους και γενικεύσεις αφήνουν μεγάλο περιθώριο για αυθαίρετες ερμηνείες, γεγονός που ενδέχεται να δημιουργήσει νομικές αβεβαιότητες και να θέσει σε κίνδυνο την προστασία των προσωπικών δεδομένων.

Χωρίς, λοιπόν, τη συμμετοχή ανεξάρτητων φορέων, όπως είναι η Αρχή Προστασίας Δεδομένων Προσωπικού Χαρακτήρα ή άλλες εποπτικές αρχές, υπάρχει ο κίνδυνος, όπως σας είπε και η εισηγήτρια μας κ. Τσαπανίδου στις επιτροπές, να μην υπάρχει επαρκής λογοδοσία και να δημιουργηθεί ένα περιβάλλον διοικητικής αυθαιρεσίας, θα είναι δηλαδή ένα κενό γράμμα.

Και όσον αφορά τις ασάφειες και τις γενικεύσεις, πείτε μου, παρακαλώ, εσείς πώς θα οριοθετήσετε τον όρο αλτρουιστικών δεδομένων για τις οργανώσεις; Ποιος διασφαλίζει ότι τα δεδομένα που θα επεξεργάζονται αυτές οι οργανώσεις δεν θα χρησιμοποιηθούν για εμπορικούς και άλλους σκοπούς; Δυστυχώς, φοβόμαστε ότι πρόκειται για ένα παραθυράκι που θα εξυπηρετήσει και πάλι, ως προσφιλής σας μέθοδος, τα συμφέροντα των ημετέρων.

Και όλα αυτά, δεν είναι θεωρίες συνωμοσίας, κύριε Υπουργέ, προκύπτουν από τις πράξεις σας, με πιο αρνητικά εμβληματική την υπόθεση με τα e-mail που έλαβε για να εκμεταλλευτεί πολιτικά η δικιά σας, η κ. Ασημακοπούλου. Έχουμε, δηλαδή, στην πράξη απτά παραδείγματα του τι πολιτική θα εφαρμόσετε. Kαι για την κατάργηση του κτηματολογικού γραφείου της Θεσσαλονίκης και την ένταξή του στο κτηματολογικό γραφείο Κεντρικής Μακεδονίας, τα είπε αναλυτικά η κ. Τσαπανίδου, η εισηγήτριά μας και οφείλετε να αποσύρετε τώρα την απόφασή σας αυτή.

Tώρα στην εφαρμογή my street, κύριε Υπουργέ, που έχετε διατελέσει δήμαρχος επί μακρόν, όπως και εγώ και μάλιστα, καταστήσατε τα Τρίκαλα μια έξυπνη πόλη, αλλά γνωρίζετε ότι χωρίς σαφές πλαίσιο αξιολόγησης των καταγγελιών και με τη μετάθεση της ευθύνης θα βάλουμε τους πολίτες - δημότες να σκοτώνονται μεταξύ τους. Η Ελλάδα είναι μικρή χώρα και όλα μαθαίνονται. Μια κίνηση με θετική κατεύθυνση που θα μπορούσε να περιορίσει, έως και να εξαλείψει την αυθαίρετη καταπάτηση δημοσίου χώρου, μην την απαξιώνετε μέσω της ασάφειας.

Τέλος, έρχομαι στα του τομέα μου, στην υγεία. Προμεταμεσονύχτιες τροπολογίες φέρατε με πάρα πολλά άρθρα, παρατάσεις, ρυθμίσεις, δουλειές της νύχτας. Απορώ, δηλαδή, γιατί το κάνετε; Τηρήστε τα υγειονομικά πρωτόκολλα όπου είναι αναγκαίο, για να δοθούν οι παρατάσεις, να μη χάσουν οι άνθρωποι τη δουλειά τους. Είναι θετικό, αλλά το πρόβλημα της υποστελέχωσης παραμένει και δεν μπορούν να το λύσουν οι παρατάσεις.

Η ιδιωτικοποίηση του ΕΣΥ που μεθοδικά υλοποιεί η Κυβέρνησή σας προχωράει κανονικά έξι χρόνια τώρα με μοιρογνωμόνιο, θα έλεγα. Δεν θέλετε να βρείτε λύση σε αυτό το κρίσιμο ζήτημα και μετέρχεστε πρακτικές του ιδιωτικού τομέα, θεωρώντας ότι θα αντιμετωπίσετε τις καταστάσεις πολέμου που ζουν καθημερινά τα δημόσια νοσοκομεία, ιδίως όταν εφημερεύουν. Αντί, λοιπόν, να βρείτε άμεσες και πρακτικές λύσεις, προσλαμβάνοντας μόνιμο προσωπικό, το Υπουργείο Υγείας ανακοίνωσε μετά βαΐων και κλάδων, με τη φιέστα της 20ης Μαρτίου -πως δεν το πήγε την Κυριακή των Βαΐων!- ένα πρόγραμμα χρηματοδοτούμενο από το Ταμείο Ανάκαμψης, σύμφωνα με το οποίο εθελοντές του Ερυθρού Σταυρού θα κληθούν να διαχειριστούν τις μεγάλες αναμονές, τα ράντζα και την αβεβαιότητα που νιώθουν οι ασθενείς εξαιτίας της υποστελέχωσης, αλλά και της απαξίωσης του Εθνικού Συστήματος Υγείας από το Υπουργείο Υγείας και μάλιστα -και το λέω εδώ και είναι καταγεγραμμένο ως καταγγελία πολίτη, όπου οι ένοπλοι που είχαν πάει να κάνουν τους οδηγούς των ασθενοφόρων του ΕΚΑΒ και τους διασώστες, του έβγαλαν και τον ώμο του ανθρώπου και ταλαιπωρείται ο άνθρωπος τώρα καιρό, για να αποκατασταθεί- αν ισχύει ότι το Υπουργείο έχει υπογράψει σύμβαση με τον Ερυθρό Σταυρό που θα κοστίσει 2,2 εκατομμύρια ευρώ, ώστε οι εθελοντές του να υποστηρίζουν τους ασθενείς που ως τώρα ταλαιπωρούνται στα ΤΕΠ, τότε μπορούμε να καταλάβουμε γιατί δεν βρίσκονται χρήματα για προσλήψεις μόνιμου προσωπικού που θα δώσουν ανάσα στο ΕΣΥ, διότι με τα ίδια αυτά χρήματα θα μπορούσε να προσληφθεί μόνιμο προσωπικό επαγγελματιών υγείας, κάτι που σίγουρα θα ανακούφιζε το πρόβλημα και θα έλυνε μύρια όσα προβλήματα του Εθνικού Συστήματος Υγείας που απασχολούν, βασανίζουν και ταλαιπωρούν τον ελληνικό λαό που δικαιούται να τα έχει.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι πριν δώσω τον λόγο, έχω την τιμή να ανακοινώσω στο Σώμα το Δελτίο Επικαίρων Ερωτήσεων της Παρασκευής 28 Μαρτίου του 2025.

Α. Επίκαιρες Ερωτήσεις Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 702/21-3-2025 επίκαιρη ερώτηση του Βουλευτή Β3΄ Νότιου Τομέα Αθηνών της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Νικόλαου Παππά προς τον Υπουργό Εθνικής Οικονομίας και Οικονομικών με θέμα: «Δασμοί ΗΠΑ στην Ε.Ε. Ποια είναι η προετοιμασία της Κυβέρνησης;».

2. Η με αριθμό 718/-2-2025 επίκαιρη ερώτηση του Βουλευτή Ηρακλείου της Κοινοβουλευτικής Ομάδας του Κομμουνιστικό Κόμματος Ελλάδας κ. Εμμανουήλ Συντυχάκη προς τον Υπουργό Ναυτιλίας και Νησιωτικής Πολιτικής με θέμα: «Εξώδικα έξωσης και αστρονομικά ενοίκια από τον όμιλο Grimaldi στο λιμάνι του Ηρακλείου».

3. Η με αριθμό 693/19-3-2025 επίκαιρη ερώτηση της Βουλευτού Β2΄Δυτικού Τομέα Αθηνών της Κοινοβουλευτικής Ομάδας της Ελληνικής Λύσης κ. Μαρίας Αθανασίου προς την Υπουργό Εργασίας και Κοινωνικής Ασφάλισης με θέμα: «Ανάγκη για θεσμοθέτηση της προσμέτρησης στις συντάξιμες αποδοχές του χρόνου εργασίας των συνταξιούχων του Δημοσίου με καθεστώς αυτοαπασχολούμενου».

Αναφορές - Ερωτήσεις (Άρθρο 130 παράγραφος 5 του Κανονισμού της Βουλής)

1. Η με αριθμό 2914/28-1-2025 ερώτηση του Βουλευτή Ηρακλείου της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Χαράλαμπου Μαμουλάκη προς τον Υπουργό Εθνικής Οικονομίας και Οικονομικών με θέμα: «Η μικρή συνεισφορά των φορολογικών μέτρων στην προσέλκυση και επιστροφή της γενιάς του brain drain».

Τον λόγο έχει η Πρόεδρος της Πλεύσης Ελευθερίας κ. Ζωή Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Καθώς παρακολουθώ όλες αυτές τις επιθέσεις στην Πλεύση Ελευθερίας όλο το τελευταίο διάστημα, σκέφτομαι κάτι που είπα το 2015 και το πίστευα πάρα πολύ και το πιστεύω και σήμερα. Τα ψέματα έχουν ταχύτητα, η αλήθεια, όμως, έχει διάρκεια. Όσα ψέματα και αν πουν, όση λάσπη και να ρίξουν, όσα ψέματα κι αν ξαναζεστάνουν, όση λάσπη και αν ξαναρίξουν, η αλήθεια στο τέλος πάντοτε βγαίνει.

Η αλήθεια στο τέλος πάντοτε νικάει και δεν σας κρύβω ότι καθώς παρακολουθώ αυτόν τον πανικό του συστήματος, επειδή εκφράζεται με έναν πολύ συγκινητικό τρόπο η εμπιστοσύνη της κοινωνίας στην Πλεύση Ελευθερίας και στον αγώνα που κάνουμε εδώ μέσα στη Βουλή, αλλά και έξω στην κοινωνία, στο δρόμο μαζί με τους πολίτες, καθώς παρακολουθώ αυτό τον πανικό του συστήματος και το πώς εκφράζεται και από ποιους εκφράζεται, λίγο διασκεδάζω.

Λίγο διασκεδάζω, γιατί μου φαίνεται αστείο το να προσπαθούν κάποιοι να κρύβονται μονίμως πίσω από το δάχτυλό τους. Μου φαίνεται αστείο, να νομίζουν κάποιοι ότι είναι εκείνοι τόσο έξυπνοι και ο λαός τόσο χαζός. Μου φαίνεται αστείο να νομίζετε ότι με χαλινάρια, με προπαγάνδα, με φερέφωνα, με πληρωμένες επιθέσεις, με δήθεν επαναστάτες του καναπέ που σας εξυπηρετούν, με διαρκή συκοφαντία, με απειλές στον κόσμο, στους πολίτες, ότι θα σταματήσετε την ιστορία. Η ιστορία δεν σταματάει, εξελίσσεται και ο λαός μας έχει δείξει στην ιστορία του ότι είναι γενναίος.

Έχει, δυστυχώς, φανεί ότι δεν είχε διαχρονικά ο λαός αυτός ηγεσίες αντάξιές του. Ατύχησε και εξαπατήθηκε και έσφαλε κάποιες φορές. Όμως, οι Έλληνες και οι Ελληνίδες διαχρονικά αγωνίστηκαν για το δίκαιο. Αγωνίστηκαν για τη δικαιοσύνη, αγωνίστηκαν για τον αδύναμο, αγωνίστηκαν για τις αρχές και τις αξίες. Δεν αγωνίστηκαν για τα συμφέροντα και για τις καρέκλες και όταν τιμάμε μια Εθνική Επέτειο όπως η 25η Μαρτίου, όταν τιμάμε τον αγώνα εκείνων που θυσιάστηκαν για την ελευθερία, όταν τιμάμε εκείνους που είπαν «Ελευθερία ή Θάνατος», δεν θα πρέπει να ξεχνάμε ότι η τιμή είναι έμπρακτη, δεν μπορεί να εξισώνονται εκείνοι που θυσίασαν τις ζωές τους για να είμαστε εμείς ελεύθεροι, εκείνοι που δεν επέλεξαν το βόλεμα της συναλλαγής, αλλά επέλεξαν το δύσκολο δρόμο της επανάστασης και της ελευθερίας. Δεν είναι το ίδιο με εκείνους που διαχρονικά συνθηκολόγησαν, δεν είναι το ίδιο με εκείνους που έγιναν επιτετραμμένοι των καταπιεστών.

Έτσι, λοιπόν, όταν αναλογίζομαι τι θα πει εθνική επέτειος -και θέλω να το απευθύνω προς όλους όσους χύνουν κροκοδείλια δάκρυα που δεν έδωσα το χέρι μου σε έναν κυβερνητικό Βουλευτή, ο οποίος συνέπραξε στη συγκάλυψη του εγκλήματος των Τεμπών και αμείφθηκε γι’ αυτό- όταν αναλογίζομαι τι σημαίνει εθνική ενότητα και εθνική επέτειος, αναλογίζομαι τους ανθρώπους που έδωσαν αγώνες, κύριοι, και όχι τους ανθρώπους που στρογγυλοκάθισαν σε καρέκλες. Αναλογίζομαι εκείνους που έδωσαν το αίμα τους και όχι εκείνους που έχυσαν το αίμα άλλων για τις εξουσίες και τα προνόμιά τους.

Η εθνική ενότητα βρίσκεται στην απόφαση ενός λαού να παλέψει για πράγματα υπέρτερα, όπως είναι οι αρχές και οι αξίες.

Η εθνική ενότητα δεν βρίσκεται στις χειραψίες, δεν βρίσκεται στις δημόσιες σχέσεις, δεν βρίσκεται στην υποκριτική πολιτική ορθότητα ενός προσωπικού έκπτωτου στα μάτια των πολλών.

Η εθνική ενότητα βρίσκεται στις γεμάτες πλατείες.

Η εθνική ενότητα βρίσκεται στους ανθρώπους όλων των ηλικιών, στις μανάδες, στους πατεράδες, στα παιδιά, στους μεγαλύτερους, στους εργαζόμενους, τους άνεργους, τους αυτοαπασχολούμενους, σε όλες και όλους εκείνους που συγκεντρώθηκαν στις πλατείες και στους δρόμους ήδη δύο φορές σε πάνδημο, παλλαϊκό συλλαλητήριο στις 26 Γενάρη και στις 28 Φλεβάρη και πάρα πολλές φορές σε κινητοποιήσεις φοιτητικές, μαθητικές, επαγγελματικές, εργατικές, παλλόμενες κινητοποιήσεις.

Αυτή, κυρίες και κύριοι, είναι η εθνική ενότητα, η κοινωνική ενότητα, η ανθρώπινη ενότητα, η ενότητα που βάζει πρώτα και πάνω απ’ όλα τον άνθρωπο και το δίκιο και δεν λογαριάζει εξουσίες.

Η εθνική ενότητα θα έπρεπε να εκφράζεται στον σεβασμό στον ελληνικό λαό, στον σεβασμό στην αξίωση της κοινωνίας να παραιτηθείτε και να θέσετε τους εαυτούς σας στη διάθεση των αρχών, γιατί είστε υπόλογο κόμμα, είστε μια υπόλογη και ένοχη Κυβέρνηση, που αυτήν τη στιγμή καταχράται την εξουσία της για να καλύψει τον εαυτό της.

Έχω σκοπό να μιλήσω για αρκετά θέματα της επικαιρότητας και να δώσω απαντήσεις στον κ. Μητσοτάκη και στην Κυβέρνηση. Έχω όμως καθήκον πριν απ’ όλα να μιλήσω γι’ αυτό το οποίο βρίσκεται σε εξέλιξη, για μία οργανωμένη, εν πλήρει συνειδήσει και εν πλήρει συνεννοήσει προσπάθεια παρέμβασης στη λειτουργία της Βουλής και παρέμβασης στη λειτουργία της δικαιοσύνης από το κόμμα της Νέας Δημοκρατίας, από το κυβερνητικό κόμμα, που επιθυμεί και προσπαθεί κατά παραβίαση των αρχών του δημοκρατικού πολιτεύματος να στραγγαλίσει τη διερεύνηση της προανακριτικής επιτροπής για τη συγκάλυψη, για το μπάζωμα, για την αλλοίωση του τόπου του εγκλήματος και να εξασφαλίσει ασυλία και ατιμωρησία όχι μόνον στον κ. Τριαντόπουλο, αλλά και κυρίως στον κ. Μητσοτάκη, που είναι ο εντέλλων τον κ. Τριαντόπουλο. Εκείνος τον έστειλε, με εντολή του ο κ. Τριαντόπουλος βρέθηκε στον τόπο του εγκλήματος και με εντολή του ενορχήστρωσε και επέβλεψε το μπάζωμα του χώρου μαζί με τα δικά σας στελέχη.

Μιλάω σε άδεια έδρανα, αλλά έτσι είναι, τουλάχιστον σε αυτήν την περίοδο, που η Πλεύση Ελευθερίας έχει έξι Βουλευτές και είναι πάντα εδώ οι Βουλευτές της και που η Νέα Δημοκρατία έχει εκατόν πενήντα έξι, εκ των οποίων οι πενήντα βέβαια είναι μπόνους και οι άλλοι μισοί περίπου έχουν ευθύτατη σύγκρουση συμφερόντων για την υπόθεση των Τεμπών και προτιμούν βέβαια να μην είναι εδώ μέσα και να εκπληρώνουν τα κοινοβουλευτικά τους καθήκοντα, αλλά με άλλους τρόπους να εκμεταλλεύονται την εξουσία που με την ψήφο και την εμπιστοσύνη των πολιτών έχουν στα χέρια τους.

Είναι ντροπή αυτή η άδεια Βουλή, είναι ντροπή και τη βλέπει πια ο κόσμος και αναλαμβάνουμε την ευθύνη για το ότι τη βλέπει πια ο κόσμος, γιατί αυτή είναι η συνθήκη στην οποία κάποιοι βολεύτηκαν το προηγούμενο διάστημα, πριν μπει η Πλεύση Ελευθερίας στη Βουλή. Κανείς δεν ήξερε πριν το 2023 σε ποιες συνθήκες συνεδριάζει η Βουλή. Έτσι δεν είναι; Κανείς δεν ήξερε πριν το 2023 τι εστί Τασούλας, ενώ ήταν επί τέσσερα χρόνια Πρόεδρος της Βουλής το πρόσωπο αυτό και είχε ενεργήσει για τη συγκάλυψη ξανά και ξανά, από τις δικογραφίες για το Μάτι στη δικογραφία για την υπόθεση του νεαρού Ιάσονα Λαλαούνη που τον σκότωσε ο αστυνομικός της κ. Μπακογιάννη με το όχημα της συνοδείας της εδώ μπροστά στη Βουλή, στις υποθέσεις των υποκλοπών και τόσα και τόσα άλλα.

Η Πλεύση Ελευθερίας χαλάει την πιάτσα. Αυτό είναι η αλήθεια. Και θα συνεχίσει να χαλάει την πιάτσα, γιατί δεν μας αρέσει η συμβατική λειτουργία, μας αρέσει η δημοκρατία και η δημοκρατία λέει, κύριοι, ότι η κ. Μπακογιάννη, όσο κι αν είναι αδελφή του Πρωθυπουργού, δεν μπορεί να έρχεται να λέει αυτό το οποίο ήρθε και είπε στη Διάσκεψη των Προέδρων, το οποίο και δημοσιοποιώ και το απευθύνω σε κάθε αρμόδια αρχή και καταγγέλλω ότι πρόκειται για την πιο κυνική ομολογία ότι το κυβερνών κόμμα μεθοδεύει τη συγκάλυψη και σφετερίζεται την κοινοβουλευτική λειτουργία για να εμποδίσει τη δικαιοσύνη να ερευνήσει το έγκλημα των Τεμπών και το έγκλημα της συγκάλυψης γύρω από το έγκλημα των Τεμπών.

Τι είπε η κ. Μπακογιάννη στη Διάσκεψη των Προέδρων; Ακούστε το καλά.

Κύριε Μάντζο, δεν ήσασταν εσείς, ήταν άλλοι Βουλευτές από το κόμμα σας. Νομίζω όμως ότι θα σας το είπε ο κ. Δουδωνής, γιατί ήταν καταπληκτικό! Ήμασταν με τον κ. Καζαμία και απορούσαμε.

«Η Πλειοψηφία έχει αποφασίσει» είπε η κ. Μπακογιάννη, σε σχέση με την αυριανή συνεδρίαση της προανακριτικής επιτροπής. Και θέλω να δω ποια μέσα θα το γράψουν αυτό και πώς θα το αντιμετωπίσουν. Είναι στα Πρακτικά. Η Πλειοψηφία έχει αποφασίσει, ένα δικαίωμά της το παραχωρεί.

Προσέξτε, τι λέει δηλαδή η κ. Μπακογιάννη, αδερφή του Πρωθυπουργού, πρώην Υπουργός Εξωτερικών, σημερινή πρόεδρος της Επιτροπής Εξωτερικών και Άμυνας της Βουλής, θεία του γιου του κ. Μητσοτάκη που εκπροσώπησε την Κυβέρνηση σε συνάντηση, δεξίωση του κ. Τραμπ: Ότι είναι κάποιο δικαίωμα της Πλειοψηφίας, της Νέας Δημοκρατίας δηλαδή, το εάν θα γίνει προανακριτική επιτροπή, το οποίο δικαίωμα, το παραχωρεί.

Οι ομολογίες:

Πρώτον, η Νέα Δημοκρατία αντιλαμβάνεται και αντιμετωπίζει τον εαυτό της ως ένοχο, όχι απλώς ως κατηγορούμενο, γιατί είστε κατηγορούμενοι, και συμπεριφερόμενη σαν διάδικος λέει «έχω ένα δικαίωμα και το παραχωρώ». Η ομολογία είναι εκκωφαντική. Δεν υπάρχει Τριαντόπουλος, υπάρχει Νέα Δημοκρατία. Αυτό επιβεβαιώνει ότι δεν θα έπρεπε, κύριοι, να συμμετέχετε στην προανακριτική επιτροπή.

Και μετά από αυτήν τη δήλωση της κ. Μπακογιάννη, η οποία είναι γραμμένη στα Πρακτικά -και όσο και αν ζούμε σε αυτές τις τελευταίες ημέρες της Πομπηίας τις πρακτικές λογοκρισίας και τις διαγραφές από τα Πρακτικά, όσο και αν τα ζούμε αυτά, είναι γραμμένο στα Πρακτικά- ότι η Πλειοψηφία έχει αποφασίσει, ένα δικαίωμά της το παραχωρεί, καλώ τους Βουλευτές της Νέας Δημοκρατίας που είναι ορισμένοι στην προανακριτική επιτροπή να παραιτηθούν τώρα. Υπάρχει κατατεθειμένο και καταγεγραμμένο, ντοκουμενταρισμένο το γεγονός ότι αύριο δεν πρόκειται να γίνει κάποια ανεξάρτητη διαδικασία αμερόληπτων κριτών, που θα αξιολογήσουν απροσωπόληπτα και ανεπηρέαστα, με ανεξάρτητο τρόπο τα στοιχεία. Όχι.

Υπάρχει κατατεθειμένο, ντοκουμενταρισμένο ότι το κόμμα της Νέας Δημοκρατίας αποφασίζει, ότι η Νέα Δημοκρατία συνεδριάζει και δίνει τη γραμμή, δηλαδή ο κ. Μητσοτάκης, ο πρώτος ελεγχόμενος για το μπάζωμα είναι αυτός που καθοδηγεί το τι θα κάνουν αύριο οι δήθεν ανεξάρτητοι κριτές και αυτό συνιστά κραυγαλέο λόγο εξαίρεσης και κραυγαλέο λόγο να απόσχουν. Και η μη αποχή τους συγκροτεί πολλαπλά ποινικά αδικήματα

Για να σας το πω όπως ένας Βουλευτής που τώρα είναι διαγραμμένος και περιμένω πότε θα επανέλθει μετ’ επαίνων, σαν τον κ. Αυγενάκη, γιατί οι κακοποιητές παντός τύπου επανέρχονται. Έτσι δεν είναι; Έγινε και Υφυπουργός ένας Βουλευτής σας που είπε ότι μπορείς κάλλιστα να κακοποιείς τη γυναίκα σου και να είσαι καλός γονιός. Μπορείς άραγε;

Για να σας το πω λοιπόν με την έκφραση που χρησιμοποιούσε ο διαγραφείς Βουλευτής, που δεν δεχόταν να ζητήσει συγγνώμη ούτε και καταλάβαινε γιατί να ζητήσει συγγνώμη και στο τέλος ζήτησε μια υποκριτική συγγνώμη, την έγραψε και στο Facebook, την κατέβασε από το Facebook και έλεγε ξανά και ξανά «Για να συνεννοηθούμε», «Για να συνεννοηθούμε» «Για να συνεννοηθούμε», θα το δανειστώ.

Για να συνεννοηθούμε, αυτό που κάνετε είναι αξιόποινο. Δεν εμπίπτει στην ελευθερία ψήφου και συνείδησης του Βουλευτή. Είναι μια αξιόποινη δράση με κατάχρηση και σφετερισμό εξουσίας που σας έχει ανατεθεί για άλλο λόγο και προκειμένου να καλύψετε και να υποθάλψετε και να προστατεύσετε ποινικά υπόλογα πρόσωπα.

Εμείς θα περιμένουμε και αύριο βεβαίως θα τεθεί το θέμα αυτό και από τη Βουλευτή μας, την κ. Καραγεωργοπούλου, που εκπροσωπεί την Πλεύση Ελευθερίας στην προανακριτική επιτροπή. Και θα τεθεί γιατί όταν θα ζητήσουμε να ελεγχθεί αυτό που κάνετε, η συγκάλυψη των ευθυνών Καραμανλή, το μπλοκάρισμα της προανακριτικής επιτροπής για Καραμανλή, το μπάζωμα της εξεταστικής επιτροπής και εξακόσιες σελίδες φούμαρα που γράψατε και ψηφίσατε, σενάρια επιστημονικής φαντασίας για να καλύψετε τις ευθύνες των δικών σας και τις δικές σας, όταν θα ζητήσουμε όλα αυτά να ελεγχθούν ως αξιόποινα, δεν θα υπάρχει το επιχείρημα ότι δεν γνωρίζατε και δεν καταλάβατε.

Σαν κάτι Βουλευτές της Νέας Δημοκρατίας που είχανε φέρει το 2013, αν καλά θυμάμαι, μια βουλευτική τροπολογία. Δεν καταλάβανε, λέει, τι φέρανε. Ήρθε και ένας Υπουργός στην τότε κυβέρνηση και λέει «Την κάνω δεκτή τη βουλευτική τροπολογία». Τι σήμαινε αυτή η βουλευτική τροπολογία; Απαλλάσσονταν οι τραπεζίτες και τα τραπεζικά στελέχη από ποινικές ευθύνες. Σάλος όταν αποκαλύπτεται τι είναι. Και τι λένε μετά οι τρεις Βουλευτές; «Δεν καταλάβαμε τι ήταν».

Φέρανε μια τροπολογία που ήταν τόσο καλή που ο Υπουργός την έκανε δεκτή. Με άλλα λόγια, ο Υπουργός για να μην ξεκαρφωθεί ζήτησε από τους Βουλευτές να την καταθέσουν και μετά είπε ότι τη δέχεται και απαλλάχθηκαν, αποποινικοποιήθηκε δηλαδή η αξιόποινη συμπεριφορά τραπεζιτών. Και όλοι έλεγαν: «Δεν καταλάβαμε. Πώς έγινε αυτό;». Πώς έγινε και είναι όλοι αθώοι σε αυτήν τη χώρα; Πώς έγινε και δεν έχει ελεγχθεί κανένας για όλα τα σκάνδαλα διαφθοράς από τη Siemens στα εξοπλιστικά; Πώς έγινε;

Άκουγα την κ. Μπακογιάννη σήμερα και έλεγε ότι «Εμείς που αγωνιζόμαστε για την κατάργηση του νόμου περί ευθύνης Υπουργών». Είπε η κ. Μπακογιάννη! Απέναντι ποιου αγωνίζεται; Ποιος έχει επωφεληθεί του νόμου περί ευθύνης Υπουργών; Ποιος τον έγραψε και ποιος τον εφαρμόζει; Μάλλον οι γονείς των θυμάτων του εγκλήματος των Τεμπών γράψανε τον νόμο. Έτσι δεν είναι; Στο τέλος αυτά θα πείτε.

Είναι τέτοια η συκοφαντική επινοητικότητα και ο λυσσαλέος παροξυσμός εναντίον όποιου αγωνίζεται για διαφάνεια και δικαιοσύνη που στο τέλος θα κατηγορήσετε τους γονείς που αγωνίζονται για το δίκαιο ότι αυτοί ευθύνονται που στη χώρα αυτή έχετε επιβάλει ένα καθεστώς ασυλίας και ατιμωρησίας για το πολιτικό προσωπικό, δηλαδή για εσάς.

Αλλά όχι μόνο για εσάς, αλλά και για τους φίλους σας. Αθώοι όλοι για τη Siemens. Για την ακρίβεια, παραγράφηκαν τα αδικήματα που χρειάζονταν είκοσι πέντε χρόνια για να παραγραφούν. Και στην πορεία για την παραγραφή δύο μεγαλοκατηγορούμενοι, ο Χριστοφοράκος και ο Καραβέλας το έσκασαν, ενώ είχαν απαγόρευση εξόδου και ήταν Υπουργός Εξωτερικών η κ. Μπακογιάννη. Για φαντάσου!

Είχαν απαγόρευση εξόδου από τη χώρα, το σκάσανε, η κ. Μπακογιάννη τα έριξε στον κ. Χαλαστάνη, τον επιτετραμμένο της, και μετά τον έκανε -οι δικοί μου οι Βουλευτές τα έχουν μάθει πια- πρέσβη στο Παρίσι φυσικά. Έτσι αμείβεται εκείνος ο οποίος αφήνει τους μεγαλοκατηγορούμενους για τη Siemens ελεύθερους.

Βέβαια, εντάξει, η Siemens είχε προσφέρει ειδική υπηρεσία στον πρωθυπουργό. Νομίζω του είχε κάνει δώρο ένα τηλεφωνικό κέντρο για το γραφείο του και στην εποχή βέβαια των υποκλοπών είναι πολύ σημαντικό τι τηλεφωνική συσκευή χρησιμοποιείς και ποιος σου δίνει τα μέσα για τις τηλεφωνικές υποκλοπές, με συγχωρείτε, συσκευές.

Τώρα θα μου πείτε «Λες όλα αυτά για τα Τέμπη και μας αποδεικνύεις ότι η Πλεύση Ελευθερίας είναι μονοθεματικό κόμμα». Αυτά δεν λέτε; Μονοθεματικό κόμμα λένε διάφοροι. Όχι, η Πλεύση Ελευθερίας θεωρεί την υπόθεση της δικαιοσύνης και την υπόθεση του εγκλήματος των Τεμπών πρωταρχική και κορυφαία. Και όσο και αν λυσσάτε και λέτε ότι είμαστε μονοθεματικοί, εμείς δεν θα σταματήσουμε να βάζουμε την υπόθεση αυτή και τη διαλεύκανσή της στην προμετωπίδα του αγώνα μας. Διότι ξέρουμε πολύ καλά ότι το έγκλημα των Τεμπών φώτισε και συνόψισε τη διαφθορά που σκοτώνει, τη δική σας διαφθορά.

Και παρεμπιπτόντως, ο κ. Κέλλας που στενοχωρήθηκε γιατί δεν του έδωσα το χέρι μου εχθές, προχθές, ας μας απαντήσει. Είναι Βουλευτής Λάρισας. Ποιανού ρουσφέτι επιτέλους ήταν ο σταθμάρχης, ο κ. Σαμαράς; Ο σταθμάρχης ποιανού ρουσφέτι ήταν; Θα μας πει κανείς σας; Οι Βουλευτές της Λάρισας και των άλλων κομμάτων γιατί δεν μιλάνε;

Γιατί δεν ξέραμε ούτε καν ότι ο αδελφός του Βουλευτή της Νέας Δημοκρατίας Αγάπιος Χαρακόπουλος, αδελφός του Μάξιμου Χαρακόπουλου, ήταν ο επικεφαλής αστυνομικός στο μπάζωμα που έγινε; Γιατί δεν το ξέραμε; Για ρωτήστε και τα άλλα κόμματα τους Βουλευτές σας γιατί αυτή η ομερτά για τη Λάρισα.

Η Πλεύση Ελευθερίας βεβαίως ξέρετε πολύ καλά ότι είναι εδώ μέσα και αγωνίζεται εφ’ όλης της ύλης. Μόνο μονοθεματικοί δεν είμαστε. Εμείς είμαστε πρώτοι εδώ μέσα τον Ιούλιο του 2023 που μιλήσαμε για την ψήφο των Ελλήνων της Διασποράς και προκαλέσαμε τη νομοθέτηση του δικαιώματος αυτού. Εμείς είμαστε που έχουμε καταθέσει προτάσεις για την πολιτική προστασία από τον Αύγουστο του 2023. Εμείς είμαστε που από τον Ιούλιο του 2023 έχουμε θέσει τα ζητήματα της έμφυλης βίας, αλλά και τα ζητήματα των ατόμων με αναπηρία και την ανάγκη μετάδοσης των συνεδριάσεων της Βουλής στη νοηματική.

Μου είπε ο κ. Κακλαμάνης ότι επιτέλους έδωσε αυτήν την εντολή, μια απλή εντολή. Περιμένω να υλοποιηθεί κιόλας αυτή η εντολή.

Και να πω κάτι στη Νέα Δημοκρατία. Ο μεγαλοκομματάρχης σας στη Λάρισα έκανε απρεπέστατη ανάρτηση. «Δεν είναι κοινωνικά ανάγωγη η Ζωή Κωνσταντοπούλου, είναι πολιτικά ανάπηρη». Αυτή είναι η αντίληψή σας για την αναπηρία, ότι αποτελεί βρισιά και ότι όταν θέλετε να επιτεθείτε σε έναν πολιτικό αντίπαλο, σε μια πολιτική αντίπαλο, τη λέτε ανάπηρη και αυτό είναι ονειδισμός;

Ακόμα δεν έχετε μάθει ότι η αναπηρία είναι ιδιότητα και όχι ελάττωμα; Ακόμα δεν έχετε μάθει ότι όλοι οι άνθρωποι είναι ίσοι; Ακόμα;

(Χειροκροτήματα από την πτέρυγα της Πλεύσης Ελευθερίας)

Ξέρετε, τα παιδιά, οι μαθητές, οι φοιτητές και όλοι οι άνθρωποι που συγκεντρώνονται και διαδηλώνουν, αυτά τα ξέρουν πάρα πολύ καλά. Και σε αυτά, στην ισότητα και στα δικαιώματα, έχουμε φοβερή ενότητα της κοινωνίας σε πείσμα του δικού σας ελιτισμού.

Εμείς είμαστε, κύριοι, που μας λέτε μονοθεματικούς και έχουμε καταθέσει προτάσεις για το φορολογικό σύστημα. Έχουμε από το 2019 -πριν μπει η Πλεύση Ελευθερίας στη Βουλή- καταθέσει τρεις προτάσεις για το Σύνταγμα που περιμένω να μας πείτε πώς τοποθετείστε. Κατάργηση της βουλευτικής ασυλίας, κατάργηση της υπουργικής ασυλίας, κατάργηση του διορισμού της ηγεσίας της δικαιοσύνης από την Κυβέρνηση.

Εμείς οι μονοθεματικοί είμαστε που έχουμε ζητήσει επιτέλους, να κηρυχθεί εθνική επέτειος η επέτειος της εξέγερσης του Πολυτεχνείου με ψήφισμα που καταθέσαμε από τον Νοέμβριο του 2023. Εμείς οι μονοθεματικοί -που κάποιοι μας χλευάζουν τώρα και είναι άδεια τα έδρανά τους ως συνήθως- είμαστε το πρώτο κόμμα που κατέθεσε πρόταση νόμου για την επαναφορά του δέκατου τρίτου και δέκατου τέταρτου μισθού τον Δεκέμβρη του 2023, όταν κανένας πια δεν μιλούσε γι’ αυτό το θέμα.

Εμείς είμαστε που έχουμε καταθέσει είκοσι πέντε προτάσεις για τον αγροτικό τομέα. Εμείς είμαστε που καταθέτουμε προτάσεις για τα εργασιακά, για την ασφάλεια στην εργασία και που θέτουμε το ζήτημα των εργατικών ατυχημάτων και δυστυχημάτων. Εμείς είμαστε που μιλάμε επανειλημμένα και καταθέτουμε προτάσεις για την οδική ασφάλεια. Εμείς είμαστε που παρεμβαίνουμε για το περιβάλλον, για την προστασία των παιδιών.

Βλέπω ένα σχολείο που έχει έρθει. Κυρία Πρόεδρε, δεν ξέρω μήπως θέλετε να διακόψω, για να αναγγείλετε τους μαθητές;

**ΠΡΟΕΔΡΕΥΟΥΣΑ (Όλγα Γεροβασίλη):** Ετοιμαζόμουν να το κάνω, κυρία Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Γιατί βλέπω τα παιδιά και τους εκπαιδευτικούς που περιμένουν.

**ΠΡΟΕΔΡΕΥΟΥΣΑ (Όλγα Γεροβασίλη):** Να ενημερώσω ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», δεκαεπτά μαθητές και μαθήτριες και τρεις συνοδοί εκπαιδευτικοί από το Δημοτικό Σχολείο Έμπωνα Ρόδου.

Η Βουλή σάς καλωσορίζει. Σας ευχόμαστε καλή πρόοδο, να κάνετε προσπάθειες, αλλά να έχετε και τύχη στη ζωή σας.

(Χειροκροτήματα από όλες τις πτέρυγες της Βουλής)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Καλωσορίσατε παιδιά και ευχόμαστε να μεγαλώσετε σε έναν κόσμο καλύτερο και να προστατευθεί η ομορφιά του νησιού της Ρόδου και της Δωδεκανήσου, να προστατευθεί το περιβάλλον που κατακάηκε -έχουμε καταθέσει συγκεκριμένες προτάσεις και για αυτά- να εισακουστούν οι προτάσεις μας για την ανακούφιση των νησιωτών και των κατοίκων των ακριτικών περιοχών.

Να εισακουστούν και οι προτάσεις μας, βέβαια, για την εξωτερική πολιτική, στην οποία παρεμβαίνουμε και μιλούμε συχνότατα. Συμμετέχουμε στο Συμβούλιο Εξωτερικής Πολιτικής, παρεμβαίνουμε πάρα πολύ συχνά για τα θέματα, δεν θεωρούμε ότι την εξωτερική πολιτική μπορεί να την ασκεί ο γιος του Πρωθυπουργού. Είναι αδιανόητα αυτά τα πράγματα, ιδίως όταν αντιμετωπίζουμε ένα περιβάλλον στο οποίο ο Πρόεδρος των Ηνωμένων Πολιτειών -που κάποιοι τον εμφάνιζαν κάποτε ως στρατηγικό εταίρο και κόντεψαν να μας πουν ότι είναι και αριστερός- έχει εξαγγείλει διεθνές έγκλημα στη Γάζα. Έχει εξαγγείλει ότι θα μετατρέψει τη Γάζα σε ριβιέρα και θα εκδιώξει, θα εκτοπίσει τους Παλαιστινίους. Καταλαβαίνετε τι είναι αυτό, την ώρα που διαπράττεται γενοκτονία; Με ποια ελαφρότητα γίνονται αυτές οι κινήσεις; Με ποια ελαφρότητα δεν συγκροτείται συγκεκριμένη, συστηματική εξωτερική πολιτική;

Εμείς, βέβαια, δεν έχουμε πάψει να παρεμβαίνουμε και για τη γενοκτονία σε βάρος του παλαιστινιακού λαού και για τις ευθύνες της κυβέρνησης του Ισραήλ και για την ανάγκη εφαρμογής του καταστατικού του Διεθνούς Ποινικού Δικαστηρίου. Εμείς, το μονοθεματικό κόμμα.

Εμείς είμαστε που έχουμε καταθέσει προτάσεις ξανά και ξανά για την καλλιτεχνική εκπαίδευση. Εμείς είμαστε που μιλάμε για τα μουσικά και καλλιτεχνικά σχολεία και τα αιτήματα των παιδιών που, δυστυχώς, φοιτούν σε συνθήκες απαράδεκτες. Εμείς είμαστε που μιλάμε για την ενίσχυση των ανθρώπων του πολιτισμού.

Εμείς είμαστε που έχουμε καταθέσει συγκεκριμένες προτάσεις για τη διεκδίκηση των γλυπτών του Παρθενώνα και τη συγκρότηση ειδικής διακομματικής επιτροπής.

Εμείς είμαστε που παρεμβαίνουμε και καταθέτουμε προτάσεις για τη δημόσια υγεία, για την κοινοβουλευτική λειτουργία, για μια πραγματική λειτουργία διαφάνειας και την ουσιαστική λειτουργία της Επιτροπής Θεσμών και Διαφάνειας της Βουλής που συνεδριάζει μόνο για να διορίζει δικούς σας. Δεν καλεί τον Συνήγορο του Πολίτη, δεν καλεί τις ανεξάρτητες αρχές για λογοδοσία, δεν καλεί την Εισαγγελέα του Αρείου Πάγου να μας πει τι είναι αυτά που έγραψε και είπε για τις υποκλοπές, ότι δεν υπάρχουν ποινικά αδικήματα.

Εμείς είμαστε που μιλάμε για την αναγκαιότητα πραγματικής ανεξαρτησίας των ανεξάρτητων αρχών και για τόσα άλλα. Εμείς, το μονοθεματικό κόμμα! Προς επίρρωση και για τεκμηρίωση, γιατί βλέπω ότι έχετε στερέψει, ψάχνετε να βρείτε κάτι που είπε η Πλεύση Ελευθερίας, κάτι που έκανε, κάπως να μας χτυπήσετε, δεν θα βρείτε. Δεν θα βρείτε ούτε άλλα να λέμε και άλλα να κάνουμε, ούτε να έχουμε κάνει ή πει κάτι που να ντρεπόμαστε.

Η Πλεύση Ελευθερίας έχει καταθέσει το 95% των επίκαιρων ερωτήσεων στον Πρωθυπουργό. Εγώ προσωπικά του έχω καταθέσει εξήντα δύο επίκαιρες ερωτήσεις σε αυτή την σύνοδο και ογδόντα οκτώ στην προηγούμενη, συνολικά εκατόν πενήντα επίκαιρες ερωτήσεις. Εκατόν πενήντα επίκαιρες ερωτήσεις! Για ένα μόνο θέμα; Όχι. Ξέρετε για πόσα; Για τριάντα δύο διαφορετικά θέματα.

Έχουμε καταθέσει: Για τις γυναικοκτονίες, σαράντα πέντε επίκαιρες. Για το κράτος δικαίου, είκοσι επτά επίκαιρες. Για το έγκλημα των Τεμπών, είκοσι επτά επίκαιρες. Για την ασφάλεια των αερομεταφορών, είκοσι τρεις επίκαιρες. Για την πολιτική προστασία, δεκαεννέα επίκαιρες. Για το Ισραήλ και την Παλαιστίνη και την εξωτερική πολιτική και τη γενοκτονία που διαπράττεται, δεκαεννέα επίκαιρες ερωτήσεις. Για το λαθρεμπόριο καυσίμων στο σιδηρόδρομο και τη διακίνηση επικίνδυνων υλών στον σιδηρόδρομο, δεκαπέντε επίκαιρες ερωτήσεις. Για την αστυνομική βία, δεκαπέντε επίκαιρες ερωτήσεις. Για τη Θεσσαλία και την υπονόμευση της ζωής των ανθρώπων, δέκα επίκαιρες ερωτήσεις. Για τις πλημμύρες, εννέα επίκαιρες ερωτήσεις. Για τις πυρκαγιές, επτά επίκαιρες ερωτήσεις. Για τις υποκλοπές, παρακολουθήσεις, επτά επίκαιρες ερωτήσεις. Για το μπάζωμα του χώρου του εγκλήματος στα Τέμπη, έξι επίκαιρες ερωτήσεις. Για τη Δαδιά και τον Έβρο πέντε επίκαιρες ερωτήσεις. Για τις οφειλές της Γερμανίας προς την Ελλάδα, που μας λέτε για εθνική ενότητα και πώς τιμάτε την εθνική αντίσταση μη διεκδικώντας τις οφειλές του γερμανικού κράτους, πέντε επίκαιρες ερωτήσεις. Για τις δηλώσεις Βενιζέλου σε σχέση με τον Σόιμπλε, τέσσερις επίκαιρες ερωτήσεις. Για την περιοχή του Βλοχού στην Καρδίτσα, τέσσερις επίκαιρες ερωτήσεις. Για τις συνθήκες στις φυλακές και τους χώρους κράτησης και τους θανάτους σε χώρους κράτησης, τρεις επίκαιρες ερωτήσεις. Για τον Κηφισό άλλες τρεις. Δεν βρίσκαμε ποιος θα απαντήσει. Όλοι δήλωναν αναρμόδιοι. Για τους εποχικούς πυροσβέστες, τρεις επίκαιρες ερωτήσεις. Για τα δικαιώματα όλων στην ισότητα, δύο επίκαιρες ερωτήσεις και μετά υποχρεώθηκε ο κ. Μητσοτάκης να καταθέσει νομοσχέδιο. Για την προστασία των δανειοληπτών, δύο επίκαιρες ερωτήσεις.

Προτάσεις! Σας έχουμε προτείνει: Φορολόγηση των υπερκερδών των τραπεζών. Επιστροφή των χρημάτων των ανακεφαλαιοποιήσεων που είναι χρήματα του ελληνικού λαού.

Όμως, πώς θα τα συζητήσει ο κύριος Πρωθυπουργός όταν το κόμμα σας χρωστάει 500 εκατομμύρια στις τράπεζες; Πώς θα συζητήσει; Γι’ αυτό κρύβεται. Αν πιστεύετε ότι είμαστε μονοθεματικοί και δεν έχουμε προτάσεις και δεν έχουμε θέσεις και δεν έχουμε αντίλογο και δεν έχουμε επιχειρήματα, πείτε στον κ. Μητσοτάκη να κοπιάσει. Γιατί εγώ κάθε βδομάδα τον προσκαλώ να αντιπαρατεθούμε. Εκείνος κρύβεται. Εκείνος κρύβεται. Εκείνος κρύβεται. Ας έρθει.

Θα τα πούμε για τα θέματα της άμυνας την άλλη εβδομάδα, αλλά υπάρχουν τόσα θέματα. Και βεβαίως, θα πρέπει, όταν θα μιλήσουμε για την άμυνα, να μιλήσουμε και για τα κονδύλια των εξοπλιστικών προγραμμάτων που έχει διαπιστωθεί ότι πήγαν στις τσέπες και στις μίζες. Αυτά είναι κοστολογημένα και λογιστικά αποτυπωμένα και δεν τα αναζητήσατε ποτέ. Γιατί, βέβαια, και το λαθρεμπόριο και οι μίζες και η διαφθορά προϋποθέτουν συμμετοχική δράση. Και ξέρετε καλά ότι είστε υπόλογοι.

Επίσης, επίκαιρες ερωτήσεις για την επαναφορά του δέκατου τρίτου – δέκατου τέταρτου μισθού, για τα εργατικά ατυχήματα, για τη Ρόδο, για τις Σπέτσες και την Παναγία την Αρμάτα, που εκεί επίσης μεθοδεύεται η αρπαγή ενός δημόσιου χώρου.

Καταθέτετε νομοσχέδιο και μας λέτε ότι αναθέτετε στους πολίτες την προστασία του δημόσιου χώρου, την ώρα που εσείς ξεπουλάτε τα δημόσια κτήματα και τη δημόσια γη και αποκλείετε τους πολίτες από την πρόσβαση στα δημόσια και κοινωνικά αγαθά;

Επιπλέον, για τους συμβασιούχους του e-ΕΦΚΑ, για την AEGEAN, για το κράτος δικαίου και τον Συνήγορο του Πολίτη, για την κυβερνητική αλαζονεία σε σχέση με τους εργαζόμενους, για το Κτηματολόγιο στην Κέρκυρα. Άλλη μεγάλη επιτυχία!

Μην μου κάνετε έτσι τα μάτια σας. Ξέρετε πόσο μεγάλη επιτυχία ήταν το Κτηματολόγιο.

Για τις ανεμογεννήτριες. Είναι εκατό πενήντα επίκαιρες ερωτήσεις στον Πρωθυπουργό και άλλες πενήντα τρεις στους αρμόδιους Υπουργούς για τριάντα πόσα θέματα. Επτά επίκαιρες ερωτήσεις τού κατέθεσα τη Δευτέρα για την αλλοίωση του τόπου του εγκλήματος και αυτές τις δηλώσεις που έκανε ότι τελικά ήταν γιατί υπήρχε υπόγειος αγωγός. Το θυμήθηκε αυτό στην προ ημερησίας διατάξεως συζήτηση;

Επίσης, για το λαθρεμπόριο, για τις γυναικοκτονίες. Συμπληρώνεται την ερχόμενη Τρίτη ένας χρόνος από τη δολοφονία - γυναικοκτονία της Κυριακής Γρίβα.

Επιπλέον, για τις συνθήκες ασφάλειας των αερομεταφορών, για το πόρισμα της Εισαγγελέως του Αρείου Πάγου για τις υποκλοπές, για το κράτος δικαίου στην Ελλάδα, για την αστυνομική βία σε βάρος των εποχικών πυροσβεστών.

Τα καταθέτω στα Πρακτικά.

(Στο σημείο αυτό η Πρόεδρος της Πλεύσης Ελευθερίας κυρία Ζωή Κωνσταντοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτά κανονικά -ένα από αυτά, δύο από αυτά- έπρεπε αύριο να έρθει να απαντήσει ο κ. Μητσοτάκης. Αλλά, πού!

Κυρία Πρόεδρε, θα κλείσω με κάποιες παρατηρήσεις για την επικαιρότητα, που δεν μπορώ να τις αφήσω έτσι.

Ο κ. Μητσοτάκης μάς είπε για τον κατώτατο μισθό που αυξάνεται –λέει- και πάει στα 880 ευρώ και νομίζω ότι περιμένει να ψάλλει η κοινωνία χαράς ευαγγέλια. Ο κ. Μητσοτάκης πριν από δεκαεπτά χρόνια έλεγε ότι δεν έχει ζήσει ποτέ του με 800 ευρώ και εύχεται να μη χρειαστεί να ζήσει.

Και εγώ πριν από κάποιους μήνες σας πρότεινα να δεχθείτε εσείς να ζήσετε με αυτά που λέτε στους εργαζόμενους ότι πρέπει να είναι ευχαριστημένοι. Πάρτε 830, που είναι σήμερα ο κατώτατος μισθός, για όλη την υπόλοιπη ζωή σας και τα εναπομείναντα από τις βουλευτικές αποζημιώσεις να πηγαίνουν στην αποπληρωμή του χρέους σας στις τράπεζες. Δέχεστε; Δεν δέχεστε. Σας φαίνεται και προσβλητικό.

Πήγε να επισκεφθεί ο κ. Μητσοτάκης τον κ. Βορίδη για να πουν για το μεταναστευτικό. Άλλο πάλι και αυτό! Ένας ακροδεξιός χουντικός ρατσιστής Υπουργός Μετανάστευσης και Ασύλου, με πρώτη προτεραιότητα –λέει- την πάταξη της παράνομης μετανάστευσης! Αλήθεια, αυτό είναι το αντικείμενο αυτού του Υπουργείου;

Γνωρίζει ο κ. Μητσοτάκης, που πήγε χτες και έλεγε τα ίδια, ότι το Συμβούλιο της Επικρατείας κατακεραύνωσε την κυβερνητική πολιτική, αυτή που ασκεί και ο κ. Μητσοτάκης και ο κ. Τσίπρας προηγουμένως και όλη η Ευρωπαϊκή Ένωση; Την εξωτερική πολιτική που λέει τι δηλαδή; Ότι η Τουρκία είναι ασφαλής τρίτη χώρα! Τι ασφαλής τρίτη χώρα είναι η Τουρκία με τέτοιες παραβιάσεις του κράτους δικαίου;

Είπε το Συμβούλιο της Επικρατείας λοιπόν ότι δεν μπορείτε να απορρίπτετε αυτόματα αιτήσεις ασύλου όταν η χώρα από την οποία εισέρχονται είναι η Τουρκία, διότι δεν είναι ασφαλής τρίτη χώρα.

Είναι αυτό το οποίο η Πλεύση Ελευθερίας ξέρετε από πότε το λέει; Από το 2016, από την κοινή δήλωση Ευρωπαϊκής Ένωσης – Τουρκίας. Εμείς που δεν έχουμε θέσεις!

Διαβάζουμε επίσης ότι κ. Μητσοτάκης θα επισκεφθεί τον Νετανιάχου και θα συναντηθεί με τον Νετανιάχου. Ο Νετανιάχου είναι καταζητούμενος από το Διεθνές Ποινικό Δικαστήριο. Με ποιο δικαίωμα θα συναντηθεί μαζί του ο κ. Μητσοτάκης; Τον ελληνικό λαό, που έχει δεσμευθεί στο «ποτέ ξανά», τον ρώτησε; Θα επισκεφθεί έναν καταζητούμενο εγκληματία πολέμου ενεχόμενο σε εγκλήματα κατά της ανθρωπότητας και γενοκτονία; Θα τον επισκεφτεί για να του πει τι; Να μη φοβάται;

Άκουσα επίσης την τρομακτική δήλωση του κ. Πλεύρη. Δεν με ξένισε –λέει- το σύνθημα για την Κύπρο, γιατί εμείς θέλουμε μάχιμους ανθρώπους που θα πάνε να δώσουν τη ζωή τους για την πατρίδα.

Με τι θα πάνε να δώσουν τη ζωή τους για την πατρίδα; Με τα ψέματα τα δικά σας; Η Κύπρος είναι ή δεν είναι ανεξάρτητο κράτος; Είναι ανεξάρτητο κράτος ή δεν είναι; Ή δεν το ξέρετε;

Ήμουν η Πρόεδρος της Βουλής που πριν από δέκα χρόνια άνοιξα τον φάκελο της Κύπρου μαζί με τον ομόλογό μου, τον Γιαννάκη Ομήρου, τότε, τον Ιούνιο και Ιούλιο του 2015, εν μέσω όλων όσων γίνονταν.

Στην Κύπρο έχει συντελεστεί μια μεγάλη προδοσία και υπάρχει τεράστια ευθύνη πολιτικών δυνάμεων γι’ αυτή την προδοσία, που δεν θέλατε να βγει. Και από τότε που άνοιξε ο φάκελος της Κύπρου πριν από δέκα χρόνια, επί δέκα χρόνια τον σουρώνουν ο κ. Βούτσης, ο κ. Τασούλας. Θα δούμε τι θα κάνει και ο κ. Κακλαμάνης. Θα δημοσιοποιηθεί πλήρως ή θα συνεχίσει η κοπτοραπτική και η λογοκρισία;

Για την πατρίδα πεθαίνουν οι άνθρωποι αγαπώντας την πατρίδα τους, όχι παρασυρόμενοι από πατριδοκάπηλους πολιτικούς.

Θέλετε να πούμε για τους ανθρώπους που έχουν πέσει στο καθήκον; Δεχθείτε την πρόταση της Πλεύσης Ελευθερίας -εδώ κι ένα χρόνο την έχουμε καταθέσει- να ανοίξει η υπόθεση των Ιμίων. Γιατί δεν αρκούν οι κορώνες μέσα στη Βουλή. Καταρρίφθηκε το ελικόπτερο ή δεν καταρρίφθηκε; Τι λέτε, κύριοι; Γιατί εμείς λέμε ότι καταρρίφθηκε και το καλύπτετε.

Κυρίες και κύριοι, η Πλεύση Ελευθερίας φυσικά θα συνεχίσει με την ίδια επιμονή να τιμά την εμπιστοσύνη των πολιτών. Θα συνεχίσει με την ίδια αφιέρωση να αντιστρατεύεται τις εξουσίες που θέλουν να θυματοποιούν τους πολίτες και να καταλύουν τη δημοκρατική λειτουργία.

Καθώς το αίτημα για δικαιοσύνη γίνεται ολοένα και πιο δυνατό, παρακολουθούμε διορισμένες δικαστικές εξουσίες, όπως είναι η Πρόεδρος και η Εισαγγελέας του Αρείου Πάγου, να διαγκωνίζονται ποια θα δώσει τα περισσότερα διαπιστευτήρια στην Κυβέρνηση. Και αυτό είναι ντροπή για τη δικαιοσύνη. Είναι ντροπή!

Είναι σημαντικό οι ευσυνείδητοι δικαστικοί και εισαγγελικοί λειτουργοί να αντιδράσουν, αλλά είναι επιτέλους σημαντικό να συζητήσουμε ότι η δικαιοσύνη πηγάζει από τον λαό, ασκείται ως λειτουργία του πολιτεύματος υπέρ αυτού και του έθνους, υπέρ του λαού, στο όνομά του, και η συμμετοχή των πολιτών σε μεικτές συνθέσεις σε μικτά ορκωτά δικαστήρια, με πλειοψηφία ενόρκων, όπως ορίζει το Σύνταγμα, είναι σήμερα η κυρίαρχη εγγύηση για την αποκατάσταση του δικαίου, του αισθήματος δικαίου της κοινωνίας και της αξίωσης δικαιοσύνης των Ελλήνων, των Ελληνίδων, κάθε ύπαρξης που βρίσκεται στη χώρα αυτή, των ψυχών που τις θυσιάσατε και των επόμενων γενεών, για τις οποίες δεν θα σταματάμε να παλεύουμε.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΟΥΣΑ (Όλγα Γεροβασίλη):** Έχει ζητήσει μια τρίλεπτη παρέμβαση ο Κοινοβουλευτικός Εκπρόσωπος της Νέας Δημοκρατίας.

Ορίστε, κύριε Λαζαρίδη, έχετε τρία λεπτά.

**ΜΑΚΑΡΙΟΣ ΛΑΖΑΡΙΔΗΣ:** Ευχαριστώ πολύ, κυρία Πρόεδρε.

Άκουσα την Πρόεδρο της Πλεύσης Ελευθερίας, η οποία με μία συνηθισμένη ομιλία, κατά βάση μονοθεματική…

(Γέλωτες από την πτέρυγα της Πλεύσης Ελευθερίας)

Γελάτε! Γελάτε! Θα κλάψετε σε λίγο!

Καταλαβαίνω ότι θέλει να αποπροσανατολίσει την κουβέντα, η οποία ξεκίνησε σήμερα το πρωί από το -κατά την κ. Κωνσταντοπούλου- συστημικό ΣΚΑΪ. Ρωτήθηκε για το ζήτημα του νομίσματος, αν στην ουσία παραμένει με τις θέσεις που είχε το 2015, όταν καθυστερούσε τη Βουλή να ληφθεί απόφαση για να μην πάει η χώρα στα βράχια. Η κ. Κωνσταντοπούλου κεκαλυμμένα είπε αυτό το οποίο είχε πει κάποτε ο κ. Τσίπρας, ότι «το νόμισμα δεν είναι φετίχ». Τα επισημαίνω αυτά, γιατί θα πρέπει οι Έλληνες πολίτες να γνωρίζουν…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εγώ είπα «το νόμισμα είναι φετίχ»; Άλλος το είπε αυτό, κύριε Λαζαρίδη! Άλλος το είπε!

**ΜΑΚΑΡΙΟΣ ΛΑΖΑΡΙΔΗΣ:** …να γνωρίζουν τι ακριβώς υπερασπίζεται η Πλεύση Ελευθερίας.

Επίσης, κυρία Κωνσταντοπούλου, μας είπατε ότι ο κ. Τσίπρας θα πρέπει να είναι κρυμμένος στα λαγούμια όσο είστε εσείς. Αυτό δεν είπατε; Μπορείτε να εξηγήσετε στον ελληνικό λαό τι ξέρετε για εκείνη την περίοδο και για την προηγούμενη περίοδο και δεν το λέτε;

Και αυτό, κύριε Μάντζο, που αναφέρθηκα στο θέμα της δραχμής, θα πρέπει να το δει και το ΠΑΣΟΚ που έχει καταντήσει πολιτική ουρά της κ. Κωνσταντοπούλου.

**ΔΗΜΗΤΡΙΟΣ ΜΑΝΤΖΟΣ:** Εμείς; Καλά, εντάξει! Πείτε το ποίημά σας και καθίστε!

**ΜΑΚΑΡΙΟΣ ΛΑΖΑΡΙΔΗΣ:** Από εκεί και πέρα τώρα, να πω και κάτι ακόμα.

Μιλάτε, κυρία Κωνσταντοπούλου, εσείς για σεβασμό στους πολίτες και στη δημοκρατία; Εσείς και το κόμμα σας; Εσείς; Τον Ιούνιο του 2023 εκλέχτηκαν οκτώ Βουλευτές, οι δύο την έκαναν πολύ γρήγορα, σε χρόνο ντε τε -ασφυκτιούσαν προφανώς- και όλοι οι άλλοι είναι διορισμένοι. Με εξαίρεση την κ. Καραγεωργοπούλου, που κουνάει το δάχτυλο, όλοι οι άλλοι στις εκλογές του Μαΐου δεν είχαν εκλεγεί, αν είχατε μπει στη Βουλή.

Και τι κάνατε; Βγάλατε τους εκλεγμένους και βάλατε…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ποιους εκλεγμένους;

**ΜΑΚΑΡΙΟΣ ΛΑΖΑΡΙΔΗΣ:** Τους εκλεγμένους. Εάν μπαίνατε στη Βουλή, εκλεγμένοι ήταν.

**ΣΠΥΡΙΔΩΝ ΜΠΙΜΠΙΛΑΣ:** Η λίστα είναι παράνομη;

**ΜΑΚΑΡΙΟΣ ΛΑΖΑΡΙΔΗΣ:** Αφήστε, κύριε Μπιμπίλα. Εσείς έχετε άλλες ιστορίες τις τελευταίες ημέρες, βλέπω. Μην μιλάτε. Αφήστε, λοιπόν!

Ακούστε, λοιπόν, τώρα. Και τι κάνατε; Ξέρετε τι κάνατε; Βάλατε κολλητούς και φίλους, μέχρι και τον σύντροφό σας. Αυτό κάνατε! Έτσι σέβεστε τους Έλληνες πολίτες. Εσείς σέβεστε τη δημοκρατία.

Άκουσα, επίσης, να λέτε και κάτι ακόμα, για το άρθρο 86 και να ψέγετε ολόκληρο το πολιτικό σύστημα. Αν δεν κάνω λάθος, κυρία Κωνσταντοπούλου, επειδή προέρχεστε από μια πολιτική οικογένεια, ο πατέρας σας ήταν σχεδόν είκοσι χρόνια Βουλευτής, έντεκα χρόνια αρχηγός κόμματος…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τι λέτε τώρα;

**ΜΑΚΑΡΙΟΣ ΛΑΖΑΡΙΔΗΣ:** Σας παρακαλώ! Σας παρακαλώ! Σας άκουσα με πολύ μεγάλη προσοχή. Δεν σας αρέσουν αυτά, προφανώς, αλλά τι να κάνουμε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Απλώς λέτε ψέματα.

**ΜΑΚΑΡΙΟΣ ΛΑΖΑΡΙΔΗΣ:** Είκοσι χρόνια σχεδόν Βουλευτής, έντεκα χρόνια αρχηγός κόμματος και όταν ο Κυριάκος Μητσοτάκης ανέλαβε την πρωτοβουλία να καταργηθεί το άρθρο 86, νέος Βουλευτής τότε, μέσα στις τότε υπογραφές δεν είδα του κ. Κωνσταντόπουλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τι λέει ο άνθρωπος!

**ΜΑΚΑΡΙΟΣ ΛΑΖΑΡΙΔΗΣ:** Αυτό που λέω, κυρία Κωνσταντοπούλου! Δεν σας αρέσει, αλλά αυτή είναι η πραγματικότητα. Γιατί εσείς πολύ εύκολα πετάτε λάσπη στους πολιτικούς αντιπάλους και νομίζετε ότι πλέον θα καθόμαστε να σας ακούμε.

Επίσης, για το πρόγραμμά σας, προφανώς κανένα πρόγραμμα δεν έχετε, απολύτως τίποτα! Και ξέρετε ποιοι το λένε; Επειδή σας είδα ότι επικαλεστήκατε τις δημοσκοπήσεις. Το 6,8% των πολιτών στις δημοσκοπήσεις αυτές που σας φέρνουν δεύτερο κόμμα, λέει ότι έχετε πρόγραμμα. Άρα, λοιπόν, δεν το λέμε εμείς. Το λένε οι πολίτες.

Και κλείνω, κυρία Πρόεδρε, με ένα ακόμα ψέμα το οποίο είπε σήμερα η κ. Κωνσταντοπούλου -τα συνηθίζει άλλωστε- αναφερόμενη στην κ. Μπακογιάννη.

Η κ. Μπακογιάννη, κυρία Κωνσταντοπούλου, και να δούμε και τα Πρακτικά από τη Διάσκεψη των Προέδρων, δεν είπε αυτό το οποίο είπατε. Αναφερθήκατε εσείς, όπως με ενημέρωσε και ο κ. Βεσυρόπουλος που ήταν παρών, ότι η κυβερνητική πλειοψηφία μπορεί να αθωώσει τον κ. Τριαντόπουλο, ο οποίος έχει την παρρησία και το θάρρος να πάει στον φυσικό δικαστή.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ακριβώς έτσι έγινε!

**ΜΑΚΑΡΙΟΣ ΛΑΖΑΡΙΔΗΣ:** Είπε πάρα πολύ καθαρά η κ. Μπακογιάννη ότι παρ’ όλο που υπάρχει αυτή η δυνατότητα, τι κάνει ο Τριαντόπουλος; Τι κάνει η Κυβέρνηση; Τον πάει στον φυσικό δικαστή, όπως πολλά στελέχη των άλλων κομμάτων το προηγούμενο χρονικό διάστημα έχουν ζητήσει. Και είμαστε το κόμμα εκείνο που, επειδή δεν έχουμε να φοβηθούμε απολύτως τίποτα, στέλνουμε τον κ. Τριαντόπουλο στον φυσικό του δικαστή.

Ευχαριστώ πάρα πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ζήτησε τον λόγο η κ. Κωνσταντοπούλου.

Ελάτε, κυρία Πρόεδρε, έχετε τον λόγο για τρία λεπτά για παρέμβαση προφανώς.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πέντε δικαιούμαι.

**ΠΡΟΕΔΡΕΥΩΝ (Γεώργιος Λαμπρούλης):** Για πέντε λεπτά.

**ΜΑΚΑΡΙΟΣ ΛΑΖΑΡΙΔΗΣ:** Μιλούσε πενήντα λεπτά, κύριε Πρόεδρε!

**ΠΡΟΕΔΡΕΥΩΝ (Γεώργιος Λαμπρούλης):** Είναι οι παρεμβάσεις τώρα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Επιτρέψτε μου, για καλό είναι, κύριε Λαζαρίδη. Είναι για να σας συγχαρώ και να σας συστήσω σε όσους δεν σας ξέρουν.

Είναι ο κ. Μακάριος Λαζαρίδης μέλος της Εξεταστικής Επιτροπής για τα Τέμπη, εκείνος που μου ούρλιαζε ότι δεν έχω παιδιά και δεν δικαιούμαι να μιλώ για το έγκλημα των Τεμπών…

**ΜΑΚΑΡΙΟΣ ΛΑΖΑΡΙΔΗΣ:** Είσαι γνωστή ψεύτρα!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …και πλέον έχει προαχθεί σε Κοινοβουλευτικό Εκπρόσωπο της Νέας Δημοκρατίας.

Κανέναν άλλον δεν έχει το κόμμα σας;

**ΜΑΚΑΡΙΟΣ ΛΑΖΑΡΙΔΗΣ:** Δεν σας αρέσει, ε; Δεν σας αρέσει;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν έχει κανέναν άλλο; Πείτε στον κ. Μητσοτάκη ας έρθει ο ίδιος…

**ΜΑΚΑΡΙΟΣ ΛΑΖΑΡΙΔΗΣ:** Απαντήστε μας τώρα σ’ αυτά που είπα.

**ΠΡΟΕΔΡΕΥΩΝ (Γεώργιος Λαμπρούλης):** Μην διακόπτετε, σας παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …γιατί εκτός του ότι δεν είναι δείγμα ηγεσίας και γενναιότητας το να βάζει μπροστινούς, είναι και ένα μέσο συνολικής κατάπτωσης της διαδικασίας.

Ο πανικός που έχει πραγματικά ενσκήψει είναι πάρα πολύ ενδιαφέρων και τον παρατηρούμε και τον παρακολουθούμε με χαμόγελο, κύριοι. Αν ήταν έτσι όπως τα λέτε, δηλαδή εγώ έβαλα τους κολλητούς μου Βουλευτές, πρέπει να έχω πολύ καλή παρέα, γιατί αυτοί οι κολλητοί, έτσι όπως το περιγράφετε, είναι εδώ είκοσι τέσσερις ώρες το εικοσιτετράωρο, είναι οι πιο ενεργοί Βουλευτές μέσα στη Βουλή και έχουν συγκροτήσει ένα κοινοβουλευτικό υπόδειγμα που το απεχθάνεστε και το αποστρέφεστε, γιατί αυτό που σας αρέσει, κύριοι, είναι οι ωσεί παρόντες μονίμως απόντες και λειτουργούντες ως «φαντάσματα» Βουλευτές, που κάνουν ότι αντιπαρατίθενται μαζί σας και μετά σας χτυπούν στην πλάτη και χαζογελάτε στο καφενείο και όλα καλά.

Ε, εμείς δεν είμαστε τέτοια Κοινοβουλευτική Ομάδα. Είμαστε μια μάχιμη και μαχόμενη Κοινοβουλευτική Ομάδα που πιστεύουμε ότι οι αγώνες και οι μάχες δίνονται παντού, παντού όπου υπάρχει πεδίο διεκδίκησης και είμαστε εκεί με τις δυνάμεις μας, με την επιμονή μας, με το πείσμα μας, με την αλήθεια μας. Και δεν υπάρχει κανένας -και κυρίως πρόσωπα και κόμματα όπως το δικό σας- που μπορεί να μας κουνήσει το δάχτυλο.

Όλα αυτά που είπατε είναι τόσο γελοία ψέματα που απαξιώ και να τα πάρω ένα προς ένα. Τα μπλέξατε, μπλέξατε πρόσωπα, μπλέξατε περιόδους. Δεν ξέρω πραγματικά, μήπως πρέπει να οργανώσουμε -να το προτείνω στην Κοινοβουλευτική μου Ομάδα- ένα σεμινάριο για τους Βουλευτές της Νέας Δημοκρατίας και για την κοινοβουλευτική λειτουργία και για την πολιτική ιστορία και για τη λειτουργία του πολιτεύματος. Μήπως πρέπει όλα αυτά να τα οργανώσουμε.

Παρεμπιπτόντως, θέλω να σας πω, κύριε Λαζαρίδη, που δεν ξέρω αν είστε στους μπόνους-Βουλευτές, θα το κοιτάξω, αλλά το κόμμα σας κανονικά εξέλεγε εκατόν οκτώ Βουλευτές -εκατόν επτά για την ακρίβεια, γιατί έχετε κλέψει και μία έδρα δική μας- και πήρατε πενήντα έδρες μπόνους. Θα κοιτάξω αν είστε σε αυτούς. Όμως, εκτός από τους μπόνους, όλοι οι υπόλοιποι Βουλευτές σε αυτή τη Βουλή, είναι όλες και όλοι εκλεγμένοι με τον ίδιο τρόπο, με το εκλογικό σύστημα που εσείς ψηφίσατε. Εμείς δεν το έχουμε ψηφίσει, ούτε και συμφωνούμε με αυτό. Είναι δικός σας εκλογικός νόμος ο νόμος με τον οποίο έγιναν οι εκλογές του Ιουνίου του 2023. Δικός σας εκλογικός νόμος!

Τον Μάιο του 2023 η Πλεύση Ελευθερίας δεν εξέλεξε κανέναν Βουλευτή. Δεν μπήκε στη Βουλή.

**ΜΑΚΑΡΙΟΣ ΛΑΖΑΡΙΔΗΣ:** Τους αλλάξατε όλους όμως. Αυτό λέω.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ηρεμήστε, ηρεμήστε.

**ΠΡΟΕΔΡΕΥΩΝ (Γεώργιος Λαμπρούλης):** Μην διακόπτετε, σας παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Επαναστατήσατε για κάποιους δήθεν εκλεγμένους που δεν μπήκαν στη Βουλή, αλλά δικαιωματικά εσείς τους υπερασπίζεστε και καταλαβαίνουμε και τι ακριβώς διημείφθη και ποιοι πληρώθηκαν και τι εκστρατεία «λάσπης» έγινε τότε που κάποιοι επετίθεντο στην Πλεύση Ελευθερίας για να μην μπει στη Βουλή τον Ιούνιο και άφησαν να περάσει κάτω από το ραντάρ το κόμμα των Σπαρτιατών, με το οποίο τώρα συμπράττετε και για το οποίο κάποιοι άλλοι δεν λένε λέξη που έχει στρογγυλοκαθίσει και στη Διάσκεψη των Προέδρων με δεύτερη θέση «από το παράθυρο» χάριν του κ. Τασούλα.

Κύριε Λαζαρίδη, δεν ξέρω αν θα σας θυμηθεί καλά η ιστορία, γιατί πολλοί σαν κι εσάς έχουν επιτελέσει αυτόν τον ρόλο. Σίγουρα όμως αυτά τα οποία κάνετε η ιστορία θα τα θυμηθεί κι ο ελληνικός λαός δεν θα τα ξεχάσει.

Απαντήστε εάν θα παραιτηθείτε αύριο οι Βουλευτές της Νέας Δημοκρατίας από την προανακριτική επιτροπή για τα Τέμπη, γιατί είναι αποδεδειγμένο και στοιχειοθετημένο ότι έχετε προσυμφωνήσει το τι θα κάνουν αύριο οι Βουλευτές σας. Άρα έχετε καταστρατηγήσει και τη μυστικότητα της λειτουργίας της επιτροπής και το ανεπηρέαστο, αμερόληπτο, ανεξάρτητο και απροσωπόληπτο της λειτουργίας της.

Και μην μου απαντήσετε, αν έχετε την καλοσύνη, εσείς. Πείτε στον κ. Μητσοτάκη να έρθει να απαντήσει, πείτε στον κ. Μητσοτάκη να σταματήσει να το κάνει αυτό, γιατί οι πολίτες τον βλέπουν. Οι πολίτες τον βλέπουν. Αυτό το οποίο συμβαίνει δεν κρύβεται. Οι μεθοδεύσεις τις οποίες δρομολογείτε είναι ορατές διά γυμνού οφθαλμού, είναι χοντροκομμένες, είναι αξιόποινες και όσο κι αν δεν το θέλετε, στο τέλος θα λογοδοτήσετε γι’ αυτές.

Και κάτι τελευταίο, σε αυτή την τόσο κρίσιμη στιγμή, πιαστήκατε από μια προπαγάνδα που έλεγε ότι κάποιοι το 2015 θέλανε να ρίξουν τη χώρα στα βράχια. Εσείς τότε σας θυμίζω ότι ψηφίσατε μαζί με τον κ. Τσίπρα το τρίτο μνημόνιο, το κόμμα σας και άλλα κόμματα που αντιπαρετίθεντο. Εγώ ως Πρόεδρος της Βουλής συγκρούστηκα με την κυβέρνηση που έφερε τρίτο μνημόνιο αντίθετα με την εντολή του δημοψηφίσματος, υπερασπίστηκα την εντολή του ελληνικού λαού, το 62%, που η προπαγάνδα τότε έλεγε ότι όλες οι κοινωνικές ομάδες είναι υπέρ του «ναι» και το 62% είπε ένα βροντερό «όχι», και συγκρούστηκα με την πολιτική των ιδιωτικοποιήσεων και του ξεπουλήματος των εργαλείων της χώρας, των λιμανιών, των αεροδρομίων, του σιδηροδρόμου.

Εσείς παριστάνατε ότι εκπροσωπείτε κάποιον εκσυγχρονισμό, που αναβαπτιζόταν κάθε τόσο. Και ο εκσυγχρονισμός ήρθε κι έσκασε, δυστυχώς όχι στα μούτρα σας, αλλά έσκασε πάνω στα σώματα αθώων παιδιών, νέων ανθρώπων, που μπήκαν σε τρένα τα οποία κινούνταν στα τυφλά, με αμαξοστοιχίες δεκαετίας του ’90 της εταιρείας Siemens, με τηλεδιοίκηση για την οποία είχαν εκταμιευθεί δισεκατομμύρια ευρώ αλλά δεν υπήρχε, με ενδοσυνεννόηση και τηλεπικοινωνία για την οποία είχαν εισπραχθεί αντίτιμα αλλά δεν υπήρχε, με λαμπάκια που δεν λειτουργούσαν καν στον πίνακα, με μηχανοδηγούς οι οποίοι πήγαιναν στα τυφλά διότι δεν υπήρχε κανένα σύστημα ασφαλείας, με σταθμάρχη ρουσφέτι δικό σας που έστειλε τους ανθρώπους στον άλλο κόσμο.

Το ποιοι, λοιπόν, όλα αυτά τα χρόνια οδηγούν τη χώρα στα βράχια, το ποιοι ευθύνονται για τους θανάτους των ανθρώπων και των θυμάτων των Τεμπών, να ξέρετε ότι ο ελληνικός λαός και η κοινωνία το γνωρίζουν πολύ καλά και δεν θα σας το συγχωρήσει.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΜΑΚΑΡΙΟΣ ΛΑΖΑΡΙΔΗΣ:** Κύριε Πρόεδρε, μόνο για ένα λεπτό.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Λαζαρίδη, κατ’ αρχάς είστε τέταρτος στη σειρά από τους Κοινοβουλευτικούς που έχουν δηλωθεί, θα μιλήσετε σε λίγο. Είναι τρεις Κοινοβουλευτικοί πριν από εσάς και μετά θα πάρετε τον λόγο εσείς. Με ένα λεπτό θα πυροδοτηθεί ανταπάντηση και θα πάμε σε διάλογο.

**ΜΑΚΑΡΙΟΣ ΛΑΖΑΡΙΔΗΣ:** Θα είχα τελειώσει, κύριε Πρόεδρε. Αν απαντήσει η κ. Κωνσταντοπούλου, υπόσχομαι να μην απαντήσω.

**ΠΡΟΕΔΡΕΥΩΝ (Γεώργιος Λαμπρούλης):** Εντάξει, αλλά να συνεχιστεί κι η διαδικασία. Για ένα λεπτό παρακαλώ.

**ΜΑΚΑΡΙΟΣ ΛΑΖΑΡΙΔΗΣ:** Λοιπόν, η κ. Κωνσταντοπούλου δεν μου απάντησε απολύτως τίποτα σε αυτά τα οποία της είπα. Συνεχίζει και βλέπω να έχει την ίδια εμμονή. Δεν την ενδιαφέρει το νόμισμα, το είπε πάρα πολύ καθαρά. Αναφέρθηκε στο 2015, που κόντεψε να οδηγήσει τη χώρα στα βράχια.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κι εσείς την πήγατε στον «ασφαλή λιμένα».

**ΜΑΚΑΡΙΟΣ ΛΑΖΑΡΙΔΗΣ:** Και ναι, κυρία Κωνσταντοπούλου, είμαι πολύ περήφανος που είμαι μέλος αυτής της παράταξης, της παράταξης των μεγάλων επιλογών, που το 2015 έβαλε πλάτη για να σωθεί η χώρα, όταν κάποιοι σαν κι εσάς την οδηγούσαν τη χώρα και τους πολίτες στα βράχια.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μην μας σώζετε άλλο!

**ΜΑΚΑΡΙΟΣ ΛΑΖΑΡΙΔΗΣ:** Αυτή είναι η πραγματικότητα. Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Θανάσης Παφίλης από το Κομμουνιστικό Κόμμα Ελλάδας. Μετά ακολουθούν οι κύριοι Μπάρκας, Μάντζος και Λαζαρίδης, Κοινοβουλευτικοί εκπρόσωποι.

Κύριε Παφίλη, έχετε τον λόγο.

**ΑΘΑΝΑΣΙΟΣ ΠΑΦΙΛΗΣ:** Ε, μετά από όλες αυτές τις «πολιτικές» -εντός εισαγωγικών- αντιπαραθέσεις, ας πάμε και στην πραγματικότητα. Εχθές ο Πρωθυπουργός της χώρας κ. Μητσοτάκης ανακοίνωσε, «μετά χορών και τυμπάνων», όπως λένε, την αύξηση του κατώτατου μισθού σε 860 ευρώ. Πρόκειται για παραπλάνηση και κοροϊδία. Πρώτον, δεν είναι 860, είναι 746 καθαρά. Λοιπόν, πάρτε εσείς όλοι 746 για να ζήσετε ζωή χαρισάμενη. 746 είναι, 1 ευρώ την ημέρα, 365 ευρώ τον χρόνο. Και το παρουσιάζετε σαν δώρο! Ποιοι είστε εσείς που λέτε για δώρα;

Ποιοι είστε εσείς που αποφασίζετε πώς θα ζήσουν οι εργαζόμενοι; Με 746 ευρώ θα ζήσουν οι εργαζόμενοι; Και το θεωρείτε μεγάλη επιτυχία;

Και 30 ευρώ, λέει, μεικτά στον νεοδιόριστο δημόσιο υπάλληλο, για τους οποίους έχετε καταργήσει τον 13ο και 14ο μισθό, για να μην το ξεχνάμε, με τον μέσο μισθό, που κοκορεύεστε και λέτε ότι θα είναι 1.500 το 2027, να είναι παγωμένος και να είναι κάτω από τα επίπεδα του 2011. Έτσι δεν είναι; Λέμε ψέματα;

Από το 2011 μέχρι το 2025 για πέστε μας πού πήγαν οι τιμές; Πού πήγε το ρεύμα; Πού πήγαν τα εισιτήρια; Πού πήγαν τα βασικά που χρειαζόταν για να ζήσει ένας άνθρωπος ή μία οικογένεια; Στον θεό, πάνω από 200%. Και σήμερα βγαίνετε με θριαμβολογίες ότι δώσατε αύξηση;

Και, αλήθεια, τι έχετε να πείτε οι υπόλοιποι; Πόσο κόπηκαν οι μισθοί; 22% έως 35% από την κυβέρνηση ΠΑΣΟΚ και Νέας Δημοκρατίας-ΠΑΣΟΚ, ναι ή όχι; Θα το ξεχάσει ο κόσμος αυτό; Λέω 22% στις κανονικές και 35% για τους νέους, που ενδιαφέρεστε όλοι εσείς που κυβερνήσατε για τους νέους.

Και στη συνέχεια τι είχαμε; Κυβέρνηση ΣΥΡΙΖΑ, που έκανε τι; Για να μην πω για το δικαίωμα της απεργίας, το 50%+1, που το ψηφίσατε.

**ΚΩΝΣΤΑΝΤΙΝΟΣ ΜΠΑΡΚΑΣ:** Ε, καλά.

**ΑΘΑΝΑΣΙΟΣ ΠΑΦΙΛΗΣ:** Δεν το ψηφίσατε;

**ΚΩΝΣΤΑΝΤΙΝΟΣ ΜΠΑΡΚΑΣ:** Όχι.

**ΑΘΑΝΑΣΙΟΣ ΠΑΦΙΛΗΣ:** Α όχι. Δεν το ψηφίσατε. Δεν το έφερε νόμο ο ΣΥΡΙΖΑ; Έχετε πάθει αμνησία, σε γιατρό.

**ΚΩΝΣΤΑΝΤΙΝΟΣ ΜΠΑΡΚΑΣ:** Απλά εσύ δεν θυμάσαι.

**ΑΘΑΝΑΣΙΟΣ ΠΑΦΙΛΗΣ:** Λέω λοιπόν, εκτός από αυτόν τον νόμο-έκτρωμα, ο οποίος ψηφίστηκε, και μάλιστα όταν σας στριμώξαμε είπατε «τι να κάνουμε, είναι μνημονιακή υποχρέωση», υπήρξε και ο νόμος Βρούτση. Τι έλεγε ο νόμος Βρούτση της Νέας Δημοκρατίας; Την αύξηση στον κατώτατο και στην εθνική γενική συλλογική σύμβαση θα την καθορίζει η κυβέρνηση. Ποιοι, εσείς, που υποτίθεται ότι είστε οι λάτρεις των κοινωνικών εταίρων.

Άσε το «κοινωνικών εταίρων». Κοινωνικοί εταίροι είναι; Ο ένας παράγει και ο άλλος κλέβει τον ιδρώτα του. Από πού κι ως πού είναι κοινωνικοί εταίροι;

Πέρα από αυτό και μετά έρχεται και γίνεται νόμος Βρούτση - Αχτσιόγλου. Κι αυτό ψέμα είναι; Όχι βέβαια, είναι αλήθεια.

Και μάλιστα εσείς, ο κ. Τσακαλώτος συγκεκριμένα, στον νόμο Βρούτση έλεγε ότι είναι νόμος ο οποίος τσακίζει, διαλύει τα εργατικά δικαιώματα, ο οποίος είναι νόμος που προσφέρει στην εργοδοσία τη μεγάλη κ.λπ., είναι νόμος τερατούργημα. Και έρχεστε μετά και τι λέτε; Θα καθορίζεται από την κυβέρνηση. Είναι μόνο αυτό;

Τι έλεγε ο νόμος; Με ποια κριτήρια; Της ανταγωνιστικότητας -φαντάζομαι ότι είναι υπέρ των εργαζομένων- και της αντοχής της οικονομίας. Αντοχή για τους εργαζόμενους δεν υπάρχει, αλλά υπάρχει για τα μονοπώλια, για τα μεγάλα επιχειρηματικά συμφέροντα.

Και στη συνέχεια, παίρνοντας πάσα ο ένας από τον άλλον -τα λέμε όχι για εσάς, γιατί τα ξέρετε, για τον λαό τα λέμε- έρχεται η Νέα Δημοκρατία με τα τερατουργήματα Χατζηδάκη, τον νόμο Γεωργιάδη. Τι έκαναν; Για σκεφτείτε τι κάνατε και μιλάτε και από πάνω. Το 1921 -το έχω πει εκατό φορές, και μία εκατό μία- κατοχυρώθηκε το οκτάωρο. Το 2021 κατοχυρώθηκε με Οδηγία της Ευρωπαϊκής Ένωσης -τα λέω και για τους υπόλοιπους- το δεκατρίωρο. Δηλαδή, δουλειά μέχρι τον θάνατο!

Και γιατί τα λέμε αυτά; Εργατικά εγκλήματα και όχι ατυχήματα. Πού πήγαν; Και μετά από αυτούς τους νόμους και πριν υπήρχαν. Κάθε τρεις μέρες ένας νεκρός. Πώς νιώθετε, αλήθεια; Τρία Τέμπη, δηλαδή -για να το πω έτσι- κάθε χρόνο. Τα δύο τελευταία χρόνια είναι τριακόσιοι νεκροί. Για κάντε έναν λογαριασμό!

Εβδομήντα πέντε χρονών ο άλλος μπορεί να ανέβει να καλουπώσει στον τέταρτο όροφο; Ποιος, όμως, του έδωσε το δικαίωμα με νόμο; Πρώτον, δεν του φτάνουν να ζήσει. Και δεύτερον, η Νέα Δημοκρατία είπε ότι μπορούν να δουλεύουν μέχρι και τα εβδομήντα πέντε. Είναι δεκαπέντε χιλιάδες τραυματίες, που δεν μετριούνται.

Και σας ρωτάμε όλους που υπερασπίζεστε αυτό το βάρβαρο σύστημα: Μετράτε επαγγελματικές ασθένειες; Πόσοι πεθαίνουν; Το Διεθνές Γραφείο Εργασίας -δεν είναι παράρτημα του ΚΚΕ και το ξέρετε πολύ καλά- τι λέει; Για κάθε νεκρό εργαζόμενο αναλογούν έξι θάνατοι από επαγγελματικές ασθένειες. Άθλιοι! Το ξέρετε αυτό το στοιχείο; Το ξέρετε όσοι κυβερνήσατε; Για κάθε έναν νεκρό είναι έξι επαγγελματικές ασθένειες.

Η χώρα σας που προστατεύει τον λαό, όπως λέτε, μετράει αυτό το πράγμα; Δεν το μετράει. Δεν την ενδιαφέρει. Γιατί; Θα σας κάνω έναν παραλληλισμό. Όταν οι Αμερικανονατοϊκοί βομβάρδιζαν τα καραβάνια των προσφύγων στη Γιουγκοσλαβία, αλλά και αλλού -για να μην πω παραδείγματα-, τι έλεγαν; Παράπλευρες απώλειες. Ακριβώς αυτή είναι η λογική σας. Δεν σας νοιάζει. Μπορεί να σας νοιάζει θεωρητικά. Στην πράξη δεν σας νοιάζει κυριολεκτικά όλα αυτά τα χρόνια.

Και αλήθεια, πόσους ελεγκτές έχετε για την ασφάλεια και την εφαρμογή, υποτίθεται, των μέτρων ασφαλείας; Έχετε διακόσιους σαράντα τρεις. Στον καθέναν αναλογούν χίλιες τετρακόσιες τριάντα τέσσερις επιχειρήσεις. Κάντε έναν λογαριασμό στον χρόνο. Είναι εννέα χιλιάδες εννιακόσιοι ενενήντα πέντε, δηλαδή δέκα χιλιάδες εργαζόμενοι. Πολύ αίμα, πάρα πολύ. Και λίγοι μιλάνε και από τα άλλα κόμματα εδώ μέσα. Για να μην πω «κανένας» και αδικήσω κάποιον. Πολύ αίμα.

Πώς νιώθετε; Αλλά να ξέρετε, αυτό θα σας πνίξει. Κι ο πνιγμός από το αίμα θα είναι χειρότερος απ' ό,τι είναι από το νερό, γι’ αυτό το σύστημα σας το βάρβαρο, που δεν μιλάτε καθόλου. Πήρατε απάντηση στις 28 Φλεβάρη και θα πάρετε και στις 9 Απρίλη.

Και αυτά όλα δεν είναι ελλείψεις ή παθογένειες που λένε διάφοροι ή παραβίαση του δικαίου. Αυτό είναι το δίκαιό σας: θάνατος, για να μη μειωθούν τα κέρδη. Οι εργαζόμενοι πάνε να βγάλουν το μεροκάματο του τρόμου κυριολεκτικά και γυρίζουν στα φέρετρα.

Γι’ αυτό, λοιπόν, πρέπει να βάλει ο εργαζόμενος στο κέντρο αυτό το σύστημα, γιατί οι νόμοι του είναι αυτοί οι σιδερένιοι που δεν τους ενδιαφέρει. Τέρατα και σημεία γίνονται στους χώρους δουλειάς καθημερινά. Από το πρωί μέχρι το βράδυ δουλεύουν σαν τους σκλάβους των προηγούμενων αιώνων, για να βγουν πέρα, όχι γιατί το θέλουν, εξαντλημένοι. Γίνονται τροχαία -έχει γίνει και μια τέτοια μικρή έρευνα, που δεν δημοσιεύτηκε- από εργαζόμενους που είναι εξαντλημένοι τελείως και γυρίζουν και φυσικά δεν έχουν τα αντανακλαστικά που πρέπει. Τα μετράτε αυτά; Σας νοιάζει; Όχι. Σας νοιάζει πώς οι επιχειρήσεις θα βγάλουν περισσότερα χρήματα.

Συμβαίνουν, λοιπόν, όλα αυτά, υπάρχει άθλια ζωή, μεγάλη αγανάκτηση και από τους εργαζόμενους της χώρας μας, από αυτούς που παράγουν τον πλούτο. Γυρίστε τα μάτια σας γύρω και πείτε μας: Ποιος τα φτιάχνει όλα αυτά, οι κεφαλαιοκράτες ή οι εργαζόμενοι; Και ενώ συμβαίνουν όλα αυτά, η Ευρωπαϊκή Ένωση, που την αγαπάτε όλοι -με εξαιρέσεις ίσως- και που ορκίζεστε στο όνομά της, αυτή τη στιγμή κάνει το εξοπλιστικό πρόγραμμα-μαμούθ 800 δισεκατομμυρίων. Δεν άκουσα τίποτα καταγγελίες και ανακοινώσεις. Έκανα λάθος; Δεν νομίζω. Δεν τη θίγετε. Είναι 800 δισεκατομμύρια. Ποιος θα τα πληρώσει; Οι εργαζόμενοι της Ευρώπης. Μήπως θα τα πληρώσουν οι μεγάλες επιχειρήσεις, τα μονοπώλια; Δώστε μας στοιχεία. Ποιος θα κερδίσει; Οι έμποροι του πολέμου, οι πολεμικές βιομηχανίες, που τις έχουν ορισμένες χώρες. Και θα τα κερδίσουν για ποιον λόγο; Για τον πόλεμο.

Ο Γενικός Γραμματέας του ΝΑΤΟ, ο κ. Ρούτε είπε: Έχετε πολλά, λέει, έχετε πολλές κοινωνικές παροχές στην Ευρωπαϊκή Ένωση και πρέπει να κοπούν. Ήταν κυνικός. Πόσα κόμματα κατήγγειλαν αυτές τις δηλώσεις; Ας βγουν εδώ να μας τα πούνε, να μας φέρουν τα δελτία Τύπου για τις δηλώσεις του Ρούτε. Δεν έβγαλαν άχνα, όταν ήρθε στην Ελλάδα. Ποιος; Ας βγει εδώ να το πει και να πούμε ότι ναι, υπάρχει και ένα κόμμα που τα κατήγγειλε όλα αυτά.

Η Ευρωπαϊκή Ένωση βρίσκεται σε έναν πολεμικό παροξυσμό, σε σημείο που να δίνει οδηγίες επιβίωσης για εβδομήντα δύο ώρες. Το καταλαβαίνετε; Φρικαλέο! Στους λαούς της Ευρώπης τούς δίνει οδηγίες τι να έχουν αποθηκεύσει για τις πρώτες εβδομήντα δύο ώρες του κατακλυσμού, της καταστροφής, του πολέμου κ.λπ., μέχρι σε αυτό το σημείο.

Και τι κρύβεται πίσω από αυτόν τον παροξυσμό; Εδώ είμαστε τώρα που έχετε ξεφτιλιστεί και δεν πρέπει να μιλάτε καθόλου, πρέπει να κρύβεστε. Τι λέγατε τόσον καιρό; «Είμαστε στη σωστή πλευρά της ιστορίας». «Υπερασπιζόμαστε τη δημοκρατία, την ελευθερία, τις αξίες της Δύσης», που κατέληξαν στις αξίες των σπάνιων γαιών και άλλων μεταλλευμάτων. Τι θα πείτε τώρα στον κόσμο; Τι του λέτε τώρα; Ότι προετοιμάζεται η Ευρωπαϊκή Ένωση για πόλεμο για ποιον λόγο; Για να υπερασπίσει τη δημοκρατία στην Ουκρανία;

Ποιος δικαιώθηκε; Εμείς είπαμε ότι είναι πόλεμος ιμπεριαλιστικός, για τα συμφέροντα και για να μοιράσουν την Ουκρανία. Είχαμε άδικο; Στην πραγματικότητα ποιος δικαιώθηκε; Εσείς με τον Ζελένσκι και με τους φασίστες του Αζόφ, που τους φέρατε και μέσα στη Βουλή; Και μιλάτε και από πάνω.

Και τώρα δεν φτάνει ότι μιλάτε. Έχουμε τώρα το πρωτοπαλίκαρο του ΝΑΤΟ. Ο κ. Μητσοτάκης και η Κυβέρνηση πανηγυρίζει που έγινε δεκτό το πακέτο του εξοπλισμού της Ευρωπαϊκής Ένωσης, πανηγυρίζει για όλα αυτά. Και σήμερα που πήγε, αν δεν κάνω λάθος, έκανε μία μεγάλη κωλοτούμπα. Παρ’ ότι γραφόταν -και μάλλον έχει βάση και έχει ειπωθεί- ότι για τα στρατεύματα θα πει «ναι, θα στείλουμε στην Ουκρανία κάτω από κάποιες προϋποθέσεις», μάλλον δεν το είπε -δεν ξέρω αν πήρε τηλεφώνημα από καμία Αμερική- και είπε ότι το βασικό είναι η ειρήνη στην Ουκρανία. Τόσο καιρό αφόπλιζε την Ελλάδα κι έστελνε όπλα που τα πλήρωσε ο ελληνικός λαός, δέκα χιλιάδες βλήματα από τη Λήμνο.

Μην κουνάτε το κεφάλι, δέκα χιλιάδες βλήματα εκατόν πενήντα πέντε χιλιοστών η πρώτη δόση από τη Λήμνο, που είναι βασικό όπλο άμυνας των νησιών. Και αυτά τα λένε οι στρατιωτικοί, δεν τα λέμε μόνο εμείς.

Ποια είναι η ουσία; Θέλει να μπει στο παιχνίδι για το μοίρασμα της λείας. Αυτό θέλει η Ευρωπαϊκή Ένωση, γιατί τα βρίσκουν οι Αμερικάνοι με τους Ρώσους και σου λέει εμείς θα μείνουμε απ’ έξω, άρα φτιάχνουμε όλα αυτά και καλλιεργούμε και όλο αυτό το κλίμα.

Ένα σχόλιο ακόμα. Αλήθεια, σας ρωτάμε, ειδικά την Κυβέρνηση, αλλά και τους υπόλοιπους. Όταν πήρε απόφαση η Ευρωπαϊκή Ένωση να δώσει 2,5 δισεκατομμύρια στους τζιχαντιστές της Συρίας, πού ήσασταν; Εγώ δεν είδα καμιά ανακοίνωση. Δυόμισι δισεκατομμύρια, μάλλον για να ακονίζουν καλύτερα τα μαχαίρια. Σφάζουν, καταστρέφουν γυναίκες, παιδιά, σπίτια και είναι σύμμαχοί σας αυτοί οι τζιχαντιστές, που τους λέγατε εγκληματίες κ.λπ. κ.λπ.. Πάει και ο κ. Γεραπετρίτης και μας λέει ότι πρέπει να περάσουμε σε ομαλή μετάβαση, με συμπεριληπτικότητα και κάτι μυστήρια που έχετε εφεύρει τώρα. Σε ποιους; Σε ποιους; Η μόνη μετάβαση που γίνεται είναι στον άλλο κόσμο, απ’ τη ζωή στον θάνατο, με σφαγές, φρικαλέες σφαγές.

Και μέσα σε όλα αυτά, την Κυριακή πάει ο Πρωθυπουργός στο Ισραήλ. Μεγάλος σύμμαχος, με αξίες ανθρώπινης ζωής: δεκαπέντε χιλιάδες παιδιά σκοτωμένα, πενήντα χιλιάδες οι νεκροί, εκατό χιλιάδες οι τραυματίες. Άγνωστο πόσοι είναι θαμμένοι κάτω από τα ερείπια. Ισοπέδωση των πάντων. «Εκεχειρία» -λέει- «και σταματάμε» και βομβαρδίζει και τον Λίβανο και τώρα απειλεί ότι θα ισοπεδώσει και τη Γάζα. Και πάει ο Έλληνας Πρωθυπουργός τάχα μου.

Ή έστω να πω για τον αγωγό που θα περάσει, τον γνωστό αγωγό. Και όχι για τίποτε άλλο, καλά, σε ποιους τα λέτε αυτά; Σε τίποτα άσχετους; Όταν πας μέσα σε έναν εγκληματία, που ακόμα και το Διεθνές Ποινικό Δικαστήριο τον έχει καταδικάσει, τέτοια περίοδο και με αυτές τις εξελίξεις, τι σημαίνει; Ότι στηρίζει την αυτοάμυνα του Ισραήλ. Ε; Αυτοάμυνα! Αμύνονται κατά των πάνοπλων εχθρών που είναι πέντε χρονών έως δέκα. Δεκαπέντε χιλιάδες οι νεκροί, ξαναλέω. Αίμα απίστευτο. Φιλότιμο κανένας δεν έχει; Πώς θα νιώθατε, αν γινόταν αυτό εδώ; Φυσικά και δεν έχει. Είναι ο νόμος του καπιταλισμού και του ιμπεριαλισμού. Αυτός είναι. Όταν δεν μπορεί αλλιώς, αίμα που δεν το λυπάται. Γιατί; Δικό τους είναι; Τι νομίζετε; Θα σκοτωθεί κανένα παιδί από αυτούς που έχουν τον πλούτο στα χέρια τους;

Όμως, σας ξαναλέω: Αυτό το αίμα, που δεν είναι μόνο στη χώρα μας, θα σας πνίξει, το σύστημά σας εννοώ. Θα σας πνίξει όλους, γιατί αρχίζει το καπάκι και κουνιέται. Βράζει και κουνιέται. Και οι λαοί δεν θα μείνουν με σταυρωμένα χέρια. Και εκεί που φαίνεται ότι όλα είναι ήρεμα, η καταιγίδα -γράφει ένας- προετοιμάζεται από τη λιακάδα. Μην είστε σίγουροι για την κυριαρχία σας. Αυτά αλλάζουν και αλλάζουν ραγδαία. Και εμείς είμαστε από αυτούς που φιλοδοξούμε να είμαστε από αυτούς που θα βάλουν το λιθαράκι τους για να αλλάξει ραγδαία και να ανατραπεί αυτή η βαρβαρότητα αυτού του κόσμου που ζούμε. Τι λέτε τώρα, τεχνητή νοημοσύνη, όλα αυτά. Καλά, συμφωνούμε. Ποιος τα κάνει αυτά; Ποιος; Ποιος τα φτιάχνει όλα αυτά; Οι εργαζόμενοι δεν τα κάνουν όλα; Επιστήμονες νέοι δεν τα κάνουν όλα; Οι άλλοι τους εκμεταλλεύονται συνολικά.

Και ερχόμαστε, λοιπόν, τώρα -για να τελειώσω- στο νομοσχέδιο. Υπεκφυγές όλων σας, εκτός με εξαιρέσεις. Η Νέα Δημοκρατία λέει: «Τι γίνεται; Ζήτω. Θα βγάλουμε όλα τα προσωπικά δεδομένα». Εσείς που είστε λάτρεις -υποτίθεται- των προσωπικών δεδομένων, που αγανακτείτε για τα προσωπικά δεδομένα, τι λέτε τώρα; Συμφωνείτε να τα παραδώσουν, εμπόριο δηλαδή κανονικό, που είναι πολύτιμα. Τα είπε η εισηγήτριά μας αναλυτικά. Δεν θέλω να πω. Μόνο δυο λόγια. Συμφωνείτε να τα παραδώσουν στις πολυεθνικές, οι οποίες τι θα τα κάνουν; Θα τα αξιοποιήσουν σε όφελος των εργαζομένων, στην τεχνητή νοημοσύνη κ.λπ. ή θα κοιτάξουν πώς θα κονομήσουν περισσότερα;

Και φυσικά, μιλάτε για φακέλωμα, μιλάτε για υποκλοπές -σωστά, υπάρχουν, κανένα πρόβλημα, συμφωνούμε, αυτά είναι στη λειτουργία του συστήματος- και δεν μιλάτε γι’ αυτά. Φαντάζεστε τι θα είναι ο άνθρωπος στα χέρια αυτών; Γιατί αν αξιοποιηθεί στα χέρια άλλων, δηλαδή όταν ο λαός θα είναι στην εξουσία, θα κάνει άλματα και στην τεχνολογία και στην επιστήμη και παντού και παντού, όπως αποδείχτηκε και ιστορικά. Αλλά αυτοί τι θα κάνουν; Εμπόριο θα κάνουν. Θα σε έχουν ακτινογραφία οι ασφαλιστικές εταιρείες. Εγώ μπορώ να σας πω τώρα παραδείγματα στην Αμερική. Έτσι δεν είναι, Αφροδίτη; «Τι έχεις; Τάδε. Διπλή ασφάλιση». «Τι έχεις; Τάδε. Τριπλή ασφάλιση». Αυτά δεν γίνονται; Τι ιατρικό απόρρητο; Σπάνε όλα, δεν υπάρχει τίποτα. Και μπαίνουν σε έναν μεγάλο εγκέφαλο, όπως αυτούς τους εγκεφάλους του φακελώματος που έχει η Ευρωπαϊκή Ένωση και που είναι στο Στρασβούργο, ένα τέρας, αλλά εδώ είναι πολύ χειρότερα τα πράγματα.

Επομένως, μη μας λέτε ορισμένοι -να μην πω ονόματα- ότι είναι καλή η Οδηγία. Το ΠΑΣΟΚ την ψηφίζει. Ο ΣΥΡΙΖΑ λέει ότι η Οδηγία είναι πολύ καλή, αλλά η εφαρμογή της είναι κακή. Αυτή η λογική είναι που την έχετε συνέχεια, γιατί στριμώχνεστε. Δεν θέλετε να ψηφίσετε τα ίδια. Ενώ ψηφίζετε την Οδηγία, λέτε ότι «η εφαρμογή της δεν είναι καλή και δεν εμπιστευόμαστε τη Νέα Δημοκρατία». Αλλά εμπιστευόμαστε την Ευρωπαϊκή Ένωση που βγάζει αυτή την Οδηγία-τέρας και που έχει αυτόν τον σκοπό! Πραγματικά το να τα βγάλεις στο εμπόριο είναι χρυσάφι.

Σας τα είπε και ένας μεγάλος τραπεζίτης. Μια χαρά τα είπε. Μια χαρά και δεν χρειάζεται να πούμε τίποτα. «Τι λένε;», λέει. Επιμέρους διαφωνίες έχουν. Συμφωνούν σε όλη τη στρατηγική. Ιδού: 90% των Οδηγιών τις έχετε ψηφίσει όλοι μαζί. Τέτοιες είναι όλες οι Οδηγίες και είναι Οδηγίες που υπηρετούν ένα συγκεκριμένο σύστημα.

Όμως, σας λέω ότι γρήγορα, γρήγορα, πιο γρήγορα, επιταχύνεται η λαϊκή οργή. Και όσο επιταχύνεται και προχωράει, θα σημαδέψει και τον πραγματικό αντίπαλο -και αυτό θα φανεί και στις 9 Απρίλη- που είναι το ίδιο το βάρβαρο καπιταλιστικό σύστημα και η επιτακτική κοινωνική ανάγκη -όχι επειδή το λέμε εμείς- να ανατραπεί.

**ΠΡΟΕΔΡΕΥΩΝ (Γεώργιος Λαμπρούλης):** Πριν συνεχίσουμε με τους Κοινοβουλευτικούς Εκπροσώπους, όπως ανακοίνωσα πριν, τον κ. Μπάρκα εν προκειμένω, θα δώσουμε τον λόγο στον κ. Τσάφο, τον Υφυπουργό Περιβάλλοντος, να αναφερθεί σε τρία ή τέσσερα άρθρα της τροπολογίας. Αμέσως μετά θα συνεχίσουμε με τις ομιλίες των Κοινοβουλευτικών Εκπροσώπων.

Κύριε Υπουργέ, έχετε τον λόγο.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Σας ευχαριστώ, κύριε Πρόεδρε.

Κυρίες και κύριοι της Βουλής, θα ήθελα να ενημερώσω το Σώμα για τα άρθρα 4, 5 και 6 της υπ’ αριθμόν 337/14 τροπολογίας, τα οποία ρυθμίζουν θέματα που έχουν να κάνουν με την ευστάθεια του συστήματος και του δικτύου της ηλεκτρικής ενέργειας. Τα άρθρα αυτά πέρασαν από δημόσια διαβούλευση για δεκατέσσερις μέρες τον Φεβρουάριο. Πρόκειται για μια αναγκαία νομοθετική ρύθμιση. Αυτή τη χρονική στιγμή, όπως ξέρετε, οι ΑΠΕ στη χώρα μας αυξάνονται ραγδαία και φτάνουν στο σημείο, ειδικά την άνοιξη, όπου υπάρχει πάρα πολύ μεγάλη παραγωγή από ΑΠΕ κυρίως από φωτοβολταϊκά, ενώ παράλληλα η κατανάλωση ηλεκτρικής ενέργειας είναι πεσμένη, γιατί δεν κάνει ούτε πολύ κρύο ούτε πολύ ζέστη και σε αυτή την περίοδο υπάρχουν στιγμές όπου οι διαχειριστές πρέπει να κάνουν περικοπές, ώστε να διασφαλιστεί η ασφάλεια του συστήματος. Αυτή η πιθανή ανισορροπία μεταξύ παραγωγής και κατανάλωσης εκτιμούμε ότι θα κορυφωθεί το Πάσχα. Πέρυσι το Πάσχα είχε μειωθεί η κατανάλωση περίπου 10%-15%, οπότε θέλουμε να βεβαιωθούμε ότι μπορούμε να διασφαλίσουμε την ασφάλεια του συστήματος εκείνη τη στιγμή.

Επίσης, φέτος το Πάσχα συμπίπτει με το Καθολικό Πάσχα, οπότε μία δίοδος που έχουμε συνήθως, πριν εξάγουμε ηλεκτρική ενέργεια, θα είναι πιο περιορισμένη. Άρα, οι διαχειριστές θα χρειαστούν να έχουν επιπλέον εργαλεία, για να αντιμετωπίσουν αυτήν την πιθανή ανισορροπία.

Τα άρθρα 4 και 5 έχουν ως σκοπό να εγκαταστήσουν οι κάτοχοι σταθμών ΑΠΕ και ΣΗΘΥΑ συστήματα τηλε-ελέγχου και τηλε-εποπτείας. Αυτό δίνει στους διαχειριστές την ικανότητα να έχουν απόλυτη διαχείριση στο πεδίο και να μπορούν να παρέμβουν, εάν αυτό κριθεί αναγκαίο. Είναι κάτι που ήδη είχαμε νομοθετήσει. Απλά υπήρχαν κάποιες δυσκολίες στην υλοποίηση και με τα άρθρα αυτά βάζουμε ένα πιο σταδιακό πρόγραμμα, καθώς και κυρώσεις για την περίπτωση μη συμμόρφωσης.

Το άρθρο 6 ξεκαθαρίζει το πλαίσιο για αναγκαίες περικοπές και εξειδικεύει τους τεχνικούς όρους, σύμφωνα με τον κανονισμό 2019/943, για τις δυνατότητες των διαχειριστών. Επί της ουσίας, θωρακίζουμε τους διαχειριστές, για να κάνουν αυτό που πρέπει πάνω από όλα: να εστιάσουν στο μέλημά τους, που είναι η ευστάθεια των συστημάτων που χειρίζονται.

Καταθέτουμε αυτές τις ρυθμίσεις, γιατί είναι αναγκαίες για την ασφάλεια του ενεργειακού μας εφοδιασμού, ειδικά σε μια περίοδο, για τους επόμενους μήνες, που θα είναι ιδιαίτερα δύσκολη. Θεωρούμε ότι είναι υπέρ του δημοσίου συμφέροντος και σας καλούμε να την υποστηρίξετε.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Ζήτησαν τον λόγο δύο Κοινοβουλευτικοί Εκπρόσωποι, ο κ. Καζαμίας και ο κ. Χήτας -δεν έχω άλλη εικόνα- προφανώς, για όσα τοποθετήθηκε ο Υπουργός επί των τροπολογιών. Αναφέρω τα ονόματα με βάση τη σειρά που ζητήσατε τον λόγο.

Κύριε Καζαμία, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Σχετικά με την τροπολογία, το κύριο ζήτημα αφορά τον τρόπο με τον οποίο κατατίθενται αυτές οι τροπολογίες. Η τροπολογία, την οποία υποστηρίξατε, κύριε Υφυπουργέ, κατατέθηκε στις 23:05΄ χθες, λίγο πριν τα μεσάνυχτα και περιέχει μια σειρά άρθρων, τα οποία δεν είναι σχετικά μεταξύ τους. Κάποια είναι του Υπουργείου Εθνικής Οικονομίας και κάποια του Υπουργείου Περιβάλλοντος. Αυτός ο τρόπος νομοθέτησης είναι απαράδεκτος.

Στην πραγματικότητα, πέρα από αυτό το διαδικαστικό θέμα, το οποίο ωστόσο δεν υπολείπεται σοβαρότητας, γιατί είναι μια συστηματική πρακτική εκ μέρους της Κυβέρνησης, η οποία δείχνει για άλλη μία φορά πώς υπονομεύει τον ρόλο της Βουλής και τον κοινοβουλευτικό έλεγχο -με τέτοια στενά περιθώρια, οι Βουλευτές δεν έχουν τη δυνατότητα να μελετήσουν τις τροπολογίες, ούτως ώστε να τις συζητήσουν, όπως πρέπει-, το βασικό θέμα για το οποίο θα ήθελα να σας ρωτήσω εσάς προσωπικά, είναι η θέση σας μέσα στην Κυβέρνηση.

Πριν από μερικά χρόνια κάνατε μια απαράδεκτη δήλωση, μια ντροπιαστική δήλωση, στην οποία αναγνωρίζατε τις τουρκικές διεκδικήσεις στη βόρεια Κύπρο. Αναφερόσασταν ονομαστικά στο ψευδοκράτος, το τουρκικό ψευδοκράτος, το οποίο δημιουργήθηκε κατόπιν της εγκληματικής εισβολής του 1974 και της συνεχιζόμενης κατοχής της βόρειας Κύπρου, με το όνομα που του δίνει η τουρκική πλευρά και το οποίο δεν είναι διεθνώς αναγνωρισμένο.

Όταν κατεβάσετε αυτήν την επίμαχη ανάρτηση, την ντροπιαστική αυτή ανάρτηση, είπατε ότι το κάνατε επειδή είχατε επαγγελματική σχέση με τις Ηνωμένες Πολιτείες. Τι ρόλο παίζει η επαγγελματική σας σχέση με τις εταιρείες στις Ηνωμένες Πολιτείες και στον τρόπο με τον οποίο αποκαλείτε το ψευδοκράτος, που έχει ιδρυθεί στη βόρεια Κύπρο μετά, ως αποτέλεσμα της κατοχής; Τι σχέση έχει αυτό, με το γεγονός ότι δουλεύατε στις Ηνωμένες Πολιτείες; Μπορείτε να μας το διευκρινίσετε;

Επίσης, είπατε -και αυτό το θεωρούμε ακόμα περισσότερο ντροπιαστικό και σκανδαλώδες- όταν ανακαλέσατε την δήλωσή σας, ότι τώρα έχετε επαγγελματική σχέση με την ελληνική Κυβέρνηση.

Αυτά συνέβησαν όταν εργαζόσασταν ως σύμβουλος της Κυβέρνησης, προτού διοριστείτε, πριν από λίγες ημέρες. Την κατεβάσατε. Επειδή, έχετε επαγγελματική σχέση με την Ελληνική Κυβέρνηση, προσαρμόζετε τις απόψεις σας; Δηλαδή, εσείς τι απόψεις έχετε όσον αφορά την τουρκική εισβολή και κατοχή στη βόρεια Κύπρο; Αυτές που έχουν οι εργοδότες σας; Οι απόψεις σας πάνε εκεί που πάνε τα χρήματα αυτών που σας πληρώνουν; Τι πολιτικό ήθος είναι αυτό; Πώς μπορείτε να έρχεστε εδώ και να αντικρίζετε τη Βουλή, όταν δεν έχετε καμία βούληση όσον αφορά τις πολιτικές σας απόψεις και ειδικά σε τόσο κρίσιμα εθνικά θέματα;

Θα πρέπει να παραιτηθείτε από την Κυβέρνηση, γιατί η στάση σας όλη, από την αρχή της δήλωσής σας και ο τρόπος με τον οποίο την ανακαλέσατε, είναι άκρως ντροπιαστική.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Θερμή παράκληση, επειδή ζητάτε τον λόγο οι Κοινοβουλευτικοί όταν παίρνει τον λόγο και αναπτύσσει μια τροπολογία ή άρθρο τροπολογιών κάποιος από τους Υπουργούς, ζητάτε τον λόγο και το Προεδρείο, φυσικά, έχει την υποχρέωση να σας δώσει τον λόγο, προκειμένου είτε να ρωτήσετε είτε να τοποθετηθείτε σε σχέση με την τροπολογία, τα άρθρα κ.λπ.. Τώρα, εάν ανοίξουμε, όπως βάζετε, κύριε Καζαμία, ένα ζήτημα, δεν έχω πρόβλημα, αλλά υπάρχει και μια διαδικασία και θα πρέπει να τηρούμε τη διαδικασία. Αυτό δεν μπορεί να γίνει από το Προεδρείο, εάν δεν υπάρχει δική σας η βοήθεια, αν θέλετε, η συναίνεση.

**ΑΛΕΞΑΝΔΡΟΣ ΚΑΖΑΜΙΑΣ:** Είναι σημαντικά θέματα.

**ΠΡΟΕΔΡΕΥΩΝ (Γεώργιος Λαμπρούλης):** Δεν υποτιμούμε ως Προεδρείο...

(Θόρυβος από την πτέρυγα της Πλεύσης Ελευθερίας)

Καταλαβαίνετε τι σας λέω; Θέλετε να καταλάβετε τι σας λέω; Εγώ δεν μπαίνω στην ουσία του ερωτήματός σας. Αναφέρομαι με αφορμή τη δική σας παρέμβαση. Ζητήσατε και είχατε τον λόγο, βεβαίως, στο πλαίσιο της τροπολογίας και όσων αναφέρονται στην τροπολογία. Οφείλω να υπενθυμίσω στο Σώμα αυτό το πράγμα. Δεν είναι προσωπική αιχμή για εσάς ή για κάποιον εδώ. Μια παραίνεση κάνω. Από εκεί και πέρα ο Υπουργός είναι εδώ, εάν θέλει να απαντήσει, θα απαντήσει.

Κύριε Χήτα, έχετε τον λόγο και εσείς, επίσης για τρία λεπτά.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κύριε Πρόεδρε.

Κοιτάξτε, επειδή ήταν το πρόσωπο των ημερών τις τελευταίες ημέρες, αποτελεί πολιτική, τουλάχιστον, πρόκληση να τον έχεις απέναντί σου.

Εγώ θέλω να καλωσορίσω τον κ. Τσάφο στη Βουλή. Είναι η πρώτη του εμφάνιση στη Βουλή των Ελλήνων. Δεν ξέρω αν περιμένατε κάτι άλλο και πώς σας φαίνεται η Βουλή, γιατί πολύς θόρυβος έγινε γύρω από το όνομά σας.

Δεν ξέρουμε αν το πρόβλημα είναι ο Τσάφος και οι απόψεις του Τσάφου ή είναι γενικότερα αυτό που χαρακτηρίζει την Κυβέρνηση σε θέματα διεθνή, εξωτερικής πολιτικής. Γενικά υπάρχει αυτή η «τσάφιος» λογική, ας μου επιτραπεί η έκφραση.

Αλλά επειδή κάνατε το ντεμπούτο σας σήμερα, κύριε Τσάφο, στη Βουλή των Ελλήνων και εδώ υπάρχει μια ειδοποιός διαφορά μεταξύ ημών -εννοώ ημών και εσάς- είναι ότι εμάς εδώ μας έχει εκλέξει, μας έχει ψηφίσει ο ελληνικός λαός, οι Έλληνες πολίτες, για να μεταφέρουμε τις δικές του αγωνίες στο Κοινοβούλιο. Εσείς είστε διορισμένος.

Δεν μπορούμε, επίσης, να καταλάβουμε την εμμονή του Πρωθυπουργού στο πρόσωπό σας. Γι’ αυτό σας είπα, είναι η «τσάφιος» πολιτική ο κίνδυνος για την Ελλάδα και όχι ο Τσάφος σαν Τσάφος με τις απόψεις που κατά καιρούς έχει εκφράσει.

Κύριε Τσάφο, είπατε κάποια στιγμή στο παρελθόν «ήταν λάθος μου» και το κατεβάσατε. Αυτό δεν είναι λάθος. Το να γράψω σε ένα κείμενο δέκα φορές «η τουρκική δημοκρατία της βόρειας Κύπρου» είναι πιστεύω. Λάθος είναι να φάω παραπάνω και να βαρυστομαχιάσω. Λάθος είναι να πάρω μια πολιτική απόφαση και να μειώσω τους μισθούς. Είναι ένα λάθος. Είναι μια λάθος πολιτική επιλογή. Εδώ δεν μιλάμε για επιλογή ή για ένα λάθος. Εδώ μιλάμε για ένα πιστεύω σας. Δεν μπορεί να είναι λάθος ένας χάρτης που έχετε αναρτήσει που έχει τη Λέσβο με κόκκινα χρώματα της Τουρκίας. Δεν μπορεί να είναι λάθος σε πολλά σημεία -διαβάζω εδώ το ακριβώς το κείμενό σας- που κάνετε λόγο για τουρκική δημοκρατία της βόρειας Κύπρου. Δεν μπορεί να λέτε ότι είναι λάθος ότι κάποια από αυτά που θέλει η Τουρκία έχουν βάση. Ποια έχουν βάση ακριβώς από αυτά που θέλει η Τουρκία; Πείτε μας.

Σήμερα είναι μια φοβερή ευκαιρία σε αυτή την Αίθουσα, στην Ολομέλεια της Βουλής και ενώπιον των Ελλήνων πολιτών να πάρετε τον λόγο. Καλά είναι τα τρία άρθρα που παρουσιάσατε για την τροπολογία σας, αλλά εδώ υπάρχει μείζον πολιτικό θέμα. Είναι η πρώτη φορά που σε κυβέρνηση ελληνική -εγώ δεν θα πω ας πούμε δεξιόστροφα, της Νέας Δημοκρατίας που δεν θυμίζει σε τίποτα δεξιά- σε ελληνική κυβέρνηση, όποια και αν είναι αυτή, αριστερή, κεντρώα, ό,τι και αν είναι αυτή, πρώτη φορά υπάρχει στο Υπουργικό Συμβούλιο Υπουργός που έχει εκφράσει τέτοιες απόψεις στο παρελθόν για την Κύπρο. Δεν έχει συμβεί πουθενά!

Άντε, ο κύριος Πρωθυπουργός έχει την εμμονή του στο πρόσωπό σας. Δεν ξέρω τους λόγους και δεν μας ενδιαφέρει. Εσείς δεν έχετε την πολιτική ανδρεία να πείτε «εγώ παραιτούμαι, δεν μπορώ να αναλάβω»;

Καταλαβαίνετε ότι είστε ο μοναδικός Υπουργός, κύριε Τσάφο, που είστε μέλος σε υπουργικό συμβούλιο, μέλος κυβέρνησης, ο μοναδικός στην ιστορία όλης της Ελλάδος που έχει εκφράσει τέτοιες απόψεις αντεθνικές; Και λέτε «λάθος»; Λάθος είναι να παρκάρω το αυτοκίνητό μου κάπου που δεν πρέπει. Λάθος είναι να πιώ και να οδηγήσω. Λάθος είναι να εκφραστώ με νεύρα γιατί δεν συγκρατήθηκα. Αυτό δεν είναι λάθος. Το να αναρτήσω χάρτη με τη Λέσβο κόκκινη, τουρκική, δεν είναι λάθος. Το να χαρακτηρίζω «τουρκική δημοκρατία της βόρειας Κύπρου» δεν είναι λάθος, είναι «πιστεύω». Το να λέτε ότι κάποια αιτήματα των Τούρκων είναι λογικά δεν είναι λάθος. Λάθος είναι που είστε εσείς εδώ σήμερα. Αυτό είναι το λάθος και λάθος είναι η Κυβέρνηση του κ. Μητσοτάκη.

Εννοείται ότι δεν υπάρχει κάτι προσωπικό. Εδώ μιλάμε πολιτικά. Αυτή τη στιγμή δεν εκπροσωπείτε τον Τσάφο, εκπροσωπείτε την Κυβέρνηση. Είστε Υφυπουργός, είστε μέλος του Υπουργικού Συμβουλίου και έρχεστε στη Βουλή των Ελλήνων, εκεί που είναι η σημαία μας η ελληνική και έχετε πει και έχετε κάνει αυτά τα πράγματα στο παρελθόν.

Έχετε τον χρόνο να παραιτηθείτε.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Μπάρκα, ισχύει η παρέμβαση που ζητήσατε να κάνετε;

**ΚΩΝΣΤΑΝΤΙΝΟΣ ΜΠΑΡΚΑΣ:** Όχι η ομιλία μου. Παρέμβαση.

**ΠΡΟΕΔΡΕΥΩΝ (Γεώργιος Λαμπρούλης):** Για παρέμβαση λέω. Μετά θα μιλήσετε εσείς, κύριε Λαζαρίδη και μετά θα απαντήσει ο Υπουργός.

Ορίστε, κύριε Μπάρκα.

**ΚΩΝΣΤΑΝΤΙΝΟΣ ΜΠΑΡΚΑΣ:** Ευχαριστώ πολύ, κύριε Πρόεδρε.

Κατ’ αρχάς να πω ότι ζητάω τον λόγο ακριβώς γιατί ενώ είχε ανακοινωθεί να κάνω την τοποθέτησή μου, προέκυψε η τοποθέτηση των Κοινοβουλευτικών Εκπροσώπων, άρα θα πρέπει να μιλήσω για τον παριστάμενο Υφυπουργό.

Κατ’ αρχάς να σας ενημερώσω, κύριε Τσάφο, για την ορθή νομοθέτηση. Η τροπολογία στην οποίαν αναφερθήκατε είπατε ότι ήταν στη δημόσια διαβούλευση δεκατέσσερις ημέρες. Να γνωρίζετε πάντως ότι ορθή νομοθέτηση, σύμφωνα με τον Κανονισμό της Βουλής, δεν είναι να κατατίθεται η τροπολογία στις έντεκα το βράδυ και στις δέκα το πρωί της επομένης να ξεκινάει το νομοσχέδιο, γιατί οι εισηγητές και οι Βουλευτές, κύριε Τσάφο, που σύμφωνα με το Σύνταγμα της χώρας είναι το κυρίαρχο Σώμα στην Ελληνική Δημοκρατία, δεν έχουν τη δυνατότητα να κάτσουν να διαβάσουν και να αναλύσουν μια τροπολογία, η οποία ενδεχομένως να περιέχει και πολύ σημαντικά πράγματα και είμαι βέβαιος γι’ αυτό. Άρα, μην αναφέρεστε σε ορθή νομοθέτηση, γιατί ως μέλος της Κυβέρνησης έχετε χάσει αυτό το δικαίωμα.

Όταν ήμουν έντεκα χρονών μπορεί να έκανα ένα παράπτωμα, αλλά αυτό το παράπτωμα ενδεχομένως να με ακολουθεί, πολλώ δε μάλλον όταν είμαι επαγγελματίας και εργάζομαι, πολλώ δε μάλλον όταν αυτή η αναφορά μου ως επαγγελματίας έχει να κάνει με την τωρινή μου ιδιότητα ως μέλος της ελληνικής κυβέρνησης.

Παρατήρησα ότι ορκιστήκατε με θρησκευτικό όρκο, άρα είμαι βέβαιος ότι έχετε μια αληθινή πίστη στις εθνικές διεκδικήσεις της χώρας. Είστε εσείς, όμως, τον οποίον ο Βουλευτής της Νέας Δημοκρατίας και πρώην Υπουργός της Νέας Δημοκρατίας κ. Καράογλου χαρακτηρίζει ανιστόρητο, γιατί εσείς έχετε αναφερθεί πάμπολλες φορές σε δημόσιες αναρτήσεις σας για τη δημοκρατία της βόρειας Κύπρου -πώς την είπατε-, όταν γνωρίζετε πάρα πολύ καλά ότι η εθνική γραμμή της χώρας μιλάει για κατεχόμενη περιοχή από την τουρκική πλευρά και όταν η εθνική διεκδίκηση της χώρας μας είναι να επανέλθει το νησί, η Κύπρος, στην πρότερη κατάσταση.

Είπατε ότι αυτά τα γράψατε γιατί δουλεύατε. Δηλαδή αν δεν δουλεύατε στην Αμερική και δουλεύατε στην Αγγλία, θα γράφατε άλλα; Αν δεν δουλεύατε στην Αγγλία και δουλεύατε στην Ισπανία, θα γράφατε άλλα; Αν δεν δουλεύατε στην Ισπανία και δουλεύατε στην Τουρκία, τι ακριβώς θα γράφατε;

Είστε εσείς ο οποίος έχετε κάνει μια ανάρτηση περί διεκδικήσεων και Αιγαίου και μιλάτε για το νησί της Λέσβου και το χαρακτηρίζετε ως τουρκική περιοχή. Αλήθεια; Αυτή είναι η εθνική γραμμή της χώρας; Αυτήν τη γραμμή υπερασπίζεστε ως μέλος της Κυβέρνησης; Αυτό λέτε;

Πραγματικά, κύριε Τσάφο, τι απαντάτε ως μέλος της Κυβέρνησης στην ερώτηση η οποία κατατέθηκε σήμερα από έντεκα Βουλευτές της Νέας Δημοκρατίας; Μπορείτε να σηκωθείτε να μου απαντήσετε; Τι λέτε ακριβώς ως μέλος της Κυβέρνησης; Ενδεχομένως αν ήσασταν μόνος σας εδώ και δεν ήταν ο Υπουργός δίπλα σας, να έπρεπε να υπερασπιστείτε αυτή τη γραμμή. Πείτε μου τι λέτε για την ερώτηση των έντεκα Βουλευτών της Νέας Δημοκρατίας που μιλάνε για επιθετικές αγορές ακινήτων από Τούρκους στη Θράκη και στην υπόλοιπη χώρα. Τι ακριβώς λέτε; Ποια είναι η γραμμή της Κυβέρνησης; Πώς απαντάτε σ’ αυτούς τους ανθρώπους; Απαντάτε με την πρότερη ιδιότητά σας ως εργαζομένου των Ηνωμένων Πολιτειών ή τώρα «άλλαξε ο Μανωλιός, φοράει αλλιώς τα ρούχα του» και τώρα για όση περίοδο θα είστε μέλος της Κυβέρνησης θα υπερασπίζεστε τη γραμμή της Νέας Δημοκρατίας και των εθνικών διεκδικήσεων της χώρας; Ποια είναι η γραμμή; Τι ακριβώς λέτε;

Εμείς, κύριε Τσάφο, ζητάμε μαζί με τον άριστο -γιατί κι εσείς ανήκετε σ’ αυτή την κατηγορία-, μαζί με τον άριστο Αρίστο Δοξιάδη να παραιτηθείτε, γιατί δεν έχετε καμία πίστη στην εθνική γραμμή της χώρας. Δεν την πιστεύετε. Είστε εκεί για άλλους λόγους. Θα τους εξηγήσει η ιστορία. Δεν περιμένω να μου πείτε για ποιους λόγους σάς τοποθέτησε ο κ. Μητσοτάκης εκεί. Δεν το γνωρίζω και δεν θέλω να το μάθω. Θα το γράψει η ιστορία, όμως άριστος δεν είστε και είναι βέβαιο, κύριε Τσάφο, ότι δεν είστε και από τα μέλη της Κυβέρνησης που υπερασπίζονται την εθνική γραμμή της χώρας.

**ΠΡΟΕΔΡΕΥΩΝ (Γεώργιος Λαμπρούλης):** Θα δώσω τον λόγο στον κ. Κόντη και ακολουθούν ο κ. Μάντζος και ο κ. Λαζαρίδης και ολοκληρώνονται οι παρεμβάσεις.

Ορίστε, κύριε Κόντη, έχετε τον λόγο.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κι εγώ, κύριε Τσάφο, κύριε Υφυπουργέ, με τη σειρά μου θέλω να πω ότι δεν θα καταπιώ εύκολα το απλό «ήταν ένα λάθος» και αυτό το δικαίωμα μού το δίνει το βιογραφικό σας, γιατί είστε ένας άνθρωπος με πολλά μεταπτυχιακά και σπουδές σε δυναμικά και δυνατά πανεπιστήμια της Αμερικής, τα οποία μάλιστα παίζουν και πρωτεύοντα ρόλο στη δημιουργία πολιτικών και πολιτικών εξελίξεων και συμμετέχουν σε διάφορα think tanks γύρω-γύρω στο Boston University και όλα αυτά που έχετε σπουδάσει και αποκλείεται για εμένα προσωπικά να σας έχει φύγει κάποτε, όχι μία φορά αλλά δεκάδες φορές, η έκφραση «Βόρεια Δημοκρατία» ή «Τουρκική Δημοκρατία της Βόρειας Κύπρου» -πώς τη λένε-, όπως αποκαλεί η Τουρκία το ψευδοκράτος και ακόμα χειρότερα το κοκκίνισμα της Λέσβου.

Αυτά δεν είναι λάθη, κύριε Υφυπουργέ. Είναι αντεθνικές σκέψεις πολιτικές που κατά καιρούς έχουν εκφράσει και διάφορα think tanks όπως τα ΕΛΙΑΜΕΠ εδώ στην Ελλάδα και τα οποία υποσκάπτουν την εθνική μας κυριαρχία, τα οποία δεν ξέρουμε τι σκοπούς εξυπηρετούν για το μέλλον και δεν ξέρουμε η θέση αυτή, την οποίαν έχετε αυτήν τη στιγμή, τι μπορεί να επιφέρει σε επικείμενες δύσκολες αποφάσεις, οι οποίες αναμένεται να παρθούν σε σχέση με το υπέδαφός μας για εκμετάλλευση των πόρων. Όπως βλέπουμε, άρχισε τώρα με τη νέα κυβέρνηση της Αμερικής και δόθηκε το ελεύθερο και σπάσαμε, ελπίζω να σπάσαμε το τουρκολυβικό μνημόνιο με την εξόρυξη που επιχειρεί να κάνει, τις έρευνες η Chevron και δεν ξέρουμε τι πρόκειται να συμβεί στον τομέα που θα διαχειριστείτε.

Εγώ δεν θα σας πω να παραιτηθείτε, γιατί αυτό είναι δικό σας θέμα. Ελπίζω, όμως, να μου πείτε ότι είναι λάθος η τοποθέτησή σας, βεβαιώνοντάς τη με άλλα στοιχεία που έχετε γράψει. Για το λάθος που λέτε, δεν έχετε γράψει ποτέ κάτι αντίθετο απ’ αυτό που έχετε πει. Απλά είπατε «είναι ένα λάθος». Δεν έχετε κάνει μια μεγάλη έρευνα στην οποία να λέτε «η Ελλάδα είναι ο κυρίαρχος εκεί, η αιγιαλίτιδά της είναι αυτή, η ΑΟΖ είναι αυτή, το δικαίωμα εκμετάλλευσης είναι αυτό». Δεν το έχετε κάνει. Έχετε αφήσει να πλανάται η προηγούμενη τοποθέτησή σας, την έχετε αφήσει και πετάτε ένα «είναι λάθος και συνέβη λόγω τού ότι ήμουν εργαζόμενος κάπου αλλού». Μα, οι θέσεις μας δεν προκύπτουν ανάλογα με το πού εργαζόμαστε, αλλά είναι αποτέλεσμα της γνώσης μας, της σκέψης μας, της πεποίθησής μας και της εθνικής μας αντίληψης πάνω απ’ όλα.

Σας αφήνω, λοιπόν, να αποφασίσετε μόνος σας τι έχετε κάνει.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», είκοσι οκτώ μαθήτριες και μαθητές και έξι συνοδοί εκπαιδευτικοί από το 14ο Δημοτικό Σχολείο Κέρκυρας, από το νησί των Φαιάκων.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Κύριε Μάντζο, έχετε τον λόγο.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Επί του ζητήματος το οποίο αναλύουμε επ’ αφορμή της παρουσίας σας, κύριε Υφυπουργέ, και της παρουσίασης της τροπολογίας. Κατ’ αρχάς, κύριε Υφυπουργέ, εδώ δεν αξιολογούμε τα βιογραφικά. Άκουσα για βιογραφικά. Δεν αξιολογούμε, δεν είμαστε ακαδημία. Δεν είμαστε ένα σώμα αξιολόγησης προσόντων Υπουργών. Εδώ αξιολογούμε πολιτικές δηλώσεις, διότι πλέον έχετε πολιτική ιδιότητα και πολιτική ευθύνη και πρέπει να την αναλάβετε.

Και ξέρετε ζούμε, κύριε Πρόεδρε, κυρίες και κύριοι συνάδελφοι, σε μια πλήρη αντίστιξη. Αυτές τις ώρες η τολμηρή, ρεαλιστική και αποφασιστική εξωτερική πολιτική του ΠΑΣΟΚ από το 2011, από την τελευταία κυβέρνηση ΠΑΣΟΚ, Παπανδρέου, αποδίδει καρπούς τους οποίους δρέπει η σημερινή Κυβέρνηση. Έχουμε επενδύσεις σε οικόπεδα θαλάσσια νοτίως της Κρήτης. Έχουμε ουσιαστικά από τη Λιβύη με τις δικές της προκηρύξεις σχεδόν την ομολογία ότι το τουρκολιβυκό μνημόνιο δεν κατισχύει έναντι των δικών μας μέτρων, του ν.4001/2011 για την οριοθέτηση των απώτατων ορίων της αποκλειστικής οικονομικής ζώνης της χώρας. Είναι αποδείξεις ότι όταν κάποιος έχει αποφασιστική, ρεαλιστική και τολμηρή εξωτερική πολιτική, τα οφέλη για το εθνικό συμφέρον είναι διαρκή και πολύ σημαντικά.

Την ίδια ώρα ο Υφυπουργός Ενέργειας που έχει αναλάβει εδώ και λίγα εικοσιτετράωρα τα καθήκοντά του, υπό την προηγούμενη ιδιότητά του, επανειλημμένως έχει μιλήσει στον δημόσιο χώρο, στον κυβερνοχώρο, στα social media και στην επιστημονική κοινότητα εν τέλει στην οποία ανήκε και ανήκει, για την «Τουρκική Δημοκρατία της Βόρειας Κύπρου».

Μιλούμε, κυρίες και κύριοι συνάδελφοι, για την παράνομη ονομασία του ψευδοκράτους, το οποίο προήλθε μισό αιώνα πριν ως αποτέλεσμα της παράνομης και βάρβαρης τουρκικής εισβολής και έκτοτε συνεχιζόμενης στρατιωτικής κατοχής πολύ σημαντικού μέρους της Κύπρου.

Πενήντα χρόνια μετά, μισό αιώνα μετά από αυτήν την κατάφωρη παραβίαση του Διεθνούς Δικαίου, της εθνικής ανεξαρτησίας, της εδαφικής κυριαρχίας της Κυπριακής Δημοκρατίας σε μια κομβική συγκυρία έχει επανενεργοποιηθεί, έχει επανεκκινήσει ο πενταμερής διάλογος υπό την αιγίδα των Ηνωμένων Εθνών για τη δίκαιη και βιώσιμη λύση του κυπριακού ζητήματος. Είναι μια κομβική συγκυρία στην οποία ο ενεργειακός σχεδιασμός της χώρας μας στην Ανατολική Μεσόγειο με τη σχεδιαζόμενη, αλλά ανασταλείσα από την Κυβέρνησή μας, πόντιση του καλωδίου ηλεκτρικής διασύνδεσης της Ελλάδας και της Κύπρου να είναι έργο ευρύτερου ευρωπαϊκού ενδιαφέροντος, αλλά, επαναλαμβάνω, να έχει ανασταλεί με επιλογή της Κυβέρνησης της Νέας Δημοκρατίας μετά τις αντιδράσεις της Τουρκίας. Και ο αρμόδιος Υφυπουργός για τον ενεργειακό σχεδιασμό της χώρας έχει κάνει αυτές τις επανειλημμένες δημόσιες τοποθετήσεις.

Επειδή, κύριε Υφυπουργέ, πια δεν είστε ένας σύμβουλος επιχειρήσεων, δεν είστε ένας επιστήμονας μόνο, αλλά είστε Υφυπουργός και έχετε πολιτική ευθύνη, οφείλετε σε αυτό εδώ το Σώμα που έχει όχι μόνο το δικαίωμα, αλλά και το καθήκον να ελέγξει το πρόσωπό σας, την πολιτική σας υπόσταση, να διατρανώσει για μία ακόμη φορά, τουλάχιστον, η δική μας η παράταξη, την πεποίθησή του ότι δεν μπορείτε να έχετε το χαρτοφυλάκιο του Υφυπουργού Ενέργειας, ενεργειακού σχεδιασμού της χώρας μας, όταν έχετε κάνει αυτές τις δηλώσεις, να μας πείτε ποια είναι η θέση σας σε σχέση με την Κύπρο, ποια είναι η θέση σας σε σχέση με τις ελληνοτουρκικές διαφορές, πόσες είναι αυτές, σε ποιες αναφέρεστε, ποιες από αυτές κατά την άποψή σας έχουν βάση και ποια είναι εκείνη η οποία αναγνωρίζει η ελληνική εξωτερική πολιτική.

Και, εν τέλει, να μας πείτε αν για εσάς η θέση του Υφυπουργού Ενέργειας είναι άλλη μία δουλειά στην οποία θα κληθείτε να πείτε τη γραμμή του εργοδότη σας, του ελληνικού λαού εν προκειμένω και της ελληνικής Κυβέρνησης, ή αν είναι κάτι περισσότερο από αυτό και έχετε συναίσθηση και συνείδηση του ιστορικού πολιτικού σας ρόλου.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Λαζαρίδη, έχετε τον λόγο.

**ΜΑΚΑΡΙΟΣ ΛΑΖΑΡΙΔΗΣ:** Ευχαριστώ πολύ, κύριε Πρόεδρε.

Βλέπω σήμερα με αφορμή την τροπολογία την οποία ήρθε να καταθέσει ο Υφυπουργός ότι γίνεται μία προσπάθεια να συνεχιστεί αυτή η ανθρωποφαγία την οποία ζήσαμε τα προηγούμενα εικοσιτετράωρα. Νομίζω ότι ο κ. Τσάφος το προηγούμενο χρονικό διάστημα ξεκαθάρισε το λάθος του με πολύ μεγάλη παρρησία. Είναι μια ανάρτηση η οποία είχε γίνει πέντε χρόνια πίσω. Αν αρχίσουμε να ψάχνουμε τώρα εδώ μέσα δηλώσεις Βουλευτών, Υπουργών ή οποιωνδήποτε άλλων, νομίζω ότι θα πρέπει οι μισοί να παραιτηθούν. Το λέω αυτό γιατί «ο αναμάρτητος πρώτος τον λίθον βαλέτω». Από εκεί και πέρα, είναι φανερό ότι ο κ. Τσάφος έχει ξεκαθαρίσει ότι προφανώς υπηρετεί και πιστεύει τις πάγιες εθνικές θέσεις και δεν αμφισβητεί οτιδήποτε άλλο.

**ΚΩΝΣΤΑΝΤΙΝΟΣ ΜΠΑΡΚΑΣ:** Σήμερα.

**ΜΑΚΑΡΙΟΣ ΛΑΖΑΡΙΔΗΣ:** Κύριε Μπάρκα, ένα λεπτάκι.

**ΑΛΕΞΑΝΔΡΟΣ ΚΑΖΑΜΙΑΣ:** Επειδή πληρώνεται.

**ΠΡΟΕΔΡΕΥΩΝ (Γεώργιος Λαμπρούλης):** Μη διακόπτετε, παρακαλώ. Αφήστε τον να ολοκληρώσει. Ενδεχομένως να απαντήσει ο Υπουργός, να συνεχίσουμε.

**ΜΑΚΑΡΙΟΣ ΛΑΖΑΡΙΔΗΣ:** Εγώ σας άκουσα με πολύ μεγάλη προσοχή. Αφήστε με. Καταλαβαίνω. Κριτική από τους υπερασπιστές της δραχμής στο Ελληνικό Κοινοβούλιο δεν δεχόμαστε, κύριε. Αυτό είστε, κύριε.

**ΑΛΕΞΑΝΔΡΟΣ ΚΑΖΑΜΙΑΣ:** Δεν υπερασπιζόμαστε. Αφήστε τα ψέματα.

**ΜΑΚΑΡΙΟΣ ΛΑΖΑΡΙΔΗΣ:** Το είπε η Πρόεδρός σας σήμερα.

Από εκεί και πέρα είναι ένας άνθρωπος με πολύ εξαιρετικά προσόντα, ένας άνθρωπος ο οποίος άφησε το εξωτερικό για να έρθει το 2022 να συμβάλει αποφασιστικά στην ενεργειακή κρίση. Ένας άνθρωπος -αν δεν πιστεύετε τη Νέα Δημοκρατία και την Κυβέρνηση- ο οποίος έχει συνεργαστεί με την κυπριακή κυβέρνηση σε μια σειρά τέτοιων ζητημάτων και δεν αμφισβητήθηκε ποτέ από την Κυπριακή Δημοκρατία ο πατριωτισμός του. Βλέπω σήμερα εδώ και εντυπωσιάζομαι ότι τα άκρα ενώθηκαν, από την Πλεύση Ελευθερίας μέχρι την Ελληνική Λύση. Αυτό έγινε σήμερα.

**ΑΛΕΞΑΝΔΡΟΣ ΚΑΖΑΜΙΑΣ:** Και το ΠΑΣΟΚ σάς είπε. Όλοι σας είπαμε.

**ΜΑΚΑΡΙΟΣ ΛΑΖΑΡΙΔΗΣ:** Και κάτι ακόμα. Άρα, λοιπόν, δεν αμφισβητεί τον πατριωτισμό του κ. Τσάφου η Κυπριακή Δημοκρατία. Και έρχονται σήμερα άνθρωποι, οι οποίοι έχουν πει απίστευτα πράγματα κατά το παρελθόν για τα εθνικά μας θέματα, να μας κουνάνε το δάχτυλο. «Αιδώς Αργείοι»!

Και κάτι τελευταίο. Άκουσα κατ’ επανάληψη να λέτε γι’ αυτόν τον περίφημο χάρτη, κύριε Τσάφο, που παρουσιάσατε και είπατε «Συμφωνούμε με τις τουρκικές θέσεις». Δεν έγινε αυτό. Έγινε ακριβώς το αντίθετο. Άλλο ένα fake news. Ο άνθρωπος βγήκε σε ένα κανάλι, αν δεν κάνω λάθος, υπερασπίστηκε τις ελληνικές θέσεις απέναντι στον χάρτη που είχε παρουσιάσει η τουρκική τηλεόραση, λέγοντας πάρα πολύ ξεκάθαρα τις ελληνικές θέσεις. Άρα, λοιπόν, μην ψάχνετε αφορμές για στείρα αντιπολίτευση η οποία δεν οδηγεί πουθενά.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Δεν υπάρχει άλλος Κοινοβουλευτικός.

Κύριε Υπουργέ, θέλετε να απαντήσετε; Έχετε τον λόγο.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Σας ευχαριστώ, κύριε Πρόεδρε, για την ευκαιρία να απαντήσω.

Για την ανάρτησή μου έχω τοποθετηθεί. Ήταν λάθος. Ήταν σοβαρό λάθος και την έχω σβήσει. Δεν έχω κάτι παραπάνω να πω γι’ αυτό. Αλλά αυτή η ανάρτηση έχει γίνει αφορμή να ακούσω πολλά πράγματα.

Λέτε για τον χάρτη που έγινε θέμα. Σηκώνω έναν χάρτη και θέλω να πω «ελάτε να σας εξηγήσω γιατί αυτός ο χάρτης είναι μαξιμαλιστικός» και μου λέτε ότι σηκώνω τον χάρτη γιατί τον υιοθετώ. Κάνω μια ανάρτηση δεκαπέντε σημείων αποδομώντας ένα-ένα όλα τα επιχειρήματα της Τουρκίας και εσείς μου λέτε ότι σήκωσα τον χάρτη για να τον δείξω, άρα υιοθετώ την Τουρκία και ότι η Λέσβος είναι τούρκικη. Αυτά τα πράγματα δεν είναι σοβαρά. Δεν είναι σοβαρή τοποθέτηση να σηκώνει κάποιος έναν χάρτη για να τον αποδομήσει και να λέτε «έδειξες τον χάρτη, άρα τον υιοθετείς».

Υπάρχουν, καταλαβαίνω, πολλές ερωτήσεις για τον πατριωτισμό μου. Εδώ γεννήθηκα, εδώ μεγάλωσα. Πήγα στην Αμερική και έκατσα. Έκανα κάποια πράγματα. Δούλεψα σύμβουλος επιχειρήσεων, δίδαξα, δούλεψα σε ένα ερευνητικό κέντρο πολλά χρόνια στο σύνολό τους.

Και το 2022 μετά τη ρωσική εισβολή στην Ουκρανία, όταν οι τιμές του φυσικού αερίου εκτοξεύτηκαν και δεκαπλασιάστηκαν κάποια στιγμή, μίλησα και βρέθηκα με τον Πρωθυπουργό και μου είπε να γυρίσω στη χώρα να βοηθήσω. Και τα παράτησα όλα και γύρισα να βοηθήσω -γιατί;- γιατί πιστεύω σε αυτή τη χώρα, θέλω να βοηθήσω αυτή τη χώρα, πιστεύω ότι στην ενέργεια κάνουμε πολύ καλά πράγματα, έχουμε, προφανώς, πολλά να κάνουμε ακόμα. Τα βλέπετε τα νέα. Βλέπετε μεγάλες εταιρείες που έρχονται να επενδύσουν στη χώρα μας. Βλέπετε ότι πάμε στην Ευρώπη και οι απόψεις μας εισακούγονται και είναι μέρος της λύσης.

Εγώ αυτό ήρθα να υπηρετήσω, αυτό θεωρώ ότι είναι το εθνικό συμφέρον, να έχουμε αυτονομία, στρατηγική ανεξαρτησία, χαμηλότερες τιμές για τους Έλληνες. Αυτό ήρθα να κάνω. Αυτό θα συνεχίσω να κάνω.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Και εγώ σας ευχαριστώ.

Συνεχίζουμε με τους Κοινοβουλευτικούς Εκπροσώπους.

Τον λόγο έχει ο κ. Μπάρκας από τον ΣΥΡΙΖΑ, ακολουθεί ο κ. Μάντζος και ο κ. Λαζαρίδης. Δεν γνωρίζω από τους υπόλοιπους Κοινοβουλευτικούς Εκπροσώπους ποιος άλλος θέλει να μιλήσει.

**ΑΛΕΞΑΝΔΡΟΣ ΚΑΖΑΜΙΑΣ:** Και εγώ θέλω, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ναι, ακολουθεί ο κ. Καζαμίας, υπολείπονται άλλοι δύο Κοινοβουλευτικοί Εκπρόσωποι. Προφανώς στην πορεία θα μας ενημερώσουν.

Ορίστε, κύριε Μπάρκα, έχετε τον λόγο.

**ΚΩΝΣΤΑΝΤΙΝΟΣ ΜΠΑΡΚΑΣ:** Ευχαριστώ πολύ, κύριε Πρόεδρε.

Όταν ο πρώην Πρωθυπουργός της χώρας Αλέξης Τσίπρας φτερνίζεται, στην Ελλάδα το πολιτικό σύστημα παθαίνει πνευμονία. Από το ΚΚΕ στην Πλεύση Ελευθερίας, από τη Νέα Δημοκρατία στο ΠΑΣΟΚ, αναβιώνει το αντι-ΣΥΡΙΖΑ μέτωπο με διάφορες θεωρίες, συνωμοσίας, «μην τολμήσει, μην κάνει, μη ράνει», απειλές, «θα επιστρέψει στα λαγούμια του». Ουδείς αχαριστότερος του ευεργετηθέντος, λέει ο θυμόσοφος λαός.

Αν δει κάποιος τις δημοσκοπήσεις, τι θα παρατηρήσει; Ότι τα περισσότερα κόμματα που καταγράφονται προέρχονται από τον ΣΥΡΙΖΑ. Βεβαίως, αυτό πρέπει να το δούμε εμείς και τα λάθη τα οποία κάναμε, αλλά δεν μπορώ να ακούω πράγματα, ανακρίβειες, ανακολουθίες από αριστερά κατά τα άλλα κόμματα, τα οποία -κατά τη δική μου άποψη- κάνουν την «αριστερή πατερίτσα» της Νέας Δημοκρατίας. Αυτό διαφάνηκε και με την πρόταση για τη σύσταση της εξεταστικής επιτροπής από το 1997 έως και σήμερα και το πόρισμα που δεν έβγαλε πουθενά και όλα όσα ακούστηκαν για τον κατώτατο μισθό και το τι έκανε ο ΣΥΡΙΖΑ.

Αγαπητή συναδέλφισσα, ξέρετε, εγώ ήμουν Υφυπουργός Εργασίας το 2019, μου έκανε την τιμή αυτή ο Αλέξης Τσίπρας και φέραμε ένα νομοσχέδιο για την επαναφορά των συλλογικών συμβάσεων εργασίας και μέσα σε όλα αυτά που ψηφίσαμε τότε -τον Φεβρουάριο του 2019, με Υπουργό Εργασίας την Έφη Αχτσιόγλου- ψηφίσαμε και τον νόμο για τον τεκμηριωμένο λόγο απόλυσης.

Η Νέα Δημοκρατία και το ΠΑΣΟΚ -τότε που οι συνδικαλιστές του ΚΚΕ δεν πηγαίνατε να διαμαρτυρηθείτε στα γραφεία τους για όσα ψήφιζαν- έφεραν νόμους που ακύρωσαν τις συλλογικές συμβάσεις εργασίας, μείωσαν τον κατώτατο μισθό στα τάρταρα, νομοθέτησαν τον υποκατώτατο μισθό για τα παιδιά έως είκοσι πέντε ετών -εμείς το ακυρώσαμε αυτό το νομοσχέδιο- αλλά φταίει ο ΣΥΡΙΖΑ για όλα τα δεινά της χώρας.

Να πω, λοιπόν, στο ΚΚΕ ότι εγώ είμαι υπερήφανος που καταφέραμε και βγάλαμε τη χώρα από τα μνημόνια το 2018. Καταφέραμε και νομοθετήσαμε τη δέκατη τρίτη σύνταξη για όλα τα ταμεία και την ακύρωσε το ΠΑΣΟΚ. Εσείς δεν ψηφίσατε αυτόν τον νόμο τον Μάιο του 2019, την επαναφορά της δέκατης τρίτης σύνταξης έως 500 ευρώ και αναλογικά να είναι αυξανόμενη η σύνταξη αυτή.

Μπορεί να κάναμε πολλά λάθη, βεβαίως και μπορώ να σας πω ότι θα έπρεπε να κάνουμε άλλα και να έχω μετανιώσει για πολλά. Όμως, δεν λέτε για τα καλά που κάναμε για τους εργαζόμενους της χώρας και την υπεράσπιση αυτών και των συνταξιούχων. Δεν μειώσαμε καμία σύνταξη. Δεν τα λέτε αυτά, όμως, δεν σας συμφέρει. Ξέρετε γιατί; Γιατί είστε τόσο συντηρητικοί που μαζί με τους Σπαρτιάτες, τη Νίκη -και δεν ξέρω ποιον άλλον εδώ μέσα- δεν ψηφίσατε τον νόμο για την ισότητα στον πολιτικό γάμο, γιατί αυτοί είστε, όπως λέει και ο αγαπημένος σας επικεφαλής Γραμματέας του Κομμουνιστικού Κόμματος. Αυτοί είστε! Και η σιωπή κάποια στιγμή θα σπάσει και στο ελληνικό Κοινοβούλιο.

Κύριε Υπουργέ, λίθοι, πλίνθοι ατάκτως ερριμμένα, θα έλεγε κανείς για το συγκεκριμένο σχέδιο νόμου. Ο τρόπος που νομοθετείτε είναι ο ορισμός της κακής νομοθέτησης και ξέρετε γιατί; Δεν θα αναφερθώ, κύριε Υπουργέ, στις τροπολογίες που κατατέθηκαν νύχτα και δεν είχαμε τη δυνατότητα να τις διαβάσουμε. Έχετε την ευχέρεια και τη δυνατότητα να είστε κοντά σε νομικούς. Ρωτήστε, σας παρακαλώ, να σας πουν τι σημαίνει ορθή και σωστή νομοθέτηση σύμφωνα με το Σύνταγμα και τον Κανονισμό της Βουλής, όπου ο Κανονισμός της Βουλής -το γνωρίζετε πάρα πολύ καλά- είναι η συνέχεια του Συντάγματος, είναι κομμάτι του Συντάγματος της χώρας. Δεν είναι αυτό, είναι ότι αφαιρείτε άρθρο του νομοσχεδίου σας, την ώρα που το νομοσχέδιο έχει ξεκινήσει. Λίγες φορές έχει συμβεί αυτό το πράγμα. Εγώ -ως συμπάθεια, θα πω, στο πρόσωπό σας- δεν ήθελα να συμβεί σε εσάς, αλλά συνέβη.

Όπως δεν μπορώ να μην αναφέρω, κύριε Υπουργέ, και την ερώτηση που κατέθεσαν έντεκα Βουλευτές της Νέας Δημοκρατίας -και μάλιστα είδα ότι η ερώτηση πηγαίνει και προς εσάς- για το γεγονός ότι η ανάπτυξη την οποία θεωρείτε ότι έχουμε στην χώρα μας -θα το συνδέσω με τον κατώτατο μισθό- αυτήν τη φοβερή ανάπτυξη που έχουμε στη χώρα μας δεν είναι τίποτε άλλο παρά Real Estate. Και να οι λόγοι για τους οποίους εκτοξεύονται τα ενοίκια στη χώρα μας: Διότι funds από την Κύπρο, από το Ισραήλ, Άραβες έρχονται, αγοράζουν τα ακίνητα στη χώρα μας, τα κλειδώνουν και έτσι έχουμε την αύξηση των ενοικίων. Αυτά δεν τα λέμε εμείς, αυτά τα λένε οι ενώσεις των ανθρώπων που ασχολούνται με την αγοραπωλησία ακινήτων.

Όμως, πραγματικά, κύριε Υπουργέ, θα ήθελα μια κουβέντα από εσάς στην καταληκτική σας ομιλία για τα ερωτήματα που θέτουν οι Βουλευτές της Νέας Δημοκρατίας, σύμφωνα με αυτό που συμβαίνει στη Θράκη, την αγορά που κάνουν Τούρκοι, «επιθετικές αγορές ακινήτων από Τούρκους ελληνικών ιδιοκτησιών». Και, τελικά, έτσι αντιλαμβάνεστε εσείς την ανάπτυξη;

Έρχεστε εδώ και επαίρεστε για την αύξηση του κατώτατου μισθού, μάλιστα, την ίδια στιγμή που ο πληθωρισμός της χώρας έχει καταπιεί όχι όλες τις αυξήσεις τις οποίες ανακοινώνετε, αλλά και όλες τις υπόλοιπες αυξήσεις τις οποίες ενδεχομένως να κάνετε από εδώ και πέρα. Διάβασα ότι η κ. Κεραμέως έχει μια σκέψη να επαναφέρει τον δέκατο τρίτο μισθό στο Δημόσιο.

Εμείς, ξέρετε, κύριε Υπουργέ, έχουμε καταθέσει μία τροπολογία για την επαναφορά του δέκατου τρίτου και δέκατου τέταρτου μισθού στο Δημόσιο, μιας και τα δημόσια οικονομικά πηγαίνουν τόσο καλά. Πρωτογενή πλεονάσματα δείχνουν ότι έχουμε όλοι οι δείκτες ακόμα και στο πρώτο τρίμηνο του τρέχοντος έτους. Δεν αναφέρομαι στα προηγούμενα. Άρα νομίζω ότι είναι ευθύνη δική μας η αγοραστική δύναμη των Ελλήνων να αυξηθεί με τέτοιον τρόπο, ώστε να καταφέρουν να τα βγάλουν πέρα.

Διότι είμαι βέβαιος, κύριε Υπουργέ, αν θυμηθείτε και την πρώτη ιδιότητά σας, αυτή του δημάρχου και επικεφαλής της ΚΕΔΕ -αν δεν κάνω λάθος- ότι είχατε πολλούς συμπολίτες σας που έλεγαν ότι ζουν τον εφιάλτη του δεκαπενθημέρου, έχουν μισθούς οι οποίοι τους φθάνουν για δεκαπέντε ημέρες και ποτέ δεν είχαμε αυτή την έκρηξη του πληθωρισμού.

Τώρα, όμως, που ο πληθωρισμός κυρίως στα τρόφιμα έχει φτάσει σε δυσθεώρητα ύψη τις τιμές των αγαθών, θεωρείτε πραγματικά ότι το 1 ευρώ την ημέρα αύξηση, κύριε Υπουργέ, θα δώσει τη δυνατότητα στους εργαζόμενους του ιδιωτικού τομέα να τα βγάλουν πέρα; Θα μπορέσουν τα νέα παιδιά, δηλαδή οι νέοι επιστήμονες θα καταφέρουν να κάνουν σχέδια για το μέλλον τους, να κάνουν οικογένεια; Νομίζω ότι είναι λάθος. Κάνετε όλες αυτές τις εξαγγελίες, Κεραμέως, δέκατος τρίτος μισθός στο Δημόσιο, άκουσα τον κ. Μητσοτάκη να λέει ότι θα αυξήσει εκ νέου τα επιδόματα στους ενστόλους.

Μου θυμίζει, κύριε Υπουργέ -εσείς δεν ξέρω αν ζούσατε τότε- μια ιστορία του 1980. Εγώ δεν ζούσα, αλλά είμαι καλός στην Ιστορία και θέλω να σας την πω.

Ο τότε Πρωθυπουργός της χώρας Γεώργιος Ράλλης, της παράταξής σας, βλέποντας τη δύναμη του ΠΑΣΟΚ και του Ανδρέα Παπανδρέου να ανεβαίνει, ανακοίνωσε έξι μήνες πριν τις εκλογές επίδομα 5.000 δραχμές σε όλους τους αγρότες της χώρας -δεν ξέρω αν την ξέρετε την ιστορία, θα τη διαβάσετε όμως, είμαι βέβαιος γι’ αυτό- θεωρώντας ότι έτσι θα γυρίσει το κλίμα και ότι όλοι οι αγρότες θα πάνε να ψηφίσουν Νέα Δημοκρατία. Αποτέλεσμα, λίγους μήνες μετά, στις εκλογές του 1981 που κέρδισε το ΠΑΣΟΚ, κατά 60% οι αγρότες ψήφισαν ΠΑΣΟΚ, στο σύνολό τους. Τι θέλω να πω με αυτό; Ό,τι και να κάνετε, ό,τι και να νομοθετήσετε, όσα δώρα και να δώσετε, όσο και να θέλετε να αγκαλιάσετε κοινωνικές ομάδες οι οποίες θεωρείτε ότι βρίσκονται δίπλα σας, δεν θα καταφέρετε να φύγετε από τον ιστό που έχετε πιαστεί και λέγεται Τέμπη.

Δεν υπάρχει Έλληνας πολίτης, κύριε Υπουργέ, που να διεκδικεί να δικαστεί από το δικαστήριο της θέλησής του. Δεν υπάρχει. Όλοι οι Έλληνες πολίτες, απ’ όπου κι αν βρίσκονται, θα δικαστούν όπως ο νόμος ορίζει. Θα γίνει μια μήνυση, θα μπει ένας εισαγγελέας, θα κάνει προανακριτική εξέταση, θα δει τα στοιχεία και θα πει ότι ο κ. Μπάρκας, σύμφωνα με το φάκελο τον οποίο έχουμε κάνει, πηγαίνει εκεί να δικαστεί, στον κύριο Υπουργό. Μιας και σας συμπαθώ, να με δικάσετε εσείς. Δεν είναι αυτός ο ρόλος του κ. Τριαντόπουλου να μας πει θέλω να δικαστώ από κάποιον, να πάω στο Δικαστικό Συμβούλιο. Διότι έτσι, κύριε Υπουργέ, καταπατάται εμφανώς το Σύνταγμα της χώρας.

Κι επειδή το καταλάβατε αυτό, λέτε θα λειτουργήσει τελικά η προανακριτική και θα βγάλουμε και πόρισμα. Τι πόρισμα θα βγάλετε, αφού δεν θα έρθει κανένας μάρτυρας να μιλήσει. Εμείς καταθέσαμε μια σειρά, έναν κατάλογο μαρτύρων. Από τον κ. Μητσοτάκη ο οποίος οφείλει να έρθει να μας πει τι εντολές έδωσε στον κ. Τριαντόπουλο να πάει στη Λάρισα να κάνει, μέχρι και μια σειρά άλλων μαρτύρων, προσώπων, όπως αυτόν τον Υφυπουργό παρά τω Πρωθυπουργώ όπου στο e-mail που έστειλαν έλεγαν «φέρε χρήματα για να μπαζώσουμε», το οποίο αποδεικνύουν και οι εισαγγελείς της Λάρισας μετά από ερώτηση που κατέθεσα στη Βουλή. Όμως, τι πόρισμα θα βγάλετε αλήθεια; Τι θα λέει αυτό το πόρισμα, ότι ο Τριαντόπουλος μας ζητάει να πάει στο Δικαστικό Συμβούλιο; Πόρισμα είναι αυτό; Και τι θα πει το Δικαστικό Συμβούλιο; Α, ωραία, μας είπε ο Τριαντόπουλος να έρθει εδώ; Τι θα εξετάσει;

Την εποχή, κύριε Υπουργέ, του αναλφαβητισμού των Ελλήνων σε σχέση με το διαδίκτυο και τους ηλεκτρονικούς υπολογιστές, φέρνετε ένα νομοσχέδιο που κατά τα άλλα θεωρείτε ότι θα ωφελήσει, θα κάνει βήματα μπροστά τη χώρα μας σε σχέση με την ηλεκτρονική διακυβέρνηση. Όμως, ξέρετε, κύριε Υπουργέ, εκπροσωπείτε μια παράταξη η οποία δεν έχει καλές ημέρες να καταγράψει σε σχέση με την ηλεκτρονική διακυβέρνηση. Το κόμμα σας, φαντάζομαι είστε μέλος της Νέας Δημοκρατίας, έχει πρόστιμο τετρακοσίων χιλιάδων ευρώ για χρήση προσωπικών δεδομένων σε σχέση με τους ανθρώπους που είχαν δυνατότητα να ψηφίσουν με επιστολική ψήφο. Η δε εξαίρετη πρώην Ευρωβουλευτής σας είπε ότι «τα μάζευα μπιλιετάκι μπιλιετάκι» τα ονόματα αυτά, τα στοιχεία. Αποδείχθηκε ότι δεν ήταν έτσι. Το αστείο, κύριε Υπουργέ, είναι ότι το πρόστιμο αυτό το οποίο επιβλήθηκε στο Υπουργείο Εσωτερικών, στην κ. Κεραμέως τότε, αν δεν κάνω λάθος, δεν θα το πληρώσει η ίδια. Δεν θα το πληρώσει καν η κ. Ασημακοπούλου. Δεν θα το πληρώσει καν η Νέα Δημοκρατία, την οποία αυτή τη στιγμή εκπροσωπείτε, κύριε Υπουργέ. Θα το πληρώσει ο λαός, διότι εγγράφηκε στον προϋπολογισμό του Υπουργείου Εσωτερικών.

Γι’ αυτό σας λέω ότι δεν είναι δυνατόν να θεωρείτε ότι με ατάκτως ερριμμένες ρυθμίσεις θα καταφέρετε να πάει μπροστά η χώρα όσον αφορά την ηλεκτρονική διακυβέρνηση.

Ολοκληρώνοντας, κύριε Υπουργέ, είμαι βέβαιος, επειδή ξέρω τις σπουδές σας και ξέρω ότι είστε γνώστης του αντικειμένου, εννοώ της ηλεκτρονικής διακυβέρνησης, των ηλεκτρονικών υπολογιστών, του προγραμματισμού κ.λπ., στον προϋπολογισμό της χώρας, κύριοι συνάδελφοι Βουλευτές της Νέας Δημοκρατίας, συζητούσαμε την εγγραφή κονδυλίου όπου θα βάζαμε αγορά διαδραστικών πινάκων στα δημοτικά σχολεία της χώρας. Θα έλεγε κανείς, κι εγώ έχω κόρη η οποία τώρα ξεκινάει το δημοτικό, ότι κοίταξε να δεις που το κράτος βλέπει μπροστά και θα βοηθήσει το παιδί μου να μάθει ηλεκτρονικούς υπολογιστές, να φύγει από την κιμωλία και το σφουγγάρι το δικό μου.

Αν, όμως, κάνεις μια έρευνα, κύριε Υπουργέ, θα δεις ότι προηγμένα κράτη της Ευρώπης, όπως, παραδείγματος χάριν, η Δανία, η Νορβηγία, η Σουηδία, μερικώς η Γαλλία, ακριβώς γιατί η διάσπαση προσοχής σε σχέση με τη χρήση των ηλεκτρονικών υπολογιστών, τάμπλετ, υπολογιστές, διαδραστικοί πίνακες, κυρίως τα μικρά παιδιά, το ξέρετε αυτό, κυρίως στις μικρές ηλικίες αυξάνει το ποσοστό, δηλαδή όσα παιδιά χρησιμοποιούν τάμπλετ έχουν αυξημένες πιθανότητες για διάσπαση προσοχής και άρα, στο γυμνάσιο και στο λύκειο δεν θα έχουν τη δυνατότητα να καθίσουν να διαβάσουν -βρίθει από τέτοιες περιπτώσεις- αφαιρούν τους διαδραστικούς πίνακες τους οποίους είχαν βάλει πριν από δέκα χρόνια στις τάξεις.

Και ρωτάω: Αυτό το κράτος θα πάει ποτέ μπροστά, ρε παιδί μου; Θα ακολουθήσει την πραγματικότητα; Θα πούμε κι εμείς ότι ξέρετε κάτι, χάσαμε δέκα χρόνια με τους διαδραστικούς πίνακες, χάσαμε δέκα χρόνια με την ηλεκτρονική ανάπτυξη, αλλά τελικά θα ακολουθήσουμε την ορθή και λογική και επιστημονική, κατά την άποψή μου, λογική άλλων κρατών, που τελικά είναι λίγο πιο αναπτυγμένα από εμάς.

Νομίζω, κύριε Υπουργέ, ότι αξίζει να το κάνουμε αυτό. Και ξέρετε, είμαι από αυτούς που κατά τι μικρότερος από εσάς θεωρώ ότι εμείς έχουμε χάσει το τρένο. «Ο γέγονε, γέγονε», για εμάς. Τουλάχιστον, όμως, για τα δικά σας παιδιά και για το δικό μου παιδί που είναι λίγο μικρότερο από τα δικά σας, αξίζει να διεκδικήσουμε ένα μέλλον το οποίο πραγματικά θα δίνει τη δυνατότητα σε αυτά τα παιδιά να έχουν μια αξιοπρέπεια, να μη σκέφτονται ότι ζουν σε μία χώρα η οποία είναι πίσω τεχνολογικά και να διεκδικούν να φύγουν.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Μάντζος, Κοινοβουλευτικός Εκπρόσωπος από το ΠΑΣΟΚ.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, είπα και νωρίτερα με αφορμή την παρουσία του Υφυπουργού Ενέργειας εδώ ότι η προνοητική και αποφασιστική εξωτερική πολιτική παράγει καρπούς, ακόμη κι όταν τους δρέπουν άλλοι. Αναφέρθηκα στον ν.4001/2011 από την τελευταία κυβέρνηση ΠΑΣΟΚ που δημιούργησε σε πολύ δύσκολες συνθήκες για τη χώρα μας το πλαίσιο εκείνο που επιτρέπει να υπάρχουν επενδύσεις στον ενεργειακό τομέα, επιτρέπει να υπάρχουν εξελίξεις στις διεθνείς σχέσεις της χώρας όσον αφορά και στο τουρκολιβυκό μνημόνιο και ένα ασφαλές πλαίσιο έναντι αυτού και αποδεικνύει ότι τελικά οι αποφασιστικές πολιτικές, ακόμα και σε πολύ δύσκολες συνθήκες για τη χώρα, έχουν μακρόχρονες και διαχρονικές ωφέλιμες συνέπειες για το εθνικό συμφέρον, το πραγματικό και το αληθώς νοούμενο εθνικό μας συμφέρον.

Το ίδιο, όσον αφορά στην προνοητικότητα, ισχύει και σε άλλα ζητήματα, σε άλλα επίπεδα πολιτικής δραστηριότητας, όπως είναι η φορολογική πολιτική και η κρατική αρωγή από φυσικές καταστροφές. Κι έρχομαι ευθύς εξαρχής σε μια ρύθμιση που έρχεται σε τροπολογία και αφορά στη βόρεια Εύβοια και σε άλλες περιοχές που εξαιρούνται επιτέλους από την υποχρέωση καταβολής του ΕΝΦΙΑ για το έτος 2025. Με χαρακτηριστική καθυστέρηση διορθώνεται μια αδικία εις βάρος πολλών συμπολιτών μας που έχουν πληγεί ανεπανόρθωτα από φυσικές καταστροφές. Χρειάστηκαν επανειλημμένες ερωτήσεις μας και της Βουλευτή μας από την Εύβοια της Κατερίνας Καζάνη και δικές μας παρεμβάσεις συνολικά εδώ στην Ολομέλεια ώστε να υπάρξει επιτέλους παρέμβαση σε αυτό το επίπεδο.

Αναμένουμε, προφανώς, μετά από αυτή την ρύθμιση και από την ΑΑΔΕ όλες τις αναγκαίες νόμιμες ενέργειες ώστε να μην έχουμε νέες καθυστερήσεις στις εκκαθαρίσεις και τους συμψηφισμούς όπως δυστυχώς είχαμε το 2024. Και καλούμε την Κυβέρνηση να εξετάσει και άλλες περιπτώσεις φυσικών καταστροφών, όπως είναι για παράδειγμα οι σεισμοπαθείς και οι πλημμυροπαθείς της Σάμου, της Ικαρίας και της Χίου μετά την καταστροφή της 30ης Οκτωβρίου του 2020.

Έτσι ακριβώς, σε αυτήν τη δομική αντιπολίτευση, φαίνεται και η αξία του πώς ένα κόμμα της αντιπολίτευσης όταν έχει δυναμικό αλλά πάντοτε τεκμηριωμένο λόγο, μπορεί να φέρει εδώ και τώρα κρίσιμα και χρήσιμα αποτελέσματα προς όφελος των πολιτών σε όλη τη χώρα.

Μιλώντας, όμως, για τις τροπολογίες θέλω και εγώ να σταθώ σε κάτι το οποίο πρέπει επιτέλους να λάβει τέλος. Είναι η πολλοστή φορά που το λέμε και ακόμα περισσότερο για πολλοστή φορά που συμβαίνει να έρχεται ένα σύνολο τροπολογιών με εντελώς μη συναφείς μεταξύ τους διατάξεις τη νύχτα πριν από την ψήφιση του σχεδίου νόμου, με αποτέλεσμα να καταστρατηγείται κάθε έννοια διαβούλευσης, να απεμπολείται το δικαίωμα των φορέων να συζητήσουν και να διατυπώσουν γνώμη και της Βουλής να ακούσει τους φορείς σε σχέση με κρίσιμες διατάξεις, απεμπολείται το δικαίωμα της Αντιπολίτευσης να ψηφίσει κάθε διάταξη αυτών των τροπολογιών χωριστά. Είναι χαρακτηριστικό ότι μιλάμε για είκοσι έξι, πλέον, άρθρα στο σχέδιο νόμου και μιλάμε για έντεκα άρθρα στις τροπολογίες, στις 23.00΄ το βράδυ την προηγουμένη. Καταστρατηγείται κάθε έννοια νομοθετικής διαδικασίας. Αυτό είναι κάτι το οποίο και στη Διάσκεψη των Προέδρων το έχουμε επανειλημμένως θέσει και θα το θέτουμε και θα το ζητούμε και προσωπικά από τον νέο Πρόεδρο της Βουλής των Ελλήνων, να διορθωθεί επιτέλους αυτή η αντικοινοβουλευτική πρακτική της Κυβέρνησης. Κι αυτό είναι ευθύνη της Βουλής, όχι της Κυβέρνησης. Η Κυβέρνηση μπορεί να σκοπεύει να κάνει ό,τι θέλει. Η Βουλή οφείλει να ορθώσει τείχος προστασίας του κοινοβουλευτικού διαλόγου από αυτές τις αντικοινοβουλευτικές πρακτικές.

Όσον αφορά στο ζήτημα του σχεδίου νόμου, ο εισηγητής μας, ο Απόστολος Πάνας, ήδη από το πρωί έχει αναφερθεί στην ανάγκη χάραξης ορθής ψηφιακής πολιτικής ως κρίσιμου παράγοντα για την καθημερινότητα των πολιτών, την οικονομική ανάπτυξη, τη διασφάλιση των ανθρωπίνων δικαιωμάτων. Προφανώς η τεχνολογία οφείλει να είναι εργαλείο ελέγχου και λογοδοσίας της εξουσίας και όχι ελέγχου των ανθρώπων, των φυσικών προσώπων. Σε αυτό το πλαίσιο τα δεδομένα δεν πρέπει να θεωρούνται αντικείμενο εμπορικής ή και πολιτικής εκμετάλλευσης, αλλά ένα μέσο για τον υπέρτερο σκοπό που πρέπει να είναι προφανώς η ψηφιακή μετάβαση, ο ψηφιακός μετασχηματισμός ενός κράτους και μιας δημόσιας διοίκησης. Στην Ελλάδα φυσικά με ανοικτή την πληγή των παράνομων παρακολουθήσεων, των υποκλοπών, και μόνο ο όρος «προστασία προσωπικών δεδομένων» προκαλεί θυμηδία και προφανώς πολύ αρνητικές αντιδράσεις. Όταν ακόμη και σήμερα θυμόμαστε και ζούμε υπό τη σκιά ενός σκανδάλου που έφερε την Εθνική Υπηρεσία Πληροφοριών της πατρίδας μας να γίνεται εργαλείο παραθεσμικών μεθοδεύσεων μέσα από την καρδιά της Κυβέρνησης, από το Γραφείο του Πρωθυπουργού, εκεί όπου υπάγεται πολιτικά ακόμη και σήμερα η ΕΥΠ, όταν υπάρχουν αποφάσεις ανωτάτων διοικητικών δικαστηρίων, με πρώτο το Συμβούλιο της Επικρατείας, όσον αφορά στις υποκλοπές που παραμένουν ανεφάρμοστες, με προσωπική πολιτική ευθύνη του επικεφαλής της ΕΥΠ, του κυρίου Πρωθυπουργού, για ποια προστασία προσωπικών δεδομένων μπορούμε να μιλάμε αλήθεια σε αυτήν τη χώρα;

Επειδή ακριβώς υπάρχουν όλα αυτά τα κακώς κείμενα και οι κηλίδες, έχουμε πράγματι ανάγκη από μια πραγματική εθνική στρατηγική για την ασφάλεια των δεδομένων, προστασία από κυβερνοεπιθέσεις, προστασία δεδομένων προσωπικού χαρακτήρα, ολιστική και ολοκληρωμένη, στο πρότυπο ευρωπαϊκών κοινωνικών κρατών και κρατών δικαίου. Και ναι, αυτά τα ζητήματα προφανώς θα έπρεπε να είναι αντικείμενο ευρύτερων συναινέσεων, διαβουλεύσεων, όπως για παράδειγμα η προστασία των δικαιωμάτων των χρηστών του διαδικτύου ιδίως των ανηλίκων που εμφανίζουν πλέον εξαιρετικά ανησυχητικά συμπτώματα εθισμού. Αντίστοιχες νομοθετικές πρωτοβουλίες στο Ηνωμένο Βασίλειο, στη Γαλλία, έχουν λάβει ευρύτατες συναινέσεις ακόμη και ομοφωνίες και οφείλουμε πράγματι να επενδύσουμε στην κυβερνοασφάλεια ως χώρα, στην ασφάλεια των δεδομένων, στην αξιοποίηση της τεχνητής νοημοσύνης, με κανόνες, με ρύθμιση, με διαφάνεια, με στέρεη δικαιοπολιτική στόχευση που πρέπει να είναι πράγματι ο ψηφιακός μετασχηματισμός με όρους και εγγυήσεις εφαρμογής. Εμείς αυτό τουλάχιστον διεκδικούμε και θέλουμε να είμαστε αρωγοί.

Γιατί αυτός είναι ένας εθνικός σκοπός, όχι κομματικός, όχι κυβερνητικός. Είναι ένας εθνικός σκοπός και αυτό το αποδείξαμε και στην επιτροπή με τον εισηγητή μας και εδώ σήμερα. Δεν διατυπώσαμε απλές παρατηρήσεις σε ένα σχέδιο νόμου το οποίο αποπειράται να προσαρμόσει την εθνική νομοθεσία σε κανονισμό της Ευρωπαϊκής Ένωσης. Εμείς καταθέσαμε συγκεκριμένες προτάσεις, ώστε αυτός ο κανονισμός, πράγματι, να εφαρμοστεί ομαλά και με ασφάλεια στην πατρίδα μας, να δημιουργηθεί ένα ασφαλές περιβάλλον για τα δεδομένα, για τις πληροφορίες, για τη διανοητική ιδιοκτησία και άλλα προστατευτέα αγαθά, διότι δεν βλέπουμε απλώς μια νομική υποχρέωση να εφαρμόσουμε έναν κανονισμό, ο οποίος ούτως ή άλλως έχει γενική και άμεση εφαρμογή ή να ενσωματώσουμε την ενωσιακή νομοθεσία, αλλά βλέπουμε και πιστεύουμε σε έναν πολιτικό στόχο, να έχουμε δίκαιη και ανθεκτική ανάπτυξη, να έχουμε πραγματική καινοτομία και ορθή διακυβέρνηση και χρηστή διοίκηση προς όφελος των πολιτών, μέσα και από την εκμετάλλευση και την αξιοποίηση των δυνατοτήτων που μας δίνει η σύγχρονη τεχνολογία.

Το ίδιο πιστεύουμε και επιδιώκουμε και όσον αφορά στα εμπράγματα δικαιώματα και τις συναλλαγές. Το λέμε αυτό, έχοντας ως παράδειγμα το άρθρο 26 του σχεδίου νόμου και τις προτάσεις που καταθέτουμε για τη βελτίωση της ρύθμισης για την αυτοδίκαιη εξάλειψη των εμπραγμάτων βαρών, ώστε να διασφαλίζεται η ψηφιακή διαλειτουργικότητα, οι προθεσμίες, η ευελιξία και η προστασία της ασφάλειας του δικαίου. Το λέμε αυτό και με αφορμή το άρθρο 27 το οποίο φαίνεται ότι μετά από τις ηχηρές αντιδράσεις του νομικού κόσμου της Θεσσαλονίκης αποσύρεται. Αποσύρεται το σχέδιο του Υφυπουργού από ό,τι καταλαβαίνω -του πρώην Υφυπουργού, του κ. Κυρανάκη- να καταργήσει το Κτηματολόγιο Θεσσαλονίκης, να ληφθεί δηλαδή μια απόφαση αγνώστων συνεπειών, χωρίς διαβούλευση με τη νομική κοινότητα, χωρίς να έχει εξασφαλιστεί η στελέχωση των δομών, χωρίς να έχουν ληφθεί ενέργειες για την αντιμετώπιση των καθυστερήσεων στις καταχωρίσεις όλων αυτών των πράξεων, χωρίς στοιχεία, χωρίς διαβούλευση, απλώς και μόνο με την προσωπική άποψη και πρόθεση του απελθόντος ήδη Υφυπουργού.

Και όλα αυτά -ξέρετε- κατατείνουν στο κράτος, όλη αυτή η συζήτηση, σε ένα κράτος που θα έπρεπε να είναι συμπαραστάτης και αρωγός του πολίτη, ένα κράτος που θα μπορεί να αναλαμβάνει και να υλοποιεί δημόσιες πολιτικές. Αυτό είναι το βασικό αντικείμενο και ο μοναδικός στόχος ύπαρξης ενός κράτους, οι δημόσιες πολιτικές.

Η Νέα Δημοκρατία που εξελέγη με τη σημαία του επιτελικού κράτους, ο όρος που έγινε συνώνυμο της Κυβέρνησης Μητσοτάκη, δυστυχώς κατέστησε αυτόν τον όρο ανέκδοτο στις συζητήσεις των πολιτών, διότι κακοποίησε τον όρο του επιτελικού κράτους. Αυτό το κράτος που δημιούργησε δεν είναι επιτελικό, είναι συγκεντρωτικό, είναι αναποτελεσματικό, είναι ένα κράτος το οποίο δεν αντέδρασε στην αύξηση και την όξυνση των κοινωνικών ανισοτήτων, στη στέγαση, στην ενέργεια, στην αγοραστική δύναμη των πολιτών που κατρακυλά, στις ιδιωτικές δαπάνες υγείας που έχουν πάρει την ανιούσα, με αναιμικά μέτρα, όπως είναι η αύξηση του κατώτατου μισθού, που υπολείπεται κατά πολύ δυστυχώς των επιβαρύνσεων και από τον πληθωρισμό της ακρίβειας σε βασικά αγαθά και υπηρεσίες, αλλά και από τη φορολογική πολιτική, τα φορολογικά βάρη. Είναι χαρακτηριστικό ότι οι αριθμοί μιλούν, το λένε καθαρά, όταν έχουμε την τελευταία τριετία 2020 - 2023 41,01% αύξηση των φορολογικών επιβαρύνσεων έναντι μόλις 10,93% αυξήσεων στους μισθούς. Ένα κράτος που δεν διασφαλίζει τη διαφάνεια στη ροή των κρατικών πόρων με τη βοήθεια των τεχνολογιών πληροφορικής και επικοινωνίας δεν μπορεί να ισχυρίζεται ότι είναι επιτελικό. Όταν αυτό το κράτος έχει μια Κυβέρνηση η οποία και η ίδια δεν είναι επιτελική, αντί να μειώνει το μέγεθός της, αυξάνει και πληθαίνει τις θέσεις Υπουργών και Υφυπουργών σε μια απόπειρα αντιμετώπισης εσωκομματικών ζητημάτων και σε μια απόπειρα διευθέτησης εσωκομματικού χαρακτήρα για το κυβερνών κόμμα της Νέας Δημοκρατίας. Αυτή είναι η νομή της εξουσίας στην πιο επίσημη μορφή της, η κομματική νομή της εξουσίας στην πιο επίσημη μορφή της, στο υψηλότερο δυνατό επίπεδο.

Και έρχεται σε αυτό το πλαίσιο ο κύριος Πρωθυπουργός να μας μιλήσει για αξιολόγηση. Μα ποιος αρνήθηκε την αξιολόγηση, την αντικειμενική και αμερόληπτη, την αποδοτική αξιολόγηση, παντού, και των υπαλλήλων και των υπηρεσιών και των πολιτικών; Διότι πρέπει να αξιολογήσουμε και κάποια στιγμή και πολιτικές. Για παράδειγμα η πολιτική για τα ανοιχτά δεδομένα, έχει αξιολογηθεί; Το κράτος είναι ο μεγαλύτερος παραγωγός δεδομένων. Κι όμως εδώ στη χώρα μας έχουν αναρτηθεί μόλις τριάντα τρία σετ δεδομένων, την ώρα που οι άλλες χώρες έχουν αναρτήσει χιλιάδες σύνολα δεδομένων. Έχουμε αξιολογήσει την αποτυχία μας στην πολιτική των ανοιχτών δεδομένων; Πότε αξιολόγησε γενικώς η πολιτεία μας μια πολιτική της; Εδώ νομοθετεί η ίδια η Κυβέρνηση, καταργώντας δικές της διατάξεις που πέρασαν πριν από ένα και δύο χρόνια, ή πολύ λίγους μήνες. Έρχεται το Υπουργείο Δικαιοσύνης και νομοθετεί κάθε φορά, βλέποντας το δελτίο ειδήσεων της προηγούμενης. Για ποια αξιολόγηση μιλάμε, πολιτικών στόχων και υπηρεσιών; Ακόμα και η ίδια η πολιτική των αξιολογήσεων των υπαλλήλων, ο νόμος περί αξιολογήσεων, έχει αξιολογηθεί η εφαρμογή του; Για να καταλάβουμε την υποκρισία σε σχέση με την αξιολόγηση.

Γιατί εδώ δεν ξεκίνησε να κυβερνά φέτος η Νέα Δημοκρατία, κυβερνά έξι χρόνια. Ακόμη και ο νόμος για την αξιολόγηση, ο τελευταίος, ο ισχύων, είναι νόμος Νέας Δημοκρατίας, νόμος Βορίδη. Έχει αξιολογηθεί η εφαρμογή του ή η μη εφαρμογή του σε ποιο βαθμό έχει συμβάλει, αν έχει γενικώς συμβάλει ή αν όχι γιατί δεν έχει συμβάλει ο νόμος για την αξιολόγηση, αν εφαρμόστηκε; Τι κάνει για να αναβαθμίσει τον τρόπο επιλογής, για παράδειγμα, των προϊσταμένων, όσων κατέχουν θέσεις ευθύνης, για τον διαυγή και αξιοκρατικό τρόπο επιλογής τους; Επιχαίρει και παιανίζει για την επιλογή των διοικήσεων των νοσοκομείων. Κανένα νοσοκομείο δεν έχει διοικητή με τη νέα διαδικασία. Γιατί; Από παρατάσεις σε παρατάσεις. Τι συμβαίνει εκεί; Ποιος θα αξιολογηθεί γι’ αυτό, για την έλλειψη αξιολόγησης μέχρι σήμερα; Γιατί αν τελικά το ζήτημα είναι το Σύνταγμα, οι απαντήσεις είναι εκεί, έξω. Άραγε επειδή υπάρχει στο Σύνταγμα η ρήτρα περί αξιολόγησης και αξιοκρατίας, γι’ αυτό, για παράδειγμα στη Λάρισα, τοποθετήθηκε το ρουσφέτι, το γαλάζιο, στον σταθμό, που οδήγησε και στα Τέμπη σε μεγάλο βαθμό; Γι’ αυτό οι διοικήσεις στον ΟΣΕ, στην «ΕΡΓΟΣΕ», στο Υπουργείο Υποδομών και Μεταφορών ήταν όλοι γαλάζια παιδιά της Νέας Δημοκρατίας από τη ΔΑΠ, την ΟΝΝΕΔ, στελέχη της Νέας Δημοκρατίας, υποψήφιοι; Επειδή δεν υπήρχε στο Σύνταγμα η ρύθμιση, γι’ αυτό συνέβησαν όλα αυτά; Γι’ αυτό βασιλεύει το γαλάζιο ρουσφέτι έξι χρόνια; Αυτό μας λέτε; Και ποιος μιλά για αξιολόγηση; Ο Πρωθυπουργός που ως αρμόδιος Υπουργός πριν από έντεκα χρόνια καθαίρεσε εν μία νυκτί όλους τους προϊσταμένους, από τις θέσεις ευθύνης, που υπηρετούσαν στο δημόσιο και τους αντικατέστησε εν μια νυκτί, επαναλαμβάνω, με εκείνους που επέλεξαν οι τότε Υπουργοί;

Η αλήθεια, λοιπόν, είναι, κυρίες και κύριοι συνάδελφοι -και ευχαριστώ, κύριε Πρόεδρε, για τη μικρή ανοχή σας-, ότι το βαθύ κράτος αναπαρήχθη από τη Νέα Δημοκρατία ως κράτος λάφυρο. Ένα κομματικό κράτος, κράτος εξυπηρέτησης συμφερόντων και παροχής υπηρεσιών παραμονής στην εξουσία.

Εμείς αντιπαραβάλλουμε το δικό μας μοντέλο για το κράτος, με μεταρρυθμίσεις δίκαιες, αναγκαίες και εύστοχες στο κράτος και στην τοπική αυτοδιοίκηση. Για μια δημόσια διοίκηση σύγχρονη και αξιόπιστη, με αξιοποίηση των ψηφιακών υπηρεσιών και των ανοικτών δεδομένων σε όλα τα πεδία. Και στο ανθρώπινο δυναμικό, όπου εκτός από την αναγκαία αξιολόγηση υπαλλήλων και υπηρεσιών απαιτείται και επένδυση στις δεξιότητες. Διότι όταν στην Ευρωπαϊκή Ένωση μιλούν όλοι για μια «Ένωση Δεξιοτήτων» και εμείς εδώ είμαστε ουραγοί στην Ευρωπαϊκή Ένωση στις δεξιότητες, όχι τόσο των νέων μας που μπορούν και δουλεύουν πάνω στις νέες τεχνολογίες όσο των υπαλλήλων στη δημόσια διοίκηση, των υπαλλήλων και των εργαζόμενων στον ιδιωτικό τομέα, στις επιχειρήσεις, πώς μπορούμε να μιλήσουμε για ψηφιακό μετασχηματισμό και ψηφιακή μετάβαση της αγοράς και της δημόσιας διοίκησης, όταν υπολειπόμαστε τόσο πολύ στις δεξιότητες;

Πρέπει να υπάρξει επένδυση και στη ροή των διαδικασιών, με αξιοποίηση των τεχνολογιών, με έμφαση στη «δημοκρατία της καθημερινότητας», πραγματική ψηφιοποίηση διαδικασιών, ουσιαστική αρωγή στους πολίτες, μέσα από μια ροή δεδομένων, συναλλαγών, διαδικασιών, να ακολουθεί ο Κώδικας Διοικητικής Διαδικασίας μια ψηφιακή ροή διαδικασιών, όχι να ψηφιοποιούμε απλώς τα έγγραφα, να κάνουμε το φυσικό έγγραφο, pdf. Αυτό δεν είναι ψηφιακή διακυβέρνηση.

Και φυσικά καταλήγω στη ροή χρήματος ώστε να επιτευχθεί η ιχνηλασιμότητα και ο έλεγχος κάθε ευρώ. Το μόνο αποτελεσματικό μέσο καταπολέμησης της διαφθοράς είναι αυτό. Ψηφιακές εφαρμογές διαφάνειας και λογοδοσίας, επέκταση της «Διαύγειας» παντού, μέχρι τελευταίου ευρώ και χρηστική αναβάθμιση του συστήματος της «Διαύγειας» για την αναζήτηση των δεδομένων και την τεκμηρίωση δημόσιων πολιτικών. Ένα σπουδαίο έργο με την υπογραφή του ΠΑΣΟΚ, όπως και οι ηλεκτρονικές δημόσιες συμβάσεις.

Έτσι, κυρίες και κύριοι συνάδελφοι, μπορούμε όχι μόνο να οραματιστούμε, αλλά κυρίως να σχεδιάσουμε και να υλοποιήσουμε δημόσιες πολιτικές που θα κατατείνουν και θα διαμορφώνουν εδώ και τώρα, όχι σε επιστημονική φαντασία, ένα κράτος σύγχρονο, λειτουργικό, ψηφιακό, φιλικό στον πολίτη, εγγυητή των ελευθεριών και των δικαιωμάτων.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Θα ήθελα να κάνω μια ανακοίνωση.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», είκοσι πέντε μαθήτριες και μαθητές και έξι συνοδοί εκπαιδευτικοί από τα Δημοτικά Σχολεία Βεύης, Κέλλης, Υδρούσας και Κάτω Καλλινίκης Φλώρινας.

Η Βουλή σάς καλωσορίζει. Καλή πρόοδο.

(Χειροκροτήματα από όλες τις πτέρυγες της Βουλής)

Τον λόγο έχει ο κ. Λαζαρίδης, Κοινοβουλευτικός Εκπρόσωπος από τη Νέα Δημοκρατία.

Μετά είναι ο κ. Καζαμίας και μπαίνουμε στον κύκλο των δευτερολογιών.

**ΜΑΚΑΡΙΟΣ ΛΑΖΑΡΙΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, σήμερα μιλάμε για πραγματική πολιτική, για πολιτική που αγγίζει την καθημερινότητα των εκατομμυρίων συμπολιτών μας, οι οποίοι από την 1η Απριλίου θα δουν νέα ενίσχυση στο εισόδημά τους. Πρόκειται για τον νέο αυξημένο κατώτατο μισθό που ανακοίνωσε μόλις χθες ο Πρωθυπουργός και πλέον φτάνει τα 880 ευρώ. Μια απόφαση που δεν αφορά μόνο αριθμούς και στατιστικά, αλλά έχει άμεσο αντίκτυπο στη ζωή κάθε εργαζόμενου, κάθε οικογένειας και κάθε πολίτη αυτού του τόπου.

Με υπευθυνότητα και στρατηγική η Κυβέρνηση αποδεικνύει για μία ακόμη φορά ότι στηρίζει την κοινωνία και ενδυναμώνει την πίστη για ένα καλύτερο μέλλον. Με τη συγκεκριμένη σημαντική πρωτοβουλία υλοποιούμε την υπόσχεση ότι η οικονομική ανάπτυξη και η κοινωνική δικαιοσύνη πάνε χέρι-χέρι. Αυτή η εξέλιξη, κυρίες και κύριοι συνάδελφοι, δεν είναι μόνο αποτέλεσμα της προόδου που έχουμε κάνει ως χώρα. Είναι το αποτύπωμα της σκληρής δουλειάς, της αποφασιστικότητας και της στρατηγικής μας για ένα βιώσιμο και ισχυρό αύριο. Είναι αποτέλεσμα και των θυσιών του ελληνικού λαού όλα τα προηγούμενα χρόνια. Δέσμευσή μας είναι ότι κανείς εργαζόμενος δεν θα μείνει πίσω. Είναι η πέμπτη αύξηση κατώτατου μισθού από το 2019, με το σχετικό συνολικό ποσό να φτάνει σχεδόν το 35%. Δεν είναι απλά ένας αριθμός. Είναι πρόσθετα αρκετά ευρώ κάθε μήνα στην τσέπη των πολιτών. Είναι περισσότερη αξιοπρέπεια, περισσότερες δυνατότητες, περισσότερη ελπίδα. Και για πρώτη φορά αυτή η προστασία επεκτείνεται και στους δημοσίους υπαλλήλους, ενώ από το 2028 η αύξηση θα γίνεται αυτόματα με αντικειμενικούς δείκτες. Αυτό είναι το πραγματικό κράτος πρόνοιας, όχι με δανεικά, αλλά με βιώσιμες πολιτικές.

Πρόκειται για μία μεθοδική στρατηγική που υπηρετεί την ενίσχυση των οικογενειακών προϋπολογισμών και την αύξηση του διαθέσιμου εισοδήματος των Ελλήνων εργαζομένων, με γνώμονα τις προεκλογικές μας δεσμεύσεις.

Βεβαίως, κυρίες και κύριοι συνάδελφοι, δεν πανηγυρίζουμε. Ξέρουμε πως δεν αρκεί η παραπάνω αύξηση για να ανακουφιστούν οι μεγάλες ανάγκες των νοικοκυριών. Προφανώς, υπάρχουν πολλά ακόμη να γίνουν και το γνωρίζουμε πολύ καλά. Οι παγκόσμιες διαφόρων ειδών κρίσεις και η ουσιαστική πτώχευση της χώρας την προηγούμενη δεκαετία έχουν αφήσει βαθιές πληγές. Αλλά σε αυτήν ακριβώς την πραγματικότητα η Κυβέρνηση του Κυριάκου Μητσοτάκη έχει αποδείξει ότι υπάρχει δρόμος αντοχής και ανασύνταξης. Δεν είναι τυχαίο ότι από τη στιγμή που ανέλαβε τη διακυβέρνηση της χώρας η Νέα Δημοκρατία, πριν από περίπου έξι χρόνια, η Ελλάδα βρίσκεται σε μία τροχιά και σε μια πορεία σταθερής ανάπτυξης. Οικονομικοί δείκτες όπως το ΑΕΠ αυξάνονται, το δημόσιο χρέος μειώνεται, μαζί τους οι φόροι και οι ασφαλιστικές εισφορές, ενώ και η ανεργία κατέρχεται σε ιστορικά χαμηλά επίπεδα.

Σήμερα στην Ελλάδα η ανεργία βρίσκεται στο 8,7%, το χαμηλότερο επίπεδο από το 2008. Πιο χαμηλά, κυρίες και κύριοι συνάδελφοι, από χώρες όπως είναι η Σουηδία, η Φινλανδία και η Ισπανία. Οι πεντακόσιες χιλιάδες νέες θέσεις εργασίας κατά την τελευταία εξαετία και η αύξηση των θέσεων πλήρους απασχόλησης είναι η απτή απόδειξη αυτής της προόδου. Οι εν λόγω δείκτες αποδεικνύουν την αποτελεσματικότητα της πολιτικής μας και των μέτρων που έχουμε λάβει, τα οποία συνιστούν θα έλεγα τη σπονδυλική στήλη της ανάπτυξης και της ενίσχυσης του κοινωνικού ιστού της χώρας. Αναμφίβολα το έργο μας δεν σταματάει εδώ. Το όραμά μας για το μέλλον είναι ξεκάθαρο. Θέλουμε μία Ελλάδα που να βασίζεται σε ισχυρούς θεσμούς, σε μια οικονομία που στηρίζεται στη γνώση, στην καινοτομία και στις πράσινες τεχνολογίες.

Θέλουμε να ενισχύσουμε ακόμα περισσότερο την αγοραστική δύναμη των πολιτών και να μειώσουμε τις ανισότητες. Και, ναι, κυρίες και κύριοι συνάδελφοι, υπάρχουν οι ανισότητες. Και βεβαίως την ίδια στιγμή προτεραιότητά μας παραμένει η ενδυνάμωση του κράτους πρόνοιας και της κοινωνικής αλληλεγγύης. Είναι η απάντησή μας σε όσους μας έλεγαν ότι η Ελλάδα δεν μπορεί να ξεπεράσει τα προβλήματα. Κι όμως σήμερα η Ελλάδα δεν είναι το μαύρο πρόβατο της Ευρώπης, όσο και αν θέλετε, κυρίες και κύριοι της Αντιπολίτευσης, να την εμφανίζεται έτσι, δεν είναι το μαύρο πρόβατο της Ευρώπης, αλλά αποτελεί παράδειγμα ανθεκτικότητας. Το όραμά μας είναι απλό και πολύ συγκεκριμένο, μια Ελλάδα που δεν θα φοβάται το μέλλον, που ανταμείβει την εργασία, όπου η νεολαία θα μένει και θα ονειρεύεται εδώ. Δεν υπάρχει εύκολος δρόμος κι όσοι τον υποδεικνύουν νομίζω ότι βρίσκονται εκτός πραγματικότητας. Χρειάζεται συστηματικότητα και υπευθυνότητα ούτως ώστε τα καλύτερα να έρθουν για όλους τους πολίτες.

Θέλω να πω τώρα δυο κουβέντες για θέματα εξωτερικής πολιτικής και κυριαρχικών δικαιωμάτων για τα οποία σήμερα λίγο-πολύ οι υπερπατριώτες σιώπησαν. Και το λέω αυτό γιατί δεν άκουσα τίποτα το ουσιαστικό για το ισχυρό διπλωματικό αποτύπωμα για την εδραίωση των εθνικών συμφερόντων στην Ανατολική Μεσόγειο που έχει το νέο ενδιαφέρον της Chevron, προσέξτε, της δεύτερης μεγαλύτερης παγκοσμίως ιδιωτικής αμερικανικής εταιρείας ενέργειας, για τις έρευνες των υδρογονανθράκων νοτίως της Κρήτης, μετά από την ήδη ανακοινωθείσα συμμετοχή της στο πρόγραμμα δυτικά της Πελοποννήσου.

Την ώρα που κάποιοι «πατριώτες της φακής» επιχειρούν να πείσουν την ελληνική κοινωνία ότι η Κυβέρνηση είναι αποδυναμωμένη μετά από την εκλογή του Προέδρου Τραμπ έρχεται η αμερικανική πολυεθνική και αναγνωρίζει έμπρακτα την ελληνική ΑΟΖ στην περιοχή, καταργώντας στην πράξη το παράνομο Τουρκολιβυκό μνημόνιο για το οποίο τόσα έχει ακούσει αυτή η Κυβέρνηση και αυτός ο Πρωθυπουργός όλο το προηγούμενο χρονικό διάστημα. Κι αυτό, προσέξτε, γίνεται ελάχιστες ώρες μετά από τις επισημάνσεις του Προέδρου Τραμπ για τον Πρωθυπουργό Κυριάκο Μητσοτάκη για την Ελληνική Κυβέρνηση. Πρόκειται για το Τουρκολιβυκό μνημόνιο που κατήργησε πρόσφατα ακόμα και η ίδια η Λιβύη και για το οποίο έχετε χύσει, κυρίες και κύριοι συνάδελφοι, άπειρα κροκοδείλια δάκρυα, καθώς η Λιβύη δημοπράτησε θαλάσσια οικόπεδα στη δική της ΑΟΖ, ακολουθώντας κι αυτή τη μέση γραμμή -το τονίζω-, σεβόμενη δηλαδή ουσιαστικά τα ελληνικά κυριαρχικά δικαιώματα.

Την ίδια ώρα ο Πρωθυπουργός βρίσκεται σήμερα στο Παρίσι συμμετέχοντας σε μια ακόμη σύνοδο ηγετών για την ασφάλεια και την ειρήνη στην Ουκρανία που έχει συγκαλέσει ο Πρόεδρος Μακρόν, ενώ αύριο θα συμμετάσχει σε μια τετραμερή συνάντηση κορυφής Ελλάδας, Γαλλίας, Κύπρου και Λιβάνου που είναι η πρώτη αντίστοιχη των τεσσάρων χωρών σε τόσο υψηλό επίπεδο.

Πρόκειται για μια συνάντηση, κυρίες και κύριοι συνάδελφοι, που έρχεται σε μια συγκυρία στην οποία το τοπίο στην περιοχή αναδιαμορφώνεται και οι περιφερειακές εξελίξεις τρέχουν.

Θυμίζω ότι ο Πρωθυπουργός κ. Μητσοτάκης ήταν τον περασμένο Δεκέμβριο ο πρώτος ξένος ηγέτης που επισκέφθηκε τον Λίβανο μετά από την επίτευξη της συμφωνίας εκεχειρίας και είχε επαφές με την ηγεσία της χώρας, εκδηλώνοντας την πρόθεση της χώρας μας να συνδράμει στην ενίσχυση των κρατικών δομών της χώρας. Τι αποδεικνύουν όλα αυτά; Ότι η Ελλάδα όχι μόνο είναι παρούσα στις εξελίξεις, αλλά πρωταγωνιστεί σε αυτές, παραμένοντας την ίδια στιγμή παράγοντας σταθερότητας και ασφάλειας στην ευρύτερη περιοχή.

Πριν μπω στο σχέδιο νόμου του Υπουργείου Ψηφιακής Διακυβέρνησης, με δυο κουβέντες θα ήθελα να αναφερθώ στο εξής. Δεν θα το έκανα, αλλά με προκάλεσε η τοποθέτηση του κ. Μπάρκα σχετικά με το ζήτημα των Τεμπών και την επιθυμία του κ. Τριαντόπουλου να πάει απευθείας στον φυσικό δικαστή. Ξέρετε, πάρα πολλές φορές πρέπει πριν μιλήσουμε να σκεφτόμαστε τι έχουν πει πολιτικοί συνάδελφοί μας το προηγούμενο χρονικό διάστημα. Η Κυβέρνηση, ο κ. Τριαντόπουλος, ο πρώην Υφυπουργός της Κυβέρνησης, εξέφρασε την επιθυμία -κάτι που ζητούσαν όλα τα κόμματα- να πάει απευθείας στον φυσικό δικαστή. Και τώρα ξαφνικά, επειδή είχε την παρρησία να το κάνει, λέτε: «Όχι, πρέπει πρώτα να ολοκληρωθεί η προανακριτική και μετά να πάει όπου είναι να πάει».

Ακούστε, λοιπόν, κυρίες και κύριοι του ΣΥΡΙΖΑ και κυρία Τσαπανίδου, που είστε μόνον εσείς εδώ, τι έχει πει ο κ. Βασίλης Κόκκαλης, εξέχον στέλεχος του ΣΥΡΙΖΑ, στις 17 Φεβρουαρίου 2025 στο «Documento»: «Να συναποφασιστεί εξαρχής να μεταθέσει τη διερευνώμενη υπόθεση απευθείας στη δικαιοσύνη. Η απευθείας διερεύνηση θα λειτουργούσε επιβοηθητικά στη δικαιοσύνη και επιπλέον με την απεξάρτηση της υπόθεσης της διερεύνησης των Τεμπών από τα κοινοβουλευτικά θεσμικά όργανα, θα εξαλειφθούν συγχρόνως και οι μομφές περί εργαλειοποίησης της υπόθεσης που στρέφονται κατά της Αντιπολίτευσης». Δηλαδή, κυρία Τσαπανίδου, αυτό που κάνει ο κ. Τριαντόπουλος.

Όμως, σας έχω και καλύτερο τώρα. Ακούστε και το καλύτερο. Ο συναρχηγός σας στον ΣΥΡΙΖΑ κ. Πολάκης, με μια ανάρτησή του στις 20 Φεβρουαρίου 2025 γράφει: «Γνώμη μου επίσης, πως πρέπει να υπάρξει συγκρότηση προανακριτικής επιτροπής από τη Βουλή, που με μια συνεδρίαση θα παραπέμψει τον Τριαντόπουλο σε ανακριτή-εισαγγελέα για την ανάκριση και παραπομπή μετά σε ειδικό δικαστήριο. Αυτή η πρόταση πιστεύω είναι η ορθότερη και δικαιότερη». Άρα, η απόφαση του κ. Τριαντόπουλου είναι η ορθότερη και η δικαιότερη.

Όμως, έχω και κάτι καλύτερο ακόμα, κύριε Υπουργέ, γιατί έχει συνέχεια η ανάρτηση του κ. Πολάκη. Λέει: «Εννοείται πως αναγκάζει άλλα κόμματα του προοδευτικού χώρου…» τα κόμματα που υποτίθεται ότι συζητάτε για να κυβερνήσετε και δεν ξέρω εγώ τι θέλετε να κάνετε, «… να πάρουν θέση». Και βέβαια, ακούστε, αυτό είναι το καλύτερο, «… αναγκάζει τη Νέα Δημοκρατία του Μητσοτάκη να δείξει το πραγματικό της πρόσωπο». Ε, λοιπόν, εμείς το δείξαμε, κυρία Τσαπανίδου και κύριοι των άλλων κομμάτων, και ο κ. Τριαντόπουλος πηγαίνει στον φυσικό του δικαστή κι εσείς σήμερα αντιδράτε. Αυτοί είστε! Είστε υποκριτές και ο ελληνικός λαός σας έχει πάρει χαμπάρι.

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ:** Και την πρόθεσή σας δια του κ. Βορίδη είχατε δείξει… Δεν θέλετε να έρθει ο κ. Μητσοτάκης και ο κ. Σκέρτσος…

**ΜΑΚΑΡΙΟΣ ΛΑΖΑΡΙΔΗΣ:** Δύο κουβέντες τώρα για το σχέδιο νόμου του Υπουργείου Ψηφιακής Διακυβέρνησης. Το συγκεκριμένο νομοθέτημα έρχεται να επιβεβαιώσει πως οι ρυθμίσεις τις οποίες επιλέγουν οι ευρωπαϊκές κυβερνήσεις, προστατεύουν και διασφαλίζουν τους πολίτες, ενώ ταυτόχρονα αξιοποιούν με ασφάλεια τα δεδομένα. Πρόκειται για ένα ενιαίο συμπαγές πλαίσιο διακίνησης, διαχείρισης και προστασίας των δεδομένων σε μεταφορά του ευρωπαϊκού κανονισμού, ο οποίος ισοδυναμεί με δομές, αλλά και πολύ πιο απλές διαδικασίες για ασφαλή διακίνηση των δεδομένων.

Η διακυβέρνηση των δεδομένων περιλαμβάνει ένα σύνολο κανόνων και μέσων για τη χρήση των δεδομένων, ενώ ταυτόχρονα ενισχύει την κοινοχρησία δεδομένων μέσω της ρύθμισης αγοράς υπηρεσιών, διαμεσολάβησης δεδομένων και των οργανώσεων αλτρουισμού των δεδομένων.

Επικαλούμαι επί τούτου ένα πολύ εύστοχο παράδειγμα που ανέφερε στην αρμόδια επιτροπή ο εισηγητής μας κ. Μαρκογιαννάκης, για να γίνει πιο κατανοητό. Στην Ισπανία υπάρχει μια πλατφόρμα δεδομένων για την κατανάλωση δημοσίων υπηρεσιών, όπως είναι το νερό, το φυσικό αέριο και το ηλεκτρικό ρεύμα από τους πολίτες της Βαρκελώνης. Αυτή συλλέγει, αναλύει και διαχειρίζεται δεδομένα, προκειμένου οι καταναλωτές να γνωρίζουν τα έξοδά τους και να μπορούν να καταναλώνουν πιο υπεύθυνα.

Στην Ελλάδα αρκετές είναι οι βάσεις δεδομένων του δημοσίου τομέα που δεν είναι επαναχρησιμοποιήσιμες κι αυτό πρέπει να αλλάξει. Αυτό μπορεί να γίνει, κύριε Υπουργέ, με τις προτεινόμενες ρυθμίσεις.

Ξεκαθαρίζουμε στο σημείο αυτό πως το νέο πλαίσιο διακυβέρνησης δεδομένων δεν αλλάζει σε τίποτα την προστασία διαβαθμισμένων κρατικών πληροφοριών, ιδίως σε σχέση με τη δημόσια ασφάλεια και την εθνική άμυνα.

Δυο κουβέντες και για την ηλεκτρονική εφαρμογή με την ονομασία «my street» για έλεγχο της αυθαίρετης χρήσης κοινοχρήστων χώρων, για την οποία άκουσα κριτική, ήπια θα έλεγα, αλλά κριτική.

Τι κάνει αυτή η εφαρμογή; Οι πολίτες θα έχουν τη δυνατότητα να διαπιστώνουν και να υποβάλουν σχετική καταγγελία, μέσω της εφαρμογής για την αυθαίρετη χρήση κοινόχρηστων χώρων, πεζοδρομίων και πλατειών με τραπεζοκαθίσματα καταστημάτων. Η εφαρμογή είναι δωρεάν, εγκαθίσταται σε έξυπνες συσκευές, κινητά και tablets, όπως είναι για παράδειγμα και η εφαρμογή «my coast» από το περσινό καλοκαίρι. Δεν υπάρχουν προσωπικά δεδομένα, οι καταγγελίες μπορεί να είναι και επώνυμες, αλλά και ανώνυμες και προφανώς, αγαπητή συνάδελφε της Αντιπολίτευσης, δεν είναι χαφιεδισμός, αλλά ενδιαφέρον για τις πόλεις μας.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Πριν κλείσω -κι ευχαριστώ για την ανοχή σας, κύριε Πρόεδρε-, θέλω να πω ότι οι τροπολογίες της Κυβέρνησης σχετικά με το ζήτημα των δήμων και για την πυρασφάλεια και την πυροπροστασία, είναι πάρα πολύ σημαντικές, όπως βεβαίως και το ζήτημα των προσλήψεων μέχρι δύο χρόνια για μηχανικούς στα πολεοδομικά γραφεία των δήμων. Δείχνει το αμέριστο ενδιαφέρον της Κυβέρνησης και για την τοπική αυτοδιοίκηση, αλλά πρωτίστως για την επίλυση προβλημάτων της καθημερινότητας των πολιτών και -φαντάζομαι- σε αυτά είμαστε όλοι σύμφωνοι.

Κλείνω, κυρίες και κύριοι συνάδελφοι, θεωρώ ότι το εν λόγω σχέδιο νόμου είναι μια ευκαιρία να δείξουμε ότι έστω στα αυτονόητα μπορούμε να συνεννοηθούμε. Δεν χρειάζεται παντού να προκύπτει μια στείρα άρνηση, αλλά όλοι μαζί έχουμε τη δύναμη και τη βούληση να συμβάλλουμε στο να πάει η πατρίδα μας ένα ακόμα βήμα μπροστά. Αναγνωρίζουμε τις δυσκολίες που έχουμε περάσει και τις προκλήσεις που έχουμε να αντιμετωπίσουμε μπροστά μας και γι’ αυτό ακριβώς συνεχίζουμε να εργαζόμαστε ασταμάτητα με στρατηγική και υπευθυνότητα.

Οι στόχοι μας είναι φιλόδοξοι, αλλά ρεαλιστικοί. Το μήνυμά μας είναι σαφές. Βρισκόμαστε σε πορεία ανάπτυξης και προόδου και η ανάπτυξη αυτή δεν αφορά μόνο τα μεγέθη της οικονομίας, αλλά και τη ζωή των πολιτών. Δεν υπάρχει καλύτερη στιγμή από τώρα, για να προχωρήσουμε όλοι μαζί με σταθερότητα και αποφασιστικότητα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Καζαμίας από την Πλεύση Ελευθερίας έχει τον λόγο για έξι λεπτά και μετά θα ξεκινήσουμε αντίστροφα τους εισηγητές.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Θα ήθελα εκ των προτέρων να ζητήσω λίγη ανοχή ή τον χρόνο της δευτερολογίας μου. Θα ήθελα την ίδια ανοχή που δώσατε και στον κ. Λαζαρίδη, αν γίνεται.

Ξεκινώ με την επικείμενη και πολυσυζητημένη συνεδρίαση που θα έχει η προανακριτική επιτροπή αύριο το πρωί στις 10.00΄ για να συζητήσει τις ευθύνες του πρώην Υφυπουργού παρά τω Πρωθυπουργώ -να το υπογραμμίζουμε αυτό- του κ. Τριαντόπουλου σχετικά με το μπάζωμα του τόπου του εγκλήματος στα Τέμπη. Η Πλεύση Ελευθερίας θεωρεί ότι είναι αντισυνταγματικό και αντικοινοβουλευτικό, δηλαδή παραβιάζει τον Κανονισμό της Βουλής, το να παρακαμφθεί η προανακριτική επιτροπή με τα τεχνάσματα που σκαρφίζεται εδώ και βδομάδες τώρα η Κυβέρνηση και η παράταξη της Νέας Δημοκρατίας.

Ήμουν σήμερα το μεσημέρι στη Διάσκεψη των Προέδρων και άκουσα την κ. Μπακογιάννη να λέει ότι είναι στην ευχέρεια της Πλειοψηφίας στην επιτροπή να επιλέξει να την παρακάμψει και με τον τρόπο αυτό να οδηγήσει τον κ. Τριαντόπουλου στο Δικαστικό Συμβούλιο, στον λεγόμενο φυσικό του δικαστή. Στη Διάσκεψη των Προέδρων η Πλεύση Ελευθερίας, η κ. Κωνσταντοπούλου και εγώ, ζητήσαμε να παρέμβει και ο Πρόεδρος της Βουλής για να αποτρέψει αυτή τη διαδικασία. Και εγώ έθεσα το εξής ερώτημα, στο οποίο δεν πήρα καμία απάντηση από τον Πρόεδρο της Βουλής και το θέτω ξανά εδώ.

Δεν είμαι νομικός, αλλά γνωρίζω πώς λειτουργούν οι θεσμοί ή πώς πρέπει να λειτουργούν οι θεσμοί σε μία κοινοβουλευτική δημοκρατία και το ερώτημά μου στον κύριο Πρόεδρο της Βουλής ήταν το εξής: Τον ρώτησα τι θα έκανε αν σε μία άλλη κοινοβουλευτική επιτροπή η Πλειοψηφία έκανε χρήση αυτού που η κ. Μπακογιάννη αποκάλεσε το δικαίωμά της να ψηφίσει κατά πλειοψηφία να μην συνεδριάσει αυτή η επιτροπή και στο τέλος να καταργηθούν οι εργασίες της επιτροπής και να έρθει το εν λόγω νομοσχέδιο στην Ολομέλεια.

Το επιχείρημα της Νέας Δημοκρατίας είναι ότι αφού ο κ. Τριαντόπουλος στο τέλος θα βρεθεί ενώπιον του φυσικού του δικαστή, γιατί να λειτουργήσει η προανακριτική; Με το ίδιο επιχείρημα σας ρωτώ κι εσάς: Γιατί δεν καταργούμε όλες τις επιτροπές και να φέρνουμε τα νομοσχέδια απευθείας στην Ολομέλεια, αφού κι εκεί θα ψηφιστούν; Αυτό δεν αποτελεί -γιατί εμείς πιστεύουμε ότι αποτελεί- κατάλυση μιας σημαντικής λειτουργίας του Ελληνικού Κοινοβουλίου; Και τι προηγούμενο θέτει αυτό, όσον αφορά τη λειτουργία των υπόλοιπων επιτροπών;

Σήμερα ο κ. Μαρινάκης, στην ενημέρωση των συντακτών, είπε ότι αυτό θέτει ένα καλό προηγούμενο. Εμείς θεωρούμε ότι αυτό θέτει ένα καταστροφικό προηγούμενο, το να μπορεί η εκάστοτε πλειοψηφία να αποφασίζει να καταργούνται οι εργασίες μιας κοινοβουλευτικής επιτροπής. Πώς το αιτιολογείτε αυτό; Η Πλειοψηφία δεν μπορεί να κάνει ότι θέλει στη λειτουργία της Βουλής, επειδή έχει την πλειοψηφία. Δεν μπορεί να καταργεί τη λειτουργία μιας επιτροπής.

Η δημοκρατία δεν σημαίνει ότι η πλειοψηφία κάνει ό,τι θέλει. Σημαίνει ότι πρέπει να εφαρμόζεται το Σύνταγμα και ο Κανονισμός της Βουλής. Και αυτά βρίσκονται υπεράνω της βούλησης της εκάστοτε Πλειοψηφίας και γι’ αυτό υπάρχουν.

Θέτετε ένα πάρα πολύ επικίνδυνο προηγούμενο για το οποίο ανησυχούμε και βεβαίως συνεχίζεται με τον τρόπο αυτό η διαδικασία της συγκάλυψης του εγκλήματος των Τεμπών, διότι μέσα από την παράκαμψη της προανακριτικής επιτροπής, δεν θέλετε να ακουστούν αυτά που θα πουν οι μάρτυρες και θέλετε να συνοψίσετε τη διαδικασία ούτως ώστε να μπορείτε να την ελέγξετε ξανά. Άλλη μία περίπτωση ελέγχου του πώς λειτουργεί η κοινωνία, οι πολίτες και οι θεσμοί, οι δημοκρατικοί θεσμοί. Γιατί εμείς υπερασπιζόμαστε τους δημοκρατικούς θεσμούς. Είναι άλλη μία περίπτωση στην οποία παραβιάζετε τη λειτουργία των δημοκρατικών θεσμών και μετά παρίσταται και για τους προστάτες των θεσμών αυτών.

Έρχομαι τώρα στα θέματα της εξωτερικής πολιτικής, τα οποία είναι σημαντικά. Αυτά εκ μέρους της Πλεύσης Ελευθερίας, η οποία κατά τον κ. Λαζαρίδη είναι μονοθεματική.

Σήμερα, ο κ. Μητσοτάκης βρίσκεται στο Παρίσι και συμμετέχει σε μια διάσκεψη τριάντα ενός κρατών για να αποφασίσει την πολιτική των ευρωπαϊκών χωρών απέναντι στον πόλεμο στην Ουκρανία. Στο πλαίσιο της διάσκεψης αυτής, αλλά και τις προηγούμενες ημέρες, η Ευρωπαϊκή Ένωση έχει υιοθετήσει την περιβόητη Λευκή Βίβλο για την Ευρωπαϊκή Ασφάλεια και Άμυνα, ένα κείμενο 23 σελίδων, το οποίο προβλέπει μεταξύ άλλων την αυτονόμηση της ευρωπαϊκής άμυνας, ούτως ώστε να μπορεί να αντιμετωπίζει κρίσεις στις οποίες δεν συμμετέχουν άλλες ανατολικές χώρες. Η Λευκή Βίβλος βασίζεται σε μία έκθεση που συνέταξε τον Οκτώβριο που πέρασε ο πρώην Πρόεδρος της Φινλανδίας ο κ. Νιινίστο. Και στη Λευκή Βίβλο και στην έκθεση Νιινίστο–κι είχαμε την ευκαιρία να του το πούμε αυτό, όταν ήρθε να παρουσιάσει την έκθεσή του εδώ προ ολίγων εβδομάδων στην Ελληνική Βουλή- οι εκθέσεις αυτές αναφέρονται διαρκώς στο πρόβλημα της Ουκρανίας, παρά το γεγονός ότι πρόκειται για σχέδια ευρωπαϊκής ασφάλειας και άμυνας, που έχουν σκοπό να υπερασπιστούν τα σύνορα της Ευρωπαϊκής Ένωσης.

Και του θέσαμε το ερώτημα γιατί υπάρχει στην έκθεση Νιινίστο πάνω από εκατόν τριάντα φορές αναφορά στη ρωσική εισβολή στην Ουκρανία, η οποία δεν είναι κράτος μέλος της Ευρωπαϊκής Ένωσης και δεν υπάρχει ούτε μία αναφορά στην τουρκική εισβολή στην Κύπρο. Και η Κύπρος είναι κράτος μέλος της Ευρωπαϊκής Ένωσης. Πώς οι εκθέσεις αυτές υπερασπίζονται τα σύνορα της Ευρώπης, όταν δεν αναφέρονται στις περιπτώσεις ξένης κατοχής κρατών μελών της Ευρωπαϊκής Ένωσης;

Και το ίδιο συμβαίνει και με τη Λευκή Βίβλο. Πάνω από ογδόντα φορές αναφέρεται η εισβολή της Ρωσίας στην Ουκρανία, που δεν είναι κράτος μέλος της Ευρωπαϊκής Ένωσης, αλλά δεν υπάρχει ούτε μία αναφορά στην τουρκική εισβολή στην Κύπρο.

Και δεν φτάνει αυτό, η Λευκή Βίβλος για την ευρωπαϊκή ασφάλεια και άμυνα, την οποία υποστηρίζει η Κυβέρνηση Μητσοτάκη, δεν παραλείπει μόνο οποιαδήποτε αναφορά στην Κύπρο, αλλά μιλάει για την ανάγκη συνεργασίας σε μια ευρωπαϊκή δομή ασφάλειας και άμυνας με άλλα κράτη που δεν είναι κράτη-μέλη της Ευρωπαϊκής Ένωσης, όπως είναι η Τουρκία. Και βεβαίως η Τουρκία είναι ένα κράτος το οποίο δεν μοιράζεται κοινούς στόχους με τις άλλες χώρες της Ευρωπαϊκής Ένωσης όσον αφορά την ασφάλεια και την άμυνα.

Και φτάσαμε στο σημείο ο Πρόεδρος του Ευρωπαϊκού Λαϊκού Κόμματος, ο Γερμανός κ. Βέμπερ, να κάνει δηλώσεις χθες και να λέει ότι δεν μπορεί η Τουρκία μετά από τη σύλληψη του κ. Ιμάμογλου να θεωρείται ένα κράτος το οποίο ομονοεί –γιατί αυτά λέει η Λευκή Βίβλος- με τα κράτη-μέλη της Ευρωπαϊκής Ένωσης όσον αφορά την ασφάλεια και την άμυνα και να συμπεριλαμβάνεται στα κράτη τα οποία θα πρέπει να ανήκουν στις δομές της ευρωπαϊκής άμυνας και ασφάλειας.

Κι ο Έλληνας Πρωθυπουργός δεν είπε απολύτως τίποτα. Απεναντίας δέχεται τη συμμετοχή της Τουρκίας, της Τουρκίας του Ερντογάν, που φυλακίζει, που συλλαμβάνει τους αντιπάλους του. Αυτό είναι το αίσχος της εξωτερικής πολιτικής της Κυβέρνησης Μητσοτάκη.

Και έρχομαι τώρα στο Παλαιστινιακό, όπου ανακοινώθηκε προ ημερών -και σήμερα τα είπε πάλι ο κ. Μαρινάκης στην ενημέρωση των συντακτών- ότι ο Πρωθυπουργός θα παραβρεθεί την Κυριακή που έρχεται στο Ισραήλ και θα συνομιλήσει με τον κ. Νετανιάχου. Ο κ. Νετανιάχου καταζητείται από το Διεθνές Ποινικό Δικαστήριο.

Το Διεθνές Ποινικό Δικαστήριο, σας υπενθυμίζω, κύριοι της Συμπολίτευσης και της Κυβέρνησης, ότι τον περασμένο Ιούλιο αποφάσισε ότι τα κατεχόμενα εδάφη, η Δυτική Όχθη, η Γάζα, η οποία πάλι υπόκειται γενοκτονίας, και η Ιερουσαλήμ, ο τόπος στον οποίο θα πάει ο κ. Μητσοτάκης θα συναντήσει τον κ. Νετανιάχου, είναι παράνομα κατεχόμενα εδάφη από το Ισραήλ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Και κλείστε με αυτό, κύριε Καζαμία.

**ΑΛΕΞΑΝΔΡΟΣ ΚΑΖΑΜΙΑΣ:** Τελειώνω, κύριε Πρόεδρε.

Κι όμως, πάει ο κ. Μητσοτάκης στην Ιερουσαλήμ να συναντήσει τον κ. Νετανιάχου, γιατί είναι συνένοχος με το κράτος του Ισραήλ στη γενοκτονία, πάει να νομιμοποιήσει τον Νετανιάχου, να νομιμοποιήσει την ισραηλινή κατοχή στα παλαιστινιακά εδάφη. Βεβαίως, και γιατί σηκώνετε τα φρύδια; Ακριβώς αυτό κάνει. Και μιλάει για στρατηγικό σύμμαχο.

Σας λέμε για τελευταία φορά ότι η συνενοχή με αυτά που κάνει το κράτος του Ισραήλ και στη γενοκτονία στη Γάζα δεν είναι μόνο ηθικό πρόβλημα, είναι πρώτης τάξεως ηθικό πρόβλημα, αλλά είναι και ενάντιο στα εθνικά μας συμφέροντα. Δεν μπορούμε να πρεσβεύουμε την εφαρμογή του Διεθνούς Δικαίου στην Κύπρο και στο Αιγαίο ως το βασικό εργαλείο για τη δίκαιη επίλυση των προβλημάτων που έχουμε με την Τουρκία και την ίδια στιγμή να παραβιάζουμε κατάφωρα το Διεθνές Δίκαιο όταν πρόκειται για το Παλαιστινιακό.

Σταματώ εδώ, επειδή δεν έχω περισσότερο χρόνο. Οι απόψεις μας για το νομοσχέδιο έχουν διατυπωθεί από την εισηγήτριά μας και στη δευτερολογία της θα επανέλθει σε αυτό.

Ευχαριστώ, κύριε Πρόεδρε.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ξεκινούμε αντίστροφα τώρα.

Τον λόγο έχει ο κ. Δημητριάδης από το κόμμα «Σπαρτιάτες» για τη δευτερολογία του.

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, το πρωί επιχειρηματολόγησα για ποιον λόγο εμείς καταψηφίζουμε το νομοσχέδιο. Είχαμε πει πως ναι μεν η ψηφιοποίηση βελτιώνει κατά γράμμα τη ζωή μας, όμως ενέχει και πάρα πολλούς κινδύνους, τους οποίους το νομοσχέδιο δεν αντιμετωπίζει αποτελεσματικά, διασφάλιση δεδομένων, ασφάλεια επίσης των συναλλαγών, διαχείριση των δεδομένων –δεν ξέρουμε ποιοι θα τα διαχειρίζονται και πώς- όπως επίσης είχα πει ότι δυστυχώς με τις ρυθμίσεις θα επιβαρυνθεί πάλι το διοικητικό εφετείο με προσφυγές και αιτήσεις ακύρωσης, που για μας προσωπικά δεν πρέπει να γίνει, αλλά πρέπει να υπάρξει μια διαμεσολάβηση.

Είχαμε πει επίσης για την εφαρμογή «my street» ότι πολύ φοβόμαστε ότι επειδή γίνονται και ανώνυμα καταγγελίες θα έχουμε πάρα πολλές εκδικητικές καταγγελίες, με αποτέλεσμα να κατακλυστούν οι δήμοι από χιλιάδες καταγγελίες που δεν μπορούμε να εξετάσουμε, και επίσης δεν πρέπει να επαφίεται η εποπτεία της καταπάτησης των κοινόχρηστων χώρων στους πολίτες, αλλά θα πρέπει να γίνεται από τις αρμόδιες υπηρεσίες των δήμων, και όχι οι πολίτες οι ίδιοι να έχουν ευθύνη να καταγγέλλουν κάτι, το οποίο μπορεί να είναι και ψευδές.

Χαιρόμαστε που απεσύρθη το άρθρο 27 για το Κτηματολογικό Γραφείο Θεσσαλονίκης. Ήταν ένα εξόχως προβληματικό άρθρο. Για εμάς προσωπικά, ως δικηγόρος της Θεσσαλονίκης είχα θέσει την αγωνία μου, διότι η τυχόν συγχώνευση των δύο γραφείων θα δημιουργήσει πάρα πολύ μεγάλα προβλήματα.

Περιμένουμε να δούμε τη νέα νομοτεχνική βελτίωση. Θα περιμένω από το Υπουργείο να λάβει υπ’ όψιν του τις παρατηρήσεις που κάναμε. Δεν θα πρέπει, ξέρετε, να δημιουργήσουμε ένα τεράστιο κτηματολογικό γραφείο, το οποίο θα έχει μεγάλο πρόβλημα χωρικής αρμοδιότητας και θα έχει χιλιάδες εκκρεμότητες. Ήδη υπάρχουν χιλιάδες εκκρεμότητες, ήδη υπάρχουν μεγάλες καθυστερήσεις. Μην το χειροτερεύσουμε το θέμα. Πρέπει να γίνεται λελογισμένα αυτή η τυχόν συγχώνευση.

Τώρα θα ήθελα να πω κάτι για την τροπολογία μου. Λοιπόν, όπως απεδείχθη σήμερα με αφορμή τη συζήτηση για τον κ. Τσάφο και τις θέσεις του, απεδείχθη ότι ήταν λάθος η τοποθέτησή του. Γιατί το λέω αυτό εδώ; Όταν, ξέρετε, ένας άνθρωπος έχει αναλάβει μια δημόσια θέση, είναι Υφυπουργός, και σε ένα νευραλγικό πόστο, στην ενέργεια, και στο παρελθόν έχει αναγνωρίσει τα κατεχόμενα ως Τουρκική Δημοκρατία της Βορείου Κύπρου, είναι λογικό κι αναμενόμενο να υπάρξει μεγάλη αντίδραση.

Και μάλιστα να πω ότι δεν με ικανοποίησε η εξήγηση που έδωσε, λέγοντας ότι το έκανε κι ήταν ένα λάθος διότι παλιά δούλευε σε μια αμερικανική εταιρεία. Διότι με αυτή τη λογική αν αύριο ή μεθαύριο πάει σε μια εταιρεία τουρκικών συμφερόντων, τι θα πει, να μοιράσουνε το μισό Αιγαίο στα δύο, έτσι θα πει; Δεν γίνεται, ξέρετε, οι πεποιθήσεις μας για τα εθνικά θέματα να ρυθμίζονται από τους εργοδότες. Αυτό είναι για μένα μέγα λάθος. Δεν με έπεισε εμένα η εξήγησή του προσωπικά.

Επίσης να πω ότι φυσικά έχουμε αγωνία όταν ένας άνθρωπος έχει το Υφυπουργείο Ενέργειας, ένα ζωτικό πόστο, πραγματικά θα πρέπει να μας πει αν τα πιστεύει ακόμα ή αν δεν τα πιστεύει. Γιατί έβγαλε χάρτη στον οποίον η Λέσβος ήταν με τουρκική σημαία; Είναι σοβαρά αυτά τα ζητήματα. Πρέπει να απαντηθούν.

Και όσον αφορά για τον πατριωτισμό, να σας πω κάτι; Όταν κάποιος αναγνωρίζει τα κατεχόμενα, δεν είναι πατριωτισμός αυτό. Θα χάσουμε και την έννοια των λέξεων. Είναι αντεθνική θέση. Γι’ αυτό περιμένουμε διευκρινίσεις. Και εκφράζουμε και την αγωνία μας για το συγκεκριμένο άτομο, ο οποίος για μένα προσωπικά είναι λάθος που βρίσκεται σε αυτήν τη θέση. Η προσωπική μου άποψη είναι αυτή.

Τώρα για την τροπολογία να πω ότι στο άρθρο 1, το οποίο ρυθμίζει τη λειτουργία της Επιτροπής Εξώδικης Επίλυσης Διαφορών, στην παράγραφο 2 λοιπόν λέει ότι η εξέταση των αιτήσεων εξώδικης επίλυσης ολοκληρώνεται το αργότερο έως 31η Ιουλίου του 2025 και λίγο πιο κάτω λέει ότι οι αιτήσεις που δεν εξετάστηκαν μέχρι την 31η Ιουλίου του 2025 θεωρείται ότι απορρίφθηκαν σιωπηρά. Ναι, με ποιο κριτήριο όμως δεν εξετάστηκαν; Λόγω κωλύματος του προέδρου, των γραμματέων, των μελών της επιτροπής; Γιατί αν τα μέλη της επιτροπής αμελήσουν να εξετάσουν μια αίτηση, τι θα γίνει; Θα απορριφθεί σιωπηρώς; Αυτό είναι ιδιαίτερα προβληματικό, δεν υπάρχει διευκρίνιση γι’ αυτό το θέμα, σοβαρό λάθος για μένα, σοβαρό ατόπημα.

Στο άρθρο 3, απαλλαγή από Ενιαίο Φόρο Ιδιοκτησίας Ακινήτων, ναι, πράγματι θα πρέπει να απαλλαγούν και είναι αυτονόητο ότι θα απαλλαγούν οι πλημμυροπαθείς στη Λάρισα από τον ΕΝΦΙΑ, οι πυρόπληκτοι στην Εύβοια, οι σεισμοπαθείς επίσης στα Γρεβενά.

Θα ήθελα να όμως πω και κάτι, ξέρετε, υπάρχει κι ένα θέμα με τους σεισμοπαθείς στο Αρκαλοχώρι Κρήτης. Πρόσφατα, πριν από λίγες μέρες, βρέθηκαν δημοσιεύματα τα οποία οι ίδιοι κάτοικοι κατήγγειλαν, οι σεισμοπαθείς, ότι τους έρχονται ειδοποιητήρια ΕΝΦΙΑ, παρ’ ότι είναι σεισμοπαθείς. Έχω κάνει και ερώτηση σήμερα. Περιμένω μια απάντηση, ξέρετε, γι’ αυτό το ζήτημα.

Είναι ωραίο να απαλλάσσουμε από τον ΕΝΦΙΑ, αλλά πρέπει να τον απαλλάσσουμε από όλους. Και φυσικά είναι αυτονόητο να απαλλάσσονται. Δεν μπορεί να ζητάμε από πλημμυροπαθείς και σεισμοπαθείς να πληρώσουν ΕΝΦΙΑ, έλεος.

Τώρα, για τα άρθρα 4, 5 και 6, για τις κυρώσεις μη συμμόρφωσης σε απαιτήσεις εγκατάστασης συστημάτων τηλεποπτείας και τηλεδιαχείρησης στους σταθμούς ανανεώσιμων πηγών ενέργειας, να πω ότι πρώτον εμείς βλέπουμε εδώ πέρα ότι επιβάλλονται πάλι κυρώσεις σε όσους εγκαθιστούν σταθμούς ανανεώσιμων πηγών ενέργειας. Εμείς είχαμε πει μάλιστα για τις ΑΠΕ ότι θέλουμε μια λελογισμένη χρήση, όχι κατάχρηση, όχι να βλέπουμε φωτοβολταϊκά σε καλλιεργήσιμες εκτάσεις και όχι επίσης να βλέπουμε αλόγιστη χρήση ανεμογεννητριών. Αυτά έπρεπε να είναι πάρα πολύ σημαντικά.

Σε γενικές γραμμές εμείς δεν υπερψηφίζουμε την τροπολογία. Έχει προβληματικά άρθρα.

Και θέλω να πω για ακόμα μια φορά «μεγάλη προσοχή» στην Κυβέρνηση, όταν διορίζει συγκεκριμένα άτομα. Να προσέχει πολύ τις θέσεις τους, όχι μόνο τα βιογραφικά, διότι, όπως είδαμε, σήμερα έγιναν πάρα πολλές παρεξηγήσεις.

Ευχαριστώ πάρα πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει η κ. Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Κύριε Πρόεδρε, θα μιλήσω από τη θέση μου.

Καταψηφίζουμε το νομοσχέδιο, κύριε Πρόεδρε. Δεν θεωρούμε ανεκτό να ορίζει η εκτελεστική εξουσία, η Κυβέρνησή σας τον εαυτό σας διαχειριστή των δεδομένων, μία κυβέρνηση παρακολουθητών και παρακολουθούμενων.

Φέρνετε τροπολογίες λίγο πριν τα μεσάνυχτα, με πολλά άρθρα, πολυσέλιδες. Είναι αδύνατον κανείς να τις παρακολουθήσει σε όλη την ουσία και το εύρος του νοήματος, αλλά αυτό που διαχωρίζουμε σίγουρα είναι η προσπάθειά σας να νομοθετήσετε εμβαλωματικά, πρόχειρα, να προσποιηθείτε για ευαίσθητους τομείς, όπως αυτόν της υγείας, ότι τακτοποιείτε πράγματα, ενώ στην πραγματικότητα εμπαίζετε τους εργαζόμενους με παρατάσεις συμβάσεων κρατώντας τους ομήρους σε καθεστώς προσωρινής κατάστασης.

Η όλη πρόχειρη νομοθέτηση αποδείχθηκε εξάλλου με τη διαγραφή τελικά του άρθρου 27, για το οποίο ανακοινώσατε ότι θα το βελτιώσετε στο πλαίσιο της τελευταίας επιτροπής. Αποτελεί τελικά βελτίωση η διαγραφή του ή κάτι άλλο θέλετε να πείτε αφήνοντας αποσιωπητικά; Κατ’ αρχάς, η διαγραφή με νομοτεχνική βελτίωση αποδεικνύει ότι λάβατε υπ’ όψιν σας τη σφοδρή κριτική που σας ασκήσαμε η Πλεύση Ελευθερίας στο πλαίσιο συζήτησης του νομοσχεδίου χθες στις συνεδριάσεις της επιτροπής. Κατά δεύτερο λόγο, λάβετε υπ’ όψιν σας ότι, όταν ένα άρθρο το εισάγετε με κατάθεση του νομοσχεδίου την τελευταία στιγμή χωρίς προηγούμενη διαβούλευση, έχετε στερήσει το δικαίωμα από όλους τους εμπλεκόμενους φορείς να τοποθετηθούν, αιφνιδιάζοντας την κοινωνία. Και αυτό κατέστη πλέον σαφές. Θέλουμε να πιστεύουμε ότι δεν είναι ανεκτό.

Αυτό που θέλουμε, ωστόσο, να δεσμευτείτε είναι ότι σε σχέση με το θέμα του Κτηματολογικού Γραφείου Θεσσαλονίκης δεν θα προβείτε σε καμία νέα νομοθέτηση -και φανταζόμαστε, υπό τύπο τροπολογίας που θα έρθει λίγο πριν τα μεσάνυχτα στο πλαίσιο συζήτησης άσχετου νομοσχεδίου, γιατί έτσι πράττετε και λειτουργείτε- εάν δεν επιλυθούν προβλήματα που αφορούν στις καταχωρήσεις πράξεων στο σχετικό Κτηματολογικό Γραφείο Θεσσαλονίκης με τις τεράστιες καθυστερήσεις, εάν δεν επιλυθούν ζητήματα υποστελέχωσης των κτηματολογικών γραφείων τόσο της Θεσσαλονίκης όσο και της Κεντρικής Μακεδονίας και αν δεν ξεκινήσουμε αμέσως μια ουσιαστική συζήτηση για όλο το χάος στην κτηματογράφηση που η δική σας Κυβέρνηση έχει αποφασίσει και υλοποιεί αυτήν τη στιγμή. Τα τεράστια προβλήματα στην κτηματογράφηση δεν επιλύονται με αποσπασματικές διατάξεις, δεν επιλύονται ούτε με διαγραφές ούτε με καταργήσεις.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Ρούντας.

**ΓΕΩΡΓΙΟΣ ΡΟΥΝΤΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, σήμερα είδαμε μία Κυβέρνηση χωρίς πρωτότυπη νομοθετική πρωτοβουλία, αφού υπακούει πλήρως στην «Ατζέντα 2030», η οποία ισοπεδώνει τους λαούς και τα έθνη.

Είδαμε μια Κυβέρνηση χωρίς καθόλου αξιολόγηση των δημόσιων πολιτικών της, μια Κυβέρνηση δυστοκίας και ψηφιακού ολοκληρωτισμού, η οποία αργά τη νύχτα, στις 23.30΄ φέρνει τροπολογίες για τον προσωπικό αριθμό. Και φυσικά, δεν μας κάνει εντύπωση αυτή η νυχτερινή νομοθετική συμπεριφορά της Κυβέρνησης, γιατί αυτό είναι δείγμα και ξεκάθαρη απόδειξη και της κακής νομοθέτησης, την οποία έχει ως συνήθεια, και της ελλειμματικής δημοκρατίας.

Είδαμε μια Κυβέρνηση η οποία έχει Υφυπουργό τον κ. Τσάφο, ο οποίος δηλώνει ότι η Λέσβος είναι τουρκική και ότι τα κατεχόμενα εδάφη είναι Τουρκική Δημοκρατία της Βόρειας Κύπρου. Και καλά ο Πρωθυπουργός δεν ενδιαφέρεται. Οι υπόλοιποι Υπουργοί, τα υπόλοιπα στελέχη, οι υπόλοιποι Βουλευτές της Κυβέρνησης γιατί δεν αντιδράτε;

**ΝΟΤΗΣ ΜΗΤΑΡΑΚΗΣ:** Έχει απαντηθεί.

**ΓΕΩΡΓΙΟΣ ΡΟΥΝΤΑΣ:** Παρ’ όλα αυτά, θα έπρεπε να φωνάζετε. Και μη μας λέτε περί ανθρωποφαγίας. Αλλά ξέχασα, προφανώς στην Κυβέρνηση υπερασπίζεστε τον νέο πατριωτισμό ο οποίος σας αναγκάζει να κάνετε υποκλίσεις στον Ερντογάν.

Και θα ήθελα να κάνω και μια αναφορά, γιατί αναφέρθηκε και ο κ. Μπάρκας, ο Κοινοβουλευτικός Εκπρόσωπος του ΣΥΡΙΖΑ σε εμάς στη Νίκη. Μας εγκάλεσε, γιατί δεν ψηφίσαμε, λέει, τον γάμο ΛΟΑΤΚΙ. Θα ήθελα, λοιπόν, να σας πω ότι για εμάς είναι τιμή που δεν ψηφίσαμε τον γάμο ΛΟΑΤΚΙ. Για εσάς, όμως, στον ΣΥΡΙΖΑ είναι ντροπή, γιατί ψηφίσατε τον γάμο ΛΟΑΤΚΙ, ψηφίσατε τα μνημόνια, ξεπουλήσατε τη Μακεδονία και στηρίξατε την υποχρεωτικότητα των εμβολίων. Είστε ακριβώς πανομοιότυποι με τη Νέα Δημοκρατία. Από εδώ, λοιπόν, η ροζ Νέα Δημοκρατία και ο γαλάζιος ΣΥΡΙΖΑ. Θα ήθελα πραγματικά να μου εξηγήσετε πώς θα το ερμηνεύσετε αυτό στους ψηφοφόρους σας στις επόμενες εκλογές.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Ηλιόπουλος.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητάμε σήμερα ένα νομοσχέδιο που, όπως είπαμε, σχετίζεται με τη διαχείριση δεδομένων, αλλά με τη διαχείριση δεδομένων με όρους αγοράς, με τον τρόπο που έχει γίνει και το έχουμε δει και με άλλες στιγμές και με έναν τρόπο που θα πω ότι εγγράφεται σε μια παγκόσμια στροφή, αυτό που πολλοί πανηγυρίζουν λέγοντας τραμπισμός.

Μην ξεχνάμε τη σχέση της νέας αμερικανικής διοίκησης με όλους τους ολιγάρχες που διαχειρίζονται πληροφορίες, δεδομένα και κοινωνικές πλατφόρμες. Και μην ξεχνάμε τις σχέσεις του Τραμπ με την Cambridge Analytical και το σκάνδαλο το οποίο είχε υπάρξει εκείνη την περίοδο.

Ξέρετε, όμως, ο τραμπισμός που ακολουθείτε και υλοποιείτε και εσείς ως κυβερνητικό πλαίσιο με διάφορες ταχύτητες έχει πολλές άκρες. Μία από αυτές είναι και η επίσκεψη και η συνάντηση που θα κάνει ο κ. Μητσοτάκης με τον Νετανιάχου, με έναν άνθρωπο ο οποίος αυτή τη στιγμή έχει εναντίον του ένταλμα από το Διεθνές Ποινικό Δικαστήριο. Το γεγονός ότι θεωρείτε ότι το Διεθνές Δίκαιο είναι αλά καρτ –δηλαδή, είναι διαφορετικό το Διεθνές Δίκαιο στην Παλαιστίνη, διαφορετικό το Διεθνές Δίκαιο στην Ουκρανία, διαφορετικό το Διεθνές Δίκαιο στην Κύπρο- δείχνει και την υποκρισία αυτής της Κυβέρνησης. Και πραγματικά, αναρωτιέμαι πώς μια Κυβέρνηση, η οποία μπορεί με τόσο μεγάλη ευκολία να στηρίζει πρακτικά τη γενοκτονία και την κατοχή, μπορεί μετά να μιλήσει για τα δικαιώματα του κυπριακού λαού και να μιλήσει για μια ελεύθερη Κύπρο χωρίς κατοχή.

Ξέρετε, όμως, υπάρχει και άλλο ένα ζήτημα το οποίο με έναν τρόπο παράξενο λίγο κουμπώνει όλες αυτές τις υποθέσεις. Πριν από λίγο ήμουν σε μια συγκέντρωση έξω από την Εθνική Πινακοθήκη, σε μία σημαντική συγκέντρωση κατά τη γνώμη μας, μια συγκέντρωση πολιτών οι οποίοι διεκδικούν να μην υπάρχει η λογοκρισία, να μην υπάρχει ο ακροδεξιός σκοταδισμός και φόβος. Διεκδικούν να επιστρέψουν τα βλάσφημα έργα του Χριστόφορου Κατσαδιώτη. Θα ήταν πολύ καλύτερο, αν ήταν περισσότερες αντιπροσωπείες από Κοινοβουλευτικές Ομάδες. Δεν πειράζει, όμως. Έτσι τα έφερε η ζωή.

Κύριε Παπαστεργίου, ξέρω ότι είστε ένας άνθρωπος ο οποίος έχετε δώσει τέτοιες συγκρούσεις για τέτοια ζητήματα. Θυμάμαι, όταν είχε γίνει ιστορία, τον καιρό που ήσασταν δήμαρχος, με την προσφυγοπούλα κούκλα Αμάλ από τη Συρία, τι είχατε κάνει στα Τρίκαλα και σας τιμάει αυτό, όταν άλλοι συνάδελφοί σας σε άλλες πόλεις μαζί με ιεράρχες κάνανε κινητοποιήσεις, για να μη γίνει αυτή η δράση αφύπνισης για τα ζητήματα του προσφυγικού ξεριζωμού από τη Συρία. Δυστυχώς, όμως, σήμερα παρά την πορεία σας ανήκετε σε ένα σχήμα στο οποίο τον τόνο τον δίνει μια καθαρή ακροδεξιά στροφή.

Και αναφέρομαι και στην κ. Μενδώνη, την οποία είδαμε χθες με πολύ μεγάλη ευκολία να κάνει τσαμπουκάδες. Η κ. Μενδώνη, όταν θέλει, μπορεί να κάνει τσαμπουκάδες. Δεν μπορεί να τους κάνει βέβαια στη Βουλή. Η κ. Μενδώνη ποτέ δεν μιλάει όταν έχουν ακόμα δικαίωμα ερώτησης ή παρέμβασης οι υπόλοιποι Κοινοβουλευτικοί Εκπρόσωποι. Φροντίζει πάντα σαν καλός γυμνασιάρχης του ’50 να κλείνει τη συζήτηση χωρίς αντίλογο.

Νομίζω, επίσης, ότι είναι ντροπή να έχουμε έναν Υπουργό Πολιτισμού ο οποίος δεν μπορεί να σταθεί ούτε σε ένα πάνελ σε μια δημόσια συζήτηση. Δεν υπάρχει, γιατί η κ. Μενδώνη ανήκει σε αυτήν την κατηγορία πολιτικού προσωπικού, όπως και ο κ. Τσάφος –θα έρθω σε αυτό-, αυτό που λέμε «υπάλληλοι». Οι υπάλληλοι είναι εκεί για να κάνουν μια συγκεκριμένη δουλειά και εκεί τελειώνει η ιστορία.

Λοιπόν, είδαμε την κ. Μενδώνη να κάνει πολύ μεγάλους τσαμπουκάδες on camera σε μία προϊσταμένη αρχαιοτήτων, αλλά δεν είδαμε να υπερασπίζεται ως Υπουργός Πολιτισμού την ελευθερία του λόγου, δεν είδαμε να υπερασπίζεται -και αυτό αναφέρεται συνολικά στην Κυβέρνηση και στην κυβερνητική Πλειοψηφία- το δικαίωμα των καλλιτεχνών να έχουν την πρόσβαση που πρέπει να έχουν στο κοινό τους. Στην πραγματικότητα αυτό το οποίο υπάρχει αυτήν τη στιγμή στην Εθνική Πινακοθήκη είναι μία ήττα της ελευθερίας της τέχνης, της ελευθερίας της έκφρασης, της ελευθερίας συνολικά. Σας το έχουμε ξαναπεί. Το πρόβλημα δεν είναι η Νίκη. Το πρόβλημα είναι η Κυβέρνηση. Η Νίκη βαράει παλαμάκια κι εσείς χορεύετε. Το ίδιο έκανε και με το έργο για τη γυναικοκτονία της Γεωργίας Λαλέ και πήγε κατευθείαν ο κ. Γεραπετρίτης να τα μαζέψει.

Τελευταία φράση για τον κ. Τσάφο, που κατανοώ ότι και αυτός ανήκει στην κατηγορία του υπαλλήλου. Ξέρετε, ίσως το χειρότερο δεν είναι η ανάρτηση που είχε κάνει. Ίσως το χειρότερο είναι ο τρόπος με τον οποίο το δικαιολόγησε, ότι «να, τότε δούλευα για κάποιες εταιρείες, δεν δούλευα για την Ελληνική Κυβέρνηση, τώρα δουλεύω για την Ελληνική Κυβέρνηση». Δηλαδή πραγματικά θα έπρεπε κάποιος δικός σας άνθρωπος, αφού τον βάλατε εκεί που τον βάλατε, τουλάχιστον να τον είχατε συμβουλέψει να έχει μια καλύτερη δικαιολογία από το «υπάλληλος ήμουν, υπάλληλος είμαι, πάντα ό,τι λέει το αφεντικό λέω κι εγώ».

Ποιο είναι, όμως, το χαρακτηριστικότερο από αυτά που είπε ο κ. Τσάφος; Ότι ήρθε εδώ γιατί θέλει να βοηθήσει για την ενεργειακή πολιτική, γιατί κάνετε πολλά πράγματα στην ενεργειακή πολιτική και είμαστε πολύ καλά. Θυμάστε πόσο ήταν η τιμή της μεγαβατώρας το καλοκαίρι του 2019; Ήταν στα 45 ευρώ. Με εσάς η τιμή της μεγαβατώρας είχε φτάσει ακόμα και τα 900 ευρώ. Αυτή είναι η καλή ενεργειακή πολιτική που ακολουθείτε. Οι εταιρείες ενέργειας έχουν εργαστεί ακόμα και με 600% περιθώριο κέρδους.

Και κλείνω για τον κ. Τσάφο και αυτά που μας είπε, ότι είναι φανερό ότι είναι ένας άνθρωπος που ανήκει σε αυτό που λέμε «λόμπι των εξορύξεων», σε αυτήν τη γραμμή και του Τραμπ «εξορύξτε, εξορύξτε, εξορύξτε». Σε αυτό το πλαίσιο σπάμε τη συναίνεση που υπάρχει ότι περίπου η χώρα θα σωθεί από τις εξορύξεις. Όχι, οι εξορύξεις δεν είναι λύση. Δεν πρέπει να γίνουν εξορύξεις ούτε στο Αιγαίο ούτε στο Ιόνιο για μια σειρά από λόγους, και περιβαλλοντικούς και οικολογικούς, που είναι πάρα πολύ κρίσιμοι και νομίζουμε ότι για άλλη μια φορά βρίσκεστε σε μία πολύ επικίνδυνη γραμμή και στο συγκεκριμένο ζήτημα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Γραμμένος.

**ΒΑΣΙΛΕΙΟΣ ΓΡΑΜΜΕΝΟΣ:** Σας ευχαριστώ, κύριε Πρόεδρε.

Κύριε Υπουργέ, δεν θα ήθελα να δευτερολογήσω, αλλά αναγκαστήκαμε με την τροπολογία που φέρατε. Να ξεκαθαρίσουμε ότι το έχετε κάνει σύστημα αυτό. Το κάνετε συχνά και το έχουμε ξαναπεί και από τις επιτροπές. Έχουν συμφωνήσει σχεδόν η πλειοψηφία των συναδέλφων ότι δεν θα πρέπει τη νύχτα να φέρνετε τροπολογίες με τέτοιον τρόπο ούτως ώστε να μπορέσετε να τις περνάτε. Η τροπολογία περιέχει πληθώρα άρθρων και μας αναγκάζετε να ψηφίσουμε με μία ψήφο όλα αυτά τα άρθρα. Προσπαθείτε δολίως να μας παρασύρετε σε μία τέτοια, αν θέλετε, διαδικασία ούτως ώστε να ψηφίσουμε αρνητικά κάποια από τα άρθρα, ενώ θα μπορούσαμε αυτά τα άρθρα να τα ψηφίσουμε, γιατί μπορούν να είναι στη σωστή κατεύθυνση. Το κάνετε τεχνηέντως για να μας εκθέσετε στα μάτια της ελληνικής κοινωνίας, επικοινωνιακά βέβαια, μετά από την ψήφιση.

Φέρνετε μεν μια ευνοϊκή ρύθμιση για απαλλαγή ΕΝΦΙΑ σε πληγείσες περιοχές, την οποία και θέλουμε να στηρίξουμε, καθώς είμαστε υπέρ της κατάργησης του ΕΝΦΙΑ, πολλώ δε μάλλον στις πληγείσες περιοχές, όπου εκεί οι άνθρωποι υποφέρουν μέχρι και σήμερα, μετά από χρόνια, γιατί εσείς δεν φροντίσατε να αποκαταστήσετε εκεί όλες αυτές τις ζημιές που έχουν προκληθεί και να δώσετε μια ενίσχυση τέτοια για να μπορέσουν οι άνθρωποι αυτοί να ανακουφιστούν, οικονομικά κυρίως.

Πλην, όμως, ταυτόχρονα βάζετε και θέματα για ανανεώσιμες πηγές ενέργειας, τις λεγόμενες ΑΠΕ, για να εξυπηρετήσετε, όπως άλλωστε κάνετε σε δεκάδες άλλα νομοσχέδια που φέρνετε εδώ μέσα, τους φίλους σας επιχειρηματίες ολιγάρχες, με τους οποίους καθημερινά συνδιαλέγεστε, συντρώτε και φωτογραφίζεστε.

Επίσης, φέρνετε ρυθμίσεις για διαφορές μεταξύ διαχειριστή και κατόχων, για τις οποίες περιμένετε εμείς να συναινέσουμε. Όχι. Φυσικά και όχι. Δεν θα το κάνουμε αυτό, κύριε Υπουργέ. Και δεν είναι η πρώτη φορά που το κάνετε. Το κάνετε κατ’ εξακολούθηση. Γίνεται κατ’ εξακολούθηση και θεωρούμε ότι το κάνετε και τεχνηέντως, να καταφέρετε στο τέλος να αναμιγνύετε όλες τις φιλολαϊκές διατάξεις με άρθρα υπέρ ποιων; Να μας εξηγήσετε. Των ολιγαρχών; Παγιδεύετε έτσι την Αντιπολίτευση με μία ψήφο.

Κλείνοντας, θα πρέπει να επισημάνουμε πως μετά από εισήγηση της Ελληνικής Λύσης -να, κύριε Υπουργέ, και κάτι θετικό, να το πούμε και το θετικό- αποσύρατε το άρθρο 27 που προέβλεπε την κατάργηση του Κτηματολογικού Γραφείου στη Θεσσαλονίκη και πολύ καλά κάνατε. Μια διάταξη που, όπως σας είχαμε υποδείξει στην τροπολογία μας, κύριε Υπουργέ, θα δημιουργούσε περισσότερα προβλήματα απ’ όσα επιχειρούσε η συγκεκριμένη διάταξη να λύσει. Έστω και για ένα άρθρο σάς καλωσορίζουμε στη γραμμή της Ελληνικής Λύσης που αποσκοπεί πού αλλού; Στη διευκόλυνση της καθημερινότητας του Έλληνα πολίτη.

Σας ευχαριστώ πάρα πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει η κ. Κτενά από το Κομμουνιστικό Κόμμα Ελλάδας.

**ΑΦΡΟΔΙΤΗ ΚΤΕΝΑ:** Ευχαριστώ, κύριε Πρόεδρε.

Θα ξεκινήσω κι εγώ από τις τροπολογίες. Κύριε Υπουργέ, απευθύνομαι σε εσάς ως εκπρόσωπο της Κυβέρνησης. Έχω μια απορία. Φέρατε δύο τροπολογίες η μία με έξι άρθρα, η άλλη με πέντε, όλα τα άρθρα άσχετα μεταξύ τους το ένα με το άλλο. Γιατί δεν φέρατε μία με έντεκα άρθρα; Ποια θα ήταν η διαφορά; Γιατί είμαι και σχετικά νέα στο Κοινοβούλιο, οπότε δεν καταλαβαίνω τη λογική, εκτός κι αν είναι όντως αυτό που λένε άλλοι Βουλευτές ότι το κάνετε για να μην ψηφίζουμε, να μην μπορούμε να ψηφίζουμε άρθρα τα οποία ευεργετούν συγκεκριμένες ομάδες συμπολιτών μας. Αν αυτός είναι ο λόγος, πρόκειται για παλαιοκομματική πρακτική χαμηλοτάτου επιπέδου.

Τώρα, επί των άρθρων των τροπολογιών, το άρθρο 1 της 338 είναι ένα άρθρο πραγματικά συνονθύλευμα με έναν γενικό τίτλο «Παράταση προθεσμιών και συμβάσεων», όπου είναι άλλα αντ’ άλλων. Υπάρχουν πραγματικές ανάγκες εργαζομένων. Λέτε στις αιτιολογικές εκθέσεις για την τραγική κατάσταση, παραδέχεστε ότι είναι σε τραγική κατάσταση η στελέχωση του ΕΣΥ και ότι χρειάζεται ενίσχυση. Το κάνετε με τον τρόπο που το κάνετε, παρατείνετε συμβάσεις και την ίδια στιγμή θέλετε να περάσετε διάταξη για υπέρβαση ωραρίου στους γιατρούς, για πλαφόν αποζημίωσης των υπερωριών, πραγματικά αντιδραστικές, αντιλαϊκές διατάξεις, για να συνεχίζετε να ταΐζετε με φρέσκο χρήμα τους ιδιώτες της υγείας. Και όλα αυτά, την ίδια στιγμή που παραδέχεστε ότι υπάρχουν προβλήματα με τις συμβάσεις του προσωπικού στα προαναχωρησιακά κέντρα.

Επίσης, υπάρχει μεγάλο πρόβλημα με το «Βοήθεια στο Σπίτι», το οποίο επισημαίνετε ότι έχετε ήδη αργήσει. Λέτε οι ίδιοι ότι είναι πολύ αργά, ότι είναι επείγον να γίνει αυτό το πράγμα. Γιατί το αφήσατε την τελευταία στιγμή; Ποιος κυβερνούσε μέχρι τώρα; Δεν κυβερνούσατε εσείς; Γιατί έπρεπε να φέρετε σε μια τροπολογία μεσάνυχτα ένα τόσο σημαντικό άρθρο; Και αυτό το άρθρο βρίσκεται μαζί με ένα άρθρο το οποίο ουσιαστικά ανοίγει δρόμους -για να είμαι επιεικής- για να ιδιωτικοποιήσετε τις πολεοδομίες, γιατί ανατρέπει το άρθρο 2 αυτής της τροπολογίας τις εργασιακές σχέσεις των μηχανικών του Δημοσίου. Είναι απαράδεκτο αυτό το άρθρο, όπως είναι και αυτό για τα μέτρα πυροπροστασίας. Είμαστε στον Μάρτιο και φέρνετε μέτρα αποσπασματικά και με τη λογική ότι είναι θέμα γεωγραφικών ορίων. Μα, δεν γνωρίζει από όρια η φωτιά. Δείχνει ότι δεν έχει γίνει και τίποτα στους δήμους μέχρι τώρα.

Πάμε τώρα στην άλλη τροπολογία, την 337. Εδώ είναι το σοβαρότατο άρθρο της απαλλαγής του ΕΝΦΙΑ στις πληγείσες περιοχές. Εδώ πέρα εμείς επανειλημμένα έχουμε ζητήσει κατάργηση, όχι παράταση της απαλλαγής, αλλά κατάργηση του ΕΝΦΙΑ σε όλες τις λαϊκές ιδιοκτησίες και όχι μόνο στις πληγείσες περιοχές. Προφανώς δεν θα κοντράρουμε ένα τέτοιο άρθρο.

Το φέρνετε σε μία τροπολογία αυτό το τόσο σοβαρό άρθρο, όπου, μεταξύ άλλων φέρνετε τροπολογία για τη λειτουργία της Επιτροπής Εξώδικης Επίλυσης Φορολογικών Διαφορών. Και τι λέτε; Λέτε ότι οι αιτήσεις που δεν εξετάστηκαν μέχρι την 31η Ιουλίου, όπου με δική σας ευθύνη, με κυβερνητική ευθύνη δεν λειτουργούσε το σύστημα, θα απορριφθούν σιωπηρά. Αυτό είναι απαράδεκτο.

Επίσης, απαράδεκτα είναι και τα άρθρα για τις ΑΠΕ. Ξέρετε, η πράσινη μετάβαση, όπως έχουν επισημάνει πολλοί επιστήμονες, χρόνια τώρα, όπως έχει δείξει και το μπλακ-άουτ της Καλιφόρνιας, τριάντα χρόνια πριν, η πράσινη μετάβαση έχει τεράστιες προκλήσεις για τα δίκτυα και δεν μπορεί να γίνεται με τον άναρχο τρόπο που εσείς χωροθετείτε τις ΑΠΕ, με μόνο κριτήριο την κερδοφορία των μεγάλων επιχειρηματικών «αρπαχτικών» της ενέργειας, που τα πληρώνει ο λαός μας, μέσα από τους δυσβάσταχτους λογαριασμούς ενέργειας.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Πραγματικά, χάρηκα, σήμερα που ακούσαμε από τον Εκπρόσωπο του ΠΑΣΟΚ ότι η απελευθέρωση ξεκίνησε επί ΠΑΣΟΚ με τον ν.4001/2011, στα πλαίσια του πρώτου μνημονίου, λίγο πριν παραδοθεί η κυβέρνηση σε κυβερνήσεις συνεργασίας, με πρώτη, αυτή, μεταξύ Νέας Δημοκρατίας, ΠΑΣΟΚ και ΛΑΟΣ και Πρωθυπουργό τον κ. Παπαδήμο. Προφανώς, θα πούμε «παρών», λόγω του ότι υπάρχει ο ΕΝΦΙΑ μέσα.

Δεν έχω χρόνο να αναφερθώ πάλι στο νομοσχέδιο, αλλά θα πω το εξής: Προφανώς, καταψηφίζουμε και καταψηφίζουμε χωρίς αστερίσκους, όπως το κάναμε και στην αντίστοιχη συζήτηση, για την DGA στο Ευρωπαϊκό Κοινοβούλιο. Είναι πραγματικά υποκρισία να μην αποδέχεται κάποιος το σημερινό νομοσχέδιο με προφάσεις και την ίδια στιγμή να αποδέχεται την DGA, γιατί πρόκειται για τη στρατηγική της Ευρωπαϊκής Ένωσης στο «ψηφιακό φακέλωμα» -αυτό είναι ξεκάθαρο- και την ίδια στιγμή οι της Αντιπολίτευσης βγαίνετε και στα κεραμίδια για τις παρακολουθήσεις. Μιλάμε για τη στρατηγική της Ευρωπαϊκής Ένωσης για την ενιαία αγορά δεδομένων. Καμία σχέση με την αξιοποίηση των δεδομένων για τους πολίτες, αντίθετα, μιλάμε για την παράδοση των δεδομένων των δημοσίων φορέων στις αδηφάγες δυνάμεις της αγοράς, όπου ο μόνος νόμος είναι ο νόμος του ισχυρού.

Εδώ θα μου επιτρέψετε να θυμίσω τι είπε ο Καθηγητής Παπαδημητρίου, που είναι σύμβουλος της Κυβέρνησής σας. Είπε χαρακτηριστικά σε μια Επιτροπή Έρευνας και Τεχνολογίας «τα δεδομένα και τα μάτια σας». Τα δεδομένα είναι πλούτος του ελληνικού λαού και τον παραδίδετε -όπως και τόσα άλλα- στα μονοπώλια.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει η κ. Τσαπανίδου.

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ:** Ευχαριστώ και εγώ, κύριε Πρόεδρε.

Κύριε Λαζαρίδη, θα μου επιτρέψετε να σας κοιτάξω και εγώ στα μάτια, επειδή με κοιτούσατε όσο μιλούσατε για τον ΣΥΡΙΖΑ.

**ΜΑΚΑΡΙΟΣ ΛΑΖΑΡΙΔΗΣ:** Δεν ήταν άλλος, εκτός από εσάς.

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ:** Ναι, για τον ΣΥΡΙΖΑ, δεν το συζητώ. Με άγγιξε, όμως, το θέμα, γιατί αφορούσε το έγκλημα των Τεμπών.

Θέλω, λοιπόν, να σας πω ότι καταλαβαίνω. Κυνηγάτε τον ΣΥΡΙΖΑ. Έχει κάνει τόσα λάθη, είναι γνωστό τοις πάσι, αυτό. Κυβέρνησε πέντε ολόκληρα χρόνια, σε αντίθεση με εσάς, που κυβερνήσατε μερικές δεκαετίες.

Πραγματικά, όμως, στο θέμα της καινούργιας συγκάλυψης, στο θέμα Τριαντόπουλου και τη νομική οδό, που αποφάσισε ο ίδιος να ακολουθήσει -εμείς τη λέμε «συγκάλυψη», εσείς τη λέτε «γενναία διαδικασία», ας την πούμε έτσι, δεν έχω καμία αντίρρηση- θέλω να εναποθέσω, προς τα έδρανα αυτής της πλευράς του Κοινοβουλίου, έναν προβληματισμό: Aν έχετε την αίσθηση ότι μέσω αυτής της διαδικασίας και με αυτήν την κίνηση έχει επουλωθεί το συλλογικό τραύμα τόσων εκατομμυρίων πολιτών που κατέβηκαν σε αυτές τις διαδηλώσεις, οι οποίοι φώναξαν για δικαίωση, φώναξαν να λάμψει η αλήθεια, να τιμωρηθούν οι ένοχοι, να αποδοθούν ευθύνες. Αν νομίζετε ότι επουλώθηκε αυτό το τραύμα και αν νομίζετε επίσης ότι εκτονώνεται και ο θυμός.

Φεύγω από το θέμα αυτό. Πάω σε ένα άλλο τώρα, πιο ευχάριστο και τα λέω και γρήγορα για να προλάβω.

Κύριε Υπουργέ, σας θαύμασα! Σας άκουσα στα ραδιόφωνα, στις τηλεοράσεις, στις εκπομπές: υπερυπολογιστής «Δαίδαλος», μεγάλο έργο, large έργο. Αλλά large και εσείς. Το είχατε προϋπολογίσει 42 εκατομμύρια. Το είχα διαβάσει -έχω κρατήσει σημειώσεις- στις 3-1-2024 στο dg.gov, 42 εκατομμύρια. Σας βγήκε κομματάκι ακριβούτσικο. Και άλλα 17 εκατομμύρια, λέει, βάλατε. Ναι, ναι, στη σύμβαση το διαβάσαμε και άλλα 17, σύνολο 50 κάτι.

**ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης):** Το κτίριο είναι 17 εκατομμύρια.

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ:** Το κτίριο 17 εκατομμύρια; Δεκαεπτά εκατομμύρια ολόκληρα, το 40% του κόστους, δηλαδή, του ίδιου του υπολογιστή. Πού, στις Βερσαλλίες το έχετε στεγάσει; Εν πάση περιπτώσει, εύχομαι να αποδώσει αυτή η δημιουργία του υπερυπολογιστή, του «Δαίδαλου» και να δοθεί πραγματικά πρόσβαση σε όλον τον ερευνητικό κόσμο να μπορέσει να έρθει ένα αποτέλεσμα σε αυτή τη χώρα και να μην πηγαίνουν στο «ντούκου» τα δεδομένα μας, όπως θα τα αξιοποιήσετε.

Είπα «υπολογιστής» και θυμήθηκα τι χρειάζεται για να δουλέψει ένας υπολογιστής. Microchips. Τα ξέρετε τα microchips. Τι συνέβη και εννέα χώρες συμμάχησαν, αποφάσισαν να σταματήσουν την εξάρτηση της Ευρώπης από τη νοτιοανατολική Ασία, αποφάσισαν να φτιάξουν, να αναπτύξουν τη βιομηχανία ημιαγωγών, τη δημιουργία βιομηχανίας ημιαγωγών στην Ευρώπη; Εννέα χώρες, μεταξύ των οποίων και η Πολωνία. Μην την ψάξετε τη χώρα μας. Άφαντη. Τι συνέβη εκεί;

Θυμάμαι ότι στο Υπουργείο Ανάπτυξης, όχι το δικό σας -απλά εγώ τα λέω δημόσια εδώ, πείτε το και εσείς, στο ίδιο τραπέζι, το υπουργικό, κάθεστε-, είχε γίνει ανάθεση της μελέτης για την εθνική στρατηγική για τους ημιαγωγούς, η οποία δεν απέδωσε τίποτα, δεν έγινε τίποτα, δεν κατέληξε πουθενά. Έχω την αίσθηση ότι χάνουμε μία ευκαιρία ως χώρα κάτι να παράξουμε, βρε παιδί μου, κάτι που θα φέρει κατιτίς, θα αλλάξει λίγο και το παραγωγικό μοντέλο, θα φέρει και έναν πλούτο, θα μας βάλει και μέσα στην Ευρώπη με άλλον τρόπο, θα μας αναπτύξει και σε αυτή την περίφημη ψηφιακή «Ελλάδα 2.0» κ.λπ.. Αναρωτιέμαι τι συνέβη. Το ξεχάσατε; Το χάσατε; Δεν σας «παίξανε»; Σας άφησαν στην άκρη; Γιατί το συνηθίζουν λίγο οι Ευρωπαίοι το τελευταίο διάστημα αυτό. Ή μήπως γράφατε τροπολογίες; Γιατί σας βγάζω το καπέλο ειλικρινά, δηλαδή, το πόση δουλειά ρίχνετε, τι εργατικοί είστε, πώς ξενυχτάτε και γράφετε αυτές τις τροπολογίες! Είστε -το έχω σημειώσει- τροπολογοπολυγραφότατοι. Είναι μία λέξη που σας πάει ταμάμ. Δηλαδή, τέτοιες τροπολογίες μες τη μαύρη νύχτα! Δώδεκα η ώρα, «ντινγκ» η ειδοποίηση, καινούργια τροπολογία! Πού να την καταλάβουμε; Και όσοι δεν είμαστε δικηγόροι, δηλαδή, ξυπνάμε τον κόσμο: «Την πήρες την τροπολογία; Πες τι λέει;». Ξενυχτάμε, ερχόμαστε εδώ, πού να έχουμε την ένταση να υπερασπιστούμε τις θέσεις μας;

Τελειώνοντας, θέλω να σας πω ότι το συγκεκριμένο νομοσχέδιο το συζητήσαμε πολύ αναλυτικά. Θα μείνω, όμως, λιγάκι στο θέμα των τροπολογιών που φέρατε. Θα μείνω, γιατί έχει σημασία, γιατί έχετε μια τακτική -σας τα είπαν και τα υπόλοιπα κόμματα της Αντιπολίτευσης- να τα φέρνετε όλα μαζί, έτσι ώστε να μας στριμώχνετε λιγάκι. Δηλαδή και εμείς στη μία από τις δύο τροπολογίες, για παράδειγμα, ενδεικτικά θα πω, γιατί είναι ευνόητο πού συμφωνούμε, εκεί που ωφελείται ο πολίτης συμφωνούμε. Πώς θα διαφωνήσουμε στο θέμα αυτό; Στον ΕΝΦΙΑ δηλαδή θα συμφωνήσουμε. «Πληγείσες περιοχές», τόσο καιρό περιμένουν. Φυσικά και θα συμφωνούσαμε. Θα συμφωνούσαμε, επίσης και στην παράταση του παγώματος του τόκου για την πάγια ρύθμιση στο ληξιπρόθεσμό που διευκολύνει φυσικά και νομικά πρόσωπα ή στο άρθρο 4 και 5.

Βάζετε, όμως, μαζί και τον «διάολο» που κρύβεται στις λεπτομέρειες και μας αναγκάζετε να καθόμαστε και να σας κοιτάμε και να σας λέμε: «Τι κάνετε;». Ξέρετε αυτή η πάγια τακτική δεν είναι πάγια τακτική. Δεν πρέπει να κουβαλάτε τις τροπολογίες με τον ρυθμό που τις κουβαλάτε συνεχώς στη Βουλή. Είναι εξαιρέσεις οι τροπολογίες. Δεν αποτελούν την πάγια τακτική.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, ένα λεπτό και φεύγω. Θέλω μόνο να σας πω ότι στην τεχνολογία, πράγματι, τα πάτε καλά. Έχω εντοπίσει έναν τομέα που το πάτε άριστα, έναν τομέα της τεχνολογίας, την εικονική πραγματικότητα. Με συγχωρείτε, δεν μπορώ να μην το πω, ζείτε μέσα σε αυτήν. Άκουγα σήμερα τον επικεφαλής του Οικονομικού Γραφείου του Πρωθυπουργού να λέει ότι οι Έλληνες όχι μόνο καταναλώνουν περισσότερο, αποταμιεύουν κιόλας. Αυτό είναι εικονική πραγματικότητα ή μας κοροϊδεύετε ή δεν καταλαβαίνετε τον κόσμο. Δεν καταλαβαίνετε, δηλαδή, ότι ο κόσμος καταναλώνει λιγότερο. Τώρα θα αρχίσουμε να τρώμε και λιγότερο ψωμί. Ακριβαίνει. Ξέρετε γιατί: Ενέργεια στα ύψη, δεν βγαίνουν οι άνθρωποι, θα το ανεβάσουν το ψωμάκι, από 1.20 θα το πάνε 1.40. Μπορεί να λέω και λίγο. Θα κόψουμε και το ψωμί. Κόβουν θέρμανση από τα σπίτια τους. Και στα σπίτια τους δεν είναι μόνοι τους. Είναι με τις οικογένειες, είναι με τα παιδιά. Δεν ξέρω πόσα από τα παιδιά που μας ακούνε τώρα -γειά σας- έχετε περάσει έναν χειμώνα λίγο πιο κρύο, γιατί δεν είχαμε χρήματα να ζεστάνουμε τα σπίτια μας, όπως έπρεπε. Κόβουν από παντού και εσείς βγαίνετε, ο επικεφαλής του Οικονομικού Γραφείου του Πρωθυπουργού και λέει ότι αποταμιεύουμε κιόλας;

Εικονική πραγματικότητα και καλά θα κάνετε να πατήσετε εκείνο το κουμπάκι που λέει πάνω «delete» ή «off» να βγείτε, μπας και καταλάβετε λιγάκι τι βιώνει ο πολίτης σε αυτή τη χώρα.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», είκοσι επτά μαθήτριες και μαθητές και τέσσερις συνοδοί εκπαιδευτικοί από το 1ο Δημοτικό Σχολείο Γιαννιτσών.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Ο κ. Πάνας έχει τον λόγο.

**ΑΠΟΣΤΟΛΟΣ ΠΑΝΑΣ:** Ευχαριστώ, κύριε Πρόεδρε.

Κύριε Υπουργέ, ξέρετε, η συζήτηση από ένα σημείο και μετά -αυτό το έχουμε ως πάγια τακτική μας- πήρε άλλη τροπή και έμεινε λιγότερο στο νομοσχέδιο και περισσότερο στα θέματα επικαιρότητας, αυτά βέβαια που σε αρκετούς εδώ δίνουν τη δυνατότητα να παίξουν με αυτό που λέγεται «επικοινωνία», γιατί την ουσία στην πολιτική φαίνεται να την έχουμε παραμερίσει και έχουμε βάλει μπροστά την επικοινωνία.

Αυτό που προσπαθήσαμε εμείς ως παράταξη μέσω αυτού του νομοσχεδίου ήταν πραγματικά να εστιάσουμε σε αυτό που λέγεται ουσία και γι’ αυτό μιλήσαμε από την πρώτη στιγμή για την ανάγκη η οποία υπάρχει για ψηφιακή πολιτική στη χώρα, για την εθνική ψηφιακή πολιτική, αλλά καταθέσαμε και ένα συγκεκριμένο πλαίσιο προτάσεων, το οποίο τον συγκεκριμένο κανονισμό θα τον βελτίωνε. Αυτό θεωρούσαμε και αυτό θεωρούμε.

Τον κανονισμό θα τον ψηφίσουμε, κύριε Υπουργέ, αλλά θα σας το πω για ακόμη μία φορά, γιατί είναι το δεύτερο νομοσχέδιο στο οποίο ακολουθούμε ακριβώς την ίδια τακτική να καταθέτουμε κάποιες προτάσεις σε σχέση με το σχέδιο νόμου. Όλες αυτές οι επιτροπές που γίνονται, όλες αυτές οι συζητήσεις έχουν μια αξία, αν πραγματικά ακούμε και λίγο τις προτάσεις της Αντιπολίτευσης και προσθέτουμε πράγματα.

Δεν είναι όλα νομοτελειακά. Αντιλαμβάνομαι ότι το άρθρο 27, μετά τη γενικότερη κατακραυγή που υπήρξε και από τους φορείς της Θεσσαλονίκης και από τα κόμματα της Αντιπολίτευσης, αναγκαστήκατε να το βγάλετε από το νομοσχέδιο, αλλά εδώ θέσαμε προτάσεις από την πρώτη επιτροπή μέχρι σήμερα καλύτερης γραφής του νομοσχεδίου, αλλά και πιο εύκολης πρακτικής υλοποίησής του σε ό,τι αφορά το κομμάτι της ψηφιακής πολιτικής της χώρας. Εκεί μέχρι τώρα δεν είδαμε κάτι, δεν το είδαμε ούτε στις νομοτεχνικές βελτιώσεις και αυτό είναι κάτι το οποίο επιζητούμε στον πολιτικό και θεσμικό διάλογο που γίνεται στη Βουλή, στο επόμενο τουλάχιστον νομοσχέδιο να τροποποιηθεί.

Τώρα, όσον αφορά τις τροπολογίες τα έχουμε πει πάρα πολλές φορές από αυτό το Βήμα. Ξέρετε, υπάρχει ένα «εργοστάσιο» άρθρων το οποίο έρχεται με διαφορετικές μορφές και διαφορετικά Υπουργεία. Είναι μια εικόνα κακής νομοθέτησης που πρέπει να την αλλάξουμε, αλλά αυτό είναι ευθύνη δική σας, όσες φορές και να το πούμε εδώ.

Θα ήθελα να μείνω σε κάτι το οποίο μου έκανε θετική εντύπωση και πρέπει να το πω. Ξέρετε, είχα παρέμβει κοινοβουλευτικά εδώ και δύο μήνες για τα ζητήματα που αφορούν τις υπηρεσίες δόμησης σε όλη τη χώρα αυτήν τη στιγμή και τη μεγάλη υποστελέχωση η οποία υπάρχει και βέβαια το είχα κάνει γιατί και στην περιοχή μου, τη Χαλκιδική, είχαμε μεγάλα θέματα που αφορούσαν τις πολεοδομίες. Έχουμε μεγάλα ζητήματα αυτήν τη στιγμή ειδικότερα στις πολεοδομίες, στις οποίες έχουν μεγάλα θέματα κατασκευής, υλοποίησης ΕΣΠΑ, ανάπτυξης γενικότερα και βέβαια δεν φτάνουν οι υπάλληλοι.

Θεωρώ ότι είναι θετικό που από την πλευρά του Υπουργείου εισακούστηκε και η δική μας φωνή ως Αντιπολίτευση και οι ερωτήσεις τις οποίες καταθέσαμε, οι κοινοβουλευτικές παρεμβάσεις που κάνουμε και πλέον έχουν την ευκαιρία οι δήμοι να πάρουν νέους υπαλλήλους με μια διαδικασία η οποία μπορεί να τρέξει πιο γρήγορα και να λυθεί το συγκεκριμένο πρόβλημα.

Από εκεί και πέρα, οι κανονισμοί της Ευρωπαϊκής Ένωσης -πάω πάλι στο νομοσχέδιο- είναι θετικοί. Απλά πρέπει να τους υλοποιούμε στην ώρα τους και σύμφωνα με τα δεδομένα που υπάρχουν σε κάθε εθνική πολιτική, την οποία έχετε την ευθύνη εσείς να υλοποιείτε.

Ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** O κ. Μαρκογιαννάκης έχει τον λόγο.

**ΑΛΕΞΑΝΔΡΟΣ ΜΑΡΚΟΓΙΑΝΝΑΚΗΣ:** Ευχαριστώ, κύριε Πρόεδρε.

Το σημερινό νομοσχέδιο, όπως αναδείχθηκε και από τις έως τώρα συζητήσεις, είναι πολύ χρήσιμο. Η αλήθεια είναι ότι σε κάποιους μπορεί να φάνηκε δύσκολο στην κατανόηση, με την έννοια ότι είχε πολλούς τεχνικούς όρους και εξειδικευμένους όρους. Παρ’ όλα αυτά, νομίζω πως θα συμφωνήσουμε όλοι ότι είναι ένα πολύ σημαντικό νομοσχέδιο.

Το βασικό κομμάτι των ρυθμίσεων, το οποίο περιλαμβάνεται στο πρώτο μέρος και είχε και τη μεγαλύτερη διάρκεια στις συζητήσεις, αφορά στην εφαρμογή της πράξης για τη διακυβέρνηση δεδομένων, μια πολύ σημαντική ρύθμιση σε επίπεδο Ευρωπαϊκής Ένωσης. Θα τονίσω και πάλι ότι η ρύθμιση εντάσσεται στη συνολικότερη λογική την οποία συντηρεί με συνέπεια η Ευρωπαϊκή Ένωση και που όπως είπα και στην πρωτολογία μου, είναι μια προσέγγιση μοναδική αυτήν τη στιγμή διεθνώς. Αν δει κανείς κανονισμούς και πράξεις, θα διαπιστώσει ότι υπάρχει και διαρκώς ενισχύεται ένα ολοκληρωμένο πλαίσιο ρυθμίσεων με άξονες και την προστασία των πολιτών αλλά και την ανάπτυξη των ωφελειών μέσα από την ψηφιακή τεχνολογία.

Συνολικά, κυρίες και κύριοι συνάδελφοι, σε όλη τη συζήτηση αυτή έγινε σαφές ότι από τα δεδομένα που έχουν στη διάθεσή τους οι δημόσιοι φορείς μπορεί να εξαχθεί πληθώρα γνώσεων και φυσικά χωρίς να παραβιαστεί ή να κινδυνεύσει ο προστατευόμενος χαρακτήρας τους, μια πληθώρα γνώσεων ωφέλιμη για την υγεία -αναφέρθηκαν συγκεκριμένα παραδείγματα-, για την καθημερινότητα, ακόμα και για την οικονομία της Ελλάδας και για τους πολίτες της.

Όσον αφορά τις τροπολογίες, νομίζω ότι δόθηκε μια εξήγηση από τους αρμόδιους Υπουργούς, η οποία ήταν πολύ συγκεκριμένη και σαφής.

Όσο για τη δημιουργία του Mystreet, είναι μια νέα ηλεκτρονική εφαρμογή εντοπισμού και καταγγελίας εκ μέρους των πολιτών για την κατάληψη κοινόχρηστων χώρων που νομίζω ότι από το σύνολο και των συναδέλφων κατανοήθηκε πλήρως η χρησιμότητά της.

Θα πω εν τέλει ότι έχουμε μπροστά μας ένα νομοσχέδιο που ρυθμίζει με τον καλύτερο τρόπο μια σειρά από κρίσιμα ζητήματα στο ψηφιακό στερέωμα της σύγχρονης εποχής. Το Υπουργείο Ψηφιακής Διακυβέρνησης έρχεται με μια σειρά νομοθετημάτων να συνεχίσει την παραγωγή ενός απαιτητικού νομοθετικού έργου με τεχνοκρατική γνώση, αλλά και σαφή πολιτική στοχοθεσία.

Η υπερψήφισή του θα είναι, κύριε Υπουργέ, κυρίες και κύριοι συνάδελφοι, μία ακόμα καλή και χρήσιμη προσθήκη στις δομές της χώρας μας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, στα επόμενα -ελπίζω όχι πολλά- λεπτά θέλω να εξηγήσω γιατί θεωρώ εξαιρετικά ενδιαφέρον το νομοσχέδιο για τα δεδομένα στην εποχή που η τεχνητή νοημοσύνη έρχεται να αλλάξει τα δεδομένα. Στην ουσία ερχόμαστε να ενσωματώσουμε τον ευρωπαϊκό κανονισμό 868/2022. Όλη αυτή η κουβέντα γίνεται λίγες ώρες μετά από μια πολύ σημαντική στιγμή χθες το πρωί στο Λαύριο όπου υπογράψαμε τη σύμβαση για τη δημιουργία του εθνικού μας υπερυπολογιστή.

Τι είναι οι υπερυπολογιστές; Πολύ μεγάλα μηχανήματα που χρειάζονται, προκειμένου να μπορούμε να «τρέχουμε» σε ευρεία κλίμακα εφαρμογές τεχνητής νοημοσύνης. Γιατί πρέπει να «τρέχουμε» εφαρμογές τεχνητής νοημοσύνης; Διότι πλέον η τεχνολογία μάς πηγαίνει εκεί πέρα. Τι θα γίνει αν δεν έχουμε τέτοια μηχανήματα; Απλά θα αναγκαζόμαστε να δανειζόμαστε υπολογιστική ισχύ από ξένα κράτη, άρα και εδώ πέρα να εισάγουμε τεχνολογία. Δεν είναι μόνο τα 42 εκατομμύρια τα οποία χρηματοδοτούνται από το Ταμείο Ανάκαμψης και την ευρωπαϊκή πρωτοβουλία EuroHPC. Είναι και τα 17 εκατομμύρια τα οποία έρχονται για να ανακατασκευάσουν τα μοναδικά και σπάνιας αρχιτεκτονικής και βιομηχανικής ομορφιάς κτίρια στο Λαύριο, μαζί βέβαια με τον υπόλοιπο εξοπλισμό.

Θέλω να ευχαριστήσω την κ. Τσαπανίδου, γιατί πραγματικά μου δίνει φοβερές «πάσες» -ούτε ο Καρέτσας δεν δίνει τέτοιες- για να βάλω μερικά «γκολ».

Δεν θα ήθελα να μιλήσω άσχημα για τον ΣΥΡΙΖΑ. Του χρωστάω πάρα πολλά, γιατί όταν ήμουν δήμαρχος, από το ’14 και μετά, ο ΣΥΡΙΖΑ η αλήθεια είναι πως δεν έκανε απολύτως τίποτα για την ψηφιακή διακυβέρνηση. Τότε, λοιπόν, βρήκαμε εμείς ως δήμος κενό πεδίο και κάναμε αυτά τα στοιχειώδη, τα οποία φαίνονταν τότε ως μοναδικά. «Μας χάλασε λίγο τη σούπα» από το ’19 και μετά ο προκάτοχός μου, ο οποίος ήλθε τότε πλέον για να ψηφιοποιήσει το κράτος, να δημιουργήσει το gov.gr και να δείξει την τεράστια διαφορά τού «πριν» με το «μετά».

Πάμε, λοιπόν, να δούμε σήμερα τι γίνεται με τα δεδομένα και για ποιον λόγο είναι τόσο χρήσιμο και κρίσιμο το νομοσχέδιο. Αν σήμερα μια εταιρεία, ένα πανεπιστήμιο, ένα ερευνητικό κέντρο ήθελε να κάνει μια έρευνα για τον καρκίνο του μαστού, θα έπεφτε πάνω σε έναν τοίχο, διότι τα δεδομένα υπάρχουν κάπου, είναι λίγο συγκεχυμένο το περιβάλλον σε σχέση με τη νομοθεσία, θα έπρεπε να πάει στο Υπουργείο Υγείας, πιθανώς και στην ΗΔΙΚΑ, θα μπορούσε να περάσει και από εμάς, αλλά δεν θα έβρισκε άκρη.

Αυτό ακριβώς το πρόβλημα ήρθε να διαγνώσει και να λύσει η Ευρωπαϊκή Ένωση με τον κανονισμό τον οποίο σήμερα ενσωματώνουμε. Δηλαδή τι; Να ξεκινήσουμε με ένα θεώρημα πως όλα τα δεδομένα είναι ανοιχτά. Ποια δεν είναι ανοιχτά; Τα προστατευόμενα. Ποια θεωρούνται προστατευόμενα δεδομένα; Αυτά τα οποία έχουν προσωπικά δεδομένα ή έχουν στην ουσία διάφορα δικαιώματα για πραγματική ή βιομηχανική ιδιοκτησία.

Επίσης, επειδή ακούστηκε αρκετά, το νομοσχέδιο αυτό δεν έρχεται να καταργήσει το GDPR. Και επειδή όταν μιλάμε για το GDPR έχουμε στο μυαλό μας ότι δεν ακουμπάμε κανένα δεδομένο, έχω μπροστά μου τον τίτλο του νομοσχεδίου. Ήταν ο κανονισμός της Ευρωπαϊκής Ένωσης 679/2016 για το GDPR. Ποιος ήταν ο τίτλος; Και από τον τίτλο και μόνο θα καταλάβετε πόσο λάθος κάνουμε σε σχέση με την προσέγγιση που κάνουμε για το GDPR. Κανονισμός της Ευρωπαϊκής Ένωσης 679/2016 για την προστασία των φυσικών προσώπων έναντι της επεξεργασίας των δεδομένων προσωπικού χαρακτήρα και για την ελεύθερη κυκλοφορία των δεδομένων αυτών. Άρα, σε κανένα σημείο και ποτέ δεν συζητάμε για την απαγόρευση κυκλοφορίας δεδομένων. Προφανώς συζητάμε για ανώνυμα δεδομένα. Και το λέω αυτό γιατί ακούστηκαν διάφορα «τέρατα», ότι θα πάμε στους servicers και θα δώσουμε δεδομένα. Μα, εμείς και το Υπουργείο μας ήμασταν αυτοί που αρνηθήκαμε στους servicers, όταν θέλησαν να πάρουν δεδομένα από το Κτηματολόγιο. Ότι θα πάμε να δώσουμε δεδομένα στις ασφαλιστικές εταιρείες για να μη μας ασφαλίζουν. Πού γράφονται αυτά τα πράγματα; Ποιο φοβερό μυαλό σκέφτεται τέτοια πράγματα την ώρα που είναι ξεκάθαρο στο νομοσχέδιο ότι μιλάμε για ανώνυμα δεδομένα;

Πάμε στο άλλο επιχείρημα. Αφορά τους μεγάλους. Ξεκαθαρίσαμε πως δεν αφορά τους μεγάλους. Θεωρώ πως η Meta έχει πολύ περισσότερα δεδομένα για μένα απ’ ό,τι έχει το ελληνικό δημόσιο. Άρα, αφορά τους μικρούς. Ναι, αλλά οι μικροί θα μεγαλώσουν. Οι επιχειρήσεις αυτές θα μεγαλώσουν και θα βγάλουν χρήματα. Ε, μετά να τις κλείσουμε. «Να βάλουμε ένα όριο, να βγάλετε πάνω από 10 χιλιάρικα. Σας κλείνουμε». Μα δεν δουλεύει έτσι η αγορά. Δεν είναι δυνατόν να θέλουμε να κρατήσουμε τα παιδιά μας, τους νέους επιστήμονες εδώ και από την άλλη να μην τους αφήνουμε να κάνουν νεοφυείς επιχειρήσεις, να δημιουργούν προϊόντα, να κάνουν την ιδέα τους προϊόν και να τα πουλάνε. Μα, πώς είναι δυνατόν, λοιπόν, να γκρινιάζουμε για τον κατώτερο μισθό και να μη μας αρέσει η αύξησή του όταν δεν δίνουμε άλλες ευκαιρίες ή όταν λέτε ότι δεν πρέπει να έχουν άλλες ευκαιρίες οι νέοι επιστήμονες να κάνουν την ιδέα τους σε προϊόν και να προχωράνε με αυτή; Συνεπώς, δεν αφορά τους μεγάλους. Δεν αφορά μόνο τους μεγάλους. Αφορά όλη την επιχειρηματικότητα.

Ποιες είναι οι δύο έννοιες που εισάγει ο κανονισμός μας αυτός και το νομοσχέδιο; Τις υπηρεσίες διαμεσολάβησης και τους οργανισμούς αλτρουισμού. Τι θα κάνουν αυτές οι δύο οντότητες; Η μεν πρώτη, οι υπηρεσίες διαμεσολάβησης θα μαζεύουν τα ανώνυμα δεδομένα με τις διαδικασίες που περιγράφονται πάρα πολύ σαφώς στον κανονισμό. Και δεν ήταν ανάγκη στο νομοσχέδιό μας να φέρουμε και να αντιγράψουμε όλον τον κανονισμό. Εννοείται πως ισχύει ο κανονισμός προκειμένου αυτά τα δεδομένα πλέον ως ανώνυμα δεδομένα να μπορέσουν με ισορροπία στην αγορά να δοθούν χωρίς να ακυρώνουν τον ανταγωνισμό προκειμένου να παραχθούν νέα προϊόντα, μελέτες ή οτιδήποτε χρειάζεται. Και οι οργανισμοί αλτρουισμού που έρχονται σε περίπτωση που θέλει κάποιος να δώσει περισσότερα δεδομένα για έναν απώτερο σκοπό, για τη δημόσια υγεία, για το περιβάλλον, να μπορεί να το κάνει.

Αλήθεια ο καθένας μπορεί να κάνει ό,τι θέλει; Υπάρχουν πρόστιμα; Προφανώς και υπάρχουν πρόστιμα και θα το ξαναπώ ότι εκτός από τα πρόστιμα του νομοσχεδίου και των κανονισμών που φτάνουν τα 100.000 ευρώ, υπάρχουν τα πρόστιμα της αρχής προστασίας δεδομένων προσωπικού χαρακτήρα που μπορεί επιπλέον να επιβάλει όποια πρόστιμα εκείνη νομίζει. Τι κάνει, λοιπόν, το Υπουργείο Ψηφιακής Διακυβέρνησης; Έρχεται απλά να συντονίσει αυτή την προσπάθεια για τον διαμοιρασμό των δεδομένων. Έρχεται για παράδειγμα ένα ερευνητικό κέντρο το οποίο θέλει να τρέξει μια έρευνα για ένα ιατρικό ζήτημα. Θέλει να δει για κάποιες ασθένειες οι οποίες σήμερα υπάρχουν. Θα έρθει στο Υπουργείο μας. Το Υπουργείο μας θα μιλήσει με το Υπουργείο Υγείας. Θα δεχθεί τις όποιες αντιρρήσεις ή δεν θα δεχτεί τις όποιες αντιρρήσεις του Υπουργείου Υγείας. Θα νομιμοποιήσει τα δεδομένα και θα τα δώσει πλέον στους ανθρώπους που θα θελήσουν να προχωρήσουν την έρευνά τους. Δεν συγκεντρώνουμε εμείς τα δεδομένα. Και το λέω αυτό γιατί επίσης ειπώθηκε ότι είναι εξαιρετικά επικίνδυνο από τον κ. Τζανακόπουλο να συγκεντρώνουμε τα δεδομένα. Το Υπουργείο Ψηφιακής Διακυβέρνησης δεν συγκεντρώνει δεδομένα αλλά είναι ο διαμεσολαβητής, αν θέλετε, το κοινό σημείο επικοινωνίας για να μπορέσουν αυτά τα δεδομένα να βγουν προς τα έξω με τους τρόπους ακριβώς που περιγράψαμε.

Τι γίνεται σε περιπτώσεις που υπάρχουν διαφωνίες; Υπάρχει αυτή η συντονιστική επιτροπή στην οποία εκτός από τους φορείς του Υπουργείου μας που διαθέτουν τα δεδομένα, η Γενική Γραμματεία Πληροφορικών Συστημάτων, η ΗΔΙΚΑ κ.λπ., συμμετέχουν και δύο μέλη της Αρχής Προστασίας Δεδομένων Προσωπικού Χαρακτήρα προκειμένου να υπάρχει ακόμα ομαλότερη και στο πλαίσιο της νομιμότητας επίλυση των ζητημάτων.

Υπάρχει στρατηγική ή είναι κάτι μεμονωμένο; Αυτό ακριβώς περιγράφουμε λίγο παρακάτω στο νομοσχέδιο. Μιας και μιλάμε για δεδομένα η κουβέντα αυτή ξεκίνησε από την ομάδα δίπλα στον Πρωθυπουργό η οποία έκανε τη στρατηγική για την τεχνητή νοημοσύνη. Η τεχνητή νοημοσύνη θέλει δεδομένα. Έχουμε ήδη τρέξει από το Ταμείο Ανάκαμψης το πρόγραμμα των μεγάλων δεδομένων, τα big data. Έχουμε αναλύσει, έχουμε σαρώσει όλα τα Υπουργεία και έχουμε πάρει πίσω επιστροφή τι ζητήματα έχουν, τι δεδομένα διαθέτουν αν αυτά τα δεδομένα είναι σε επεξεργασμένη μορφή προκειμένου να έχουμε αυτό το πρώτο, αυτή την πρώτη εικόνα.

Επίσης, τρέχει το πρόγραμμα data classification για τη διαβάθμιση των δεδομένων. Ειπώθηκε από την εκπρόσωπο του ΠΑΣΟΚ. Αυτό ακριβώς. Πολύ σωστά. Δεν είναι όλα τα δεδομένα ίδια και προφανώς δεν μπορούν να ανοίξουν όλα τα δεδομένα. Ποια δεδομένα μπορούν να ανοίξουν; Αυτό είναι ένα κομμάτι το οποίο προκύπτει από τη μελέτη που πάλι στο πλαίσιο του Ταμείου Ανάκαμψης τρέχουμε.

Τι άλλο κάνουμε; Τα εργοστάσια τεχνητής νοημοσύνης. Η Ελλάδα ήταν μία από τις πρώτες επτά χώρες που συμμετείχαν σε αυτή την ευρωπαϊκή πρωτοβουλία για να μπορέσουμε να δημιουργήσουμε επιχειρηματικότητα. Τα εργοστάσια τεχνητής νοημοσύνης, λοιπόν, που θα στεγαστούν και αυτά μαζί με τον υπερυπολογιστή «Δαίδαλο» στο Λαύριο θα μπορέσουν από αυτά τα δεδομένα πλέον να παράξουν πολιτικές και προϊόντα. Όλα αυτά σε μια συμπαγή και με ροή πολιτική.

Πάμε λίγο παρακάτω. Κινδυνεύουν τα δεδομένα; Τελικά, ο καθένας θα παίρνει τα δεδομένα και θα τα κάνει οτιδήποτε; Όχι. Και πάλι σε κάθε μία περίπτωση χρήσης δεδομένων θα πρέπει να γίνεται η έκθεση για την απόκριση των πράξεων αυτών και των δεδομένων, η DPO, προκειμένου πλέον η ΑΠΔΠΧ σε κάθε μία από τις περιπτώσεις αυτές να εκδίδει τη γνωμάτευση της και να επιτρέπει ή να μην επιτρέπει τους σκοπούς για τους οποίους τα δεδομένα χρησιμοποιούνται.

Πάμε και στις λοιπές διατάξεις. Ξεκινάω από το «my street». Ειπώθηκαν πολλά. Τα περί χαφιεδισμού, τα περί πολλών καταγγελιών και πώς αυτές θα φιλτράρονται. Και πάλι θα επικαλεστώ την παλιά μου ιδιότητα ότι ποτέ στα εννέα χρόνια που ήμουν δήμαρχος δεν μου έλειψε και δεν θεώρησα περιττή την οποιαδήποτε βοήθεια από τους πολίτες προκειμένου να μου μεταφέρουν ένα πρόβλημα. Προφανώς, όπως και στο «my coast» θα γίνουν πάρα πολλές καταγγελίες. Οι δημοτικές αρχές όμως με τα μέσα που διαθέτουν, το προσωπικό που διαθέτουν, αυτά ξέρουν πολύ καλά να τα φιλτράρουν. Και πάλι από την πλευρά του πολίτη θα ήθελα να έχω έναν εύκολο μηχανισμό όταν κάτι βλέπω στραβό γύρω μου να μπορώ να το καταγγέλλω. Και τι πιο σημαντικό από τον δημόσιο αστικό χώρο και την προστασία του. Ήταν εξαιρετικά πετυχημένη η εφαρμογή του «my coast» που τρέξαμε στο Υπουργείο μας μαζί με το Υπουργείο Οικονομικών με περίπου είκοσι χιλιάδες καταγγελίες. Το 10% αυτών ελέγχθηκαν. Εξακόσια ογδόντα πρόστιμα, 8 εκατομμύρια επιβλήθηκαν. Με τον ίδιο τρόπο πάμε με την αυτοδιοίκηση μαζί να δώσουμε λύσεις στα προβλήματα του δημόσιου χώρου.

Πολύ σημαντικές και οι θυρίδες στον gov.gr Wallet. Πέρασαν σήμερα λίγο κάτω από το ραντάρ της συζήτησης. Ένας πλέον καινούργιος και πολύ πιο άμεσος τρόπος επικοινωνίας του κράτους με τον πολίτη για δικαιώματα και υποχρεώσεις που έχει.

Μία κουβέντα για τον προσωπικό αριθμό ο οποίος τόσο πολύ έχει δαιμονοποιηθεί και ο όποιος κάνει κάτι πάρα πολύ απλό. Στην Ελλάδα το έχουμε ξαναπεί. Τα τέσσερα διαφορετικά μητρώα μας δημιουργούν τεράστια προβλήματα σε πολίτες οι οποίοι έχουν την ατυχία να έχουν διαφορετικό τρόπο γραφής στο επίθετό τους, να έχουν δύο μικρά ονόματα και σε κάποιο μητρώο για κάποιο λόγο να αναφέρεται μόνο το ένα, να υπάρχουν κάποια λάθη στη γραφή του ονόματός τους. Ο προσωπικός αριθμός κάνει αυτό το τόσο απλό πλέον. Ξεκαθαρίζει πλέον τα μητρώα του κράτους. Να ξέρουμε ποιοι είμαστε και να σταματήσει το κράτος για ανόητες αφορμές και λόγους να ταλαιπωρεί τους πολίτες.

Τον Φλεβάρη πήραμε και τη θετική γνωμάτευση της Αρχής Προστασίας Δεδομένων Προσωπικού Χαρακτήρα προκειμένου ο προσωπικός αριθμός να αναγραφεί και στην ταυτότητα. Είναι η 579 στις 12-2-2025, άρα πλέον αφού πήραμε και τη γνωμάτευση την οποία κράτησαν, να ακουστεί και εδώ αν είναι σύννομη ή όχι η αναγραφή, πλέον μαζί με το Υπουργείο Προστασίας του Πολίτη προχωράμε στην έκδοση του προσωπικού αριθμού.

Ως προς το θέμα του «Φαιστός», έχει δείξει νομίζω την αξία του όλο αυτό το διάστημα και έχει παράξει επενδύσεις πάνω από 60 εκατομμύρια ευρώ στο φάσμα. Η τεχνολογία αλλάζει, η πραγματικότητα αλλάζει και το «Φαιστός» μπορεί να κάνει πολλά περισσότερα γι’ αυτό και του δίνουμε τη δυνατότητα να ανοίξει περαιτέρω δραστηριότητες.

Ως προς τα δύο άρθρα του Κτηματολογίου, νομίζω ότι για το 26 δεν υπάρχει καμία αμφιβολία. Για το 27, όπως ακριβώς μας είπατε, μας μεταφέρετε και εσείς και οι φορείς της Θεσσαλονίκης τις ανησυχίες: ο δικηγορικός σύλλογος, ο συμβολαιογραφικός σύλλογος, ο σύλλογος των εργαζομένων. Θα καθίσουμε με τη διοίκηση του Κτηματολογίου -η οποία μέχρι σήμερα έχει κάνει καταπληκτική δουλειά και οφείλω να το γνωρίσω- να βρούμε την καλύτερη δυνατή λύση, γιατί όντως η περίπτωση της Θεσσαλονίκης είναι μία από τις δύσκολες περιπτώσεις.

Να σημειώσω ότι προφανώς και κάνουμε δεκτή την τροπολογία τού Υπουργείου Υγείας για τις παρατάσεις που δίνονται σε αυτές τις περιπτώσεις έκτακτης ανάγκης.

Είναι, επίσης, πολύ σημαντική η τροπολογία για τις περιοχές οι οποίες έχουν πληγεί από φυσικές καταστροφές -είναι μέσα σε αυτές και η περιοχή μου- για την απαλλαγή από τον ΕΝΦΙΑ.

Επίσης, επειδή από τον κ. Τζανακόπουλο αφέθηκε να εννοηθεί ότι η τροπολογία που φέρνουμε για παράταση στην αδειοδότηση αφορά τα μεγάλα συμφέροντα, να προσγειώσω τις προσδοκίες ότι αφορά πεντακόσιες εννιά περιπτώσεις όπου η ΕΡΤ δεν πρόλαβε -για διαδικασίες που δεν μπορούσε να κάνει εγκαίρως- να αδειοδοτήσει κάποια κέντρα εκπομπής.

Κάποιες παρατηρήσεις στα τελευταία λεπτά που έχω, κύριε Πρόεδρε, κυρίες και κύριοι: Να μη συγχέουμε το θέμα της διάθεσης των ανώνυμων δεδομένων με την κυβερνοασφάλεια, γιατί και εδώ πέρα ειπώθηκε ότι μας κλέβουν τα δεδομένα. Για όλα αυτά τα πράγματα έχουμε ήδη τρέξει και έχουμε κάνει πολλά από την Εθνική Αρχή Κυβερνοασφάλειας, το μεγάλο έργο του Ταμείου Ανάκαμψης με 80.000.000 ευρώ για τέσσερις βασικές υποδομές μας στο Υπουργείο Ψηφιακής Διακυβέρνησης, υποδομές κυβερνοασφάλειας.

Επίσης, τα 12 εκατομμύρια ευρώ, μία ευρωπαϊκή χρηματοδότηση για ένα κεντρικό SOC -το Security Operations Center- της Εθνικής Αρχής Κυβερνοασφάλειας, όπως και το έργο της Γενικής Γραμματείας Πληροφοριακών Συστημάτων για το DDoS. Αυτά είναι μόνο κάποια από τα έργα που σήμερα τρέχουμε, προκειμένου τα δεδομένα του Δημοσίου να είναι ακόμα πιο ασφαλή.

Για τα θέματα ευρυζωνικότητας και πάλι δεχθήκαμε κριτική από την κ. Τσαπανίδου. Να θυμίσω ότι το 2019 η ευρυζωνικότητα στη χώρα μας, οι οπτικές ίνες που περνούσαν από τα σπίτια μας, είχαν αγγίξει το ιλιγγιώδες νούμερο του 0%. Την ώρα αυτή, ναι, θέλουμε περισσότερη δουλειά, δεν είμαστε σε καλό επίπεδο στη σταθερή επικοινωνία. Έχουμε ξεπεράσει το 50% κάλυψης των κατοικιών, όμως πρέπει να τρέξουμε ακόμα πιο γρήγορα.

Σήμερα η Ελλάδα καταγράφει τον υψηλότερο δείκτη ανάπτυξης δικτύων «Fiber to the Home» και είναι λογικό, γιατί είχαμε μείνει πίσω, να θυμίσω ότι ξεκινήσαμε το 2019.

Δεν ισχύει το ίδιο για τις κινητές τηλεφωνίες, εκεί είμαστε σε πάρα πολύ καλό επίπεδο, αλλά συνεχίζουμε να ενισχύουμε την ευρυζωνικότητα με τα voucher -τα οποία, νομίζω, γνωρίζετε- το «Smart Readiness», το «Gigabit Voucher» και νέες τεχνολογίες, όπως το «Fixed Wireless Access» και ό,τι άλλο σήμερα μας βοηθάει η τεχνολογία να κάνουμε.

Βέβαια, θα πρέπει και η Ευρώπη σε αυτό να τρέξει περισσότερο, γιατί όντως υπάρχουν περιοχές οι οποίες δεν καλύπτονται και πιθανώς να μην μπορούν να καλυφθούν με ευρυζωνικότητα μέσω οπτικής ίνας, απομακρυσμένες περιοχές. Εκεί πέρα, λοιπόν, έρχεται πλέον το διάστημα να δώσει τη λύση. Η Ευρώπη με το «RS SQUARE», το δικό της, πλέον, ευρωπαϊκό δορυφορικό δίκτυο, έρχεται να δώσει λύσεις. Παρ’ όλα αυτά πρέπει να τρέξουμε πολύ πιο γρήγορα.

Δεν σχολιάζω το αν πέφτουν οι πλατφόρμες ή όχι. Προφανώς, όλες οι ηλεκτρονικές πλατφόρμες μπορούν να έχουν ζητήματα, αλλά καλύτερα πλατφόρμες που μπορεί να πέσουν καμιά φορά, παρά πλατφόρμες που δεν υπάρχουν, όπως την προηγούμενη δεκαετία.

Θα αναφερθώ τώρα στην αξιολόγηση των εφαρμογών, που με ρώτησε ο κ. Ρούντας. Η αξιολόγηση, νομίζω, δίνεται, αγαπητέ κύριε Ρούντα, από την ίδια την κοινωνία και από τους ίδιους τους χρήστες.

Για παράδειγμα, όσον αφορά την εξαιρετική εφαρμογή που κάναμε για την ψηφιακή ταυτοποίηση στα γήπεδα, δεν είναι τα 1,2 περίπου εκατομμύρια εισιτηρίων που ταυτοποιήθηκαν, είναι -νομίζω- η ίδια η κατάσταση στα γήπεδα η οποία φέτος, την ώρα που συζητάμε, δεν έχει καμία σχέση με την κατάσταση που υπήρχε πριν από ενάμιση χρόνο και σε αυτό συνετέλεσε και η εφαρμογή και η τοποθέτηση των καμερών και η αυτοματοποίηση των ποινών.

Ο «Ψηφιακός Βοηθός» με τεχνητή νοημοσύνη με δύο εκατομμύρια ερωτήματα μέχρι σήμερα, δύο εκατομμύρια λιγότερες επισκέψεις στα ΚΕΠ ή σε κάποια δημόσια υπηρεσία ή δύο εκατομμύρια λιγότερα email.

Όσον αφορά το «Gov.gr», γιατί κάπου ειπώθηκε ότι μάλλον με την ψηφιοποίηση δημιουργούμε περισσότερα προβλήματα, τριακόσια είκοσι οκτώ εκατομμύρια αιτήματα έχουν απαντηθεί αυτά τα χρόνια από το «Gov.gr». Μπορούμε να τα ανάγουμε σε επισκέψεις, ουρές, ταλαιπωρία, για να καταλάβουμε πόσο τελικά η ψηφιοποίηση βοηθάει τη ζωή μας.

Το «Gov.gr Wallet»: Ο νέος μοναδικός τρόπος -αυτό ζητάμε και αυτό θέλουμε και αυτό επιδιώκουμε- επικοινωνίας των πολιτών με το κράτος με πάνω από τρία εκατομμύρια ενεργούς χρήστες.

Η εφαρμογή του «Πόθεν έσχες», η οποία επίσης λοιδορήθηκε -είχα απαντήσει και σε μία επίκαιρη- η οποία έχει δεχτεί για τα δύο χρόνια που έπρεπε να καλύψει εξακόσιες χιλιάδες αιτήσεις. Ας θυμηθείτε και εσείς και εγώ, όλοι όσοι έπρεπε να κάνουμε δήλωση «Πόθεν έσχες», πόσες φορές έπρεπε να πάμε σε τράπεζες και πόσο πιο εύκολο πλέον γίνεται αυτό, η διαλειτουργικότητα, με εκατόν είκοσι χρηματοπιστωτικά ιδρύματα.

Κλείνω με δύο επισημάνσεις του κ. Μπάρκα για τον ψηφιακό αναλφαβητισμό με τον οποίο θα συμφωνήσω, αλλά παρ’ όλα αυτά ήδη με δύο προγράμματα του ΕΣΠΑ, 62 εκατομμύρια με τους κοινωνικούς εταίρους και 20 εκατομμύρια για το Δημόσιο, πάμε να πιέσουμε, πάμε να βοηθήσουμε στο να μάθουν περισσότεροι Έλληνες πολίτες γνώσεις γύρω από την τεχνολογία. Βασικά πράγματα.

«Τι κάνουμε για τα παιδιά μας;», ρώτησε ο κ. Μπάρκας και αφουγκράζομαι απόλυτα την ανησυχία του και ως Βουλευτή και ως γονέα. «Kids Wallet» είναι η απάντηση, μια δικιά μας πρωτοβουλία η οποία αγκαλιάστηκε στην Ευρώπη και η οποία έρχεται μέσα στον Απρίλιο να δώσει λύσεις στο θέμα του ψηφιακού εθισμού.

Και μία κουβέντα για το τέλος, την οποία οφείλω για τον Υφυπουργό Νίκο Τσάφο. Για το θέμα για το οποίο τον εγκαλείτε έδωσε τις εξηγήσεις του. Αυτό το οποίο οφείλω να πω, μιας και η προηγούμενη δουλειά μου πριν από την εποχή της αυτοδιοίκησης ήταν η ενέργεια, είναι ότι είναι ένας από τους κορυφαίους επιστήμονες στην ενέργεια και σίγουρα το ότι έρχεται να βοηθήσει τη χώρα είναι ένα μεγάλο θέμα και μια πολύ μεγάλη βοήθεια για την Ελλάδα και την Κυβέρνηση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Δώστε μου τριάντα δευτερόλεπτα ακόμα, κύριε Πρόεδρε.

Με αυτά, λοιπόν, θεωρώ πως το νομοσχέδιο το οποίο σήμερα φέρνουμε μπροστά σας φέρνει σημαντικές αλλαγές σε ένα πεδίο στο οποίο η Ελλάδα πρωτοπορεί και είναι η τεχνολογία, είναι η τεχνητή νοημοσύνη, έρχεται να διορθώσει τα κακώς κείμενα με τα ανοιχτά δεδομένα. Θα συμφωνήσω ότι στη χώρα μας μέχρι σήμερα δεν είχαμε ασχοληθεί τόσο όσο έπρεπε, αλλά πλέον τα πράγματα μπαίνουν στη σωστή τους σειρά.

Είναι ένα καλά σχεδιασμένο νομοσχέδιο, κάτι το οποίο φάνηκε από τους φορείς οι οποίοι συμμετείχαν. Ακόμα και οι όποιες απορίες ή ενστάσεις υπήρχαν διορθώθηκαν με τις νομοτεχνικές που παρουσιάσαμε. Σας καλώ να το υπερψηφίσετε.

Σας ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κηρύσσεται περαιωμένη η συζήτηση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Ψηφιακής Διακυβέρνησης: «Μέτρα εφαρμογής του Κανονισμού (ΕΕ) 2022/868 (πράξη για τη διακυβέρνηση δεδομένων) - Ορισμός αρμόδιας αρχής για την εφαρμογή του Κανονισμού (ΕΕ) 2024/903 (Κανονισμός για τη διαλειτουργική Ευρώπη) - Ηλεκτρονική εφαρμογή "my street" - Ρυθμίσεις για την προώθηση του ψηφιακού μετασχηματισμού και λοιπές διατάξεις αρμοδιότητας του Υπουργείου Ψηφιακής Διακυβέρνησης».

Εισερχόμαστε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, είκοσι έξι άρθρα, δύο τροπολογίες, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΨΗΦΟΦΟΡΙΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Μέτρα εφαρμογής του Κανονισμού(EE) 2022/868 (πράξη για τη διακυβέρνηση δεδομένων) – Ορισμός αρμόδιας αρχής για την εφαρμογή του Κανονισμού (ΕΕ) 2024/903 (Κανονισμός για τη διαλειτουργική Ευρώπη) - Ηλεκτρονική εφαρμογή "my street" - Ρυθμίσεις για την προώθηση του ψηφιακού μετασχηματισμού και λοιπές διατάξεις  |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: OXI |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 4 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |
| Άρθρο 5 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 7 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| ΣΠΑΡΤΙΑΤΕΣ: ΠΡΝ |
| Άρθρο 8 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 9 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 10 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 11 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| ΣΠΑΡΤΙΑΤΕΣ: ΠΡΝ |
| Άρθρο 13 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |
| Άρθρο 14 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |
| Άρθρο 15 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |
| Άρθρο 16 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |
| Άρθρο 17 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |
| Άρθρο 18 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |
| Άρθρο 19 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 20 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 21 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΠΡΝ |
| Άρθρο 22 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 23 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΠΡΝ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |
| Άρθρο 24 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 25 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΠΡΝ |
| ΣΥΡΙΖΑ: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο 26 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΠΡΝ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |
| Υπ. τροπ. 337/14 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΠΡΝ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |
| Υπ. τροπ. 338/15 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: OXI |
| Ακροτελεύτιο άρθρο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεπώς, το σχέδιο νόμου του Υπουργείου Ψηφιακής Διακυβέρνησης: «Μέτρα εφαρμογής του Κανονισμού (ΕΕ) 2022/868 (πράξη για τη διακυβέρνηση δεδομένων) - Ορισμός αρμόδιας αρχής για την εφαρμογή του Κανονισμού (ΕΕ) 2024/903 (Κανονισμός για τη διαλειτουργική Ευρώπη) - Ηλεκτρονική εφαρμογή "my street" - Ρυθμίσεις για την προώθηση του ψηφιακού μετασχηματισμού και λοιπές διατάξεις» έγινε δεκτό επί της αρχής, επί των άρθρων και στο σύνολό του κατά πλειοψηφία.

(Να καταχωριστεί το κείμενο του νομοσχεδίου σελ. 392α)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 19.21΄ λύεται η συνεδρίαση για αύριο, ημέρα Παρασκευή 28 Μαρτίου και ώρα 9.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**